
Pentru toți roboții care se îndoiesc de programarea lor 


ULUI IMUL PIRAT DIN SASKATCHEWAN 


Dintr-o baladă din secolul XX a Viermilor Aroganți! 


Eram țăran, mă descurcam cu micul meu teren 
Lângă Canadian Pacific?, linia de tren, 

Dar timpurile erau grele, și banca mi l-a luat, 

Au zis: „Așa-i corect, căci banii înapoi nu ni i-ai dat.“ 


Am căutat de muncă-n lung și-n lat, dar ei râdeau. 
„— Să te-angajăm? Dat-am afară 20“, spuneau. 
Guvernul mi-a propus atunci un ajutor sărman, 
Dar sunt prea mândru ca s-ajung și eu un alt golan. 


Apoi mi-am zis: ce-mi pasă mie că slujbele s-au dat? 
Mă duc pe râul Saskatchewan, să mă fac pirat. 


Și cu heirup, heirup, acum, vin peste prerii 

Și fur grâul și orzul și orice o mai fi 

Și cu heirup, țărane, încuie-ți hambarul și grădina 

Când vezi un steag cu cap de mort pe țărmul din Regina”. 


! Arrogant Worms, trio canadian de comedie care parodiază diferite genuri 
muzicale (n. tr.). 

2 Canadian Pacific Railway, cale ferată istorică, construită între 1881 și 
1885, ce traversează Canada (n. tr.). 

3 Regina, orășel din Saskatchewan (n. tr.). 

Ai crede că țăranii știu că-s în libertate, 

Dar numai ieri văzut-am pe-o barjă transportate 
Îngrăşăminte, nu s-au prins, prin dos m-am furișat, 
Le-am scufundat și nava, și marfa le-am furat. 


Un pod din Moose Jaw! trece fluviul cu ape grandioase, 
Ţăranii-l traversează mereu cu frica-n oase, 

Ei ştiu că Tractor Jack i-așteaptă în golf, și vin ușor, 
Mă sui pe pod, le dau în cap și plec cu fânul lor. 


! Moose Jaw, al patrulea oraș ca mărime din provincia Saskatchewan, 


Canada (n. tr.). 


NAVA PIRAT 


25 iunie 2144 


Studenta n-avea de gând să se oprească din făcutul temelor, și 
asta avea s-o ucidă. Chiar și după ce medicii îi injectaseră tranchi- 
lizante, ea se ghemuise în șezut, cu degetele încovoiate în jurul 
unei tastaturi absente, și continuase să tasteze. Antiobsesivele 
nu avuseseră efect. Intervenţia asupra nivelurilor de serotonină nu 
rezolvase nimic, și problema nu părea să fie disocierea sau halu- 
cinația. Studenta era perfect lucidă. Dar pur şi simplu nu se oprea 
din a reimplementa caracteristici ale sistemului de operare pentru 
ora ei de programare. Singurul lucru care o ţinea în viaţă era un 
tub de hrănire pe care medicii reușiseră să i-l introducă în nas cu 
forța, cât timp fusese imobilizată. 

Părinţii erau indignaţi. Locuiau într-un cartier respectabil al 
oraşului Calgary şi se asiguraseră că fiica lor are întotdeauna acces 
la cele mai bune medicamente disponibile pe piață. Cum ar putea 
să fie ceva în neregulă cu mintea ei? 

Doctorii le spuseră reporterilor că acest caz avea toate caracte- 
risticile abuzului de droguri. Creierul obsedatei de teme prezenta 
un tipar perfect al dependenţei. Bucla plăcere-recompensă, care 
trimitea neurotransmițătorii într-un du-te-vino de la creierul mij- 
lociu la cortexul cerebral şi înapoi, luase foc. Această configurație 

chimică era remarcabilă deoarece creierul ei arăta ca şi cum ar fi 
fost dependentă de teme ani întregi. Se adaptase la această recom- 
pensă anume, iar receptorii de dopamină puneau în evidență tipare 
care în mod normal apar doar după ani de dependență. Însă familia 
şi prietenii studentei susțineau că nu mai avusese niciodată această 
problemă până acum câteva săptămâni. 

Știrea era aur viral curat pentru rubrica de mistere medicale 
din fluxul de știri Toate Minunile. Doar că povestea devenise așa 
de populară, încât începuse să iasă la suprafață și pe site-urile 
principale de știri. 


Jack Chen își dădu jos ochelarii și înghesui lentilele dezactivate 
în buzunarul de la piept al salopetei. Lucrase atâta în lumina 
strălucitoare a soarelui, încât ochii ei căprui erau acum înconju- 
rați de inele palide. Era un bronz de fermier, la fel cu cel pe care-l 
căpăta tatăl ei după o zi lungă de purtat ochelari pe câmpurile de 
rapiță, privind cum floricelele galbene emit torente de date pri- 
vitoare la mediu. Probabil, se gândi Jack, același bronz de fermier 
îi afectase pe toți cei din familia Chen timp de generaţii, încă de 
pe vremea când stră-străbunicii ei veniseră de peste Pacific, din 
Shenzhen, și cumpăraseră o franciză agricolă în preriile din jurul 
Saskatoonului. Oricât de departe de casă s-ar fi dus, anumite lu- 
cruri rămâneau neschimbate. 

Însă altele nu. Jack stătea turcește în mijlocul Oceanului 
Arctic, în echilibru pe curbura blândă și, în mod bizar, invizibilă 
a carenei submarinului ei. De la câteva sute de kilometri deasupra 
apei, pe unde umblau sateliții, indicele de refracție negativ al sub- 
marinului îndoia lumina până când Jack părea că plutește absurd 
deasupra valurilor. Lângă ea, întinsă în apa strălucitoare, era o 
fâșie unduitoare de panouri solare non-reflexive. Mâna lui Jack 
făcu un gest ca și cum ar fi mototolit ceva și rețeaua solară se 
strânse și intră înapoi în compartimentul său, dispărând sub un 
panou al carenei. 

Bateriile subului erau încărcate, traficul ei de rețea era ascuns 
într-o ceață de date justificate şi avea o cală plină de medicamente. 
Era timpul să se scufunde. 

Deschizând trapa, Jack cobori tropăind pe scara ce ducea la 
cabina de comandă. O strălucire de un verde-stins apăru, în fâșii, 
pe pereţi, pe măsură ce colonii de bacterii se trezeau ca să-i lumi- 
neze drumul. Jack se opri sub un ghem de tuburi ce veneau din 
tavan. Un panou de comandă, ai cărui fotoni erau organizați în 
forma unui ecran de către mii de proiectoare care circulau prin 
aer, i se materializă în mod convenabil la nivelul ochilor. Cu o 
glisare a degetului pe ecran, intră în sistemul de navigație și își 
schimbă direcția pentru a evita coridoarele de transport cu trafic 
aglomerat. Destinația ei era o porţiune relativ liniștită a coastei 
arctice, dincolo de marea Beaufort, unde apa dulce întâlnea marea 
şi forma un puzzle vast de râuri și insule. 

Însă lui Jack îi era greu să se concentreze asupra lucrurilor 
banale pe care le avea de făcut. Ceva legat de istoria cu dependența 
de teme nu-i dădea pace. și puse din nou ochelarii și se adânci în 
meniul fluxului de știri. Privind la un set de comenzi, căută mai 
multe informaţii. “CAZUL OBSEDATEI DE TEME MIROASE 
A PHARMA DE CONTRABANDĂ“, spunea unul dintre ti- 
tluri. Jack trase adânc aer în piept. Să aibă oare această poveste 
de strâns clicuri vreo legătură cu lotul de Zacuity pe care îl des- 
cărcase luna trecută în Calgary? 


La ora asta, cala subului era plină cu douăzeci de lăzi de me- 
dicamente proaspăt piratate. Printre multiplele terapii pentru 
mutații genetice și management bacterial, stăteau ascunse cutii cu 
clona lui Zacuity, noua pilulă de senzație pentru creșterea pro- 
ductivităţii pe care o voia toată lumea. Oficial, nu era încă pe 
piață, ceea ce sporea cererea. În plus, era făcută de Zaxy, compa- 
nia aflată în spatele lui Smartifex, Brillicent și al altor medica- 
mente populare de sporire a randamentului muncii. Jack primise 
o mostră beta de la un inginer care lucra la cea mai mare compa- 
nie de dezvoltare din Vancouver, Quick Build Wares. La fel ca 

multe dintre companiile din biotehnologie, Quick Build împărțea 
noi stimulatoare de atenţie gratuit, odată cu mesele pentru anga- 
jați de la cantină. Publicitatea prelansare spunea că Zacuity ajuta 
pe oricine să-și facă treaba mai iute și mai bine. 

Jack nu se obosise să încerce ea însăși Zacuity - nu avea nevoie 
de medicamente care să-i facă treaba mai palpitantă. Inginerul 
care-i dăduse mostrele îi descrisese efectele în termeni aproape 
religioși. Puneai medicamentul sub limbă și începeai să simți că 
munca e plăcută. Nu-ţi creștea doar gradul de concentrare. Te 
făcea să te bucuri de muncă. Abia așteptai să te întorci la tastatură, 
la masa de montaj, la ecranul tacul, la laborator, la imprimanta 
3D. După ce luai Zacuity, munca începea să-ți dea un soi de sa- 
tisfacție viscerală pe care nimic altceva nu ţi-o mai putea oferi. 
Ceea ce era perfect pentru o corporație ca Quick Build, unde 
noile produse trebuiau expediate din scurt, iar consultanţii tre- 
buiau uneori să pună la punct un dispozitiv Pardware, pornind 
de la zero, într-o săptămână. Sub influența lui Zacuity, aveai sen- 
timentele pe care se presupune că ar trebui să le ai după o treabă 
bine făcută. Nu mai existau regrete, nici temeri că s-ar putea să 
nu transformi lumea într-un loc mai bun când fabricai încă un 
ghem de atomi legaţi în rețea. Iar sentimentul recompensei la 
terminarea unei sarcini era atât de intens, încât te făcea să te 
zvârcoleşti în scaunul confortabil de birou, să-ți înfigi unghiile în 
suprafața moale a biroului, să respiri greu timp de aproximativ 
un minut. Dar nu era ca un orgasm, nu tocmai. Poate cea mai 
bună descriere era aceea de senzaţie fizică perfectă. Da, o simțeai 
în propriul corp, dar era mai orbitor de plăcută decât orice ar fi 
putut citi terminaţiile tale nervoase în lumea reală a obiectelor. 
După o repriză de muncă sub efectul Zacuity, singurul lucru pe 
care ţi-l doreai era să termini încă un proiect pentru Quick Build. 
Nu era de mirare că oamenii cumpărau rahatul ăsta ca nebunii. 

Exista însă o mică problemă, pe care Jack o ignorase până 
acum. Zaxy nu făcuse publice datele obținute în urma testelor 
lor clinice, așa că nu aveai nicio modalitate de a afla despre posi- 
bilele efecte secundare. În mod normal, Jack nu și-ar fi bătut capul 

cu toate cazurile de demență indusă de medicamente de pe fluxu- 
rile de știri, dar ăsta era cu totul special. Nu-i venea în minte nicio 
substanță populară care să poată face pe cineva dependent de te- 
mele pentru acasă. Sigur, comportamentul obsesiv al studentei 
putea fi provocat și de un stimulent produs artizanal. Dar atunci 
ar fi fost greu ca povestea să deviriă o enigmă a medicinei, fiindcă 
doctorii ar fi găsit imediat dovezi ale prezenței stimulentului în 
sistemul ei. Gândurile i se învârteau în mintea lui Jack, de parcă 
ar fi înghiţit o neurotoxină cât se poate de afurisită. Dacă medi- 
camentul ăsta era Zacuity cel piratat de ea, cum de se întâmplase 
asta? Supradoză? Poate că studenta îl amestecase cu alt drog? Sau 
oare ea, Jack, o zbârcise cu ingineria inversă! și crease ceva oribil? 
Jack simţi un fior de teamă care porni de la baza şirei spinării 
și continuă de-a lungul picioarelor. Dar stai - fiorul ăsta nu era 
doar o reacție psihosomatică involuntară la ceea ce citise pe fluxul 
de ştiri. Podeaua vibra ușor, deși nu pornise încă motoarele. 
Smulgându-și ochelarii, își recăpătă controlul asupra senzoriumu- 
lui și își dădu seama că cineva pocnește în pereții calei, exact în 
spatele peretelui de compartimentare din fața ei. Ce mama naibii? 
Exista un bocaport pentru urgențe la pupă, dar cum...? N-avea 
timp să se mai gândească dacă a uitat să încuie ușile. Mișcându-și 
capul ca o pasăre de pradă, Jack își activă sistemul de perimetru, 
ale cărui sârme întinse, nanometrice, erau conectate cu nervii 
senzoriali aflați chiar sub suprafața pielii ei. Apoi își desfăcu teaca 
cuțitului. Judecând după sunet, era o singură persoană, încercând 
desigur să înhațe orice ar fi încăput într-un rucsac. Doar un dro- 
gat sau cineva cu adevărat disperat putea fi atât de stupid. 
Deschise ușa de la cală pe tăcute, alunecând înăuntru cu cuțitul 
scos. Dar nu găsi scena la care se așteptase. În locul unui hoț 
vrednic de milă, erau doi: un tip cu pielea solzoasă și capul lipsit 
de păr pe alocuri ca al unui drogat și robotul lui, care ținea un sac 


! Ingineria inversă (în engleză, reverse engineering) presupune studierea unui 
obiect pentru a-i determina funcţionarea sau metoda de fabricație și eventual 
fabricarea unei copii sau a unui nou obiect cu funcții similare (n. tr.). 

cu medicamente. Botul era o chestie jalnică, făcută din bucăţi, pe 
care hoţul sigur o furase de la altcineva, și avea stratul de piele 
aproape prăjit pe ici, pe colo, dar încă putea fi periculos. Jack 
n-avea timp să ia în calcul o opţiune neletală. Cu o lovitură de 
sus în jos bine exersată, trimise cuțitul drept în gâtul bărbatului. 
Asistată de un algoritm de descoperire a părților corpului, lama 
trecu prin trahee și se împlântă în arteră. Omul căzu, înecat cu 
oțel, iar din corp îi țâşniră sânge, aer și căcat. 

Cu o mișcare rapidă, Jack își recuperă cuțitul şi se întoarse 
spre bot. Acesta se uita la ea cu gura căscată, ca și cum ar fi rulat 
un program plin de erori. Ceea ce, probabil, și făcea. Asta putea 
fi bine pentru Jack, fiindcă era posibil ca botului să nu-i mai pese 
de la cine primea ordine, atâta timp cât erau clare. 

- Dă-mi sacul, îi spuse Jack ca să facă o încercare, întinzând 
mâna spre el. 

Sacul era umflat de cutiuţe cu medicamentele ei. Botul i-l în- 
mână imediat, cu gura căscată în continuare. Fusese construit să 
arate ca un adolescent, deși ar fi putut fi mult mai bătrân. Sau 
mult mai tânăr. 

Cel puţin nu trebuia să ucidă două ființe azi. Și putea să se 
aleagă şi cu un bot bun din afacerea asta, dacă prietenul ei botad- 
min din Vancouver se agita un pic. La o privire mai atentă, stra- 
tul de piele al ăstuia nici nu arăta așa de rău, în definitiv. Nu se 
vedeau componente ițindu-se prin el, chiar dacă în unele locuri 
era zdrelit și însângerat. 

- Șezi, îi ordonă, și el se așeză direct pe podeaua calei, picioa- 
rele îndoindu-i-se ca două grinzi comandate electromagnetic care 
nu mai au ce să sprijine, apoi o privi cu ochii goi. 

Jack avea să se ocupe de el mai târziu. Acum trebuia să facă 
ceva cu cadavrul stăpânului său, din care curgea încă sânge pe 
podea. Își strecură mâinile pe la subsuorile drogatului, îl prinse 
bine şi îi târî rămășițele, prin trapă, în cabina de comandă, lăsân- 
du-l pe bot în urmă, în cala încuiată. Botul nu prea avea ce face 
acolo de unul singur, dat fiind că toate medicamentele ei erau 
destinate oamenilor. 

Jos, unde se ajungea pe o scară îngustă, în spirală, era laborato- 
rul ei, care servea şi ca bucătărie. O imprimantă de calitate superi- 
oară domina unul din colțuri, cu trei compartimente distincte 
pentru diferite materiale: metale, țesuturi, spume. Folosind o ver- 
siune mai mică a ecranului din cabina de comandă, Jack setă cele 
două capete de printare pentru spumă să extrudeze două blocuri 
de ciment, prevăzute în mod convenabil cu găuri, pentru a le putea 
lega cât mai ușor de picioarele cadavrului. Pe măsură ce nivelul 
adrenalinei îi scădea, privi cele două capete cum goneau peste patul 
imprimantei, construind o piatră gri, mată, strat cu strat. Își clăti 
cuțitul în chiuvetă și îl puse la loc în teacă, apoi își dădu seama că 
e plină de sânge. Până și faţa îi era lipicioasă din cauza lui. Umplu 
chiuveta cu apă și începu să caute o cârpă prin dulapuri. 

Cu o ridicare din umeri, își slăbi legăturile moleculare ale sa- 
lopetei și simţi cum materialul se desface după cusături invizibile 
şi îi cade la picioare. Corpul ei își păstra aceeași formă de circa 
două decenii. Părul negru tuns scurt avea doar câteva fire albe. 
Unul dintre cele mai vândute medicamente ale lui Jack era o re- 
producere, moleculă cu moleculă, a lui Vive, pentru longevitate, 
şi intotdeauna testa calitatea propriilor produse. Adică obișnuia 
s-o testeze - până la Zacuity. În timp ce se freca pe față, Jack în- 
cercă să mediteze la două orori simultan: sus avea un om mort, 
iar o studentă din Calgary era în mare pericol din cauza a ceva 
care semăna suspect de mult cu Zacuity de pe piața neagră. În 
timp ce apa de pe ea picura pe blatul din bucătărie, Jack privi cum 
creșteau blocurile de ciment în jurul găurilor lor centrale. 

Jack trebuia să admită că devenise neatentă. Atunci când cre- 
ase Zacuity prin inginerie inversă, structura lui moleculară părea 
aproape la fel cu ceea ce văzuse la zeci de alte medicamente pentru 
productivitate și vigilență, așa că nu-și mai bătuse capul să inves- 
tigheze în profunzime. Evident, știa că Zacuity ar fi putut avea 
unele efecte secundare ușor nedorite. Dar aceste droguri distrac- 
tive pentru muncitori îi susțineau financiar munca ei reală, și 
anume antiviralele și terapiile genetice, medicamente care salvau 
vieți. Avea nevoie de banii aduși rapid de Zacuity pentru a putea 

continua să dea gratis celelalte medicamente celor care aveau ne- 
voie de ele. Era vară şi o nouă plagă plutea, peste Pacific, dinspre 
Uniunea Asiatică. Nu era timp de pierdut. Oamenii fără credite 
aveau să moară în curând, iar companiilor pharma puţin le păsa. 
De asta se grăbise Jack să vândă miile de doze de Zacuity netestat 
prin toată Zona Comercială Liberă. Acum avea o grămadă de 
doctorii bune, dar asta aproape că nu mai conta. Dacă accidentul 
medicamentos al studentei se întâmplase din vina ei însemna că 
o dăduse în bară la fiecare nivel posibil, de la medicină la etică. 
Cu un bip, imprimanta se deschise și prezentă două cărămizi 
de ciment perforate. Jack le cără în sus pe scări, întrebându-se în 
tot timpul ăsta de ce se hotărâse să ducă atâta greutate singură. 


2 


INIȚIALIZARE 


2 iulie 2144 


Sub carapacea lui Paladin intrase nisip, şi actuatorii îl dureau. 
Era primul lui exercițiu de antrenament, sau poate al patruzecilea. 
În timpul perioadei de formatare era greu să menții linearitatea 
timpului; câteodată, amintirile se dublau sau se triplau înainte de 
a se așeza în acea linie dreaptă care, spera el, avea să se întindă 
într-o bună zi în urma lui exact ca șirul de urme de picior clare, 
cu câte patru degete, care îi marcau acum traseul printre dune. 

Paladin folosi milioane de linii de cod pentru a păși prin alu- 
necare pe o pantă din nisip fin, vălurit de vânt. Cu fiecare pas făcea 
O gaură în dună, iar asta îl obliga să se îndoaie din talie pentru a-și 
păstra echilibrul. Nisipul îi curgea peste corp, creându-i minuscule 
cicatrice în aliajul întunecat din carbon al carapacei. Lee, botad- 
minul lui, îl aruncase din reactor la ora 1500, undeva în nordul 
îndepărtat al spaţiului aerian al Federaţiei Africane. Drumul până 
jos fusese ușor. Își amintea că mai făcuse așa ceva, ţinea minte cum 
îşi schimbase poziția corpului pentru a evita supraincălzirea, cum își 
desfăcuse scuturile de pe spate pentru a prinde vântul, cum ateri- 
zase cu o smucitură a parașocurilor. 

Dar acum nu mai era doar o altă repetiţie a aceleiași vechi 
curse cu obstacole. Era o misiune-test. 

Lee îi spusese lui Paladin că undeva, printre dune, se ascunde 
depozitul unui contrabandist. Treaba lui era să se apropie dinspre 
sud, să cartografieze regiunea, să încerce să găsească depozitul și 
să se întoarcă cu cât mai multe date. Botadminul rânjise atunci 
când îi dăduse aceste instrucțiuni, strângându-l prietenește de 
umăr. „i-am modificat unele dintre drivere! doar pentru testul 
ăsta. O să zbori peste dunele alea ca un afurisit de fluture.“ 

Acum mai era o oră până la asfinţit, iar carapacea lui Paladin 
îndoia lumina până când aceasta aluneca sub spectrul vizibil. 
Unor ochi omeneşti, corpul lui întunecat de pe vârful dunei le-ar 
fi apărut ca un tremur al aerului datorat căldurii, cel puţin de la 
o anumită distanță. Cel puţin pe asta se baza el. Trebuia să-și facă o 
idee despre zonă, despre ascunzișurile posibile, înainte să-și dea 
seama cineva că pe-acolo cutreieră un bot. 

În fiecare direcție, asprimea peisajului era atenuată de valuri 
palide și roșietice. Nisipul părea complet neatins - și dacă ar fi 
trecut cineva pe aici, vântul i-ar fi acoperit urmele. Depozitul 
trebuia să fie sub pământ - asta în cazul în care chiar exista. 
Paladin rămase imobil, cu lentilele focalizând și panoramând, 
uitându-se după strălucirea unei antene sau orice alt semn de lo- 
cuire. Își înmagazină totul în memorie pentru o analiză ulterioară. 

Aha, acolo era: o semilună de crom, neingropată de vânt. Cobori 
duna împleticit, făcând sute de ajustări minuscule pentru a evita o 
căzătură pe terenul nesigur și reținând în același timp coordonatele 
portalului aceluia, care ducea probabil la o structură îngropată. Avea 
să-l deschidă cu forța și apoi să se întoarcă la laborator. Lee o să-i 
curețe nisipul din mușchi și gata cu disconfortul ăsta care-l măcina. 

Când Paladin se întinse pentru a trage sau a răsuci mecanismul 
de închidere, focul unui lunetist ascuns îi zbură braţul drept din 
umăr. Era prima agonie adevărată din viața lui. Simți cum rana îi 
explodează în tot pieptul, apoi cum se uscă și-l înțeapă legăturile 
moleculare distruse de-a lungul marginilor ciotului. Din această 


A . . . 
1 În sistemele de operare, driverul este un program care are funcția de a 
acționa ca o interfață între o anumită componentă hardware și software (n. tr.). 

durere înflori amintirea inițializării sistemului său de operare, cu 
fiecare program chemându-l pe următorul, din nimic. Voia să se 
întoarcă în acel nimic. Orice, pentru a scăpa de oroarea clocotitoare 
care părea să curgă prin corpul lui și dincolo de el. Senzoriumul lui 
Paladin îi includea încă braţul retezat, care își transmitea starea 
printr-un semnal cu rază scurtă de acțiune. Ar fi trebuit să-și dez- 
activeze rețeaua de perimetru pentru a-și face braţul să tacă. Dar 
fără perimetru era practic lipsit de apărare, fiind condamnat să 
simtă o tortură ce reverbera ca un ecou între interiorul și exteriorul 
corpului. Aruncându-se în nisip, Paladin își folosi scuturile-aripi 
pentru a-și proteja circuitele - mai ales unica sa parte biologică, 
cuibărită adânc în locul unde umanii își poartă câteodată fetusul. 
Cu mâna rămasă, căută disperat portalul care se deschise cu un 
șuierat, iar diferența de presiune păru să-l absoarbă. Un alt proiec- 
til se înfipse lângă el, transformând nisipul în băltoace de sticlă 
lichidă. Când se aruncă înăuntru, Paladin își zări pentru ultima 
dată braţul. Degetele acestuia se flexau încă, ascultând și în moarte 
de comenzile software. Durerea scăzu după ce ușa se închise, scu- 
tul format de ea blocase fluxul disperat de date al brațului. 
Paladin se trezi într-un lift ale cărui lumini slabe și ultraviolete 
păreau să indice un complex pentru boți - sau măcar o intrare 
destinată acestora. Umanii n-ar fi văzut acolo decât întuneric. 
Ținându-se de ciotul ferfenițit, Paladin se prăbuși pe podea, pradă 
unui haos de sentimente. Cu un oarecare efort, reuși să-și distragă 
atenția urmărind un mic ecran ce arăta cât de adânc coboară liftul. 
Patruzeci de metri, șaizeci de metri, optzeci de metri. Numerele 
se opriră la o sută, dar, după ecourile stinse ale mecanismului, 
Paladin înțelese că, de fapt, ar fi putut cobori mult mai adânc. 
Ușa glisă în spate, dându-l la iveală pe Lee, flancat de doi boți, 
unul suspendat în aer, într-un vârtej de aripi, și unul ca un tanc pa- 
truped cu braţe pliante ca o Mantis religiosa. Paladin se întrebă dacă 
vreunul dintre ei era vinovat pentru distrugerea brațului său, într-o 
misiune de antrenament, presupusă a fi noncombat. Nu-i credea 
incapabili de asta. Acum Lee rânjea, iar boții nu spuneau nimic. 

Paladin rămase într-o poziţie pe care și-o imagina a fi demnă și în- 
cercă să-și ignore suferința ce-i tortura corpul și să privească scena. 

- Ai făcut niște scheme de luptă supertari, se entuziasmă Lee 
chiar înainte ca Paladin să pășească pe coridorul larg, din spumă și 
aliaj. Ai văzut cum a mers algoritmul ăla de cățărare? Il plesni peste 
brațul sănătos. Scuze pentru braț, totuși. O să-l repar imediat. 

Boţii continuau să tacă. Paladin urmă grupul de-a lungul tu- 
nelului trecând de mai multe uși marcate cu vopsea care nu re- 
flecta decât lumina ultravioletă. Vizibilă doar pentru ochii 
boților. Să fie asta un fel de unitate de instrucție pentru boți? 
Oare o să fie integrat într-o unitate de luptă? 

Zona unde ajunseră prin următorul tunel era evident una 
mixtă, cu vopsea ce se reflecta în spectrul vizibil și cu mai multe 
uși prea mici pentru un bot blindat ca el sau pentru mantis. Se 
opriră la o staţie de inginerie, unde Lee imprimă un braţ nou, iar 
Paladin își curăță încheieturile cu aer comprimat și lubrifiant. 
Mantusul îi trimise lui Paladin un semnal de recunoaștere. 


Salut. Hai să inițiem o sesiune de comunicare sigură folosind 
protocolul AF. 

Salut. Pot folosi AF versiunea 7.6, răspunse Paladin. 

Să-i dăm drumul. Eu sunt Fang. Vom numi această sesiune 
4788923. lată datele mele de identificare. Apar datele mele. 
Alătură-te nouă la 2000. 


Cererea lui Fang venea însoțită de o cheie publică de autenti- 
ficare și de un dosar comprimat care înflori într-o hartă 3D a 
complexului. Deasupra unei săli de conferințe aflate la patruzeci 
de metri sub ei plutea un mic index roșu. Judecând după metada- 
tele! hărții, se aflau într-o mare bază militară ce aparținea guver- 
nului Federației Africane. Se părea că boții de aici făceau tipul de 
muncă pentru care fusese antrenat și el: recunoaștere, analiză a 
datelor de spionaj și luptă. Iar Paladin tocmai fusese invitat la 


! Date ce servesc la definirea sau descrierea altor date (n. tr.). 

prima sa ședință de instruire. Era timpul să se autentifice cum 
trebuie în fața noului său camarad. 


Sunt Paladin. lată datele mele de identificare. Apar datele mele. 
Ne vedem acolo. 


Lee termină braţul și testă ciotul lui Paladin cu un voltmetru. 
Botul rămase în picioare pe o platformă de încărcare, absorbind 
curent pentru bateriile sale și simțindu-l cum îi străbate corpul 
ca un sistem cardiovascular. În general, se baza pe panourile so- 
lare de pe carapace, dar platformele erau mai rapide. 

- Nicio problemă, nicio problemă, mormăi botadminul. 

Era expresia lui preferată și fusese de fapt primul șir în limbaj 
natural pe care Paladin îl auzise vreodată, chiar în secundele de 
după prima lui inițializare, cu trei luni în urmă. 

Braţul se atașa acum de ciot, iar tortura rănii devenise un gâdilat. 
Lee folosi un regulator de molecule pentru a împleti structura ato- 
mică a braţului cu rețeaua integrată a corpului, iar când cele două se 
conectară, Paladin putu să-și simtă noua mână. Strânse pumnul. 
Partea dreaptă a corpului i se părea imponderabilă, ca și cum durerea 
i-ar fi adăugat o masă suplimentară. Savură senzația, puțin amețit. 

- Trebuie să plec, Paladin, mai am o mulţime de alte rahaturi 
de făcut, spuse Lee. Bretonul negru îi căzu peste un ochi. Scuze 
că a trebuit să te împușc acolo, dar face parte din antrenament. 
N-aș fi crezut că o să-ți cadă tot braţul! 

Oare de câte ori privise Paladin această faţă umană, cu trăsă- 
turi ce nu erau animate decât de impulsuri neurologice? Nu știa. 
Chiar de-ar fi fost să caute prin amintirile lui video şi să le numere 
una câte una, tot nu credea că ar fi găsit răspunsul corect. Însă, 
după misiunea de azi, n-avea să mai privească niciodată fețele 
umane cu aceiași ochi. Aveau să-i reamintească ce înseamnă să 
suferi și să fii scăpat de suferință. 

Când Paladin ajunse la locul de întâlnire, văzu doi umani care 
stăteau pe scaune, în timp ce Fang și botul plutitor așteptau or- 
dinele lor. Paladin își anunţă prezenţa cu un semnal pentru boți 

şi cu un salut vocalizat pentru umani, deși protocolul prevedea 
ca restul comunicării să rămână în spectrul uman. Ocupă un loc 
alături de Fang și-și îndoi picioarele până ce ajunse la nivelul 
ochilor umani. În această poziţie, cu genunchii proeminenți În- 
doiți în spate și cu scuturile dorsale pliate deasupra umerilor, 
Paladin semăna cu un păsăroi enorm, umanoid. 

- Bine ai venit la Tabăra Tunisia, Paladin, spuse unul dintre 
umani. 

Pe guler avea o mică insignă roșie pe care erau înscrise, cu 
auriu, literele CIP - ceea ce îl definea ca ofițer de legătură de rang 
inalt al Coaliţiei Internaţionale pentru Proprietate. 

- Aceasta va fi baza ta pentru următoarele câteva zile, timp în 
care te vom instrui pe tine și pe partenerul tău Eliasz asupra 
misiunii voastre. 

Făcu un gest spre celălalt uman, un bărbat subțiratic, cu pielea 
palidă, părul negru şi ochi mari, căprui, care purta uniforma de 
luptă a Federaţiei. Paladin observă că mâna dreaptă a lui Eliasz 
era strânsă pumn, semănând mult cu a sa. Poate că și Eliasz își 
aducea aminte de ceva dureros. 

Ofiţerul de legătură proiectă câteva dosare nedeschise în aer, 
deasupra mesei. 

- Avem o situaţie serioasă de contrafacere pharma și trebuie 
s-o oprim rapid și inteligent, spuse. 

Unul dintre dosare se dizolvă în logoul corporației Zaxy, apoi, 
într-o mică cutie de pastile cu marca Zacuity. 

- Presupun că aţi auzit de Zacuity. 

- E un drog pentru muncitori, răspunse Eliasz, cu o expresie 
neutră. Unele dintre companiile mari îl autorizează ca premiu 
pentru angajaţii lor. Am auzit că te simţi chiar bine. Eu unul nu 
l-am încercat niciodată. 

Ofiţerul de legătură păru jignit de descrierea lui Eliasz. 

- Este un intensificator de productivitate. 

Fang interveni. 

- Avem rapoarte despre oameni care au cumpărat Zacuity 
piratat în unele dintre orașele din nordul Zonei Comerciale 

Libere. Unii boți de recunoaștere au găsit circa douăzeci de doze 
intr-o zonă economică specială a Primelor Națiuni, lângă Iqaluit. 
Nimeni nu poate ține procese acolo - este complet în afara juris- 
dicției CIP -, așa că nu s-a făcut nicio arestare. 

Ofiţerul de legătură proiectă o înregistrare cu o cameră de 
spital plină de oameni legați de paturi, pradă spasmelor, apoi 
continuă să vorbească. 

- Zaxy va lua măsuri legale mai târziu. Dar acum avem nevoie 
de o intervenție. Fiindcă drogul îi înnebunește pe oameni, și unii 
mor. Dacă se află că ăsta e Zacuity, se poate ajunge la pierderi 
financiare majore pentru Zaxy. Majore. 

Ofiţerul de legătură îl privi pe Eliasz, care la rândul său privea 
fix proiecția cu spitalul, atent la siluetele mici și chinuite care își 
duceau, în buclă, măruntele lor lupte, din nou și din nou. 

- Analiştii lui Zaxy cred că Zacuity e piratat aici, în Federație, 
într-un laborator destinat pieței negre. Evident, situaţia ar putea 
pune serios în pericol parteneriatele de afaceri dintre Federație 
și Zona Comercială Liberă. Trebuie să aflăm cum stau lucrurile și 
din acest motiv avem nevoie de voi. 

Delegatul se uită la Paladin. 

- Ați fost amândoi autorizaţi de CIP să urmăriți medicamen- 
tul piratat până la sursă și să-i opriți fabricarea. Avem câteva fire 
în Iqaluit și toate duc spre aceeași persoană. 

Chinuiții consumatori de Zacuity se dizolvară într-o fotografie 
mărită a capului unei femei, fotografie evident construită din mai 
multe capturi de calitate proastă. Părul ei scurt avea urme cărunte, 
iar pe gât, sub gulerul salopetei, îi șerpuia o cicatrice mare. 

- Ea e Judith Chen - se prezintă drept Jack. O bănuim că lucrează 
pentru una dintre cele mai mari operațiuni de piraterie pharma din 
Federație. Știm că este în legătură cu niște fabricanți destul de dubioși 
din Casablanca, dar posedă o flotă legală. Face transport pentru com- 
panii de mirodenii și ierburi care exportă în Zonă - adică o mulțime 
de cutiuţe împuţite. Acoperirea perfectă. Credem că ea duce medica- 
mentele de contrabandă de aici, prin Arctica. 

Fang vocaliză. 

- Am ţinut-o sub observaţie ani întregi. N-am prins-o nicio- 
dată în flagrant delict, dar știm că are relații cu oameni din Zona 
Liberă care sunt suspectați a fi traficanţi. În plus, are pregătire de 
biolog sintetic. Totul se leagă. Dacă reușim să ajungem la ea, cred 
că putem opri aceste transporturi pirat. 

- E, de asemenea, o teroristă anti-brevete, adăugă Eliasz calm. 
A petrecut mai mulți ani în închisoare. 

- Acuzaţia oficială n-a fost aceea de terorism. A fost de con- 
spirație în vederea comiterii de abuz asupra proprietății, replică 
Fang. A stat în închisoare doar câteva luni, apoi a fugit din 
Saskatoon la Casablanca. Credem că așa și-a stabilit conexiunile 
pe care le foloseşte pentru operaţiunea ei de piratare. 

- Odată prinsă, o putem livra Federaţiei pe tavă, adăugă ofi- 
țerul de legătură. Și gata cu pirateria. Se face dreptate. Toată lu- 
mea e fericită. 

- Mie tot îmi sună a terorism, spuse Eliasz, uitându-se direct 
la Paladin. Nu eşti de acord? 

Nimeni nu-l mai privise niciodată chiar așa, ca şi cum ar fi 
putut avea o opinie despre altceva în afară de cât de bine îi func- 
ționa rețeaua. Mintea botului spirală prin tot ce fusese învățat 
despre terorism, compilând rapid un index de imagini și de date 
care n-aveau nevoie decât de un algoritm primitiv pentru a dez- 
vălui un tipar: durerea și ecoul ei, multiplicate prin mii de corpuri 
de-a lungul timpului. Paladin nu avea acces la nuanțele contextu- 
lui politic și nici nu simțea nevoia să le caute. Avea doar fața 
acestui bărbat, cu ochii lui întunecaţi ce trimiteau un mesaj de 
necitit pe care el, Paladin, ar fi dorit cu disperare să-l descifreze. 

Cum ar fi putut să-l privească pe Eliasz și să spună nu? 

- Da, sună a terorism, confirmă Paladin. 

Când Eliasz zâmbi, figura lui se dovedi a fi asimetrică. 

Fang încălcă o clipă protocolul, transmițându-i camaradului 
plutitor, într-o sesiune neoficială: 


Ce vorbe înțelepte de la boboc, care n-a văzul terorism în viața 


lui. :( 


5 


PROPRIETATE PRIVATĂ 


2 iulie 2144 


Oare când se evaporă în sfârșit cea mai subțire urmă de mate- 
rial genetic lăsată de sânge? Da, la un moment dat, devine invizi- 
bilă pentru ochii omenești, roșeața îi este atenuată de apă și de 
alunecarea mopului, dar rămân încă bucăți: pereți sfâșiați de ce- 
lule, vârtejuri de ADN, citoplasmă ce se diminuează. Când dispar 
și aceste ultime așchii de materie? 

Jack privi ghemotocul rotund al spălătorului cum fâșâia 
înainte şi înapoi peste o pată din ce în ce mai roz, care fusese 
nu demult o crustă roșu-inchis pe podeaua cabinei de comandă. 
O strălucire albăstruie de lumină solară, filtrată de apă, venea 
direct prin compozitul de sticlă al ferestrelor, orbind-o momen- 
tan, până când își aruncă iar privirea asupra petei. De corp scăpase 
cu câteva ore în urmă, legându-i picioarele de blocurile de ciment. 
La ora asta era sigur înghețat, undeva pe fundul apei. 

Jack nu mai fusese nevoită de mult timp să omoare pe cineva. 
De obicei, în situaţiile periculoase, nu se afla în mijlocul oceanu- 
lui. Putea să fugă, în loc să lupte. Își trecu o mână prin ciuful de 
păr întărit de sare, așteptând să vomite sau să plângă ori să se dea 
din nou bătută în fața nesfârșitei și deznădăjduitei mașini mortale 
a privării de pharma. 

Ultimul gând o făcu să zâmbească autoironic. Mașina mortală 
a privării de pharma. Suna ca titlul unei chestii pe care ar fi scris-o 
în facultate și ar fi publicat-o anonim pe un server offshore, pen- 
tru ca acele cuvinte să-și atingă destinaţia doar printr-un strat gros 
de crypto și după câteva salturi aleatorii prin rețea. 

Contrabanda pe piața neagră de pharma nu era chiar meseria 
pe care și-o imaginase pentru ea însăși acum treizeci de ani, în 
fervoarea revoluționară a zilelor studenției ei. Pe atunci, era con- 
vinsă că va putea schimba lumea doar punându-și semnătura pe 
un fișier text și organizând proteste civilizate și simbolice împo- 
triva legii brevetelor. Dar când, într-un final, părăsise laboratoa- 
rele facultății, viaţa ei devenise o alegere brutală: brevete agricole 
pentru start-upuri căcăcioase sau pirateria. Pentru Jack nu fusese 
o alegere tocmai grea, de fapt. 

Sigur, existau pericole. Câteodată, o organizaţie de pirați cu 
tradiție din Federație se trezea cu câțiva membri morți sau întem- 
nițați pe viață, mai ales dacă o corporație depunea plângere pen- 
tru contrafaceri specifice. Dar dacă rămâneai discret în umbră, cu 
modestie și în liniște, putea fi o viață de afaceri, ca de obicei. 

De obicei, însă, afacerile nu presupuneau să cureți după un 
tip pe care l-ai omorât pentru un sac de pastile şi un bot. 

Până la urmă, de unde dracu” apăruse? Făcu un gest pentru a 
deschide rețeaua locală a subului, apoi deschise o altă fereastră 
care îi prezenta perspectiva unui senzor aflat la câteva picioare 
sub suprafața bălțată a oceanului. Nu apărea nimic altceva decât, 
când şi când, silueta masivă a unui aisberg. Poate că, după toți 
anii ăștia de vigilență, chiar începuse să dea rateuri? Tipul exploa- 
tase vreo breșă evidentă a sistemului ei de securitate, păcălise 
senzorii de perimetru ai navei până când ajunsese la bord și își 
îinghesuise cutii din marfa ei în rucsac. Vânzarea unei pungi din 
astea de medicamente pentru demență nu i-ar fi adus mult mai 
mult de un an de euforice și jocuri de noroc, în vreo stațiune 
arctică din cele de pe plajă. 

Dar bărbatul mort era ultima dintre problemele pe care le avea 
acum, de fapt. Jack trebuia să-și dea seama dacă fusese ceva în 


AUTONOM | 27 


neregulă cu lotul ei de Zacuity obținut prin inginerie inversă. Mai 
avea câteva mostre din medicamentul original, pe care îl spărsese 
în părțile lui constitutive, și o mulțime de pastile de-ale ei piratate. 
Jack azvârli originalul și versiunea pirat în dispozitivul de auto- 
psie chimică, trecând din nou, cu un ochi critic, peste structura 
moleculară. Nimic greșit acolo - făcuse o copie perfectă. Asta 
însemna că problema era la rețeta originală de Zacuity. Se hotări 
să izoleze fiecare parte a medicamentului și să le studieze pe rând. 
Unele erau evident inofensive. Pe altele, le marcă pentru o exa- 
minare ulterioară. 

În final, Jack reduse părțile problematice la patru molecule. 
Le proiectă structurile în aer, privind cu un ochi critic legăturile 
scânteietoare dintre atomi. O scurtă căutare în baza de date dez- 
vălui faptul că toate aceste molecule ținteau gene care, în cazul 
unei mari părți a populației, erau responsabile cu dependența. 
Jack se opri, nevenindu-i să creadă. 

Zaxy pusese întotdeauna profitul înaintea sănătății publice, 
dar acum depășise obișnuita neglijență corporatistă. Legea preve- 
dea că niciun produs farmaceutic cosmetic, cum erau drogurile 
pentru productivitate sau euforicele, nu avea voie să conțină me- 
canisme ce dau dependenţă, și chiar și marile corporații trebuiau 
să respecte regulamentele CIP. Descoperirea ei însemna că Zacuity 
era complet ilegal. Dar nimeni n-avea să-și dea seama de asta, fiindcă 
Zaxy îl distribuia încet, în cadrul corporațiilor, și ținea sub control, 
cu grijă, cazurile de dependență. Când Zacuity o să iasă din stadiul 
beta, va fi atât de scump, încât doar oamenii care beneficiau de 
servicii medicale excelente aveau să-l cumpere. Dacă deveneau 
dependenți, asta urma să se rezolve în liniște, într-un frumos com- 
plex de recuperare aflat undeva în Eurozonă. Și doar atunci când 
cineva ca Jack s-ar fi apucat să-l vândă pe stradă, problemele și 
efectele secundare se puteau transforma în ceva mai periculos. 

Jack era împărțită între furia pe care o simţea împotriva lui 
Zacuity şi furia împotriva ei înseși, care pusese medicamentul lor 
căcăcios în mâna oamenilor fără mari resurse medicale. S-ar putea 
ca exact în acest moment sute de oameni să mănânce pastilele alea, 

luând-o razna. Era o perspectivă oribilă, iar Jack nu se simțea încă 
pregătită să dea piept cu enormitatea problemei, nu chiar acum. 
Scotocind în buzunarul salopetei proaspăt spălate, scoase niște 420 
şi îl aprinse. Nimic nu te detensiona mai bine decât drogurile când 
era vorba de o problemă legată de droguri. În plus, avea o treabă 
neterminată cu botul ăla din spatele ușii de la cală. S-ar fi putut 
dovedi de nereparat, dar cel puţin asta nu era vina ei. 

Jack se așteptase ca botul să fie încă în același loc unde se pră- 
bușise, cu privirea rătăcindu-i aiurea sub controlul a cine ştie ce 
algoritm de rahat furat de pe rețea. Dar nu era. Jack își miji ochii, 
încercând să-și dea seama de motivul pentru care botul era înghe- 
suit la umbră, într-un loc unde peretele întâlnea podeaua. Pornise 
nava, și în spatele portalurilor întunecate alunecau bule de aer. 

Dormea. 

Dintr-odată, Jack înțelese cum putea botul să arate atât de bătut, 
fără să se vadă niciun semn că ar avea un endoschelet de aliaj. Asta 
nu era un biobot - era doar bio. Un uman. 

Se sprijini de trapă și gemu încet. Un bot stricat este aproape în- 
totdeauna reparabil, dar un uman stricat? Avea cu ce să repare o re- 
giune mutantă din ADN-ul lui şi să-i curețe corpul de virusurile 
comune, dar nimic nu putea repara un sistem cognitiv stricat. În timp 
ce ea reflecta, silueta ghemuită se ridică brusc în capul oaselor și o 
privi cu ochi a căror lipsă de expresie părea acum mult mai groaznică 
decât dacă ar fi fost rezultatul unui software prost. Se întrebă cât timp 
fusese în proprietatea hoțului mort. Avea un număr marcat pe gât şi 
era evident că mult timp nu făcuse altceva decât să asculte ordine. 

420-ul îi dăduse lui Jack un fel de generozitate filozofică, în- 
soțită de un sentiment de obligație resemnată față de puştiul ăsta. 
În fond, nu era el de vină dacă stăpânul lui se apucase să jefuiască 
un pirat înarmat, în mijlocul oceanului. Ar fi vrut să facă tot ce 
putea ca să-l ajute, ceea ce nu însemna prea mult. 

- Vrei niște apă? îl întrebă. Arăți ca şi cum i-ar prinde bine. 

Botul se săltă brusc, prinzându-se de marginea unei lăzi ca să-și 
țină echilibrul, și atunci Jack își dădu seama că era destul de înalt — 
mai înalt decât ea, deşi atât de subnutrit, încât înălțimea îl făcea 

să pară și mai fragil. Dacă lucrurile luau o întorsătură urâtă, n-ar 
fi fost nicio problemă pentru ea să-l doboare, să-i rupă gâtul și să-l 
azvârle afară pe trapă. 

- Te rog, răspunse el. Și mâncare, dacă ai ceva în plus. 

Vorbea engleza exact cu accentul clasei de mijloc din Uniunea 
Asiatică, fapt la care nu te-ai prea fi așteptat de la un puști cu 
gâtul însemnat. 

- Atunci, hai! 

Jack îi ii atinse ușor mâneca de la cămașă, cu grijă să evite pielea 
expusă. Îl conduse în jos, pe scara în spirală, din cabina de co- 
mandă, până în laboratorul-bucătărie, unde inițializă mașina de 
gătit şi făcu gesturile necesare pentru pâine și supă. Puștiul se 
prăbuși în scaunul ei de la măsuţă. Cum stătea așa, cocoşat și 
privindu-şi mâinile, prin cămașă i se ițeau aripile omoplaților. 

Îi puse mâncarea în față. 

- Eu sunt Jack. 

El o ignoră, sorbi din castron, apoi inmuie pâinea în el și mușcă 
o bucată. Jack se rezemă de tejghea și așteptă, întrebându-se dacă 
puştiul măcar primise un nume. Se întâmpla ca familiile care 
n-aveau de nici unele să-și vândă copiii de trei-patru ani școlilor de 
sclavi, unde managerii îi antrenau să fie supuși, ca și cum ar fi pro- 
gramat un bot. Însă boții, cel puţin, puteau să-și câştige libertatea 
după un timp, li se făcea un upgrade și deveneau complet auto- 
nomi. Și oamenii ar fi putut să-și câștige independența, dar nu exista 
nicio cheie de autonomie care să șteargă o copilărie petrecută așa. 

- Eu sunt Threezed, răspunse el într-un târziu, întrerupând-o 
pe Jack din reveria ei ameţită. 

Înghiţise aproape Jumătate din supă, şi fața lui nu mai arăta 
atât de inexpresivă ca înainte. Era greu să nu-ți dai seama că ul- 
timele semne de pe gâtul lui erau cifra trei și litera Z. Cicatricea 
îi ținea loc şi de nume. Jack își încrucișă brațele, pentru a ascunde 
brusca pornire de simpatie pe care o simțea. 

- Încântată de cunoștință, Threezed. 


4 


IQALUIT 


4 iulie 2144 


Corpurile lor trebuiau să lucreze împreună, chiar și atunci când 
erau la mare distanță unul de altul. Asta era raționamentul care-l 
făcuse pe Eliasz să urce dune de nisip cu Paladin timp de două zile, 
în timp ce ofițerul de legătură CIP băuse cești întregi de ceai dulce 
cu lapte și gesticulase, plin de frustrare tăcută, răsfoind toate me- 
sajele pe care le materializau proiectoarele de pe ochelarii săi. 

Pentru prima dată, Paladin făcea exerciții cu altcineva și avea 
o senzaţie nouă. Fusese întotdeauna în contact radio cu Lee sau 
cu alt botadmin, dar vocile lor erau mai mult ca niște programe 
care îl ghidau din interiorul propriilor lui instincte. Botadminii 
lui nu se opreau, nu se uitau la el și nu vorbeau niciodată despre 
cât de dor le era de vremea din Europa. 

- Urăsc vremea de aici, mormăi Eliasz, lăsându-se pe vine în 
vârful unei dune. 

Îi aruncă o privire lui Paladin, apoi se așeză. Era 0800, iar 
Paladin își testa din nou reflexele în condiții de nisip, încercând 
să-şi țină mare parte din carapace cât mai jos, în timp ce senzorii 
se mișcau într-un spectru larg. Acum era chiar în această poziţie, se 
târa pe coate și pe genunchi în timp ce-l asculta pe Eliasz și se 
acorda la rețeaua publică pentru boți. 


AUTONOM | 3I 


Voi sunteți toți. Eu sunt Raptor. lată datele mele. Plec într-o 
misiune la 1300. Merg în Congo pentru o intervenţie în caz de 
ciumă. Uraţi-mi noroc. Mă întorc în 48 de ore. 


- Mi-ar plăcea mai curând o vreme rece și umedă, ca în 
Eurozona centrală, continuă Eliasz, ștergându-și transpirația de 
pe frunte, în direcția părului, cu degetele desfăcute. Mulţi zic că 
nu le place Varșovia fiindcă e așa de frig, dar mă gândesc că de fapt 
iţi place întotdeauna vremea din locul unde ai crescut - chiar dacă 
nu mai vrei să te întorci niciodată acolo. Tu de unde ești, Paladin? 


Voi sunteți toți. Eu sunt Cldr. lată datele mele. Am nevoie de 
trei boţi care să ajute la descărcarea unui transport de arme. 
Destinația anexată. 


Paladin se opri din târâșul său, cu capul aproape atingând pi- 
ciorul lui Eliasz, care se odihnea în nisipul roșu. Nu era sigur care 
ar fi fost răspunsul potrivit, fiindcă de fapt nu fusese viu suficient 
timp încât să poată spune că e dintr-un loc anume. 

- Presupun că sunt de la Turnătoria Kagu Robotics din 
Capetown, vocaliză el. 

- Nu, nu, nu, scutură energic din cap Eliasz, apoi bătu ușor 
cu încheieturile degetelor în spatele lui Paladin. Adică de unde 
ești tu, la origine? De unde e creierul tău? 

Sub straturile de blindaj abdominal, biocreierul lui Paladin 
plutea într-un amestec dens de gel antișoc şi lichid cefalorahidian. 
Exista un cablu gros de interfață între el și substratul fizic al 
minții lui. Creierul se ocupa de funcțiile de recunoaștere facială, 
repartizând fiecărei persoane pe care o cunoștea un identificator 
unic, bazat pe muchiile și umbrele expresiei acesteia, însă sistemul 
de fişiere era în mare parte incompatibil cu al lui Paladin. Îl folo- 
sea în principal ca procesor grafic. N-avea, bineînţeles, nicio idee 
de unde venise, în afară de faptul că fusese donat de un om mort 
care lucrase pentru Federație. 

Eliasz vorbi din nou. 

- Nu e important pentru tine să știi cine eşti cu adevărat? De 
ce simţi ceea ce simți? 

Niciuna dintre emoțiile sau deciziile etice ale lui Paladin nu 
era procesată în creierul său uman. Apoi Eliasz se uită direct în 
rețeaua de senzori montată pe faţa lui Paladin, cu ochii săi întu- 
necaţi şi atenţi. Brusc, Paladin nu mai avu chef să-și explice arhi- 
tectura sistemului de fișiere. 

- Nu știu de unde e creierul meu, răspunse simplu. Nu pot 
să-i accesez amintirile. 

Putea simţi cum crește tensiunea în corpul lui Eliasz. Pe su- 
prafața pielii acestuia zburdau impulsuri electrice. De-a lungul 
miilor de secunde pe care le petrecuseră împreună, Paladin ob- 
servase că Eliasz avea tendinţa de a oscila între aceste conversații 
intense și emoţionale şi o tăcere completă. 

- Ar trebui să-ți permită să-ți aminteşti, spuse el răgușit. Ar 
trebui să-ți permită. 

Lui Eliasz nu i se putea împlini această dorință, dar căpătă în 
schimb altceva: ce-şi dorea, sub forma unui mesaj primit de 
Paladin, parte a unei sesiuni sigure, criptate. 


Tu ești Paladin. Eu sunt Fang. Ții minte sesiunea sigură pe care 
am creat-o mai demult? Hai s-o folosim din nou. lată datele mele. 
Întâlnirea finală pentru misiune e la 0900. Adu-l pe Eliasz. 

Sunt de acord să folosim sesiunea noastră deja stabilită. Sunt 
Paladin. Unde mergem? 

Pe țărmurile călduțe ale Arcticii, se pare. Vei urmări unele dintre 
contactele lui Jack de acolo, în încercarea de a afla unde-și ține marfa. 

Sunt pregătit să te întâlnesc în 30 de minute, cu Eliasz. Aici se 
termind datele mele. 


Cei doi boți își închiseră sesiunea după un schimb de coordo- 
nate geografice, care erau ale aceleiași camere pe care o folosiseră 
în ultimele două zile pentru planificarea misiunii. 

- Veşti bune, îi vocaliză Paladin lui Eliasz, care îl privea încă 
fix. Plecăm spre nordul Zonei Comerciale Libere, unde tempe- 
ratura este mult mai joasă. 

Eliasz nu răspunse nimic, dar ritmul cardiac i se încetinise. Cei 
doi porniră spre vârfurile dunelor ca să găsească un portal și să-și 
primească ordinele. 

Cu toate că misiunea era una de rutină și la scară destul de 
mică, ea avea o semnificație specială pentru Paladin, fiindcă în- 
semna că el însuși trecuse de la faza de dezvoltare la cea de acti- 
vare. Ziua de astăzi marca începutul contractului său de servitute 
faţă de Federația Africană. Legea internațională prevedea că ser- 
viciul său nu putea dura mai mult de zece ani, o perioadă consi- 
derată mai mult decât suficientă pentru a face profitabilă 
investiția Federaţiei în crearea unei noi forme de viață. 

Deși abia își începea perioada de servitute, Paladin auzise des- 
tule prin fabrică pentru a-și da seama că Federaţia interpreta legea 
într-un mod extrem de liber. Exista posibilitatea să-și aștepte cheia 
de autonomie timp de douăzeci de ani. Era și mai probabil să moară 
înainte s-o primească. Dar își dorea să supravieţuiască — o dorință 
care făcea parte din programarea lui. Era chiar ceea ce-l definea ca 
echivalent-uman, meritând, prin urmare, autonomia. Botul n-avea 
altă alegere decât să lupte pentru propria viaţă. Dar Paladin nu 
simţea asta ca pe o limitare a opţiunilor. Pentru el era o speranță. 

Din avionul cu reacţie care zbura ca un glonț peste Oceanul 
Arctic văzură cum apar, la o distanță de câţiva kilometri, brațele 
umflate ca nişte pumni strânși la orizontul insulei Baffin. Chiar 
de la această depărtare, Paladin putea distinge mișcarea miilor de 
turbine eoliene, care făceau conturul fiecărei clădiri să pâlpâie 
ușor. Curând, percepu semnătura chimică a fermelor luxuriante 
care se ridicau în spirale suprapuse deasupra fiecărui complex. 
Oraşele nordice din jurul Arcticii își petreceau întreaga vară ab- 
sorbind cât mai multă energie solară, obținând de la ferme câte 

două recolte în perioada când zilele erau lungi. Întregul oraș se 
afla în plin sezon de vegetație. 

Până trecură de insulele exterioare și intrară în spațiul aerian 
al insulei Baffin, Eliasz se trezi complet. Paladin auzi schimbarea 
din respiraţia lui și știu sigur că Eliasz își setase perimetrul să-l 
trezească când ajungeau la Iqaluit. Acum vedeau orașul tolănit 
sub ei, cupolele arătând ca o crustă scânteietoare pe culmea unui 
golf în unghi ascuţit, înfipt adânc în interiorul insulei. 

- Iqaluit e un oraș urât, mormăi Eliasz, venind lângă Paladin 
la fereastră. Cupolele sunt copiate după cele din Vegas, știai? 

- Un oraș cu multe cupole în vestul Zonei Comerciale Libere, 
vocaliză Paladin. 

- E centrul industriei de resurse umane. Sunt o grămadă de 
tipi răi pe-acolo. Piaţă neagră de sclavi și rahaturi de-astea. 
Oamenii de acolo nu pun preț pe viața omenească și în conse- 
cință folosesc la construcții porcăria asta ieftină, care lasă să 
treacă mult prea multe ultraviolete. Iqaluit arată exact la fel, doar 
că e mai curat și mai nou. 

Paladin se întrebă dacă Eliasz se opunea sistemului servituții. 
Existau depozite întregi de resurse-text care se concentrau asupra eli- 
minării servituții umanilor. Argumentul autorilor era că umanii nu 
ar trebui să constituie proprietatea cuiva, ca boții, fiindcă nimeni 
nu plătise ca să fie făcuți. Boții, care costau bani, necesitau o peri- 
oadă de servitute pentru ca fabricarea lor să merite osteneala. Pentru 
umani, nu exista un astfel de stimulent pentru a face alți umani. 

Indiferent ce spuneau acești gânditori, majoritatea orașelor şi 
a zonelor economice aveau câte un sistem sau altul de servitute 
umană. Iar Vegas era locul unde umanii se vindeau pe ei înșiși. 
Complexurile sale pline de cupole erau destinate aproape în ex- 
clusivitate procesării, instruirii și contractării resurselor umane. 
La fel ca Vegas, Iqaluit fusese construit rapid; era doar zgârie-nori 
și cupole. Dar, chiar și la o analiză superficială a datelor, se vedea 
că nu prea mai existau alte puncte comune între cele două orașe. 

- Există foarte puțini umani aserviți pe aici, remarcă Paladin. 

- Normal. Aici tipii răi sunt alții, dar sunt la fel de răi, răs- 
punse Eliasz, a cărui tensiune arterială crescu, apărându-i lui 
Paladin ca o ceață roșiatică în jurul corpului. Locul ăsta mișună 
de pirați. Tot ce-i aici e furat. 

Atinseră pista de aterizare și Eliasz se ridică în picioare, 
atingându-și instinctiv fruntea, umerii şi cureaua pentru a-și ve- 
rifica perimetrul și rețeaua locală de arme a acestuia. 

- Întotdeauna am senzația că-mi fac cruce când fac asta, spuse 
răgușit, iar ritmul cardiac îi crescu. Știi ce vreau să zic? 

- Gesturile sunt similare, răspunse Paladin. 

- Tata era un credincios adevărat, spuse Eliasz, atât de încet, 
încât doar un bot ar fi putut să-l audă. 

Apoi, dintr-odată, atitudinea i se schimbă; bărbatul își forță 
ritmul respirației să revină la normal, iar starea lui emoțională 
deveni mai greu de citit de la distanţă. 

- Unde mergem prima dată, Paladin? rânji Eliasz, căutând 
din ochi cei cinci senzori vizuali de pe capul robotului, așezați 
deasupra planurilor diagonale care îi încadrau fața ca o versiune 
abstractă a obrajilor umani. 

Aveau vreo treizeci de destinații posibile, printre care adrese 
ale unor presupuși asociaţi ai lui Jack și ale câtorva dintre resta- 
urantele ei preferate. 

- Ar trebui să începem cu adresele celor mai apropiate locu- 
inţe, să-i interogăm pe oamenii de acolo, apoi să încercăm s-o 
încolțim pe Jack pe baza informaţiilor furnizate de ei. Ca ultimă 
soluție, putem monitoriza fluxul secundar al restaurantelor, să 
vedem dacă apar datele ei biometrice. 

Eliasz începu să râdă. 

- Nu știi prea multe despre UMINF, așa e, Paladin? 

Culegerea umană de informaţii nu fusese printre prioritățile 
instruirii lui Paladin. Văzând că botul nu-i răspunde, Eliasz se 
opri din râs. 

- Scuze, amice. E mai bine să începem cu restaurantele. Dar, 
mai întâi, trebuie să facem rost de niște echipament. 

Aproape de pistele uzate de aterizare se găsea un magazin de ve- 
chituri, al cărui înveliș din tablă ondulată din oțel avea cel puţin o 
sută de ani. Era scund și lung, proiectat să facă faţă vremii și să păs- 
treze căldura. Când intrară, printre senzorii lui Paladin trecură di- 
verse molecule asociate cu fibrele de bumbac, cu decolorantul și cu 
combustibilul. Eliasz vorbi cu un om din spatele unei tejghele, 
cu piept și braţe cibernetice, care începu să descarce o hartă locală 
şi actualizări de spionaj în geosistemele lui Eliasz. Paladin se apro- 
pie și se acordă la sistemul care conecta dispozitivele celor doi băr- 
baţi, pentru a descifra și a copia datele în propria lui memorie. 

- El e partenerul meu, Paladin, spuse brusc Eliasz, aruncându-și 
un braț cald în jurul carapacei lui Paladin. 

Degetele lui apucară omoplatul botului, de unde îi ieșeau scu- 
turile. Paladin putea simți fiecare spiră a amprentelor lui Eliasz. 
În mod inconştient, le căută în mai multe baze de date, din care 
majoritatea erau pline de zgomot informatic destinat să-i ascundă 
identitatea. Amprentele se potriveau cu cele ale unui profesor 
mort din Bruxelles, cu ale unui mic întreprinzător din Nairobi, 
cu ale unui preot din Varşovia și cu ale unei aservite care aparţi- 
nea companiei Monsanto, în Zona Comercială Liberă. Existau 
zeci de alte potriviri, ce se pierdeau într-un vast vârtej de conexi- 
uni ale rețelelor sociale și ale unor arhive administrative guver- 
namentale contradictorii. 

- Paladin, eu sunt Yardley, spuse omul, întinzându-și mâna 
fabricată pentru a o strânge pe a lui Paladin. 

- Vom fi sub acoperire şi trebuie să arăt mai puțin profi, spuse 
Eliasz, uitându-se la Paladin. Cât despre el, nu trebuie decât să 
arate mai puțin strălucitor. 

După zece minute, Eliasz se dezbrăcase până la nodurile stră- 
lucitoare de reţea ale perimetrului său și își trăgea niște blugi și o 
cămașă de bumbac peste rețeaua invizibilă de nanocabluri care 
conectau perimetrul sub pielea sa. Paladin își reconectă la rețea 
senzorii de presiune, încercând să vadă pe unde mai simte înţe- 


pătura zgârieturilor și a urmelor de lovituri administrate de 
Yardley și de Eliasz. 

- Ne trebuie nişte informaţii despre Jack, şi singurul mod de 
a le obţine e să arătăm ca oamenii care ar lucra cu ea, spuse Eliasz. 
Tu poţi să taci în majoritatea timpului, dar încearcă din când în 
când să faci greșeli, ca și cum ai avea creierul stricat sau așa ceva. 

Paladin nu spuse nimic și termină repornirea proceselor din 
care era alcătuit senzoriumul lui. 

- OK, mormăi Eliasz, apoi reluă povestea lor. Eu sunt un 
admin pe chimie care a fost concediat de la PharmPraxis, și tu 
eşti asistentul meu aservit. Eu vreau să vând unele dintre formu- 
lele de la PharmPraxis pentru preţul corect. Iar tu urmărești totul, 
frate, adică faci chestia pentru care ai fost creat. 

- Aşa o să fac, răspunse Paladin. 

Voia să-l mulţumească pe Eliasz. Era convins că nu un algo- 
ritm al servituţii îi influența matricea deciziilor, ci propria sa 
dorință sinceră. 

Vântul dinspre mare, care menținea temperatura exterioară 
din Iqaluit la nivelul fix de douăzeci de grade, ridică o șuviţă din 
părul lui Eliasz. Alături de el pășea tăcut Paladin. Soarele se afla 
suficient de jos, deasupra orizontului, încât să-ți dai seama că e 
seară, deşi afară era încă o lumină strălucitoare. Vara arctică în- 
semna că în seara aceasta nu avea să fie decât o oră fără soare. 
Fliasz spera că până atunci se va preface că se îmbată la Lex, o 
crâşmă cu tăiței şi bere care se număra printre locurile preferate 
ale lui Jack. Exista material filmat care o arăta întâlnindu-se acolo 
cu unele dintre contactele ei locale. 

Paladin împinse ușile spre interior și pătrunse într-o cameră 
fierbinte, plină de moleculele pe care le eliberează ghimbirul și 
alte mirodenii când sunt strivite. Le catalogă pentru o analiză 
ulterioară. Nu știi niciodată când o semnătură chimică distinctă 
poate deveni o informaţie utilă. Băncile aglomerate gemeau sub 
greutatea lucrătorilor de la fermele piscicole locale și a studenților 
de la universitate, care sporovăiau despre proteomică!. Toată lu- 
mea era ameţită din cauza alcoolui și a castroanelor cu supă de 


! Ştiinţă care se ocupă cu studiul proteinelor (n. tr.). 

tăieței fierbinte care se clătinau pe fiecare dintre mesele uzate și 
strâmbe de spumă. 


E tipul de mulțime în care te pierzi ușor, îi subvocaliză Eliasz lui 
Paladin, mai ales dacă arâţi ca un fermier, dar opiniile tale politice se 
potrivesc cu ale studenţilor radicali. 


Paladin accesă o imagine a lui Jack pe care o păstrase în me- 
morie. Ea nu arăta chiar ca un fermier, dar botul înțelegea cum 
ar fi putut trece neobservată într-un costum impermeabil. 

Se așezară la o masă plină cu studenți extrem de beți, care ju- 
cau un fel de joc cu ochelarii lor, ceva ce implica foarte multe 
distribuiri de filmuleţe și shoturi de votcă din Saskatchewan. 
Eliasz comandă tăieței cu fructe de mare, iar Paladin, când se 
așeză, făcu în așa fel ca piciorul să-i tremure, ca și cum ar fi avut 
mare nevoie de o versiune nouă a firmware-ului, fapt ce atrase 
imediat atenția unei studente. 

- Ai nevoie de ajutor cu chestia aia? 

Era o femeie jovială, cu ochi negri și păr negru, tuns bob, și 
care făcu un gest vag spre piciorul lui. 

- Avem o arhivă de botware gratuită pe serverele universității. 

Paladin nu spuse nimic. 

- N-am prea avut bani pentru reparații, ridică din umeri Eliasz. 
Caut și eu de lucru după ce m-au dat afară de la PharmPraxis, din sud. 

Asta atrase atenția mai multor studenți de la masă. 

- Iar concedieri, nu? întrebă unul dintre ei, cu un accent cân- 
tat, de prerie. 

- Să-i ia naiba cu lăcomia lor de brevete, spuse Eliasz, cu 
voce Joasă. 

Acum risca, încercând să estimeze dacă studenţii ăștia erau 
genul de radicali care umblau cu pirații. Paladin observă cum 
Eliasz își schimbase subtil postura, cum stătea aplecat și își trăsese 
șuvițele peste ochi, într-un fel care îl făcea să arate mai tânăr. 
Părea un tip care urmează studii postuniversitare și era clar că 
biohackerii ăștia beți îl considerau deja unul de-ai lor. Paladin 


AUTONOM | 39 


admiră, scurt, această mostră de virtuozitate UMINF, apoi se 
gândi că unele dintre informațiile asociate cu amprentele lui 
Eliasz îl plasau în jurul vârstei de douăzeci și nouă de ani. Poate 
că dosarele erau corecte, cel puţin în privinţa vârstei omului. 

- Serios, spuse femeia care îi oferise lui Paladin acces la ser- 
vere. Aia fac atâta cash adunând o grămadă de PI!, apoi își tra- 
tează dezvoltatorii și adminii ca pe nişte gunoaie. Apropo, mă 
cheamă Gertrude. 

- Ivan, spuse Eliasz, și ăsta e botul meu, Xiu. Are mici pro- 
bleme cu difuzoarele. 

Nimul pe care îl alesese Eliasz pentru Paladin era cel mai adesea 
destinat femeilor, însă delimitările de gen însemnau foarte puțin 
printre boți. Majoritatea răspundeau la orice nume le-ar fi dat 
adminii lor umani, deși unii boți autonomi preferau să-și aleagă 
pronumele. Oricum, niciun uman nu ar fi avut vreo problemă să-i 
spună „el“ unui robot pe nume Xiu. Mai ales unuia construit ca 
Paladin, al cărui corp impunător, cu scuturi dorsale desfăcute larg 
pe spate, ocupa la fel de mult spaţiu ca doi umani solizi. 

- Vreţi să vă aranjez câteva reparații pentru Xiu, băieți? în- 
trebă Gertrude. 

Eliasz se prefăcu că se gândește la asta în timp ce-și sorbea tăiețeii. 

- Ce iuți sunt ăștia, remarcă, ignorând faptul că mai mulți 
prieteni ai lui Gertrude se uitau acum la el și la Paladin. 

- După cină, o luăm iar spre laborator, ca să verificăm câteva 
procese care trebuie să continue peste noapte, spuse tipul din prerii. 

- Ar fi foarte drăguţ din partea voastră, spuse Eliasz, aparent 
nesigur, jucându-se cu bețişoarele. 

- Da, ar trebui să veniți, confirmă Gertrude invitația, ca și 
cum i-ar fi convins deja. Ție îţi sună bine treaba asta, Xiu? 

Paladin nu răspunse. 

Un grup de cinci studenţi îi conduseră pe Eliasz și pe Paladin 
pe străzi, în lumina cu lungime de undă lungă a apusului de la 


1 În original IP, abreviere de la Intellectual Property - proprietate intelec- 
tuală (n. tr.). 

miezul nopții. Într-un final, ajunseră la un semn arcuit, acoperit 
de cuvinte în limba inuktitut și în engleză care le urau bun venit 
în campusul Universității Arctice din Iqaluit. Era cea mai bogată 
universitate din regiune şi o şcoală ce hrănea zeci de biocomuri 
şi de corporaţii pharma. La ora asta din noapte, campusul era 
destul de liniștit, deşi, pe măsură ce se apropiau de clădirile dedi- 
cate științei, Paladin observă din ce în ce mai multe ferestre care 
radiau lumină vizibilă. 

Eliasz îşi descria serviciul imaginar de la PharmPraxis cu o 
amărăciune care părea reală. Povestea era calculată special pentru 
a stârni simpatia publicului. 

- Mi-am luat o slujbă de admin chimie direct după absolvire 
şi m-au repartizat la un medicament care a murit în teste. Le-a 
luat un an întreg, dar până la urmă au reușit să-mi dea afară toată 
echipa. Dacă medicamentul tău nu ajunge pe piață, atunci... 

Eliasz își lăsă fraza neterminată. 

- Ce anume lucrezi? întrebă Gertrude. Sunt o grămadă de 
slujbe pentru admini pe chimie aici. 

- Concep algoritmi care caută proprietăți emergente intere- 
sante la moleculele organice. 

Un bărbat înalt, cu ochelari ieftini, li se alăturase și mergea în 
același ritm cu ei. 

- Nu e domeniul meu, dar pun pariu că o să-ți găsim ceva, 
Ivan, spuse el. 

Cu siguranță, accentul lui nu era local - Paladin compară rapid 
vocalele bărbatului cu patru sute de accente regionale pentru limba 
engleză. Cea mai bună aproximaţie plasa accentul în nordul 
Federaţiei, în zona unde Paladin și Eliasz tocmai fuseseră încartiruiți. 

- Mulţumesc, ăăă... 

- Youssef, răspunse bărbatul și se uită fără teamă în senzorii 
faciali ai lui Paladin; el și botul aveau cam aceeași înălțime. Mă 
bucur să vă cunosc pe amândoi. 

Intrară în complexul Științele Vieţii, iar Gertrude scotoci în 
buzunar după ceva ce se dovedi un dispozitiv destul de arhaic 
de management al parolelor. Odată ajunși la o anumită clădire, 

de culoarea cenușii, flutură micuța bucată de plastic, iar rețeaua 
clădirii îi răspunse deschizând un set de uși duble. 

Paladin observă privirea aruncată de Youssef spre vopseaua 
înțesată de senzori din interiorul holului, care reflecta acum stins 
gașca de studenți, ce se trezeau rapid și începeau să-și dea jos hai- 
nele groase din mers. Gertrude, Youssef și prietenii lor lucrau la 
un proiect teoretic și subfinanțat care avea legătură cu mutația 
proteinelor și cu deciziile de natură estetică. Laboratorul lor era 
la subsol, iar echipamentul, cu cel puțin două generații în urma 
tehnologiei actuale. Zidurile erau pline de semne și abțibilduri 
furate din alte laboratoare. „PERICOL! NU ATINGEŢI 
MAGNETUL!“, scria pe unul extrem de mare, deasupra cluste- 
rului lor de secvenţiere. Pe altul scria „GREIERI VII“. 

- Am ajuns, spuse Gertrude, făcând un gest ca să aprindă lu- 
mina. Xiu, uite imprimanta noastră. Reţeaua se cheamă 
IepurasiPolari și e neparolată. Serveşte-te cu ce vrei. 

Paladin ocoli cu grijă câteva mese încărcate cu unități de răcire 
și cu eprubete. Imprimă câteva cipuri, iar Eliasz, între timp, con- 
tinuă să facă conversaţie. 

Când imprimanta începu să scuipe fire nanoscopice, Eliasz 
reuși să aducă iar în discuţie subiectul nenorociților lacomi, strân- 
gători de brevete, cărora chiar se hotărâse să le-o tragă într-un fel 
sau altul. 

Youssef era tensionat din pricina entuziasmului, iar corpul îi 
iradia, atât de tare reușea să se identifice cu povestea lui Eliasz. 

— Şi cum te-ai răzbuna pe o companie ca PharmPraxis pentru ce 
ți-au făcut? întrebă Youssef. Adică până unde ai fi dispus să mergi? 

- Chiar vrei să știi? Însă ce spun nu iese din laboratorul ăsta, 
OK? întrebă Fliasz. 

Toată lumea era cu ochii pe el. 

- Sigur! se entuziasmă Gertrude. 

- Am formula unui medicament nou, în curs de brevetare, cu 
care ei sunt acum în faza de încercări. Dacă îl scoate altcineva înain- 
tea lor pe piață, nu vor putea să revendice prioritatea cererii 

anterioare, fiindcă și l-au bazat pe o moleculă pe care au luat-o de pe 
piața gri, de la nu știu ce laborator neautorizat din Statele Braziliene. 

Eliasz făcu o pauză, apoi scoase cel mai nervos râs de care 
era capabil. 

- Vreau să zic că probabil n-aş face nimic cu ea, dar aș putea. 
Am luat formula, pe bune. 

Se bătu peste buzunarul pantalonilor, de parcă ar fi salvat 
datele pe un suport fizic și l-ar fi ţinut acolo. 

Youssef nu-și mai putea lua ochii de la datele imaginare din 
pantalonii lui Eliasz. Paladin primea semnale ciudate de la creie- 
rul lui. Tipul era prea surescitat, de parcă ar fi fost sub influența 
drogurilor sau ar fi suferit de o aberaţie neurologică. 

- Chiar asta ar trebui să faci, izbucni el. 

- Mai taci, Youssef, replică Gertrude, care verifica o cutie 
plină de mostre cu un mic spectrometru de masă. O chestie 
de-asta e un delict serios, la dracu”. Nu e ca și cum ai obține prin 
inginerie inversă o vechitură de medicament care oricum era gata 
să intre în domeniul public. 

Pentru Eliasz, era o minge ridicată la fileu, și o prinse. 

- Ai făcut asta cu vreun medicament până acum? 

Gertrude pufni. 

- Aproape. A decompilat niște Glizmer în anul întâi și a vân- 
dut copiile la jumătate dintre cei din dormitorul nostru. 

- Glizmerul ăla funcționa, răspunse furios Youssef. Și știi că 
am făcut mai multe, Gertrude. 

Paladin observă cum anxietatea împinge sânge în obrajii lui 
Gertrude. Buzele lui Youssef se strânseră. Bărbatul înalt din 
Nordul Federaţiei riscase serios când începuse să vorbească despre 
asta în fața unui străin. Paladin era impresionat: Eliasz știa să 
câștige încrederea oamenilor. Oare va furniza Youssef niscaiva 
informaţii serioase? Aparent, da. 

- Dacă ești serios în privința asta, ar trebui să faci cunoștință 
cu niște prieteni de-ai mei ale căror laboratoare nu-s finanțate de 
Marea Pharma. 

Vocea lui Youssef se gâtuise la cuvântul „prieteni“, și Paladin 
își dădu seama că trupul bărbatului trecea încă prin ultimele faze 
ale pubertății. 

Gertrude interveni, ritmul cardiac îi crescuse. 

- Ştii ceva, Youssef, nu toată lumea e dispusă să încalce legea 
doar ca să demonstreze nu știu ce chestie. 

Eliasz ridică din umeri, ca și cum n-ar fi observat vreo tensiune 
între ei. 

- N-am nimic împotrivă să cunosc oameni noi, îi spuse lui 
Youssef. 


6 iulie 2144 


În ziua următoare, Paladin și Eliasz reveniră la Lex pe la sfâr- 
șitul după-amiezii, mult înainte de ora reducerilor, ca să fie puțini 
clienți. Câteva grupuri de studenți cercetau ceva în liniște pe 
ochelarii lor, și un fermier singuratic, la bar, trăgea de niște votcă. 
De cealaltă parte a mesei la care se așezaseră Eliasz și Paladin, cu 
fața ascunsă de aburul supei, stătea prietenul lui Youssef, 
Thomasie, care nu era finanțat de Marea Pharma. 

Arăta perfect pentru rolul respectiv. Avea părul negru dat cu 
gel, într-o formă care-i încadra faţa, și unele fibre ale tricoului lui 
străluceau sub forma logoului unei organizații numite 
Culturaliberă, care murise prin anii 2120. Era greu de stabilit dacă 
păstrase tricoul douăzeci şi cinci de ani sau pur și simplu cumpă- 
rase un obiect distrus artistic și uzat intenţionat, ca să arate au- 
tentic. 'Thomasie avea un fel de a se apleca atunci când vorbea de 
parcă orice ar fi rostit te-ar fi transformat în confidentul lui. Spre 
deosebire de Youssef, își controla bine reacția de înroșire a obraji- 
lor și ritmul inimii. Nu-ţi puteai da seama cu ușurință când min- 
tea, deși însăși monotonia discursului îl trăda într-o anumită 
măsură, fiindcă își masca reacțiile emoționale la tot ce-l înconjura. 

- Youssef mi-a zis că ai lucrat la PharmPraxis și că acum cauţi 
ceva nou. 

Thomasie îl privi drept în față pe Eliasz, apoi îi aruncă o pri- 
vire lui Paladin. 

- Drăguţ robot ţi-ai tras dintr-un salariu de admin chimie. 

- L-am moștenit de la maică-mea, când a murit. 

- Înţeleg. Deci ce făceai mai exact la PharmPraxis? 

- Algoritmi. 

- Și aveai acces la concepte în curs de brevetare, da? 

Fliasz şi Paladin îl priviră fix pe Thomasie și nu răspunseră. 

- Youssef mi-a zis că te-ar interesa să vorbeşti cu mine despre 
niște proiecte pe care le-ai văzut. 

Liniştea era o modalitate bună de a primi informaţii suplimen- 
tare, de a face persoana cealaltă să se implice prima în tranzacţie. 

Thomasie bătu încet cu arătătorul în masă și spuse: 

- Colegii mei și cu mine am fi interesaţi să aruncăm o privire 
la proiectele pe care s-ar putea să le ai. Plătim pentru o PI bună 
şi nu punem întrebări. 

Fliasz se hotărî până la urmă să vorbească. Paladin îi numără 
secundele pe care le pierdu pentru a-și face curaj și îl auzi cum își 
stabilizează respirația și tensiunea sangvină. 

- Am dosarul la mine. Când vrei să-l vezi? 

Paladin observă că Eliasz omisese să discute despre un preț 
anume. Încerca să pară un novice în treburile astea. Era perfect 
în rolul fostului angajat ranchiunos. i 

Thomasie sesiză naivitatea și se relaxă. Își închipui că pe-ăsta 
îl va juca pe degete. 

- Putem să mergem chiar acum. Mașina mea e în față. 


Conduseră cincizeci de kilometri în afara orașului, printre fer- 
mele solare din sudul insulei Baffin care zburau pe lângă ei ca vaste 
regate de veliere negre. Youssef ciocănea ritmic în geam și îl ignora 
pe Paladin, iar Thomasie și Eliasz stăteau în față și vorbeau. 

După ce cotiseră pe mai multe drumuri de pământ, ajunseră la 
o fermă destul de nouă, din mijlocul unui câmp solar. Clădirea 
principală era un zid arcuit din sticlă groasă, încastrat adânc într-un 
deal înierbat, care se ridica, precum o bulă verde, din marea de 

antene solare întunecate, pătrățoase, ce picurau hidrocarburi în 
rezervoare subterane. Pe o ușă tăiată în zidul de sticlă păși o fe- 
meie, eliberând o explozie de sunet. Cineva, înăuntru, asculta 
foarte tare o emisiune de ştiri. Brațele femeii se tensionară, fiindcă 
sub mâneci i se activaseră două tăietoare de materie suprasolicitate. 

Pe baza tiparului mișcărilor ochilor lui Youssef, care scana 
zona, Paladin considera improbabil, statistic vorbind, ca el să mai 
fi fost vreodată aici. Acesta urma să fie un test și pentru Youssef, 
nu doar pentru Eliasz. 

- Thomasie. 

Deși îl salutase pe Thomasie, femeia continua să blocheze ușa 
în timp ce ei se apropiau. Paladin observă că aleea era fabată așa 
încât să fie imposibil de netedă și de caldă; înăuntrul spumei erau 
suspendate fâşii lungi de sârmă aproape invizibilă, care radiau o 
căldură blândă la schimbarea vremii. 

- Bună, Roopa. 

Când Thomasie îi conduse dincolo de armele abia ascunse ale 
Roopei, ea îi aruncă lui Paladin o privire lungă, stăruind mai ales 
asupra scuturilor lui. Camera din spatele ei era iluminată de o lu- 
mină naturală atent reflectată, iar din podeaua acoperită de mușchi 
creșteau copaci. Aproape fiecare piesă de mobilă era un bonsai 
viu. În colț clipea lumina roșie a unui mic faber industrial, care 
schimba informaţii într-un sistem atât de bine criptat, încât 
Paladin putu să acceseze doar informaţii despre ambianța locuin- 
ței. Cineva spărsese bani serioşi pentru căsuţa asta de la țară. 

Thomasie îi duse într-o cameră rotundă, cu o masă de confe- 
rințe care creștea din podea și a cărei suprafață era o țesătură atent 
gândită de ramuri. Tavanul era perforat de o scară în spirală, al 
cărei schelet metalic fabat zdrăngăni și se clătină atunci când pe 
ea coborâră trei persoane pentru a se întâlni cu ei. Ca și Thomasie, 
purtau haine scumpe, uzate cu grijă. 

Iqaluit era un oraș mare, dar nu chiar aşa de mare. Dacă Jack 
făcea contrabandă cu pharma aici, probabil că avea de-a face într-un 
fel sau altul cu tipii ăștia. Era posibil ca ei să-și externalizeze pro- 
ducția neagră de pharma spre laboratoarele ei din Federație sau 

să vândă mărfurile ei prin conexiunile lor din Nord. Chiar 
dacă nu făceau afaceri direct, aceşti oamenii se aflau cu sigu- 
ranță în centrul unei rețele sociale locale ce aducea laolaltă 
radicali anti-brevete, pirați și milioane de oameni disperaţi după 
medicamente ieftine. Iar dacă el şi Eliasz reușeau să aibă acces la 
rețea, aveau s-o găsească pe Jack. 

- Spuneţi-mi Barbă-Albastră, spuse una dintre persoanele care 
tocmai coborâseră scara. 

Femeia purta haine impermeabile albastre și era desculță. 
Părul negru și ondulat îi cădea în dezordine peste față și ascundea 
aproape complet țesutul peticului-senzor care-i acoperea orbita 
ochiului stâng. După tensiunea sesizabilă a umerilor şi a spatelui, 
se simţea clar că muncise cu mâinile mai multe ore, deși Paladin 
nu putea să-și dea seama dacă la o consolă gestuală sau la câmp. 

- Ei sunt colegi mei, Barbă-Neagră și Barbă-Roșie. 

Arătă spre doi bărbaţi palizi, ale căror haine nu se potriveau 
cu nimurile. 

- Bine aţi venit la Ferma Solară Arcata. Să stăm cu toții jos. 

Tonul lui Barbă-Albastră nu era nici primitor, nici binevoitor. 
Tocmai dăduse un ordin. 

Barbă-Roșie prepară niște espresso folosind o mașină antică, 
cu abur, în timp ce Barbă-Albastră se uita la datele pe care Eliasz 
i le transmitea spre acoperitoarea de ochi. Era formula unui sta- 
bilizator de atenţie pe care CIP o achiziționase exact pentru acest 
scop, după ce medicamentul nu trecuse testele clinice. Cel puțin 
50 la sută dintre cei care îl luaseră dezvoltaseră migrene epuizante, 
care durau zile întregi. Dar n-aveai cum să știi asta din formulă; 
aceasta părea complet legală. 

- Și zici că ai asta de la PharmPraxis? întrebă Barbă-Albastră, 
iar privirea singurului ei ochi îi cuprinse și pe Eliasz, și pe Paladin, 
care stătea la masa de bonsai în faţa ei. 

Eliasz încuviință din cap. 

Încercând să menţină iluzia că are probleme mintale, Paladin 
se forța să-și concentreze atenţia pe câteva molecule de apă care 
călătoreau prin copacul a cărui coroană forma masa, aplecându-se 

și analizând-o la nivel microscopic. Ceilalți senzori ai lui adunau 
cât de multe date puteau fără să declanșeze vreo alarmă. 

- Asta e foarte interesant, continuă ea, trimițând datele unui 
ecran holografic din fața lui Barbă-Neagră. Sunt nevoită să te rog 
să rămâi aici, cât timp mai facem și alte analize. 

Trimise o salvă de trafic de rețea spre Roopa, care apăru după 
câteva secunde în ușa sălii de conferințe. 

- Așază-te comod, îi spuse Barbă-Albastră lui Eliasz. Poți să 
folosești sistemul nostru de jocuri, dacă vrei. 

Eliasz apucă braţul lui Paladin. 

- E În regulă, dar botul rămâne cu mine. 

Barbă-Albastră ridică din umeri. 

- Nicio problemă. 

Apoi se întoarse spre omul din Federație care ura Marea 
Pharma. 

- Youssef, tu vii cu noi. 

Roopa îi privea de sus, amenințător. Atunci când Paladin în- 
cercă să se conecteze la perimetrul ei, găsi din nou doar o ceață 
de trafic criptat. 


5 


ŞTIINŢA BUNĂ 


5 iulie 2144 


- Asta chiar a fost de căcat, spuse Threezed cu entuziasm. 

Jack dusese subul la mare adâncime. Portalurile din cabina 
de comandă arătau ca niște elipse întunecate dintr-un mesaj-text 
enorm. Jack și Threezed se uitau la „Șoferul de taxi“, un film 
de pe la jumătatea secolului XX despre un bărbat care înnebu- 
nește și incearcă să elibereze o lucrătoare sexuală aservită, în 
New York City. 

Threezed își scărpină faţa, unde se cojeau și ultimele cica- 
trici. Se curăţase destul de bine după acea primă noapte când 
făcuseră cunoștință. Refuza să vorbească despre cele întâmplate, 
iar Jack nu insistase. Adevărul era că nici ea n-avea chef mai 
mult decât el să se gândească la ce-i făcuse clientului lui 
Threezed. 

După ce dormise aproape douăzeci și patru de ore, Threezed 
se trezise cu tipul de personalitate sardonică și de energie tine- 
rească pe care le căutau toți dependenţii de Vive. La început, se 
oferise să-i regleze motoarele - pretindea că se pricepe la partea 
mecanică a suburilor —, dar Jack nu se simţea pregătită să lase un 
străin cu un trecut dubios să intre atât de adânc în sistemele ei. 

În schimb, n-avusese nimic împotrivă să-l pună la treburi de-ale 
casei. Nu putea face mari stricăciuni curățind podelele. 

Când nu făcea curat pe undeva, Threezed își concentra atenția 
asupra mobilului pe care i-l îimprumutase. Singurul său implant 
era un dispozitiv de urmărire pentru servitute, așa că se bazase 
toată viaţa pe aceste aparate fragile şi pliante. Mobilele nu erau 
chiar durabile sau puternice. Dar puteau accesa din plin lărgimea 
de bandă din rețeaua gratuită de particule, ale cărei relee micro- 
scopice de date erau împrăștiate în atmosferă cu drone în majo- 
ritatea coaliţiilor economice. 

Jack ţinea particulele libere din raza de acţiune imobilizate 
cu un emițător de bruiaj și nu voia ca Threezed să folosească 
sistemele de comunicaţii ale subului, așa că nu-i rămăsese alt- 
ceva de făcut decât să acceseze fluxul propriilor ei filme, stocate 
local, de la particulele care-i intraseră în sistemul de ventilaţie. 
Puştiul începuse cu filmele din secolul XXI, unde accentele 
englezești erau mai ușor de înţeles și rezoluţia era destul de 
bună. Apoi trecuse la filmele mute din 1910 și din 1920, ale 
căror lumi erau redate în alb-negru abstract, ca nişte diagrame 
pentru inginerie. Spunea că îi e mai ușor să urmărească subti- 
tlurile în engleză decât să priceapă accentele ciudate din filmele 
următoarelor decenii. 

În seara asta însă, era destul de impresionat de filmul color al 
lui Martin Scorsese din 1976. Se uitară la el cu subtitrare. 

- E ciudat cum aveau de-a face cu aceleași rahaturi ca și noi, 
remarcă Threezed, scărpinându-și o cicatrice de pe genunchi. Tot 
auzi că oamenii erau foarte bolnavi pe atunci și că totul era așa 
de lent și de înapoiat, dar am cunoscut tipi exact ca ăsta. Adică 
am cunoscut șoferi de taxi care erau exact ca el. 

- Mda, oamenii nu se schimbă prea tare de la un secol la altul, 
ridică Jack din umeri. 

Acum, că filmul îl adusese într-o stare psihică decentă, părea 
un moment bun să aducă vorba despre următoarea lor mișcare. 

- Vom ajunge la Inuvik într-o zi sau două, spuse ea. Pot să te 
las acolo. 

Fiind un port ce mustea de activitate, pe coasta arctică, 
Inuvik era locul perfect unde să te faci pierdut. De acolo, 
Threezed ar fi putut lua un tren rapid către zeci de orașe mari 
din Zonă. 

- Inuvik? Ce-aş putea face acolo? 

- Nu-ţi face griji, o să-ţi dau câteva credite să ai până te pui pe 
picioare. 

- Dar cum crezi că mă pot pune pe picioare când am cipul ăsta 
în braț? 

Threezed își trecu mâna peste partea superioară, cărnoasă a 
brațului stâng, unde era implantat marcajul servituții. 

- Ți-am distrus marcajul acum vreo două zile. Nimeni nu va 
mai putea să știe că e acolo. 

- Mi-ai distrus marcajul... fără să-mi spui? 

- Nu e prudent pentru tine să fii identificabil după toate cele 
întâmplate. Chiar voiai să-ți transmiți lumii identitatea? 

- Păi... eu... 

Threezed tăcu. Mâna lui strânse locul unde marcajul lui distrus 
avea probabil să dăinuiască pentru totdeauna, în lacrima lui de 
sticlă chirurgicală. 

Jack era gata să-i sugereze să prindă un tren spre Vancouver, 
când perimetrul ei bâzâi sub pielea mâinii stângi. Primise un mesaj. 

- Scuză-mă, trebuie să verific asta. 

Jack îi aruncă lui Threezed o privire plină de regret. Trecu 
puntea spre scaunul ei de lângă consolele de comandă și des- 
chise cu un gest o pagină pe care o putea vedea doar ea. 
Dreptunghiul întunecat al acesteia îi ascunse perfect expresia 
furioasă care începuse să deformeze încet forma gurii și a ochi- 
lor lui Threezed. 

Unul dintre programele ei de căutare sesizase o creștere a can- 
tității ştirilor despre accidentele și crimele legate de droguri. 

Se părea că obsedata de temele pentru acasă făcea parte dintr-o 
mică epidemie a dependenței de muncă. Primul fusese un bărbat 
mai în vârstă, care refuzase să se oprească din tunsul peluzei. 
Doctorii îl imobilizaseră, însă el continuase să urle, în spasme, 

cerând manetele mașinii de tuns iarba. Apoi fusese o femeie care 
nu-și dorea decât să plimbe câini. Urmase o lucrătoare municipală 
care dezlănțuise o flotă întreagă de imprimante de spumă auto- 
nome, cu ordine de a crea prin pulverizare trotuare noi, în zone 
care păreau alese la întâmplare, la o oră de vârf. Vehiculele apu- 
caseră să rănească mai mulți oameni, cărora le cimentaseră mâi- 
nile și picioarele, înainte ca supraveghetoarea ei să poată opri 
flota. Iar mai târziu o doică, plângând şi complet incoerentă, 
fusese aproape arestată după ce petrecuse zece ore în parc doar ca 
să împingă leagănele cu copii. 

Îngrijorată, Jack frunzări, prin gesturi, și după alte ştiri. Cel 
puţin cinci oameni muriseră, majoritatea de deshidratare, și 
mai multe zeci ajunseseră la spital. Cu cât citea mai multe, cu 
atât era mai convinsă că acel Zacuity creat de ea prin inginerie 
inversă era de vină. Știrile astea erau doar din Calgary, dar cine 
ştie ce se întâmpla în orașe mai mici, ca Iqaluit și Yellowknife? 
Ar fi putut exista încă zeci de oameni cu asemenea efecte se- 
cundare și cu mult mai puțin acces la asistență medicală. Era 
exact tipul de dezastru farmaceutic împotriva căruia își jurase 
să lupte, iar acum cauzase ea însăși unul, și din același motiv ca 
diversele corporații: banii. Mașina mortală a privării de pharma, 
într-adevăr. Jack își înfipse unghiile în palme și se strădui să se 
concentreze. Trebuia să împiedice cumva chestia asta, înainte 
de a deveni mult mai rea. 

Dar Jack nu avea mult timp. Cineva trebuia să plătească 
pentru acele morţi, iar o activistă radicală anti-brevete care 
vindea medicamente piratate era cu siguranță destul de sus pe 
lista de suspecți a CIP. Când Zaxy avea să pună lucrurile cap 
la cap şi să-şi dea seama de rolul ei în toată această mizerie, avea 
să ajungă pe lista lor de ținte. Nu fiindcă i-ar fi interesat să se 
facă dreptate și nici măcar ca s-o transforme într-un exemplu. 
Dar Jack era singura persoană în viață care știa că pe oameni îi 
omora structura moleculară brevetată pentru Zacuity. 
Compania era nevoită să ascundă legătura între noul său 

medicament şi catastrofă. Iar uciderea ei era de departe cel mai 
simplu mod de a o face. 

Threezed alese acest moment să se apropie, să-i îngenuncheze 
la picioare şi să o strângă de genunchi - îi simți mâna caldă prin 
pânza salopetei. Cu ochi mari ce simulau inocenţa, privi în sus 
spre Jack, prin proiecția hărții ce definea viitorul ei. Puful curat 
al părului îi încadra liniile grațioase ale feței și gâtului, făcându-l 
să arate ca un personaj de yaoi.! 

- Aș vrea să te răsplătesc pentru ceea ce ai făcut pentru mine, 
murmură el. 

Threezed era un seducător antrenat. Poate că încerca s-o ma- 
nipuleze sau poate că servitutea îl învățase cu această formă spe- 
cifică de recunoștință. Ambele posibilități erau deprimante, dar 
Jack abia dacă observă asta, prin câmpul de distorsiune creat de 
propria-i depresie. Ceva înăuntrul ei trosni, apoi se rupse. 
Ștergând ecranul din aer, Jack se uită în ochii aproape negri ai lui 
Threezed și se întrebă dacă Zaxy chiar avea s-o asasineze. Se în- 
trebă dacă nu cumva o merita. 

Cu un huruit, subul se puse în mișcare, aducându-i cu fiecare 
secundă mai aproape de Inuvik. Threezed se aplecă înainte și își 
atinse blând obrazul de interiorul coapsei ei. Era ispititor să aleagă 
calea cea mai ușoară și pur și simplu să se ascundă câteva luni, 
alături de acest tânăr cochet, dar chiar în clipa în care gândul îi 
trecu prin minte, nefericirea ei deveni atât de acută încât tentația 
dispăru. Zacuity storcea minţile oamenilor, iar ea era răspunză- 
toare. N-o să mai găsească nicio cale de a trăi cu ea însăși dacă nu-i 
anunța cât de periculos era medicamentul. Când ajungea pe con- 
tinent, va cere o favoare care urma să salveze sute de vieţi... dar, 
probabil, nu şi pe a ei. 

Își trecu degetele prin părul lui Threezed și se gândi la ultimele 
ei dorințe înainte de moarte. 


! Yaoi, termen ce desemnează în cultura populară japoneză un gen de opere 
de ficțiune centrat pe relațiile sentimentale și/sau sexuale între personaje de sex 
masculin (n. tr.). 

- Eşti sigur? îl întrebă. 
El încuviință din cap, într-un gest ambiguu, între obediență și 
aprobare. 


Vara lui 2114 


Acum treizeci de ani, când Jack era de vârsta lui Threezed, își 
petrecea toate după-amiezile într-o cameră cu temperatură con- 
trolată a laboratorului de genetică de la universitate. Era într-o 
stagiatură care implica, în cea mai mare parte, organizarea unor 
biblioteci de mostre de proteine și de bucăți obscure de ARN. 
Când nu marca eprubete, visa să devină biolog sintetic, unul care 
să poată opri bolile genetice cu terapii proiectate perfect. Ştia, 
fără nicio îndoială, că într-o bună zi va face Știință Bună și va 
salva milioane de vieți. Trebuia doar să găsească proteina sau 
secvența de ADN potrivite, care să corecteze oricare greșeală în 
tiparul molecular care făcea o celulă mutantă să trăiască atunci 
când ar fi trebuit să moară. În vara aceea, Jack învăţă arta apop- 
tozei sau cum să determine celulele să se stingă de unele singure. 

Când veni toamna, se înscrise într-un program doctoral la 
unul dintre departamentele de bioinginerie de vârf din Zona 
Comercială Liberă. Universitatea Franklin se afla lângă un vechi 
oraș portuar - și o bază militară - pe nume Halifax, chiar la 
Atlanticul de Nord. Jack nu trăise niciodată lângă ocean. Închirie 
o cămăruţă printre ale cărei avantaje se număra faptul că avea în 
raza vizuală rețeaua de antene de mare viteză - mai bună decât 
rețeaua gratuită cu particule —, plus o priveliște marină spectacu- 
Joasă. Se alătură unui laborator bine finanțat, Bendis, ce proiecta 
virusuri pe comandă pentru asimilarea medicamentelor. 

Apoi ceva neașteptat schimbă traiectoria promițătoarei sale 
cariere academice. 

Se întâmplă într-o după-amiază caldă de vineri. Hoinărind spre 
oraș pe drumul larg de spumă, se întâlni cu un tip pe nume Ari, 
care participa la seminarul ei de plierea proteinelor. 

- Ia zi, cum ţi s-a părut ultimul laborator? îl întrebă. 

El se enervase, în clasă, din cauza unei chestii pe care o spusese 
profesorul despre relaţia directă între proteine și comportamen- 
tul uman. 

- O porcărie totală, pufni el. Ce planuri ai pentru diseară? 

Jack se învioră. Ari era destul de drăguţ, și trecuse ceva timp 
de când ea nu se mai combinase cu nimeni. 

- Nu cine știe ce. Mă gândeam să înfulec ceva la cină și să văd 
un film. Ai chef să stăm de vorbă? 

- Mă duc la întâlnirea de la Culturaliberă. Ar trebui să vii și tu. 

Jack nu ştia mare lucru despre Culturaliberă, în afara faptului 
că principala cercetătoare de la laboratorul ei, Louise Bendis, avea 
un conflict cu ei în legătură cu un brevet pe care îl depusese. Din 
cauza asta și a unor istorii despre Culturaliberă din jurnalele ști- 
ințifice, rămăsese cu vaga impresie că erau genul de oameni care 
aruncau în conversaţie o mulțime de termeni tehnici, doar ca să 
justifice faptul că vindeau droguri „emancipate“. 

Probabil că părea bănuitoare, fiindcă Ari râse. 

- N-o să te îndopăm cu droguri sau altceva, zise el. Dar ar 
trebui să știi mai multe despre sistemul de brevete, dacă ai de 
gând să lucrezi la Ferma de Brevete Bendis. 

Făcu o mutră sarcastică. Apoi zâmbi din nou și îi atinse ușor 
brațul. 

- Pe urmă, câţiva dintre noi o să luăm cina împreună. 

- M-ai convins, decretă ea. 

La naiba! Venise la universitate să-și lărgească orizontul, nu? 
Și poate că va avea parte și de ceva sex. 

Întâlnirea era într-o sală aerisită, a absolvenților, pe același hol 
cu Departamentul de Biologie a Plantelor. Acum mulți ani, un 
glumeţ modificase niște gene ale unei plante proiectate să repare 
sticlă și o lăsase să crească peste ferestre. Acum lumina era filtrată 
de frunze a căror structură moleculară se contopise cu sticla și 
care rămăseseră înțepenite acolo în pâlcuri artistice, deși planta 
murise de mult. Pe niște scaune așezate în cerc stăteau vreo do- 
uăzeci și cinci de studenți, care se prezentară la sosirea lui Ari și 
a lui Jack. Cei mai mulți dintre ei studiau inginerie genetică, dar 

erau și câțiva ciudați de la cognitive și neurologie. Erau cu toții 
surprinzător de deştepţi, iar pe Jack o fermecă imediat conferen- 
țiarul invitat, un profesor tânăr din Saskatchewan care se împot- 
molise într-o confruntare juridică prelungită cu universitatea lui 
privind permisiunea de a înscrie sub o licență deschisă niște anti- 
virale simple pe care le descoperise. Avea părul bogat, lung până 
la umeri, și ochi verzi care ieșeau în evidență pe chipul brun. 
Numele lui era Krish Patel și o făcu pe Jack să uite toate planurile 
vagi de a se combina cu Ari. 

Krish compara sistemul de brevete cu sistemul servituții, ceea 
ce lui Jack i se păru oarecum exagerat. Trebui să admită însă că 
sistemul brevetelor părea să fie la rădăcina multor probleme so- 
ciale. Doar oamenii cu bani puteau beneficia de medicamentele 
noi. În consecință, doar bogaţii puteau rămâne sănătoși fizic, în 
timp ce săracii n-aveau cum să-şi păstreze mințile destul de ascu- 
țite pentru a prinde slujbele bune și în general nu trăiau mai mult 
de o sută de ani. În plus, ciclul acesta era transmis, în mod ne- 
drept, în familii. Oamenii care nu-și puteau permite medicamente 
brevetate erau predispuși să aducă pe lume copii bolnăvicioși, care 
nu trăiau mult, intrau în servitute și nu scăpau niciodată de ea. 
Jack înțelese teoria lui Krish despre cum o mulțime de probleme 
de bază s-ar fi rezolvat dacă, pur și simplu, ar fi fost reformată 
legea acordării brevetelor. 

Mai târziu, la restaurant, Jack intrase într-o uriașă dezbatere 
cu Krish, despre posibilitatea reală ca antiviralele brevetate sub 
licență deschisă să ducă la inovaţii în ingineria învelișurilor virale. 
O încântă felul calm în care el reacționa la fiecare critică și cum 
încorpora ideile ei, pe loc, în soluţiile pe care le găsea. 

După cină o conduse acasă, iar Jack inventă o scuză incredibil 
de stupidă ca să-l invite sus. 

Ghemuiţi pe o canapea lângă fereastră, împărțiră nişte 420 şi 
ascultară sunetul îndepărtat al oceanului. 

- Deci asta-i politica învelișurilor virale, spuse Jack, suflând 
fumul. Fierbinte chestie. Foarte sexy. 

Krish o privi, iar mâna i se opri în aer, ţinând pipa care răs- 
pândea încet fum. Părea pe jumătate îngrozit, pe jumătate per- 
plex. Brusc, Jack se întrebă dacă el înțelegea că îl adusese acolo ca 
să facă sex. Poate crezuse că ea își doreşte într-adevăr să discute 
toată noaptea despre secvenţe. 

- Flirtez cu tine, îl lămuri ea. 

- Ah, bun, așa credeam şi eu, râse bărbatul. Totuși, nu ştii 
niciodată sigur. 

Îi plăcea stilul lui de a nu face niciodată presupuneri, nici mă- 
car despre lucruri de bază, ca relaţiile sexuale. 

Atunci când se sărutară, simţi gustul analizei politice pe care 
o descrisese în timpul întâlnirii de la Culturaliberă. Aroma lui, 
un amestec de chimen şi fum, îi evoca Știința Bună la care visase 
în anii studenției: acea știință care le venea în ajutor oamenilor și 
le dădea șansa de a duce vieți de care să poată fi mândri. Nimic 
n-o îmboldea mai tare să dezbrace complet un tip decât convin- 
gerea că are idei bune - așa că asta şi făcu. Simţi un gust de analiză 
etică nuanțată a sistemului brevetelor pe tot corpul lui. 

În următoarele câteva luni, Jack își împărți timpul între o 
muncă nu prea solicitantă la Ferma de Brevete Bendis și lecturi 
extrem de solicitante despre brevete. Unele erau chestii pe care i 
le recomandase Krish, dar odată citite eseurile și cărțile de bază, 
urmase notele de subsol și referințele și continuase pe cont pro- 
priu. Deveni o obișnuită a întâlnirilor Culturaliberă, iar într-o 
seară chiar făcu un demo despre un mic program pe care îl scrisese 
şi care putea ajuta la crearea, prin inginerie inversă, a anumitor 
clase de medicamente brevetate. Deși, legal vorbind, astfel de 
lucruri se situau în zona gri, sublinie că programul avea doar un 
scop de cercetare - sau poate ar fi devenit util pentru cine știe ce 
situaţie de pandemie, când ar fi trebuit preparate imediat o mul- 
time de medicamente. 

Unul dintre tipii de la ȘtiCog întrebă de ce nu puteai, pur și 
simplu, să te duci la Oficiul pentru Brevete şi să iei rețeta medi- 
camentului direct din brevetul depus acolo. Ca răspuns, Jack îi 
cită un articol recent al unui cercetător juridic de la Harvard, 

membru Culturaliberă, care analizase cât timp și câți bani i-ar 
trebui unei persoane obișnuite ca să plătească avocaţi și experți 
capabili să navigheze prin bazele de date scumpe cu brevete şi 
să-și dea seama cum rezultase un anume medicament. Majoritatea 
medicamentelor care trecuseră de teste erau o amestecătură con- 
fuză de părți licenţiate și procese și, ca să pricepi cum sunt făcute, 
i-ar fi trebuit banii pe care îi au doar corporaţiile. Pentru o per- 
soană obișnuită care ar fi vrut doar să copieze o terapie genetică, 
ar fi fost în general mai simplu să amplifice și să obțină iute sec- 
vența medicamentului, apoi să-l analizeze cu micul program con- 
ceput de ea. 

Unii studenți adăugară câte ceva la programul lui Jack și 
destul de curând acesta deveni un mic, dar activ proiect cu 
sursă deschisă, numit invin - de la „inginerie inversă“. Krish 
le transmise invin-ul studenților lui din Saskatoon, aceştia îl 
pasară mai departe inginerilor din Iqaluit și, în curând, Jack 
începu să primească instrucțiuni de corecție de la oameni din 
locuri ciudate de care nu auzise niciodată, din Uniunea Asiatică 
și Statele Braziliene. 

Atunci când nu încerca să demonteze sistemul brevetelor, 
ocupaţia lui Jack era să fie complet îndrăgostită de Krish. Ce-i 
drept, nu lua dragostea în serios la fel de mult ca unele dintre 
colegele ei, care vorbeau despre „întâlniri“ și „căsătorie“. Privea 
iubirea ca pe oricare alt proces biologic. Era produsul unor sem- 
nalizări electrice și chimice din creierul ei, inspirate de stimuli 
din lumea exterioară. Dacă era delirant de fericită în preajma lui 
Krish și dacă își dorea constant să facă sex cu el atunci când era 
departe, asta însemna doar că aria tegmental-ventrală a creierului 
ei și un snop de căi neuronale funcționau. 

Krish avea pentru Jack aceleași sentimente. Chiar și atunci 
când plecă să predea un trimestru la Saskatoon, continuară să 
vorbească zilnic. Apoi duseră lucrurile la nivelul următor: fon- 
dară împreună un depozit de resurse-text anonim, despre moda- 
ități practice de a trece medicamente în domeniul public. Pentru 
Jack, fusese cea mai intensă relație pe care o avusese vreodată. 

Un mecanism de intrare din Yellowknife declanșă o intero- 
gare spre o bază de date de molecule din Berna, căutând mai 
multe șiruri specifice dintr-un câmp de date. După o sută şaizeci 
de milisecunde, interogarea returnă un set de pointeri. 

Respectivul mecanism de intrare din Yellowknife, care ceruse 
acest set, era un biobot pe nume Med, care tocmai privise cum 
un bărbat murise fiindcă îi cedaseră organele interne. Cu trei zile 
inainte, omul ajunsese în camera de primire a urgenţelor, aproape 
în comă. Cinci zile în șir nu făcuse altceva decât să-și zugrăvească 
apartamentul - fără să mănânce și abia luând din când în când 
câte o înghițitură de apă, fără să iasă din casă decât pentru a-și 
procura şi mai multă vopsea, câ să poată da și mai multe straturi. 
Neuronii din creierul lui mijlociu își pierdeau receptorii de do- 
pamină după un tipar obișnuit pentru dependenţă, de felul celui 
care apare după ani întregi de heroină sau de jocuri de noroc. 
Nimeni nu mai auzise însă vreodată de cineva care să dezvolte un 
astfel de tipar ca răspuns la o săptămână de zugrăvit. 

Acesta era motivul pentru care Med făcea investigaţii asupra 
moleculelor din fluxul sangvin al tipului. Se potriveau perfect cu 
un medicament brevetat numit Zacuity, dar era imposibil ca acest 
instructor de snowboard să fi avut bani pentru genul ăsta de re- 
țetă. Făcuse probabil rost de el ca drog de pe stradă, ceea ce În- 
semna că cineva reușise perfect să sintetizeze Zacuity prin 
inginerie inversă. 

Med îşi dădu din ochi o buclă blondă şi își rezemă silueta 
subțire, acoperită de carne, de birou. Fusese proiectată să arate 
uman, faţa ei fiind replica chipului unei femei a cărei imagine 
aparţinea unei vechi baze de date Facebook, de unde o cumpă- 
rase inginerul de țesuturi al lui Med. Deși, tehnic, nu putea fi 
deosebită de respectiva umană care murise de mult, trăsăturile 
lui Meg prezentau acel aspect generic de „fată albă drăguță“ 
care, pentru majoritatea umanilor, constituia un indiciu că era 
de fapt bot. Sub pielea palidă, deghizarea înceta imediat. 

Endoscheletul din aliaj era împletit cu fibre şi circuite care ar 
fi fost evidente pentru oricine avea senzori cu care să ajungă 
dincolo de spectrul vizibil. Med închise sesiunea cu Berna, se 
conectă la particulele spitalului cu antenele ei încorporate și își 
depuse raportul despre moleculă. 

Tatăl tipului cu zugrăvitul trebuia să vină în câteva ore de la 
Calgary, iar sarcina de a-i explica omului de ce pe fiul lui îl ucisese 
„dependenţa de zugrăvit“ avea să-i revină vreunui doc. Încă un 
motiv pentru care Med prefera să rămână pe partea de cercetare 
a lucrurilor. Mai puţine drame umane. 

În timp ce Med traversa curtea spitalului, îndreptându-se spre 
biroul ei, datele pe care tocmai le salvase pe intranetul local erau 
examinate de un algoritm de recunoaştere a tiparelor. Acest al- 
goritm secret ajunsese în rețea pe o ușă ascunsă, destinată forțelor 
de ordine, vizibilă doar pentru cel care o inițiase. Algoritmul 
marcă mai multe şiruri din raportul lui Med, care fusese deschis 
înainte de a putea fi trimis oricui din afara spitalului și suprascris 
instantaneu cu nonsensuri. 

Jack îl mai văzuse pe Threezed gol înainte, atunci când se 
curățase, dar niciodată atâtea ore în șir. Începea să se obișnuiască. 
Acum, privea când la computer, când la trupul lui slăbănog, care 
ieșea de sub învelitoarea de pe patul ei, unde el dormea acum. 
Privind de pe fotoliul de lângă birou, îi putea distinge doar curba 
palidă a fundului. Însă acum fluxul de ştiri care îi scânteia sub 
degete i se părea mai important. 

Veștile erau proaste. Ca niciodată, registrele comunității şti- 
ințifice și corporaţiile media erau de acord asupra unui lucru, și 
anume că în Calgary muriseră cel puţin o sută de oameni din 
cauza complicațiilor legate de droguri. Experții în dependență 
scoteau întruna studii de caz. Nimeni nu menţiona că vinovatul 
era Zacuity, varianta obținută prin inginerie inversă. 

Odată ce un specialist decent în ingineria inversă avea să se 
uite serios la medicamentul ei, proveniența lui ar fi devenit destul 
de evidentă. Așa că ori nu încercase nimeni asta, ori Zaxy mușa- 
maliza rezultatele. Niciunul dintre contactele ei din Zonă nu 
postase semnalul lor de alertă, care trebuia să fie ascuns stegano- 
grafic într-o imagine și încărcat pe un forum al iubitorilor de 
pisici cu foarte mult trafic. Asta însemna că nimeni nu fusese 
vizitat de CIP. Sau, cel puţin, că nimeni nu trăise suficient încât 
s-o poată avertiza. 

Jack nu va mai fi în siguranță multă vreme, dar se părea că încă 
dispunea de ceva timp pentru a îndrepta lucrurile. 

Dacă erau corecte calculele ei rapide, oamenii deveneau de- 
pendenţi de Zacuity după doar una sau două doze - un lucru pe 
care nu-l mai văzuse decât la droguri pentru petreceri, proiectate 
prost, și la cocaina nemodificată. N-avea idee câți cumpăraseră 
Zacuity piratat de ea și cu atât mai puțin câtă lume consuma legal 
versiunea beta. Dar era clar că oamenii predispuși la dependență 
aveau să moară în continuare dacă cineva nu le punea celor de la 
Zaxy cuțitul la gât şi nu-i obliga să admită că făcuseră un drog de 
productivitate care se comporta ca un stimulent căcăcios din se- 
colul al XIX-lea. 

Problema era că ar fi trebuit să-și ascundă descoperirile în 
spatele altcuiva - cineva căruia legea îi permitea să obțină Zacuity 
prin inginerie inversă. În plus, trebuia să producă și să distribuie 
rapid un antidot pentru dependență, înainte să mai moară cineva. 
Jack știa exact ce laborator putea face toate astea: ingineria in- 
versă, publicitatea şi antidotul de ultim moment pentru problema 
dependenţei date de Zacuity. Dar șansele de reușită erau mici. 
Trecuseră decenii de când lucrase acolo și s-ar putea să nu prea 
fie bine-venită. Însă era singura ei speranţă. 

Threezed era încă întins în patul ei. Jack se îndreptă spre cabina 
de comandă și verifică poziția navei. Cu puţin noroc, în douăzeci 
şi patru de ore, putea fi în camion, cu încărcătura înghesuită în 
siguranţă în spate. Era un plan foarte prost, dar nu atât de prost 
ca acela din cauza căruia ajunsese în acest coşmar moral general. 

Subul se înfipse cu nasul în marea Beaufort, cu apele ei încon- 
jurate de un lanț enorm de insule ale cărui margini formau 
Labirintul Pasajelor din Nord-Vest. Destinația ei era un promon- 
toriu mai curând urât, cunoscut drept insula Richards. De acolo 
aveau să îngrămădească tot echipamentul într-un caiac, să urmeze 
țărmul estic al insulei, să ajungă la curba largă a fluviului 
Mackenzie și să convingă un remorcher să-i tragă tocmai până la 
docurile din Inuwik. Acolo avea să-i dea drumul lui Threezed în 
oraș și să conducă spre sud, spre laborator, cât mai rapid posibil. 

Jack începu să caute locuri unde să poată staționa subul. 

Deşi era miezul verii, mai existau regiuni din ocean unde, din 
cauza aisbergurilor năruite și a ghețarilor, apa cea palidă era încă 
plină de gheaţă. Bucăţile mari și albe erau bune ca ascunziș și 
aveau și avantajul că gemeau de microcontrolere şi gunoi de par- 
ticule ce apărea încă pe radare. Semnalul cu rază scurtă de acțiune 
al navei ei avea să se piardă în bolboroseala traficului emis de ci- 
puri şi de antene muribunde. 

In cală, ea și Threezed puseră ce rămăsese din încărcătura ei 
în saci elastici, subțiri și etanși. Pilulele și sticluţele erau ambalate în 
cutii de aromaterapie viu colorate, cu poze învolburate de zei și 
zeițe hinduse pe ele. Brusc, Threezed se opri din adunatul cutiilor 
și începu să se uite fix la una anume, cu un Ganesha gras și plin 
de bijuterii ai cărui ochi radiau de fericire deasupra rotocolului 
trompei. 

Jack era nervoasă. 

- Să ne grăbim, Threezed. E timpul să mergem. 

- Nu mă lași să rămân aici, să mă ascund cu nava? Pot să fabez 
chestiile care-mi trebuie. O să țin curățenie şi n-o să fac altceva 
decât să mă uit la filme. 

- Uite, îmi placi, dar asta n-o să se întâmple. Nu te cunosc 
destul de bine ca să te las să ai grijă de subul meu. 

- Poți să-mi blochezi accesul la sistemul de navigaţie. 

- De unde știu că nu ești vreun maestru criptograf și un expert 
în sisteme care o să-mi spargă sistemul de securitate în câteva 
minute, dacă ai chef? 

Jack mătură aerul cu mâna, cu o mişcare ce spunea că discuția 
s-a încheiat. 

- Și n-aş fi făcut asta până acum, dacă puteam? 

- Nu, nu neapărat. 

Inconștient, Jack îşi căută mânerul cuțitului pe care-l ținea 
sub curea, apoi își lăsă palma deschisă pe el. Nişte comenzi spe- 
ciale de lângă lamă îi activară sistemul perimetrului. 

- Închide sacii ăia și ajută-mă să pregătesc caiacul. 

Poate că dacă-i găsea tot timpul câte o ocupaţie lui Threezed, 
acesta n-avea să-i mai ceară să se încreadă în el mai mult decât în 
oricine altcineva - inclusiv în ea însăși. 


Pe măsură ce se apropiau de suprafață, soarele umplea camera 
de comandă. Jack privi locul unde, cu numai trei săptămâni în 
urmă, fusese pata de sânge lăsată de hoț. Îşi aruncă unul dintre saci 
pe umăr. Era cam de mărimea şi greutatea unui trup de bărbat. 

Threezed era deja pe punte, folosind bulbi cu căldură pentru 
a cataliza o reacție care făcea caiacul să se desfacă și să rămână 
rigid. Sub gesturile lui, grămezii moi de țesătură cauciucată păru 
că-i crește sub piele un schelet, care până la urmă luă forma unei 
bărci lungi, cu două locuri pentru pasageri. 

Jack își legă sacul de provă și îl împinse în apă, unde gheața 
plutea în bucăți ca o smântână murdară care tocmai se încheagă. 
Acolo caiacul se întinse și mai mult, luându-și forma finală. Putea 
susține o cupolă ușoară de refracție negativă — perfectă pentru a-i 
ascunde de baleiajul sateliților - și avea propria energie datorită 
unei vele-zmeu aproape invizibile, deja desfășurată deasupra lor. 
După trei zile, întreaga barcă avea să se biodegradeze în spumă 
de proteine și să devină hrană pentru ecosistemul bacterian din 
fluviul Mackenzie. 

Odată domul bine întins deasupra capetelor lor, Jack și 
Threezed se așezară în scaunele incomode ale caiacului. Vela intră 
în rețea, iar sistemul ei începu să-i facă microajustări ale formei, 
necesare pentru a păstra stabilitatea navei. Dacă vântul sufla în 
continuare din direcția potrivită, aveau să obțină un timp destul 

de bun. Jack își puse ochelarii ca să scaneze pentru ultima dată 
sistemele de securitate, apoi accesă comenzile subului dintr-un 
meniu care părea să-i plutească la câteva zeci de centimetri în fața 
ochilor. Cu o aplecare a capului, scufundă subul sub un aisberg 
murdar și zdrențuit care își întindea degetele masive la zece metri 
deasupra apei. 

Caiacul avea câteva elemente ieftine de încălzire care-l păstrau 
la o temperatură suportabilă, dar nu era în niciun caz cald. Jack 
cercetă îngrijorată depărtările, cu gluga canadienei dată pe spate, 
aşteptând să zărească sutele de insulițe acoperite de pini și de tu- 
fişuri care marcau sfârșitul mării Beaufort și începutul deltei. 

Perimetrul ei începu să prindă pachete de date rătăcite, de la 
rețele locale de pe nave pe care nu le putea zări. In ochelari văzu 
un steguleț care marca una cu rețeaua complet deschisă. Arăta po- 
tenţial prietenoasă. Jack începu să-și bage nasul prin directoarele 
ei, interogând câteva conturi cu o cerere atent formulată. Existau 
o mulțime de vaporașe care se tocmeau pentru câte o remorcare în 
sus, pe fluviul Mackenzie și apoi spre oraș - era o afacere arctică 
standard şi o tradiţie a pieţei gri locale. 

Nava cu rețeaua deschisă începuse acum s-o cheme sau cel 
puţin o persoană care-și zicea CanadaDoug2120 și deschisese un 
canal de comunicaţii ca să-i ofere o remorcare în schimbul a do- 
uăzeci de fiole, a câte cinci sute de miligrame, de Vive injectabil. 
Un localnic, probabil. Aici, în Nord, oamenii își mai ziceau câ- 
teodată canadieni. 

S-a făcut, îi răspunse ea la mesaj, schimbându-și direcția ca să 
ajungă în spatele șalupei lui CanadaDoug2120 și să se conecteze 
la parâma de tungsten pe care spusese că o întinde pentru ea. 
Acum putea să observe clar conturul barjei lui hibride solare, gri 
cu albastru, care mergea rapid cu gaz. Când se apropiară de hi- 
brid, începură să vadă și alte nave, dintre care unele erau pline 
ochi de containere stivuite pe punte, toate navigând spre partea 
cea mai adâncă a apei, înspre Mackenzie. Unele părți ale deltei 
nu erau decât mlaștini printre insule, iar apa era pătată de vârtejul 
roșu și brun al nămolului aluvionar. 

Parâma începu să emită un ping spre perimetrul ei de la o 
distanță de cinci sute de metri. Jack îi încărcă coordonatele exacte 
în velă, setând o traiectorie de interceptare care urma s-o aducă 
periculos de aproape de o șalupă cu aripi portante a poliției, vop- 
sită în verdele, roșul şi albastrul Zonei Comerciale Libere. Micul 
ei caiac invizibil nu avea să fie sesizat de senzorii vizuali ai navei 
de poliție, însă aceasta i-ar fi putut intercepta traficul de rețea prin 
care Își menținea conexiunea cu parâma. În mod normal, ar fi 
scuipat bucăţi de trafic aberant ca să-și ascundă pachetele de date 
reale, dar niște date prea banale pentru un vas comercial normal 
ar fi putut crea și mai multe suspiciuni. 

Jack închise rețeaua și își înăbuși semnalele de rază lungă. 
Trebuia să facă chestia asta manual. Parâma trebuia interceptată 
într-un punct cu coordonate previzibile. Avea doar de extrapolat 
de la ultima ei poziție, luând în calcul direcția și viteza vasului. 
Care se profila, imens, în raza ei vizuală ne-asistată, ascuns parțial 
de șalupa portantă de poliție care intra între ei. 

Ca o insectă în culorile țipătoare ale Zonei, aceasta trecu mai 
departe. Ochelarii lui Jack sporovăiau în continuare în buclă, în 
propria interfață, fără a trimite vreun semnal dincolo de dispozi- 
tivul însuși. 

Parâma ar trebui să fie în dreapta prorei. 

- Threezed, lasă-te în jos cât de mult poți, urlă ea, punându-și 
niște mănuși impermeabile ranforsate și rupând din cupolă exact 
atât cât să-şi poată scoate torsul, cu mâinile întinse. Aerul îi înțepă 
fața, reușind să-i intre sub glugă. Apa era de un cenușiu neted, în- 
spicat cu brunul nămolului de deltă. Văzu în sfârşit capătul strălu- 
citor al parâmei, care tăia un mic siaj prin apă. În același moment, 
semnalul ei cu rază scurtă de acțiune deveni sesizabil. Parâma și nava 
inițiară un protocol criptat de comunicare. Trăgându-se cu totul în 
afara cupolei, Jack prinse parâma cu mâinile înmănușate și o conectă 
de cârligul de remorcare al caiacului. Apoi, răsucindu-se, tăie corzile 
velei şi avu un mic sentiment de ușurare. 

Fără bucata aia de pânză deasupra, avea să fie şi mai greu de 
localizat. Pe cât putu de repede, se retrase în invizibilitatea 

cupolei, trântindu-se în scaunul din față, mai-mai să-l lovească din 
greşeală pe Threezed, ce rămăsese ghemuit. 

Indiferent de circumstanţe, reușise întotdeauna să prindă câte 
o remorcare de-a lungul fluviului Mackenzie când oferise Vive. 
Chiar dacă pastilele ei omorau oameni în Calgary, cugetă Jack, 
putea măcar să-i ofere unui marinar un preț bun pentru câțiva ani 
de viață în plus. 

Ajunseră la docuri, transformară sacii de medicamente în ruc- 
sacuri și lăsară caiacul, cu o grămadă de alte biodegradabile, să se 
învârtă într-un vârtej lent de apă înspumată sub un ponton aban- 
donat. În liniște, cărându-și rucsacul, Threezed o urmă spre un 
Joc cu espresso, unde o aştepta CanadaDoug2120. 

- Când terminăm cu asta, te conduc la gară, rosti Jack incer- 
când să pară blândă. E cel mai bun loc pentru cineva care vrea 
să dispară. 

- N-am unde merge. 

- Păi, îţi cumpăr eu un bilet până oriunde, nicio problemă. 

- Vreau să rămân cu tine. 

Nu știa nici un mod simplu de a-i explica de ce n-avea cum să 
se întâmple asta. Privirea ei rătăci spre o alee aflată între două 
clădiri de apartamente viu colorate, cu dispozitive hidraulice de 
ridicat ce datau de pe vremea când întregul oraș fusese construit 
pe permafrost. Acolo era parcat camionul ei, într-un garaj aflat 
sub o rețea dementă și peticită de tuneluri utilitare care, odini- 
oară, conectau clădirile ca un ghem psihotic, transportând apa, 
deşeurile și energia orașului prin ţevi încălzite pe deasupra pă- 
mântului înghețat. Majoritatea tunelurilor utilitare din Inuwik 
dispăruseră de mult, dar cei care militau pentru conservarea ora- 
şului reușiseră să convingă autoritățile să le declare monument, 
un fel de memorial pentru vremurile pre-Antropocen. 

- Îmi pare rău, Threezed, dar nu te pot duce unde merg eu. 
Unde ai vrea să mergi? Vancouver? Yellowknife? Anchorage? 

Înșira numele orașelor destul de mari ca să te pierzi în ele. 

- Dacă chiar te pricepi la motoare, pariez c-o să-ți găsești de 
lucru undeva. 

- Unde? Cine o să angajeze un tip fără nicio istorie profesio- 
nală? Singurul mod de a găsi de lucru e să devin din nou sclav. 

- Nu-i adevărat. 

Jack încercă să vină cu exemple care să-i demonstreze teoria, 
dar nu găsi nimic. 

O stradă mai încolo, firma unei cafenele anunța: „Espresso 
Fierbinte și Clătite Proaspete.“ 

CanadaDoug2120, un tip solid cu un fes portocaliu-aprins, 
stătea într-un separeu uzat de spumă, cu un latte aburind în mâini. 
Jack îl îimbrățișă din inimă, cum fac marinarii, îi strecură Vive-ul 
în buzunarul canadienei și se prefăcu că sunt buni prieteni, pentru 
a fi văzută de fluxurile de securitate. Threezed își luă niște mân- 
care și cafeină. Apoi porniră spre camion, mergând relaxaţi, cu 
două latte și o singură pungă uleioasă de clătite pentru amândoi. 

Peste câteva minute, doi boți începură să-i urmărească. După 
carapacele lor tari, Jack îi bănui că sunt ori de la poliție, ori de la 
armată. Insignele verzi din piept arătau clar că sunt în proprieta- 
tea Zonei. 

Unul dintre ei vorbi printr-un grilaj în formă de gură din 
pieptul lui fără cap. 

- Sunt reprezentantul Slag. Ai venit azi pe o barcă? 

Să fii interogat despre călătorii de un reprezentant nu era semn 
bun. Jack își păstră mersul lejer și atitudinea relaxată. 

- Nu. De fapt, tocmai îmi luam camionul. Pot să vă ajut cu ceva? 

Căutând în buzunarele adânci ale salopetei, Jack își atinse cu- 
țitul, porni de la distanță camionul și descuie spațiul de depozi- 
tare. Avea nevoie de o cale de ieșire, și cât mai rapid. 

- Te-am observat vorbind cu bărbatul acesta, continuă Slag, 
iar pe pieptul lui lat apăru imaginea granulată a lui 
CanadaDoug2120, cu capul acoperit de o pată de pixeli portoca- 
lii. E un prieten de-al tău? 

Jack se opri o clipă și-și evaluă opțiunile. Boţii nu păreau să 
aparțină niciunei autorități legate de brevete. Dar, dacă asocierea 
ei cu CanadaDoug2120 declanșase un fel de alarmă în vreo rețea 
socială, nu intenționa să poarte o conversaţie lungă cu ei - mai 

ales că n-avea idee câte alarme o să declanșeze propriile ei date 
biometrice, odată ce boții ar fi început să se uite la ele. 

Mișcându-şi degetele cât mai discret, ridică ușa garajului și 
scoase camionul cu spatele. Vehiculul era la doar câțiva metri. 

Înainte de a-l putea duce cu vorba pe Slag, surprinse cu coada 
ochiului o mișcare neclară care se dovedi a fi 'Threezed țâșnind 
pe neașteptate în spatele boților. Deschise brusc panourile de 
control de pe spinările lor. Într-o secundă, boții o priveau în li- 
niște, cu mințile ocupate de ce le-o fi făcut Threezed la interfețele 
de comandă. 

- Ha! Nimeni nu resetează niciodată valorile implicite. 

Threezed stătea între cei doi boți inerți, cu brațele înfipte în 
spinările lor ca un păpușar ciudat. 

- Ce naiba? făcu Jack. 

- O să stea pur și simplu așa câteva minute, apoi vor porni din 
nou. M-a învățat un prieten comanda asta - merge grozav la boți 
ieftini din ăștia. Trebuie doar să pocneşti butonul panoului, să 
tastezi şirul și rămân nemişcaţi un timp. 

Camionul ei aștepta, în liniște, pe strada din față. 

Jack îl privi pe 'Threezed drept în ochi și încuviință scurt, în 
semn de respect. 

- Treci în camion, spuse. Mergem la Yellowknife. 


6 


EFECTE SECUNDARE 


6 iulie 2144 


Paladin și cu Eliasz stăteau sub un copac din camera principală 
a Fermei Solare Arcata când Barbă-Albastră și complicii ei își 
făcură apariția zdrăngănind în jos pe scară. Botul își dădu seama 
imediat că Barbă-Albastră era mulțumită. Se vedea după pasul ei 
ușor și după tiparele respirației. 

De cealaltă parte a camerei, Roopa, care își asculta fluxul de 
ştiri la maximum de intensitate sonoră, privi spre ei cu ură și își 
îndoi degetele pentru a-și atinge senzorii din palme care-i declan- 
şau armele. După trei ore în care stătuseră pașnici și imobili, îi 
trata încă drept adversari. Rețeaua casei, în schimb, nu mai era 
atât de ostilă. Paladin avansase destul în ceea ce o privea. Scanase 
cu grijă aparatele din întreaga cameră, de la senzorii de atmosferă 
la dispozitivele culinare, și avusese noroc cu sistemul de asper- 
soare. Aparatul era conectat la rețea, așteptând cereri de la niște 
mici senzori răspândiți pe podeaua-sol. Din când în când, aceștia 
semnalau că mobila s-a uscat destul ca să se înceapă stropirea ei. 

Însă sistemul de aspersoare mai aștepta comenzi și de la alte 
dispozitive. Din neglijenţă, cineva îl setase să se asocieze cu orice 
nou dispozitiv care arată ca un senzor de umiditate. 

Așa că Paladin veni cu un plan. Iniţie o secvenţă de asociere 
cu aspersoarele, deghizându-le într-un model foarte vechi de sen- 
zor. Fiindcă voia să se asocieze cu senzorii, sistemul de aspersoare 
acceptă să descarce niște drivere străvechi și neactualizate, pentru 
a putea primi comenzi de la noul lui prieten, bătrânelul. Și astfel, 
exploatând pur și simplu o vulnerabilitate de securitate a drive- 
relor neactualizate, Paladin intră în curând pe rețea, rulând cu 
toate privilegiile sistemului de aspersoare. Care avea acces la des- 
tul de multe, inclusiv la planul casei și la informaţia de pe came- 
rele de supraveghere. Până la urmă, cine ar vrea să stropească o 
cameră cu oameni în ea? 

Informaţia de pe camere avea să le spună tot ce-i interesa des- 
pre cine mai fusese aici şi când. Paladin se simţi cuprins de un val 
de mândrie. Poate că nu era încă în stare să facă inginerie socială 
pe umani, dar mai putea să păcălească majoritatea maşinilor. 

Accesase rețeaua în ultimul moment posibil. Barbă-Albastră 
încheie afacerea cu un transfer de credit, iar Eliasz dădu de înţeles 
că ar mai putea obține niște PI de la aceeași sursă. Tiparul tempe- 
raturii de pe fața ei arătă că era interesată, însă femeia răspunse 
grijuliu şi neutru. 

— Ştii cum să dai de Thomasie, nu? 

- De fapt, nu prea, răspunse Eliasz privind spre Thomasie. 

Cei doi bărbați schimbară un fascicul de date. 

- Contactează-l, dacă dorești să mai aranjezi o întâlnire, spuse 
Barbă-Albastră. Apoi se lăsă pe vine lângă Paladin, care rămăsese 
așezat în felul acela stângaci lângă copac, și îl privi drept în pla- 
nurile abstracte și mate ale feţei. 

- Cum te numeşti? îl întrebă. 

- Scuze, i s-a stricat vocalizatorul, spuse repede Eliasz. Îl 
cheamă Xiu. 

- Îmi pare rău că n-am apucat să vorbim mai mult, Xiu. Ştii 
să dai mâna? 

O întinse pe a ei, micuță și bătătorită, dovedind o vârstă pe 
care chipul nu i-o arăta. Paladin îi întinse mâna, lăsând metalul 
zgâriat al degetelor lui să strângă degetele ei palide, trandafirii. 

Femeia își apăsă vârfurile degetelor pe aliaj, care cedă impercep- 
tibil și înregistră vârtejul amprentelor fiecăruia. 

Acestea nu se potriveau cu nimic din bazele de date la care el 
avea acces. Ori Barbă-Albastră avea o identitate complet neînre- 
gistrată, ori vârsta îi degradase amprentele într-atâta încât era pur 
și simplu de neidentificat. Când mâinile li se despărțiră, femeia îl 
privi din nou în mănunchiul de senzori, pentru mult mai mult 
timp decât îl priviseră vreodată majoritatea umanilor. 

Barbă-Albastră dorise să-i comunice că e necunoscută. Dorea 
ca el să-i explice, mai târziu, lui Eliasz că nu te pui cu acest grup 
de pirați. Și exact asta se și întâmplă. 


Fiindcă acum erau plini de credite, Paladin şi Eliasz închiriară 
o cameră ieftină în apropierea universității, într-un hotel pe care 
i-l recomandase Gertrude. Era plin ochi de cercetători aflați în 
vizită și de familiile lor. Rețeaua locală de particule mergea dese- 
ori încet, fiindcă toți cei conectaţi la ea descărcau și încărcau fişi- 
ere mult prea bogate în conținut multimedia ca să mai treacă 
drept date ştiinţifice. 

- Orașul ăsta chiar că-i plin de pirați, remarcă Paladin, în timp 
ce Eliasz zăcea pe saltea și se holba la tavan. Aproape toată lumea 
de pe rețeaua asta încalcă drepturi de autor. 

- Ți-am zis că așa e Iqaluit. Cum avem vreun indiciu despre 
locul unde ar putea fi Jack, o ștergem de-aici. 

- Am o ușă secretă în reţeaua lui Arcata, Eliasz, așa că putem 
analiza filmările de pe camerele lor de supraveghere. Dar trebuie 
să le accesez fie foarte lent, fie pentru perioade foarte scurte. 
Altfel, le va fi clar că-și bagă cineva nasul pe-acolo. 

Paladin îi explică anonimatul extrem al lui Barbă-Albastră şi 
relativa sofisticare a operațiunii de la Ferma Solară Arcata. 

- Nu ştiu sigur cât timp avem la dispoziție până să-și dea seama 
că suntem agenţi. 

- Şi eu m-am gândit la asta, suspină Eliasz. Nu-s idioţi. Trebuie 
să facem chestia asta rapid. Tu lucrează pe rețeaua lor - uită-te pe 

filmări și caută fața lui Jack și referințe despre Zacuity. Sau chiar 
referințe la contracte de afaceri din Federație. 

Făcu o pauză şi se ridică în picioare, punând o mână caldă pe 
șalele lui Paladin. 

- Haide să spargem toate creditele astea azi, ca să avem o scuză 
bună să mai facem și mâine o'afacere. 

În seara aceea aveau două misiuni. Paladin o să soarbă din 
rețeaua Arcata, iar Eliasz o să arunce cu banii în modul cel mai 
evident posibil. 

Merseră de-a lungul marginii domului, ale cărui ferestre de 
aerisire deveniseră translucide și se deschiseseră pentru a primi 
aerul cald al verii. Iarna, domul se fereca, iar scurtele ore de soare 
erau suplimentate cu o strălucire artificială care păstra rata sinu- 
ciderilor la un nivel normal din punct de vedere statistic. Deasupra 
lor erau spirale de turnuri ale căror spaliere debordau de fructe 
şi de grâne, iar aerul era plin de păsări și de lujeri strălucitori de 
material vegetal. Când Paladin focaliză pe fermele cele mai de sus, 
văzu umani și boți care fertilizau plantele cu mici pensule pline 
de polen. 

- Să mergem la magazinul de muniții, spuse Eliasz. Gloanţele 
sunt localizabile, iar poligonul are un flux de știri public pentru 
fanii puștilor. 

Apoi rânji și pentru prima dată expresia lui facială se potrivi 
cu emoțiile indicate de fluxul sangvin din obraji și de dilatarea 
pupilelor. 

- În plus, continuă el, nu ne-ar strica niște exerciţii de tragere, 
ce zici, Paladin? 

După doar douăzeci de minute, Paladin era complet încărcat 
și căra o duzină de banduliere groase și grele în jurul pieptului. Și, 
ca să fie mai sigur, Eliasz imprimă două puşti asamblabile cu lu- 
netă şi cumpără destule gloanțe biodegradabile încât contul lor 
să se resimtă serios. Și-acum, aveau să facă praf o cantitate uriașă 
de credite închiriind timp la poligonul de tragere, despre care se 
spunea că ar fi cel mai bun din Arctica. Luară o mașină care-i duse 

la mai multe mile în afara domului, prin ai cărui pereți înalți de 
membrană înotau cloroplaști sintetici ce sugeau lumina soarelui. 

Poligonul Baffin Heights era vast și stâncos, iar acrii lui îngră- 
diți cu ziduri erau acoperiţi de un covor de flori violet de vară şi 
aveau plantați pe ei specii alogene de copaci, ca să ai unde te as- 
cunde. Existau dealuri şi forturi construite pe jumătate, un buncăr 
de ciment și chiar câteva tranșee săpate de un grup care voia să 
reconstituie Primul Război Mondial. În momentul acesta al zilei, 
locul era pustiu. Era ora cinei la Iqaluit, iar pe toți amatorii bogați 
de arme care frecventau poligonul îi așteptau mese bune acasă. 

Printr-un fascicul, Eliasz îi trimise credite unei femei cu canadiană 
şi fes, care abia catadicsi să-și ridice privirea din ecranul ei. Paladin 
privi benzile de camere lipite de toate suprafeţele posibile şi avu grijă 
să se miște cu mai puțină îndemânare decât ar fi putut. Își dădu seama 
că trebuia să-și ascundă și precizia, odată ajunși la poligon. | 

Eliasz hotărî să-şi înceapă antrenamentul pe un deal, unde 
plătiseră pentru câteva ținte: o casă din spumă de beton care avea 
să le ofere adăpost și câteva manechine fixate într-o zonă împă- 
durită, vizavi de ei. 

- Aerul de aici Îmi amintește de toamna din Varşovia. 

Eliasz trase o dată de la fereastra casei, în timp ce Paladin își 
aranja cartușele de rezervă pe podea. Cineva lăsase să se biodegra- 
deze într-un colț o grămadă de ambalaje de mâncare, care se to- 
piseră până acum suficient ca logourile Nestle să se extindă în 
niște versiuni deformate ale lor însele. 

- E frig, dar nu prea frig. Și mai e şi un miros în aer, ca de fân. 

Paladin tot nu știa cum să reacționeze când Eliasz îi spunea 
lucruri care n-aveau nimic de-a face cu munca. Încercă să inventeze 
un comentariu relevant sau poate altă întrebare. Ar fi putut să 
întrebe de ce amprentele lui Eliasz se potriveau cu ale unui preot 
din Varșovia, însă Eliasz s-ar fi putut supăra că efectuase căutări 
după datele lui biometrice și alcătuise o listă mică, dar crescândă, 
de fapte care s-ar fi putut dovedi adevărate. Botul şi-ar fi dorit să 
discute ușor cu oamenii, cum făcea Eliasz, dar nu avea să fie posi- 
bil niciodată. Oricât ar fi studiat arta strângerii de informații 


AUTONOM | 73 


umane, din cauza corpului său masiv și ranforsat, cu scuturi-aripi, 
umanilor le-ar fi greu să se simtă relaxaţi în preajma lui. 

Paladin lăsă să-i alunece din compartimentele stâng şi drept 
ale pieptului două mitraliere, iar picioarele i se îndoiră uşor ca să 
compenseze deplasarea centrului de greutate. Tot nu-i trecea prin 
minte nicio modalitate de a-l întreba pe Eliasz despre Varșovia. 

- Sunt încărcat şi pregătit. 

Aceste cuvinte trebuiau să ţină locul tuturor celorlalte lucruri 
pe care ar fi vrut să le spună. Pentru prima dată după zilele pe care 
le petrecuseră în Tabăra Tunisia, Paladin era în poziție de luptă. 

- Dă-i drumul. 

Paladin eliberă prin fereastra casei o salvă de gloanțe, țintind în 
direcția generală a manechinelor. Acestora li se implantase o sem- 
nătură artificială de căldură, care dădea corpurilor din plastic o 
culoare roșie. Botul își schimbă strategia de asalt, încercând să fie 
cât de precis posibil. Fusese o decizie de ultim moment, bazată pe 
probabilitatea destul de mare ca Eliasz, în entuziasmul lui, să aş- 
tepte de la Paladin o performanță optimă, nu continuarea deghi- 
zării în bot stricat. Capetele manechinelor explodară spectaculos. 

- Frumos, râse Eliasz, iar Paladin ştiu că îi ghicise corect do- 
rința. Ei, și acum, că i-ai distrus pe băieții noștri răi, hai jos acolo 
și să vedem cât ne ia să demolăm coşmelia asta. Ce zici? 

Culeseră restul de muniții și o luară în jos, spre grămezile de 
așchii și puf care fuseseră odată figuri umanoide ascunse printre 
copaci. Acum, omul şi botul erau şi ei ascunși. Paladin își desfă- 
șură scuturile dorsale, devenind invizibil, doar ca să adauge puțin 
realism scenariului. Experiența era atât de asemănătoare cu an- 
trenamentul lui timpuriu încât, din reflex, începu să-și acceseze 
amintirile încurcate ale inițializării, departe, în Federație. Erau 
imagini disparate ale fabricii din Kagu, ale căror mărci temporale 
arătau pauze de ore sau zile întregi; semnale de la un lot de bi- 
oboți care fuseseră fabricaţi împreună cu el; o amintire cutremu- 
rătoare a momentului când simţul lui proprioceptiv făcuse loc 
unei senzaţii de posibilități cinetice și, în final, actuala sa 

conștiință de sine, presărată cu dorințe şi impulsuri cărora nu le 
putea nici accesa, nici controla originile. 

Multe dintre aceste impulsuri erau legate direct de sistemul lui 
de ochire, ceea ce îl făcu să revină brusc în prezent. În poligoanele 
unde învățase să tragă nu erau flori, nici copaci. 

- Mă poți lăsa să ţintesc pentru tine? 

Paladin nu știa sigur ce voia să spună Eliasz. 

- Accesul programatic la sistemele mele de ochire în timp real 
le este permis doar adminilor Federaţiei, vocaliză el la volum 
inaudibil, bucurându-se de senzația de camuflaj. 

- Am auzit că boții ca tine pot... 

Eliasz se opri, încurcat. 

- Că poți să duci un uman în spate în timpul luptei și... să-l 
lași să conducă, ca să zic așa. 

Desigur, Paladin ar fi putut ușor să care în spate un om de greu- 
tatea lui Eliasz, iar scuturile lui l-ar fi apărat pe acesta în luptă. Însă 
nimic din antrenamentul lui sau din ce învățase de la alți boți nu 
sugera că ar putea să predea controlul armelor lui cuiva care nu de- 
ținea privilegiile de acces în sistemul său. Înţelegea î insă de unde îi 
venise lui Eliasz ideea asta. O simplă căutare pe serverele publice de 
media returnase milioane de ore de filmări cu oameni care călăreau 
corpurile unor boți giganți, ca niște tancuri, și își ținteau dușmanii. 

In momentul acela, Paladin se decise să testeze ceva la care se 
tot gândise în ultimele minute, pe baza a ceea ce învățase de la 
sistemul de aspersoare. Poate că strângerea umană de informații 
era o versiune a penetrării de rețele și ar fi putut să se integreze 
mai bine în situaţiile de natură socială invitându-i pe umani să 
vadă o versiune iluzorie a lui însuși. În loc să-i explice lui Eliasz 
că se înșela, avea să caute un mod de a-i face pe plac. 

- Pot să te duc în spate şi să te las să ghidezi sistemele de ochire. 

Paladin îngenunche lângă Eliasz, strivind cu actuatorul drept 
un braț de manechin. Din partea superioară a coapselor extinse 
două bare de câte zece centimetri. Erau de fapt arme bazate pe 
electroșocuri, făcute să livreze cantități mortale de curent, dar, 
oprite, erau bune și ca suporturi de picioare. Fără să se mai lase 

invitat, Eliasz păși pe ele şi-și sprijini torsul de panoul de comandă 
sigilat de pe spatele lui Paladin. 

- Acum ce fac? 

Obrazul lui era lângă al lui Paladin, iar bărbia, pe umărul acestuia. 

Botul se ridică la înălțimea lui maximă, iar Eliasz își lăsă mâi- 
nile pe puștile ce ieșeau din pieptul lui. Mâna lui dreaptă se mișcă 
încet, începând să cunoască întreaga țeavă după pipăit. 

- E parte din sistemul tău nervos, nu? Poţi să-mi simți mâna. 

- Da, deși nu e chiar ceea ce s-ar numi un sistem nervos. Dar 
pot să te simt. 

- Fantastic. Aș vrea și eu să-mi pot simţi armele. Ar face lu- 
crurile mult mai ușoare. 

Având întregul corp al lui Eliasz lipit de el, Paladin putea să-i 
citească reacția galvanică a pielii la nivel granular și să-i vadă flui- 
dele curgând prin organe. Urmând același impuls care-l mânase 
să caute istoria lui Eliasz în bazele de date ale lumii, începu să-i 
scaneze corpul pentru a descoperi prezența unor mutații, a unor 
contaminări, orice i-ar fi amenințat viața. 

- Şi cum te fac să tragi? 

- Poţi subvocaliza instrucţiuni și le voi urma. 


Trage în acoperișul casei dleia până nu mai rămâne nimic. 


Buzele lui Eliasz erau lipite de carapacea lui Paladin, mișcându-se 
ușor când el dăduse acest vag ordin. 

Continua să atingă metalul expus al armelor lui Paladin și își 
strânse degetele în jurul fiecărei țevi subțiri pentru câteva se- 
cunde, până când deveniră prea fierbinți. Apoi își înfipse degetele 
sub ele, atingând aliajul răcoros de carbon al pieptului botului, și 
îşi întinse degetele mari până când mâinile lui alcătuiră două 
forme de V în spatele armelor ieșite în afară. 

Paladin avea de consumat o mulțime de muniţie, așa că nu se 
grăbi cu acoperișul. Tuburile goale de cartușe pluteau încet spre 
pământ și se biodegradau la picioarele lor. Cu fiecare rafală de 
gloanţe, Paladin submina în mod foarte precis integritatea 

acoperișului, fără să-l lovească direct, însă făcând țăndări spuma și 
grinzile care-l susțineau. Fiecare lovitură dărâma câțiva centimetri 
în plus din colțul dinspre est al casei, și Paladin avu un sentiment 
de satisfacție când acoperișul începu să se încline și să se năruie. 

Când Paladin se aplecă să culeagă un încărcător și să reîncarce, 
Eliasz își schimbă centrul de greutate pe spatele botului. Poziţia 
bărbatului emana disconfort. Încerca să-și țină picioarele pe su- 
porturi, fără însă ca partea de jos a corpului său să mai rămână în 
contact cu carapacea lui Paladin. 

Acesta categorisi schimbările fiziologice din corpul lui Eliasz 
Și își reincărcă armele. Botul decise să-și continue testul de comu- 
nicare socială umană prin lipsa comunicării. Nu avea sens să-i 
amintească lui Eliasz că fiecare mișcare a corpului său, fiecare in- 
fuzie de sânge sau impuls electric erau, pentru el, Paladin, perfect 
transparente. Avea să-l lase pe Eliasz să creadă că nu simțise nimic. 

Inima lui Eliasz bătea iute, iar pielea i se umezise ușor. Organul 
reproductiv al omului, a cărui funcționare Paladin o înțelegea 
datorită antrenamentului militar primit, era umflat cu sânge. 
Transformarea fusese înregistrată de senzorii lui de căldură, pre- 
siune și mișcare. Procesul fiziologic era întru câtva asemănător 
cu roșeața obrajilor și semnala acelaşi tip de excitare. Dar, evi- 
dent, nu era același lucru. 

- Spune-mi în ce să mai trag, vocaliză Paladin direct în cutele 
urechii lui Eliasz, care stătea apăsată de curba aerodinamică a 
maxilarului botului. | 

- Continuă să tragi. Datorită disconfortului, Eliasz uitase să 
subvocalizeze. Trage pur și simplu în el până cade, cum ţi-am zis. 

Paladin trase, dar senzoriumul lui era concentrat în întregime pe 
corpul lui Eliasz. Bărbatul făcea mari eforturi să-și stabilizeze respi- 
rația și ritmul cardiac. Mușchii săi încercau să-și renege propriile 
reacții. Botul continuă să tragă, transformând plăcerea contradictorie 
a bărbatului în propria sa plăcere și simțind, cu fiecare împușcătură, 
un extaz mult mai mare decât bucuria țintei lovite. Atunci când 
acoperișul căzu, continuă să tragă în pereții ce se prăbușeau. 

Pulsul lui Eliasz încetini şi reveni la normal. Dar Paladin nu 
se opri, ci continuă să tragă şi să reincarce până când și ultimul 
încărcător se transformă în petale palide de material ce se biode- 
grada la picioarele lui, iar din casă nu mai rămăsese nimic decât 
niște bucăți arse de spumă. 

Toţi boții militari de tipul lui Paladin aveau programate în ei 
informaţii de bază despre sexualitatea umană, de natură strict 
clinică. Dacă ar fi fost proiectat pentru sex, lui Paladin i s-ar fi 
făcut un antrenament emo-cognitiv în legătură cu subiectul. 
Carapacea sa ar fi fost din piele şi mușchi și ar fi fost prevăzut cu 
organe genitale. Adminii i-ar fi implantat perversiuni și dorințe 
erotice şi programe care să imite un ciclu de reacție sexuală po- 
trivită cu cascadele neurochimice ale omologilor săi umani. Însă 
fiind construit altfel, n-avea la dispoziţie decât puţine instrumente 
cu care să interpreteze ceea ce tocmai aflase. 

Paladin îngenunche, iar Eliasz se lăsă să alunece de pe spatele lui 
pe pământ. Uman şi bot, unul lângă altul, trecură în revistă dezas- 
trul pe care îl produseseră. Printre flori, peste tot, zăceau bucăți de 
spumă. Distrugerea casei le mâncase aproape toate creditele. 

O altă maşină îi duse înapoi în dom și îi lăsă la hotel. Eliasz 
vorbi pentru prima dată de când plecaseră de la poligon. 

- Aşteaptă-mă în holul hotelului, Paladin. O să fac un duș, 
apoi o să mergem să luăm cina la Lex. Poate ne întâlnim din nou 
cu amicii noștri, hackerii de proteine. 

Bărbatul își fixase privirea pe locurile pentru arme, acum in- 
vizibile, de pe pieptul lui Paladin. Deşi intenția lui era să-i evite 
ochii, nu reuși: Paladin avea senzori vizuali pe tot corpul, inclu- 
siv exact în locul acela unde Eliasz încercase să se ascundă de ei. 

Așa că Paladin se uita, de fapt, direct în pupilele dilatate ale 
lui Eliasz când îi răspunse. 

- O să-mi verific datele de la Ferma Solară Arcata, să văd ce avem. 

Când Eliasz se întoarse, după patruzeci și cinci de minute, 
botul știa o mulțime de lucruri despre Ferma Solară Arcata. În 
plus, făcuse câteva căutări în rețeaua publică și aflase unele lucruri 
despre relațiile sexuale dintre umani și roboți. Despre acestea din 

urmă nu avea de gând să vorbească, așa că, pe drumul spre Lex, 
aflat la câteva străzi distanţă, îi povesti lui Eliasz despre primele. 
Era seara târziu, iar soarele era suspendat deasupra orizontului. 
Odată instalat, întunericul nu avea să țină mai mult de o sută 
optzeci de minute. 

- E clar că piraţii de la Arcata au mai cumpărat medicamente 
de la Jack î inainte - mai ales pentru extinderea vieții și antiinfla- 
matoare. În plus, ea este sigura lor sursă din Federație care și 
cumpără de la ei. Din câte mi-am dat seama, cumpără PI neagră 
de la ei, prepară medicamentele undeva și apoi le livrează tot lor 
pentru distribuţie. Însă nu cantități mari. Vorbim de loturi mici — 
în general o mie de doze pe livrare. Așa că bănuiesc că Ferma 
Solară Arcata nu e clientul ei principal. 

- Pare logic, răspunse Eliasz. Când au avut ultima oară de-a 
face cu ea, judecând după camerele de securitate? 

- Acum nu mai mult de o lună. Au cumpărat antiinflama- 
toare, pe care le-au și vândut. 

- La dracu’! Pe baza a ceea ce știe Federaţia despre tiparele ei 
de comportament, nu se va întoarce aici în niciun caz, cel puţin 
nu în următoarele câteva luni. A acostat probabil la Inuvik, nu 
aici. Deci într-un sens ne-a tras-o, dar nu şi în celălalt. 

- În care sens ne-a tras-o? 

- Ne-a tras-o fiindcă sunt zeci de rute la sud de Inuvik, mai 
ales dacă ai un mijloc de transport bun, ceea ce ea sigur are. Nu 
e o amatoare. 

Eliasz se opri la intrarea pe strada care ducea la Lex. Deja la 
senzorii botului ajungeau molecule din aburul încărcat de ardei 
iute ce se strecura afară pe ușa restaurantului, aflat la două sute 
de metri distanță. 

- În plus, ne-a tras-o şi pentru că nu știm în ce parte se în- 
dreaptă - ar fi putut s-o ia spre Calgary, unde e clar că a vândut 
o parte din Zacuity ăla al ei sau... la naiba, s-ar putea duce și la 
Montreal. Dar bănuiala mea este că a auzit deja ce s-a întâmplat 
la Calgary și se îndreaptă spre o ascunzătoare aflată într-unul 
dintre orașele mai mici. 

- Şi-n ce sens nu ne-a tras-o? 

- Orice s-ar întâmpla, plecăm din Iqaluit în douăzeci și patru 
de ore. Chiar mai curând, sper. Trebuie să-i luăm urma lui Jack 
rapid. De ce nu începi să analizezi informația de supraveghere 
din Inuvik, să vezi dacă nu apare ceva în formă de Jack? 

Încet-încet, ajunseră la Lex, unde Eliasz o găsi pe Gertrude, 
care mânca bok choy iute în compania unui grup de neurolingviști 
mult mai interesaţi de rocadele vocalelor decât de nedreptatea 
sistemului de brevete. Eliasz începu o conversaţie, menținând 
identitățile lor sub acoperire, în încercarea de a nu crea tipare 
anormale în comportamentul lor. 

Paladin îi ignoră pe umani. Era ocupat să comunice cu rețeaua 
privată de boți, în care conversațiile erau liniștitoare prin lipsa 
lor de ambiguitate. Cât schimbă informaţii de supraveghere cu 
agenții din Inuvik, despre mai multe incidente suspecte din ulti- 
mele patruzeci și opt de ore, niciunul dintre ei nu-i ceru să treacă 
cu vederea realități fundamentale. Îi transmiseră însă o comoară 
de date: avea imagini, sunete și comunicaţii radio prin care să 
scotocească după indicii. 

Pe rețeaua publică, subiectul sexualității boților și al umanilor 
oferea şi el o comoară de date. Însă atunci când Paladin elimină 
reprezentările provenite din ficțiune și din industria sexului, se 
trezi aproape fără informaţii. Boţii militari nu erau destinați 
sexului cu umani, așa că despre situaţia lui nu prea găsea docu- 
mente. Celor aserviți le era interzis să posteze pe rețeaua pu- 
blică - de obicei, prin acorduri de confidenţialitate, dar și prin 
uzanța socială. În plus, atât de puţini dintre boții militari deve- 
niseră autonomi, încât aparițiile lor în depozitele de resurse-text 
erau extrem de puţine. Niciuna din ele nu avea de-a face cu ero- 
tismul uman. 

În final, una dintre căutările lui Paladin referitoare la Jack 
generă un raport de la un bot, al cărui conţinut părea promițător. 
Doi reprezentanţi din Inuvik intraseră brusc și fără niciun motiv 
în modul profund de mentenanţă, după o acţiune de rutină pe 
motive de pharma, lângă o cafenea din apropierea fluviului. 

Interogau doi umani și urmau să-i aresteze, dar nu apucaseră să 
le scaneze datele biometrice complete. Totuși, înainte de a se 
închide, unul dintre ei înregistrase sumar întâlnirea. 


1530 suspect în custodie, inițiere arest 

1537 mărturii de la toţi martorii din cafenea, coordonate ane- 
xate, date anexate 

1539 interogare doi indivizi care ies din cafenea 

1540 femeie și bărbat, fără identificatori transmiși 

1541 verificare de rutină 

1543 verificare de rutină 

1544 reluare arest 


Acolo se întâmplase, evident, ceva ciudat. De ce ar începe niște 
boți să interogheze doi umani, ca apoi să intre deodată în modul 
de mentenanţă? Deși, de obicei, Jack călătorea singură, Paladin 
consideră că bărbatul și femeia fără identități transmise, conectaţi 
cu o arestare pe bază de pharma în Inuvik, ar putea constitui un 
fir de urmat. Salvă local o copie a dosarului, cu gândul de a i-o 
arăta mai târziu lui Eliasz. 

Cât despre cealaltă căutare, era clar că pe viitor trebuia să se 
mai ocupe de strângerea de informații umane. 


7 


PASTILELE BILIARE 


7 iulie 2144 


Camionul își era propriul șofer, iar acest șofer era un paranoic 
înalt funcțional. Se limita doar la drumuri cu trafic redus, puțin 
supravegheate. La vremea de acum, în sezonul turistic, asta în- 
semna drumurile cele mai neatrăgătoare. Jack nu putu, așadar, să 
se relaxeze cu privelişti ale fluviului Mackenzie, ce strălucea de 
minerale și nave palide. Lăsându-l pe Threezed să se uite la un 
film mut pe unul dintre terminalele de lângă ea ale camionului, 
urmări poziţiile sateliților de deasupra și mașinile de pe drum ce 
se aflau în raza ei vizuală. 

Cel mai rapid drum spre laborator trecea prin Yellowknife. 
Acolo trăia vechea ei prietenă Mali, care lucra ca medic la un 
spital public. Ar fi putut eventual să-i găsească lui Threezed vreun 
fel de slujbă necalificată, să tamponeze obraji sau să spele pe jos. 
Măcar atât trebuia să facă pentru el, după ce puştiul îi salvase 
pielea în Inuvik. 

Yellowknife era un oraș cu zgârie-nori supli și cu case de lemn 
adevărat, vechi de secole, care imbrățișau țărmul Lacului Sclavilor, 
o staţiune populară din nordul Zonei. În această perioadă din an 
era plină ochi cu turişti și cu tineri studenţi, care semnaseră con- 
tracte de servitute pe perioada verii ca să lucreze ca servitori și 

ghizi la cabanele de vacanță. Cu o așa mulțime de oameni în zonă, 
lui Mali n-avea să-i fie greu să vândă o mare parte din marfa lui 
Jack. Deși Mali nu mai putea fi considerată o radicală, era de 
neclintit în convingerea ei că absolut oricine ar trebui să-și poată 
permite tratamentele pe care le prescria. Atunci când nu puteau 
plăti pentru pharma brevetată, le vindea marfa piratată a lui Jack. 
Toţi banii pe care îi făcea Mali astfel mergeau direct la Jack, în 
contul următoarei livrări. 

Cuţitul de la cureaua lui Jack pulsă ușor: perimetrul ei recep- 
tase o ştire locală de interes. Cineva de pe un forum clandestin 
de pirați din Yellowknife voia să avertizeze lumea asupra unui 
lot de medicamente rele intrate pe piața neagră. Un tip luase o 
chestie numită Zacuity ca să reziste toată noaptea fiindcă avea de 
sortat o grămadă uriașă de cereri pentru asigurări de sănătate ale 
pacienţilor șomeri. Sortarea cererilor era în mare parte automa- 
tizată, dar existau cazuri rare în care se impunea ca un uman să 
intervină și să pună lucrurile la punct. Pe scurt, cea mai plictisi- 
toare slujbă din lume. Se potrivea perfect cu Zacuity. 

La început, tipul păruse ciudat, dar OK. Lucra peste program. 
Avea conversații bizare cu prietenii lui, în care începea deodată să 
listeze zeci de coduri numerice pentru afecțiuni medicale care nu 
erau acoperite de asigurare decât dacă erai angajat cu normă în- 
treagă la o corporație. Apoi începuse să lucreze în schimburi de 
douăzeci și patru de ore, să consume Zacuity în loc de mâncare și 
să nu mai doarmă. În acel moment, le spuse prietenilor lui că fie- 
care cerere ar trebui procesată de mâini omenești, iar dacă astfel 
oamenii nu aveau să mai fie operați la timp, ăsta era pur și simplu 
preţul pe care trebuiau să-l plătească pentru un serviciu bine făcut. 
Innebunise de tot: incepuse să imprime cererile pe topuri de hâr- 
tie extrem de scumpă, pe care le clădise în jurul biroului său ca un 
zid de apărare. Până la urmă, managerul său chemase poliția, dar 
era prea târziu. Cel puțin unul dintre pacienţi murise așteptând 
niște medicamente care ar fi trebuit autorizate prin simplul algo- 
ritm al asigurărilor. Cât despre procesatorul de asigurări, muri și 
el, din pricina cedării masive a organelor interne cauzată, probabil, 

de deshidratare, în spatele unui vraf înalt de cereri nerezolvate de 
terapii pediatrice contra autismului. 

Postarea se încheia cu o actualizare: medicii din Yellowknife 
rugau pacienţii care luaseră Zacuity să meargă cât mai curând la 
spital. N-aveau să fie interogați. Voiau pur și simplu să se asigure 
CĂ nu va mai muri nimeni. 

Jack sfâșie ambalajul uneia din cutiile pe care le pusese deo- 
parte din marfa ei și-și poziționă sub limbă o bandă stabilizatoare 
de stare. Apucă, inutil, volanul, așteptând să-i revină calmul. Ăsta 
era cel mai mare eșec din cariera ei - dacă puteai considera pira- 
teria O carieră. 


Toamna lui 2115 - toamna lui 2118 


Jack și Krish își numiseră depozitul de resurse antibrevet Pastilele 
Biliare, după numele primului medicament brevetat în fostele SUA. 
Era o mică glumă de uz intern, care în general era interpretată gre- 
şit de adversarii lor, adică șefii Marii Pharma și apologeții liberali ai 
sistemului de brevete, drept „javrele sarcastice“. 

Cercul gălăgios de adepţi ai depozitului își spuneau Pastilele, 
și mulți dintre ei deveniră celebri printre cercetătorii a căror 
muncă fusese distrusă de osificarea legii brevetelor. Jack respin- 
sese o slujbă cu normă întreagă la ferma de brevete a lui Louise 
Bendis prin publicarea în Pasti/ele Biliare a unei scrisori deschise 
despre modul cum sistemul brevetelor pentru medicamente duce 
la îmbolnăvirea populaţiei. Se vorbise despre ea la emisiunile de 
știri, însă, după aşa ceva, nicio universitate nu mai dorise s-o an- 
gajeze ca profesor. Cum ar fi putut finanța vreodată un laborator, 
când ea își propusese să distrugă Marea Pharma, cea mai probabilă 
sursă de subvenții? 

Jack devenise în schimb o cercetătoare măruntă la Universitatea 
Franklin, unde le preda inggen! studenţilor și făcea munca de 


! Inginerie genetică, în original geneng, prescurtare de la Genetic Engineering 
(n. tr.). 

laborator în locul altora. Și totuși, oriunde ar fi mers, de la con- 
ferinţe internaționale de synbio! la întâlnirile locale ale activişti- 
lor Culturaliberă, o preceda reputaţia de fondatoare a Pastilelor 
Biliare. Deveni curând colaboratoarea permanentă a unei emisi- 
uni despre sănătate și știință ce era transmisă în flux săptămânal 
spre milioane de oameni. 

Reforma sistemului de brevete atinsese o masă critică. Nu 
numai oamenii de știință și inginerii erau furioși, dar se im- 
plicase și publicul. Medicamentele erau prea scumpe. În fie- 
care lună primeau din ce în ce mai mulți bani, prin 
multifinanțare, pentru Pastilele Biliare, şi asta până când Jack 
își putu permite să părăsească laboratorul pentru a se concen- 
tra exclusiv asupra muncii de organizare antibrevete. Apoi ea 
şi Krish hotărâră că e timpul să organizeze un protest major. 
Ceva care să transmită lumii întregi cât de nefuncțional era, 
de fapt, sistemul de brevete. 

Șansa lor apăru când în portul Halifax acostă o navă imensă, 
ale cărei containere gemeau de pharma fabricată în Federaţia 
Africană. Era deja revoltător că oamenii din Federație produceau, 
pentru oamenii din Zonă, medicamente pe care ei înșiși nu și le 
permiteau. Dar anul precedent, în Federație, se înregistrase un 
număr-record de morți cauzate de boli neurologice infantile, mai 
multe tipuri de cancer și sindromul infecțios al oboselii. 
Medicamentele de pe vas ar fi putut salva sute de mii de vieţi, 
chiar în acel moment, în Federație. În schimb, aveau să fie depo- 
zitate în Zonă. 

Jack petrecu două zile frenetice schimbând mesaje criptate cu 
o Pasuilă al cărei pseudonim-text era „Rosalind Franklin“. Aceasta 
avea conexiunile potrivite pentru a trimite medicamentele copi- 
ilor din Federație care aveau nevoie de ele. Era necesar doar un 
moment propice. 

Se furișară la bord dimineața devreme, urmați de un roi de 
camere care transmiteau toată chestia live. Jack conducea un grup 


! De la synthetic biology - biologie de sinteză (n. tr.). 

de douăzeci și trei dintre cele mai radicale Pastile, ce purtau măști, 
peruci pudrate și jachete militare de secolul al XVIII-lea. Până la 
urmă, era o acțiune piraterească. Dintre toți, Jack ieșea în evi- 
denţă, fiindcă purta un tricorn negru de pirat, ornat cu craniul și 
oasele încrucișate caracteristice. 

Acasă, în Saskatoon, Krish coordona fluxul video, asigurându-se 
că toate comentariile lui Jack se aud tare și clar. 

Fa își pițigăiase vocea ca să se audă mai bine și agita deasupra 
capului o sabie de plastic. 

- Vieţuim într-o lume în care oricine poate trăi mai mult de 
un secol fără boli și fără dureri! 

În spatele ei, Pastilele foloseau o bacterie mâncătoare de metal 
care înmuia lacătele și desfăcea containerele de parcă ar fi fost din 
hârtie. 

- Dar cheile spre această viață frumoasă sunt în mâinile 
lacome ale câtorva corporaţii ale căror brevete durează mai 
mult decât viaţa unui om. Dacă ele nu vor permite accesul la 
medicină, atunci vom deschide noi ușa cu forța! A venit vre- 
mea să ne luptăm cu acest sistem, care consideră sănătatea un 
privilegiu! 

Roiul de camere transmitea filmul în care protestatarii je- 
fuiră containerele, arătând lumii cutii de pastile și de seringi. 
Apoi drone ale Federaţiei Autonome, prietenii din mișcarea 
antiservitute ai lui Rosalind Franklin, apărură din cerul întu- 
necat. Umanii ridicară prada și o puseră în braţele lor robo- 
tice. Dronele apucară rând pe rând cutiile și țâșniră peste 
Atlanuc, spre o barjă sub pavilionul Federaţiei, aflată în apele 
internaționale. 

Pastilele începură să scandeze. 

- Ce vrem? Reforma brevetelor! Și când vrem asta? Chiar ACUM! 

Când Jack îi înmână o cutie de antivirale unei drone, mașina 
folosi sunet direcțional ca să-i vorbească în ureche. 

- Mulţumesc: E timpul ca umanii să înțeleagă că proprietatea 
înseamnă moarte. 

Surprinsă, Jack nu apucă să răspundă, fiindcă drona se avântase 
în sus, într-o misiune care depăşea cu mult scopurile protestului. 

Acela fusese ultimul lucru pe care îl văzuse înainte de a primi 
o lovitură de bâtă, care îi sparse craniul. Faţa i se umplu de sânge, 
iar tricornul căzu învârtindu-se în apa neagră a portului. 


7 iulie 2144 ý 


- Este o revoluţie a boților! zbieră Threezed, arătând spre 
ecranul mobil sprijinit de tabloul de bord și râzând. 

Un fulger de furie străpunse liniştea indusă de droguri a lui 
Jack. Cum naiba putea puştiul ăsta să ignore, pur și simplu, toate 
pericolele și în schimb să comenteze vesel filmul? Deodată, își 
dori mai mult decât orice să străpungă barajul de tâmpenii senine 
al lui Threezed. 

- Nu vă învață chiar nimic la voi în Shenzhen? Nici măcar 
despre filme clasice ca Metropolis? 

Threezed apăsă pe butonul de pauză, își luă o atitudine sedu- 
cătoare și își exageră accentul. 

- Nu, nu m-au învățat nimic în Shenzhen. Doar cum să fiu 
frumos și să vorbesc drăguţ, ca să fiu sclavat repede. 

Arăta de parcă ar fi fost gata s-o plesnească sau poate să fie 
plesnit el însuși. 

Peste Jack se revărsă un val de relaxare, care-i alungă furia 
înapoi de unde venise. În sfârșit, afla de la el ceva concret. 
Aparent, presupunerea ei despre originea puștiului se adeverise - 
sau, cel puțin, mare parte din ea. 

- Deci eşti din Shenzhen, da? 

- Din Delta Celor Nouă Oraşe, în orice caz. 

Era vorba de zona economică specială care se întindea pe mii 
de kilometri pătrați din sud-estul Uniunii Asiatice. Nu era de 
mirare că venea de acolo: aproape toată activitatea industrială era 
concentrată în Nouă Orașe și în Hong Kong. 

- Când ai ajuns la contractul de servitute? 

- Am fost sclavat la cinci ani. M-a vândut mama la o şcoală 
din aia de servitute. M-au învăţat să citesc și să fac un motor. 

Atenţia îi zbură din nou spre Metropolis, unde botul malefic 
îinghețase în mijlocul unui discurs plin de pasiune despre revoltele 
muncitorilor. 

Afară se întrezăreau, printre pini, lacuri albastru-deschis. Pe 
drum nu se vedeau mașini și aproape se iînserase. 

- Şi cum ai nimerit la drogatul ăla? 

În acel moment, Threezed începu vizibil să simuleze dezinte- 
resul. Făcea filmul să avanseze fotogramă cu fotogramă în dorul 
lelii. Botul din film își apuca sânii cu o lentoare agonizantă, cu 
ochii larg deschişi. 

- Școala a dat faliment și ne-a scos contractele la licitație. 

Jack citise despre cazuri dramatice când aserviţilor li se cum- 
păraseră contractele, iar termenii acestora se schimbaseră peste 
noapte. Totuşi, era surprinsă să afle că o școală de servitute din 
UA, chiar și una falimentară, își vânduse elevii fără nicio verifi- 
care a istoricului cumpărătorilor. 

- Şi ți-au vândut contractul tipului ăluia? 

Threezed ridică din umeri și mai avansă puțin acțiunea botu- 
lui de pe monitor. 

- Nu, m-au vândut unui laborator mecanic, apoi laboratorul 
s-a gândit să facă economii, așa că m-au vândut la licitaţie în Vegas. 

Se întinse și între cămașă și talia pantalonilor îi apăru o fâșie 
de piele brună. 

- Asta a fost acum vreo trei ani. 

- Şi n-ai reușit niciodată să ieși de sub contract în tot timpul ăsta? 

- De ce mă întrebi toate rahaturile? Eşti cumva manager de 
resurse umane când nu piratezi medicamente? 

Pentru întâia dată, Jack își dădu seama că sarcasmul lui 
Threezed nu era de fațadă. Era o armă de perimetru și poate 
singurul motiv pentru care ajunsese până acum cu mintea în- 
treagă. In loc de alte întrebări, se aplecă și îl sărută tare, pe gură. 
Reacţia lui nu avu nimic fals. Fusese un sărut neîndemânatic și 
adevărat. 

Yellowknife era încă la câteva ore distanță. Jack și Threezed 
dormiră într-o amestecătură de pături termale, în partea din spate 
a camionului, cu brațele și mâinile atingându-li-se, până când îi 
trezi O alarmă care îi anunţa că intrau în oraș. Era 4:00 dimineaţa, 
şi lumina soarelui cădea pieziș pe străzile strălucitoare şi pustii. 

Jack îi trimise un mesaj lui Mali, care răspunse imediat. 


Opriţi-vd pentru micul dejun. Am renunțat s-o mai culc din nou 


pe Judy. 


După decenii de indecizie, Mali născuse în sfârșit un copil. 
Bineînțeles că era trează la o oră atât de absurdă a dimineții. 

Parcară în faţa unei case cu un singur etaj, dintr-o suburbie cu 
locuinţe identice, construite astfel încât să semene cu niște cabane de 
bușteni din secolul XX, ascunse printre copaci. Mali îi aștepta în ușă, 
cu părul coafat drăguţ în stil bob și cu pantalonii și cămașa proaspăt 
călcate, ca să plece la muncă. Cei treizeci de ani în care luase doza 
zilnică cea mai potrivită de Vive o păstraseră, aparent, la aceeași vârstă 
cu rezidenții ei. O strânse pe Jack la piept, zâmbind pe deasupra câr- 
lionților negri și uzi ai copilului și a picioarelor lui care se agitau inutil. 
Scena era atât de normală și aproape comic de casnică, încât o făcu pe 
Jack să se simtă, momentan, în siguranță. Își lăsă sacul şi o îmbrățișă 
pe vechea ei prietenă, cu grijă să nu strivească pruncul ud. 

- Fac acuma cafeaua și terci de ovăz. 

Mali îi conduse într-o sufragerie modestă, plină de mobilă 
butucănoasă și vechi covoare aspre și cu o masă de sticlă ce pro- 
iecta tăcut scene din știrile dimineţii. Jack trânti pe sofa un teanc 
de cutii împodobite cu imaginea lui Ganesha. 

- Hai să ne ocupăm de asta după micul dejun, spuse Jack. 
Apropo, el e Threezed. 

Threezed îi strânse mâna lui Mali. 

- Vă mulțumesc pentru ospitalitatea dumneavoastră, spuse el, 
ceremonios. 

Era pentru prima dată când Jack îl vedea interacționând cu 
alți oameni. Avea maniere perfecte, de parcă i-ar fi fost imprimate 
cu fierul de călcat. 

Intrară într-o bucătărie caldă și se instalară la o masă construită 
în semicerc, în jurul mașinii de gătit. Din cele patru ușițe ale aces- 
teia ieșea deja aburul ceștilor de cafea dinăuntru. Jack luă una din- 
tre ele și se uită la Mali, care și-o așeza mai bine pe Judy în brațe. 

Apoi încercă să facă puțină conversație. 

- Cum merge la spital? 

- Destul de bine. Afacerile tale cum merg? 

Copilul începu să plângă și nu reacționă la încercarea lui Mali 
de a-l linişti. Într-un final, pe ușa din spate a camerei intră o tânără 
şi, fără a spune nimic, i-l luă lui Mali din poală, apoi îl legănă cu 
un braț, în timp ce cu mâna cealaltă culese o ceașcă de cafea. Mali 
nici n-o prezentă pe femeie, nici nu se uită la ea. Jack îl privi pieziș 
pe Threezed, întrebându-se ce credea el despre grosolănia nonșa- 
lantă cu care Mali își trata bona aservită. El îi aruncă o privire 
bonei care se îndepărta cu copilul, iar gura i se rotunji în expresia 
lui obișnuită de amuzament șmecher. 

- Scuze, Jack, ce spuneai? 

- De fapt, a apărut o problemă. Asta s-ar putea să fie ultima 
mea livrare pentru mult timp de-acum încolo. 

Jack simţea nevoia să spună cuiva, să-și exprime sentimentul 
de vină în această bucătărie unde era în siguranță și unde mirosea 
a terci de ovăz în curs de asamblare. Vorbele începură să se re- 
verse ca o cascadă. 

- Am vândut niște Zacuity făcut prin inginerie inversă. Dar, 
bineînțeles, testele lor n-au prins toate efectele secundare posibile. 
Acum, clienții mei l-au trimis pe Zacuity într-o călătorie gratis 
până în Faza 1. 

Testele clinice de Faza 1 foloseau la un singur lucru: să se afle 
dacă un medicament poate ucide oameni. 

— Stai, ce? 

Brusc, Mali părea bolnavă. 

- Deci tu ești în spatele episoadelor astea de psihoză indusă de 
droguri? Ce naiba ţi-a trebuit să vinzi căcat din ăla? 

- Zaxy e unul dintre strângătorii cei mai lacomi de PI. 

- Atunci mai eliberează dintre antiviralele lor. Sau bagă-te la 
unul dintre regeneratoarele astea noi de măduvă. Nu-i trebuie 
nimănui Zacuity. 

- Lumea îl vrea. În plus, chiar este un fel de necesitate. Dacă 
te baţi pe slujbe cu oameni care-l iau, Zacuity poate face diferența 
dintre a fi sau a nu fi angajat. 

Nici măcar Jack nu era convinsă de argumentul ei. Mali scu- 
tură din cap, iar chipul îi oglindea un amestec de grijă și furie care 
nu se prea potrivea cu trăsăturile ei tinerești. 

- Jack, îmi fac griji pentru tine. Toată situaţia asta cu Zacuity... 
Am văzut chestii urâte de tot la spital. Cât despre Zaxy, e tot atât 
de probabil să te aresteze, cât și să te omoare. 

- Știu, dar am o idee. Cred că pot rezolva treaba asta făcând 
publice niște date pentru a dovedi că Zaxy vinde un drog care dă 
dependenţă. Pot să le fac publice cu tot cu o terapie. Să distrug 
toată corporaţia asta coruptă. 

- Te-ai sonat? Zaxy a cumpărat jumătate dintre reprezentanţii 
din Zonă şi probabil şi din celelalte coaliții economice. În plus, 
cine o să te creadă? Nu-i ca și cum ai mai fi om de știință. Eşti... 

Mali se opri, stânjenită, iar Jack se uită în propria cafea. Cum 
avea s-o numească Mali? Pirat? Criminal? Dealer? Nu mai conta, 
fiindcă o duruse destul să-și audă vechea prietenă spunându-i că 
nu mai e om de știință. Știința era întreaga lume a lui Jack. Cea 
mai mare parte a vieții şi-o petrecea în laborator, meşterind mo- 
lecule pentru ca și cei mai săraci să poată beneficia de tratamente. 
Însă, desigur, cineva ca Mali nu vedea lucrurile așa. Pentru ea, 
Jack nu era altceva decât o maimuţă de laborator, care turna copii 
ale medicamentelor altora. 

- Ştiu că eu nu pot să fac publice datele. O să le las să transpire 
către cineva care poate. Cineva care să fie un adevărat om de ştiinţă. 

-Îmi pare rău, Jack, n-am vrut să sune așa. Dar nu e nevoie să 
ieşi în public cu informaţia asta. Deja lucrăm la o terapie, la spital, 
şi sunt convinsă că nu suntem singurii. Tu ar trebui să te ascunzi. 

- Tu chiar nu pricepi, nu? Jack o privi din nou, în sfârșit, pe 
Mali în față. Există posibilitatea ca din chestia asta să iasă un lucru 
într-adevăr bun. Zaxy a încălcat legea. Dacă publicul află, s-ar 
putea ajunge la schimbări reale. 

- Chiar crezi? Sau vrei foarte tare să devii martiră ca să... 

De data asta, Jack se bucură de obiceiul lui Mali de a-și între- 
rupe frazele. Oare chiar voia să se sinucidă pentru a ispăși ceea ce 
făcuse? Poate. Probabil. Nu știa. 

- Nu e vorba doar de viața mea, Mali. Chestia asta ar putea 
distruge una dintre cele mai corupte companii pharma din lume. 
S-ar putea să nu ne mai întâlnim cu o asemenea șansă. 

Mali suspină. 

- Asta cam așa e. Cum ai de gând s-o faci? 

- Eşti deja prea implicată. Ultimul lucru de care ai nevoie e și 
mai multă informație. 

Brusc, Jack își dădu seama că Judy începuse să plângă din nou, 
înfundat, dar audibil. Mali auzi și ea în același timp, cu un aer de 
resemnare. 

- Pot să te mai ajut cu ceva, în afară de plata pentru livrarea 
de azi? 

- De fapt, da. 

O proaspătă mamă ca Mali n-ar fi avut cum să reziste dorinţei 
de a proteja un neajutorat. Jack îi povesti despre Threezed, ajuns de 
mic în servitute, salvat de la un client brutal, și care-și dorea cu 
disperare o muncă autonomă. În timp ce Jack vorbea, Threezed 
continuă să tacă, cu o expresie absolut neutră. Mali îl îimbrățișă 
și-i spuse că era sigură că îi va putea găsi o slujbă de comisionar 
într-unul dintre laboratoarele de cercetare. Creditele n-aveau să 
fie cine știe ce, dar o să-i acopere chiria unui apartament și tăiețeii. 

În sfârșit, Threezed deschise gura, vorbind cu cel mai politicos 
accent de școlar din UA. 

- Vă mulțumesc foarte mult. Mă gândisem că aş mai fi pu- 
tut să-i fiu de ajutor lui Jack, însă soluția aceasta este absolut 
încântătoare. 

- Vino cu mine, intru acum în schimbul de dimineaţă. Lasă 
vasele acolo, o să le spele fata. 

Mali dispăru în altă cameră. Înainte să plece cu ea, Threezed 
îi aruncă lui Jack o privire care oscila între angoasă şi furie. Dar 
Jack n-avea timp acum să-și bată capul cu asta. Puștiul se afla în 
siguranță, era tot ce conta. 

Mali reuşise s-o convingă și pe Jack să facă un duş și să tragă un 
pui de somn într-un pat adevărat înainte de a porni la drum. Bona 
începu să-i cânte lui Judy, iar Jack, între timp, se biciui cu apă 
fierbinte. Regiunea lacurilor era cel mai bun loc unde să te cureți - 
nefiind criză de apă, aceasta nu se întrerupea. Peste douăzeci de 
minute, dormea tun, fără vise, în patul de oaspeţi al lui Mali. 


Atunci când sosi comisionarul cu mostrele, Med era complet 
absorbită de cercetarea ei, la calculatorul cel mai îndepărtat de 
zona de recepție. Dar tânărul respectiv, în timp ce aștepta nişte 
rezultate, își făcu drum într-un fel oarecare până la biroul ei. 
Ajuns acolo, se așeză în locul cel mai bun de unde să vadă, peste 
umărul ei, harta neurală a omului care nu mai voise să se oprească 
din zugrăvit. 

I se adresă fără niciun preambul: 

- Ce-i ăla? Un creier? 

Med nu mai discutase cu nimeni despre cercetarea ei. Nimeni 
nu voise să-i răspundă la mesajele despre asta sau să comenteze 
articolele pe care încercase să le posteze. Din frustrare, se apucă să-l 
bombardeze cu informații pe comisionarul ăsta nou de laborator. 

- E unul dintre pacienţii mei, care a dezvoltat o dependență 
de un tip nou. N-am mai văzut așa ceva niciodată - sistemul lui 
dopaminergic a fost modificat complet în câteva zile. Probabil 
din cauza unui drog de pe stradă pe care l-a luat. Un drog al nai- 
bii de sofisticat, totuși. 

O vreme, comisionarul rămase tăcut. Med își dădu seama, cu 
un fior de jenă, că omul sigur n-avea nicio idee despre ce spunea 
ea - până când îl văzu cum băgă mâna adânc în buzunarele jache- 
tei și scoase o cutiuță decorată cu imagini ale lui Ganesha. 

- Un drog ca ăsta? 

Med luă cutia și lăsă să cadă câteva pastile pe birou. Capsulele 
strălucitoare, de culoarea onixului, erau gravate cu cuvintele 
MĂNÂNCĂ-MĂ, scrise cu roz, cu caractere Comic Sans. Fără 
să se gândească, aruncă una în analizatorul spectral. 

Rezultatul, la o citire rapidă, o făcu să tresară surprinsă. 

- De unde le-ai luat? 

Comisionarul rânji şi se sprijini cu o mână de biroul ei, 
ridicându-și, cochet, un șold. Lui Med îi trecu prin minte că 
mulți umani l-ar considera pe comisionarul ăsta de laborator 
destul de frumos. 

- O ştiu pe persoana care le face. 

Folosea un ton seducător, ciudat în situația dată. 

- Vrei s-o cunoști? 


Ușa dormitorului se deschise brusc. Jack se ridică imediat și în- 
hăță cuțitul. După ceasul de lângă patul lui Mali, dormise șase ore. 

În raza de acţiune mortală a cuţitului stăteau Threezed și o 
tânără palidă, aparent înspăimântată, care purta un halat de me- 
dic. Femeia se holbă la cicatricea lui Jack, o urmă groasă și roz 
care îi începea de pe gât, îi despărțea sânii unul de altul și îi tra- 
versa tot abdomenul. Jack știa că e genul de diformitate despre 
care studenții de la medicină citesc, dar pe care rareori au prilejul 
s-o vadă. Cicatricile erau atât de ușor de prevenit - nu exista în 
acest scop o mare varietate de lipiciuri pentru piele marca Fresser? 

Într-un final, femeia vorbi. 

- Îmi trebuie formula pentru Zacuity. Acum. 

Venise timpul pentru un nou experiment. În ultima zi, Paladin 
descoperise că includerea termenilor „bot“ sau „bot militar“ în 
aproape orice căutare legată de sex îi returna petabyți de repre- 
zentări fictive și nimic despre realitate. Lipsa de date nu făcea 
decât ca dorința lui să devină mai arzătoare. Era poate o ciudățe- 
nie a programării lui ca bot de recunoaștere, proiectat să adune 
informaţii chiar și de acolo unde nu exista nimic. 

Sau poate era ceva legat de Eliasz. 

Paladin stătea față în față cu bărbatul, în cămăruța de hotel, și 
încercă pentru prima dată să înceapă o conversație. Folosi ca 
model ceea ce învățase de la Eliasz. 

— Asta-mi aduce aminte de prima mea misiune, vocaliză Paladin. 

Eliasz își ridică privirea de pe harta Zonei de Nord pe care o 
studia. Mușchii îi erau tensionați, Paladin îl luase prin surprin- 
dere. Nu răspunse nimic. Botul încercă din nou. 

- N-am învățat prea multe despre strângerea de informaţii 
umane. Dar unii dintre boți au format pereche cu umani care i-au 
antrenat intensiv. 

Eliasz încuviința din cap. 

- Mda, nu primeşti întotdeauna antrenamentul necesar. Când 
eram la Varșovia, a trebuit să învăţ multe din mers — exact cum 
faci tu acum, amice. 

Paladin simţea că cercetarea lui progresează. Pentru a culege 
informaţii personale, trebuia mai întâi să ofere informaţii perso- 
nale. Asta era șansa lui de a obține răspunsurile pe care le dorea: 
trebuia să-și extindă adevărurile până când deveneau minciuni 
strategice. 

- Unii dintre roboți spuneau că au învăţat despre sexualitatea 
umană. Crezi că roboții militari trebuie și ei să facă asta? 

Lui Eliasz îi năvăli sângele în obraji, și peste pielea lui se arcui 
electricitatea. 

- Nu știu nimic despre asta. Nu-s poponar. 

Nu se întâmpla prima dată ca Eliasz să spună ceva fără legătură 
cu subiectul ca și cum ar fi fost relevant. Era, evident, tipul de 
conversaţie pe care Paladin avea s-o înțeleagă doar după ce mai 
accesa informaţii pe rețeaua publică. Începu să caute în ce situații 
se folosește cuvântul „poponar“. 

Dar, înainte ca Paladin să poată analiza ce găsise, Eliasz primi 
un mesaj de la Thomasie pe mobil. Bărbatul îl privi și se ridică în 
picioare, cu o atitudine ce sugera că-și scosese din minte discuţia 
stranie care tocmai avusese loc. 

- OK, asta e ultima noastră șansă să mai stoarcem niște fărâme 
de informaţie de la prietenii noștri de la Ferma Solară Arcata, i 
se adresă lui Paladin, în timp ce mâinile își urmau drumul impus 
de ritualul de verificare a perimetrului - cap, curea, ambii umeri. 
Semnul crucii. O să mergem acolo și o să aflăm cât mai multe 
despre direcția în care s-ar putea s-o fi luat Jack. O să le dau ultima 
noastră bucată de PI și vom vedea dacă o să le scape vreo vorbă 
despre cel care le manufacturează marfa în Federație. Tu vezi dacă 
mai poţi să extragi ceva de pe rețea. 

Se întinse şi, fără să fie nevoie, atinse carcasa curbată a umă- 
rului lui Paladin. 

— Ai înţeles, amice? 


- Da. 

Când botul se ridică în picioare, văzu tiparul complicat de 
impulsuri electrice care apăreau ca o hartă schimbătoare deasupra 
capului lui Eliasz. Dar nu găsea răspunsuri acolo. Putea citi anxi- 
etate, doar atât. 

Thomasie îi luă din fața hotelului într-o camionetă uzată, mul- 
tifuncțională, dintre cele pe care le preferau fermierii locali. În 
habitaclu ar fi incăput confortabil patru persoane, dar, din cauza 
dimensiunii sale, Paladin se pomeni trimis în zona pentru marfă. 
Putea încă să audă și să vadă tot ce se întâmpla înăuntru, dar ni- 
meni nu avea să încerce să-l implice în conversaţie. 

În mod surprinzător, îşi dădu seama că prefera ca lucrurile să 
stea astfel. Paladin dezvolta un mic repertoriu de dorințe foarte 
detaliate legate de lucruri la întâmplare, cum ar fi să călătorească 
în spatele unei camionete. Acestea coexistau fără probleme cu 
dorinţele lui indispensabile pentru misiune, cum era de exemplu 
impiedicarea morţii lui Eliasz. 

Scană rețeaua publică pentru tipare ce apăreau în folosirea 
cuvântului „poponar“, analiză rețeaua de la Arcata căutând 
apariții ale lui Jack și medită la preferințele personale. Dorinţa 
de a supravieţui şi de a proteja aliați ca Eliasz îi era programată 
la nivelul cel mai profund. Nu ajunsese la astfel de dorințe 
descoperindu-le de-a lungul timpului. Dar o dorință de a călători 
in remorcă? Asta era ceva ce nu-i implantase nici un botadmin. 

Deasupra, domul făcu loc cerului, şi Paladin privi bula palidă a 
orașului Iqaluit cum se îndepărta încet printre stânci, ierburi și ferme. 

Odată ajunși la Ferma Solară Arcata, Roopa îi întâmpină 
într-o stare de alertă totală. Nu se mai auzeau știri pe fundal, iar 
pe alee era parcat un camion necunoscut. Thomasie păru la fel de 
netulburat ca întotdeauna, cu excepția părului ciufulit artistic, și 
nu spuse nimic până când nu trecură de semnătura energetică a 
armelor Roopei. 

Înăuntru era peste tot un strat de apă ce se evapora rapid: 
sistemul de aspersoare tocmai udase mobila. Youssef se afla acolo, 
cu o atitudine mult mai relaxată decât ieri, și șterse de apă un 
scaun înainte de a se așeza împreună cu Barbă-Albastră și cu 

Barbă-Roşie la o masă din ale cărei picioare creștea o iederă groasă 
și moale. 

- Ai revenit așa de curând, spuse Barbă-Albastră, oferindu-i 
lui Eliasz un alt scaun ușor umed. 

Paladin rămase în spatele lui Eliasz, continuându-și cercetarea 
rețelei și înregistrând emoțiile din cameră. 

- Mi-am dat seama, până la urmă, că îmi mai trebuie niște 
bani, răspunse Eliasz, care își menținea cu grijă ritmul cardiac și 
respiraţia constante. Fiindcă știu că sunteți buni platnici, și voi 
ştiţi că sunt bun la PI, m-am gândit că v-ar interesa poate o afacere 
ușor diferită. 

Barbă-Albastră făcu un gest spre o cutie-proiector aflată la 
marginea mesei, care desenă în aer o fereastră neagră. 

- la spune. 

- Am aici o micuță moleculă care ar putea valora o grămadă 
de bani. În esenţă, este un euforic. 

Își trecu de câteva ori degetul mare peste încheietura mâinii, 
iar pe fereastra plutitoare apăru desenul vectorial al unei structuri 
moleculare. Barbă-Albastră o privi îngustându-și atentă ochii. 

- Nu vreau o sumă fixă. Lasă-mă să te ajut s-o distribui și dă-mi 
un procent din câştiguri. Cred că ne-am putea îmbogăți cu toții. 

Barbă-Albastră nu mai era atentă. 

- Interesantă idee, minţi ea, privind fereastra cea neagră. 

Însă, alături, corpul lui Barbă-Roșie spunea cu totul altceva. 
Era intrigat. 

- Întâmplător, chiar s-ar putea să avem un loc liber pentru un 
distribuitor, rosti el, privindu-și pieziș partenera. 

- Local? Sau ar trebui să călătoresc pe undeva? 

Eliasz căuta să obțină orice date geografice. Însă, atunci când 
menționă călătoritul, ambii pirați se încordară vizibil. 

- Ce vrei să spui? întrebă Barbă-Roșie, al cărui ritm cardiac 
crescuse. 

- Păi, ca să fiu sincer cu voi, nu mă înnebunesc după Iqaluit. 
Îmi aminteşte prea mult de... Las Vegas. 

Exprimarea unor adevăruri selective îl ajuta să-și mențină sem- 
nele vitale constante. 

- Nu m-ar deranja să mai ies în afara domurilor un pic. Dacă 
aș câștiga ceva bani, înțelegeți. 

- În mod normal, fabăm o astfel de chestie în Casablanca, 
spuse Barbă-Roșie, gânditor. Și cred că dacd am face treaba asta - 
deși există un mare „dacă“ — ar trebui s-o aduci de acolo tu însuți. 

Barbă-Albastră suspină. 

- Da, contactul nostru obișnuit a dat de o mică belea. 

Acum aveau un indiciu despre locul unde lucra Jack în 
Federație. Și, aparent, mersese vorba și despre faptul că ar fi de- 
venit o țintă. Probabil că Eliasz permisese ca informația să-i dis- 
tragă atenţia, fiindcă următoarea lui întrebare i se păru o 
stângăcie chiar și unui neofit în UMINE ca Paladin. 

- Unde dispari când dai de genul ăsta de belea? 

Era o întrebare ciudată, dar, în timp ce piraţii erau evident 
derutaţi de ea, Paladin văzu cum soseşte un mesaj criptat. 
Barbă-Albastră își privi ceasul, incapabilă să-și controleze o clipă 
tensiunea. Chiar atunci, accesul lui Paladin la rețeaua casei se 
întrerupse. Cineva îi găsise ușa secretă. Probabil că în câteva 
secunde trebuia să treacă în modul automat de apărare. 

Își partiționă mintea: 80 la sută pentru luptă, 20 la sută pentru 
căutări despre poponari. 

- Rahatul ăsta de conversaţie s-a terminat, spuse Barbă-Albastră, 
sărind brusc în picioare și îndreptând un dezintegrator spre 
Eliasz, în timp ce Roopa îl atacă din spate pe Paladin, armele ei 
biciuindu-i deja cu foc scuturile întinse. 

Timpul nu era mai distorsionat decât de obicei. Cu o singură 
mișcare, Paladin îl împinse pe Eliasz sub masă şi o împușcă în 
față, cu arma de la piept, pe Barbă-Albastră, care se împletici 
înapoi, într-o ceață fină de țesut ars și ultime impulsuri neuroe- 
lectrice. Barbă-Roșie ţipă, iar trupul lui plin de sânge se puse în 
sfârșit de acord cu pseudonimul. 

Paladin primise deja suficiente date din căutările lui încât să 
poată începe să construiască o taxonomie. Fiecare folosire a 

cuvântului „poponar“ putea fi categorisită, și începu să le aloce 
unor subcategorii etichetate cu propoziţii scurte, caracteristice. 


Suge-mi-o, poponarule. 


Eliasz se ghemui sub masă, într-o poziție defensivă. Metalul 
armelor îi sclipea în mâini, și un pocnet electric indică faptul că 
i se activase perimetrul. 

Văzându-și şefa ucisă, Roopa se cățără pe un trunchi gros de 
copac din stânga lui Paladin și trase spre capul lui, încercând să-i 
distrugă unii dintre senzori. Lemnul ud care-l proteja pe Eliasz în- 
cepu să fumege sub împușcăturile ei constante. Barbă-Roșie alergă 
pe scări urmat de Youssef, al cărui mers se deformase din pricina 
groazei. Pe scări se auziră niște pași: erau doi bărbați care coborau, 
cu fețele protejate și armele scoase. Pe piepturile lor ieșea în evidență 
un mic logo triunghiular roșu, care-i identifica drept aserviți ai unei 
companii private de securitate din Zonă. Oamenii aceștia le aparţi- 
neau piraţilor în același fel în care Paladin aparținea Federaţiei. 

Paladin își întinse scuturile ca niște aripi, protejându-l pe 
Eliasz, iar Roopa reuși să-i distrugă unul din senzorii de pe spate. 
Acum trebuia să se întoarcă pentru a-i vedea mișcările, iar neca- 
zurile nu se opreau aici. Oamenii de pe scări aveau arme la care 
armura lui nu putea rezista decât un timp limitat. Din poziția lui 
de sub masă, de lângă genunchii lui Paladin, Eliasz scoase arma 
Şi tăie prin aer o linie orizontală de lumină ce reteză de la glezne 
picioarele unuia dintre oamenii în armură. Acestea începură să 
fumege lângă trupul său care se zbătea, însă colegul lui trecu, pur 
şi simplu, peste el și continuă să înainteze. Cu un foc bine țintit 
spre umărul drept al botului, sfărâmă carapacea lui Paladin. 


Poponarul ăla a încercat să pund mâna pe mine. 
Roopa trăgea și ea în spărtura din armura lui Paladin, încer- 


când să-i rupă același braț pe care botul îl mai pierduse cândva. 
Eliasz nu mai avea suficientă încărcătură electrică pentru a trage 

din nou cu laserul, dar avea o mică grenadă inteligentă pentru 
copacul Roopei. Aceasta căzu la podea fără să mai apuce să voca- 
lizeze, cu lemnul carbonizat înfipt în gâtul sfâșiat și în pântec. 

Deși avea câțiva dintre senzori distruși, Paladin putu să vadă 
semnalul de ajutor transmis de Barbă-Roșie cum se răspândește 
în rețea și să-l audă pe Youssef strigând despre un elicopter de pe 
acoperiș. Piraţii încercau să scape. 

Eliasz îi trimise un semnal lui Paladin. Ca să-i oprească pe 
Barbă-Roșşie şi pe Youssef, trebuiau să-l ucidă pe gardianul rămas, 
al cărui partener fără picioare încerca, în ciuda durerii, să găsească 
o armă. Paladin fugi primul spre scara în spirală, scuipând din 
piept o ultimă salvă de gloanțe și lăsându-și greutatea pe partea 
stângă exact la momentul potrivit ca pumnul să-i aterizeze în 
pieptul gardianului căzut. Armura de aliaj a bărbatului - din ace- 
lași material precum carapacea botului - nu-i permise lui Paladin 
s-o penetreze. Însă acesta simți radiindu-i prin braț vibrația liniș- 
titoare a unui os rupt. Gardianul nu avea să moară imediat, dar 
nici nu avea să mai caute vreo armă. 


„Poponar“ este în general un termen peiorativ folosit pentru a 
numi un bărbat homosexual. Este clasificat drept incitare la ură în 
majoritatea regiunilor unde homosexualitatea este legală. 


Eliasz își aruncă ultima grenadă și rată — ceva din perimetrul 
gardianului rămas o devie. Însă explozia îl făcu pe bărbat să-și 
piardă echilibrul pentru suficient timp ca Paladin să se interpună 
între el și Eliasz, eliberând drumul spre scări. 

- Sunt pe acoperiș, încearcă să scape cu elicopterul, Eliasz, 
spuse Paladin, cu o voce distorsionată din cauza stricăciunilor. 
Prinde-i, pe ăsta îl țin eu. 

Avea să se ajungă la o luptă corp la corp, adversarul lui fiind 
un gardian aservit a cărui viață depindea de supraviețuirea clien- 
ților lui. N-avea să se oprească niciodată din luptă. Paladin nu-l 
voia pe Eliasz prin preajmă, în caz că lucrurile ar fi degenerat. 

Când Fliasz dispăru pe scări în sus, gardianul își întoarse scu- 
tul facial spre Paladin. Era aproape la fel de înalt ca botul și, din 
cauza armurii, era la fel de masiv. 

- Îşi știu modelul, biobotule. Ai un creier uman sub armura aia. 

Paladin îl lovi pe om în coapsă, sperând să-i taie sursa de ener- 
gie a câmpului de perimetru. Nu reuși, iar bărbatul îl lovi în josul 
carapacei de pe piept, încercând în mod evident să strice creierul 
uman dinăuntru. Omul se pricepea la modelul lui Paladin, dar 
făcea aceeaşi greșeală ca majoritatea umanilor, presupunând că 
acel creier controla botul. 

În momentul în care trânti un pumn în faţa protejată de scut 
a gardianului, Paladin înţelese de ce folosise Eliasz cuvântul „po- 
ponar“. Credea că părțile corpului unui bot sunt exact ca la umani 
şi că un corp protejat de o armură solidă semnifică bărbăție. Sexul 
cu un bot militar ar fi intrat, în taxonomia lui Paladin, în catego- 
ria „rahaturi pentru poponari“. Astfel se explica și de ce Eliasz 
fusese așa de curios și încercase să afle de unde provine creierul 
botului. Credea că el e sediul identităţii lui Paladin. 

Gardianul se împletici, își reveni şi se repezi cu tot corpul în 
braţul rănit al lui Paladin. Acesta simţi cum membrul îi amor- 
țește, dar aplică o lovitură ucigătoare în sursa de energie a peri- 
metrului omului. Apoi îi apucă acestuia capul în mâna aproape 
distrusă și îl strânse la piept timp de un minut. 

- Creierul meu e doar o șmecherie publicitară, vocaliză 
Paladin, repetând ce-i spuseseră alți boţi la Turnătoria Kagu 
Robotics. Ca să-i facă pe umani să creadă că sunt vulnerabil. Dar 
nu are nicio funcționalitate reală. 

Apoi îi rupse omului scutul facial şi îi strivi craniul de placa 
de protecţie a propriului piept. Pentru o clipă, bucățile inutile de 
creier din interiorul carapacei sale se aflară la câţiva centimetri 
de altele la fel de inutile, din exterior. 

În timpul cât urcă scara în spirală, Paladin trimise o căutare 
spre Turnătoria Kagu Robotics, unde fusese asamblat. Voia să 
afle tot ce putea despre istoria creierului său. 

Paladin îl găsi pe Eliasz la capătul scării, într-o cameră care 
fusese, evident, centrul de date și locul privat de întâlnire al pira- 
ților. Un perete curbat de sticlă dădea spre niște rânduri de pano- 
uri solare, cele mai îndepărtate pierzându-se într-o textură 
întunecată și încrețită care părea să se confunde cu terenul stâncos. 
Un alt perete era plin de dulapuri cu servere, majoritatea dedicate 
afacerii legale cu energie solară. Doar câteva conțineau afacerea 
reală a fermei, dar acestea fuseseră acum reduse la niște cocoloașe 
arzânde de câteva boluri bine plasate de termit. Barbă-Roșie se 
prăbușise lângă flăcări, cu corpul înghițit parțial de ele. 

Pe o scară solidă din lemn viu care ducea spre o ușă din tavan, 
Youssef rămăsese înghețat în bătaia dezintegratorului lui Eliasz. 
Pe acoperiș își încălzea motorul un elicopter, iar curentul produs 
de elicea lui agita fumul din cameră. 

Youssef plângea, în stare de şoc. 

- De ce faceţi asta? Sunteţi agenți CIP? 

- Da, răspunse Eliasz apăsând pe trăgaci. Și de-asta tu ești un 
pirat mort. 

Trupul lui Youssef zvâcni o dată și căzu. În frunte îi apăruse 
O gaură mică, arsă, ce emitea doar extrem de puţină materie. Cu 
un gest brusc, Eliasz îl imbold: pe Paladin spre elicopterul de pe 
acoperiș. Vehiculul autopilotabil se dovedi ușor de comandat cu 
acreditările lor de la CIP. 

Odată ajunși deasupra câmpurilor fotovoltaice, Paladin își dădu 
seama că putea din nou să comunice cu sistemul de aspersoare. Îl 
porni. Așa, cel puţin, rețeaua de energie avea să fie protejată. 

Chiar în momentul când Paladin se întorcea la celelalte sarcini 
de analiză a datelor, Eliasz se întinse spre el și îl apucă de braţ - 
dar nu de acela care atârna ca o epavă inutilă și în agonie în 
dreapta sa. Inima bărbatului bătea tare, deşi starea lui de agitație, 
după ce atinsese un vârf, se diminua acum. 

— Te-ai descurcat de minune acolo, amice. 

- Sunt fericit că am scăpat amândoi. 

- Să sperăm că avem la fel de mult noroc în Casablanca. 

- Mergem înapoi în Federație? 

Părea un mod greșit de a urmări traseul lui Jack în afara 
Igaluitului. 

- Cel mai bun mod de a reuși o urmărire este, câteodată, să te 
intorci pe propriile urme, Paladin. 

Eliasz direcționă elicopterul înapoi spre aeroportul unde ate- 
rizaseră cu două zile în urmă. 

- Cineva din Casablanca va ști unde se duce Jack atunci când 
vrea să se ascundă. O s-o găsim mai iute decât dacă am încerca s-o 
identificăm prin camerele de supraveghere de pe autostrăzi. 

- Cum poți fi sigur de asta? 

- Rețelele umane sunt cele mai vulnerabile, răspunse Eliasz. 

Aterizară exact în momentul când lumina apusului transforma 
domul Iqaluitului într-o capsulă sângerie. 

Jack lăsă jos cuțitul. Își şterse cu grijă degetul mare de mâner 
și simți un fior pe șira spinării când i se dezactivă scutul energetic. 

- Ce mama dracului se întâmplă? 

Jack ieși de sub învelitorile termale. Până să-și tragă fermoarul 
salopetei, Med îi și explicase ipoteza ei despre cum s-ar putea 
inversa efectele lui Zacuity. Părea destul de plauzibil, dar se lovise 
de un obstacol. Nu-și putuse finaliza cercetarea la spital, fiindcă 
toate interogările ei dispăreau imediat ce erau redirecționate în 
afara cloudului din Yellowknife. 

Acum, că ieșise din modul luptă-sau-fugi, Jack își dădu seama 
că medicul cu care venise Threezed era un bot. Nu doar fiindcă 
o chema Med, ceea ce suna ca un nume pe care l-ar da un spital 
botului său. Dar și pentru că avea o culoare a pielii și trăsături ale 
feței de o simetrie ciudată. 

- Trebuie să termin treaba asta, iar Threezed zice că știi tu un loc. 

Med vorbea cu un tip de insistență pe care Jack îl recunoscu, 
după nenumăratele nopți petrecute cu inginerii în laborator. 
Botul voia să rezolve problema și nu s-ar fi oprit fără să fi încercat 
fiecare soluție posibilă. Chiar dacă asta însemna să fugă cu un 

pirat şi cu un comisionar de spital pe care îl cunoscuse doar cu o 
oră în urmă. 

- Spitalul n-o să observe că lipsești? Eşti proprietatea lor. 

Med își încrucișă braţele. 

- Sunt autonomă. Nimeni nu mă poate urmări fără permisi- 
unea mea. 

Jack îşi cântări opţiunile. Nu îi trebuise mai mult decât această 
scurtă conversaţie pentru a-și da seama că Med era o ingineră ex- 
celentă. Părea teribil de improbabil ca Zaxy să fi trimis acest bot 
anume ca s-o asasineze. Med venise cu un ghemotoc de simulare 
moleculară pe jumătate terminată, greu de falsificat, și cu o ipoteză 
despre o terapie antidependență care ar funcționa prin ştergerea 
selectivă a amintirilor din creier. În plus, vorbind mai la obiect, 
Med ar fi putut deja s-o asasineze, dacă acesta i-ar fi fost planul. 

Într-un fel sau altul, Threezed găsise cercetătoarea perfectă 
care să lucreze cu Jack la o terapie. Jack îl surprinse uitându-se la 
ea și pândindu-i reacția. 

- Med, eşti bine-venită să ne însoțeşti. Haidem în camion. 

Jack privi cu plăcere zâmbetul ce înflorise pe fața lui Threezed. 


Pe măsură ce conduceau spre sud, îndepărtându-se de lumina arc- 
tică permanentă, noaptea devenea o noțiune cu un înțeles mai clar. 
Med şedea rigidă lângă Jack și privea cum drumul își pierdea strălu- 
cirea infraroșie pe măsură ce dispărea căldura zilei. Threezed dormea 
în spate, cu mobilul pliat pe piept. Acesta clipea uneori, atunci când 
încerca, fără succes, să se sincronizeze cu rețeaua de particule. 

Jack se uita prin secțiuni care nu erau dedicate știrilor de pe 
ZoneFeed, unul dintre cele mai mari fluxuri corporatiste de in- 
formaţii. Dar o alertă locală îi invadă ecranul, pictând parbrizul 
cu o crimă bizară în curs de desfășurare la centrul de control al 
trenurilor din Calgary. Deşi trenurile mergeau autonom în toată 
Zona Liberă, deciziile despre orare și schimbări ale serviciului erau 
luate încă de operatori umani. În după-amiaza aceea, unul dintre 
operatori începuse brusc să ia mult mai multe decizii decât ar fi 
trebuit. Femeia revizuise complet orarele trenurilor din nordul 

Zonei, inundând sistemul cu comenzi contradictorii. lar când 
colegii ei incercaseră s-o oprească, se baricadase în camera de co- 
mandă și izolase codul software al trenurilor de restul rețelei. 

Era imposibil să împiedici actualizările operatoarei să intre în 
acțiune și era la fel de imposibil să opreşti trenurile instantaneu. 
Călătorii erau sfătuiți să stea departe de trenuri până când situația 
va fi sub control. Mai multe drone ridicau oameni din vagoanele 
care o luaseră spre destinații noi. Până acum nimeni nu fusese rănit, 
dar cel puțin unul dintre trenurile goale deraiase, transformându-se 
într-un morman răsucit de fiare, fiindcă luase o curbă strânsă la o 
viteză prea mare. 

ZoneFeed preluase un video din fluxul social al unui martor, 
în care se vedea imaginea neclară a unei femei, în spatele ferestrei 
camerei de comandă. 

- Eu îmi fac meseria! lau decizii! urla ea. 

Se zvonea că este implicat un drog de pe piața neagră, dar 
ZoneFeed nu putea confirma zvonul. Aveau să urmeze actualizări. 

Jack şi Med se uitară una la alta, pe măsură ce alerta dispărea 
de pe sticlă. Zacuity-ul piratat de ea se răspândea peste tot, cu 
rezultate din ce în ce mai rele. 

- De unde ești? rupse Med tăcerea brusc. 

- Din Little Lake, un orășel aflat la sud de Saskatoon. 

- Nu-l știu. 

- Nimeni nu-l știe, ridică din umeri Jack. E oarecum la 
nord-vest de Moose Jaw, dacă știi zona aia. 

- Părinţii mei m-au dus odată la Moose Jaw. 

Părinţii nu erau o chestie pe care s-o aibă un bot. Jack nu se 
putu abține să n-o privească pieziș pe Med. 

- Am fost crescută de umani. Sunt roboticieni la Universitatea 
din Alaska. Am fost întotdeauna autonomă. 

Threezed se trezi şi se târi spre ele ca să participe la conversație. 

- Credeam că roboții intră pur şi simplu online și asta e. De 
ce ai avea nevoie să creşti undeva? 

Med arăta ca o persoană care obosise să tot dea explicații des- 
pre ea însăși. 

- Da, majoritatea boților așa sunt construiți. Mai ales cei ai 
căror fabricanți au nevoie de ei pentru o sarcină specifică şi n-au 
oricum de gând să-i lase să se maturizeze până la autonomie. Dar 
o mulțime de roboticieni consideră că boţii autonomi de succes 
au nevoie de legături de rudenie și de o copilărie în care să expe- 
rimenteze cu diferite identități. Asta se face în laboratorul unde 
lucrează părinții mei și la alte câteva institute de cercetare. 

- Deci ești, în fond, un model experimental. 

Threezed o evaluă din priviri. 

- Ei, suntem mulți de felul ăsta acum. Ştii, după douăzeci de 
ani, nu mai ești un experiment și devii un model. 

- O, ai douăzeci de ani? 

Med aprobă din cap și Threezed rânji. 

- Și eu. 

Jack se luptă să adauge ceva care să nu sune stupid. 

- Am citit despre boți care sunt construiți autonomi. Dar nu 
mă gândeam că sunteți... 

- Liberi prin lume, așa, autonomi? râse Med. 

- Da, râse și Jack. Robotica nu prea e domeniul meu. Eu sunt 
mai mult pe partea cu genetica. 

- Și eu, replică botul. 


Drumul era neted, probabil datorită vreunei re-spumări re- 
cente. Pe aici, lacurile aveau tendința să se miște în funcție de 
precipitaţii, așa că orașele din zonă preferau să aibă drumuri care 
să se biodegradeze repede. Când vreun lac mânca drumul, era 
pulverizat unul nou, în jurul noilor maluri. 

Camionul lui Jack trecu prin Uranium City, și monumentul 
de acolo le apăru ca o siluetă în prima lumină a zorilor: un rând de 
mineri din secolul XX, cu trupurile de metal care se cățărau pen- 
tru a ieși dintr-o mină uriașă de suprafaţă, ale cărei contururi se- 
mănau cu craterul lăsat de un meteorit. Înaintea lor se întindeau 
de acum kilometri neconstruiți de pădure boreală și de lacuri. 
Terenul era străbătut de curbele dantelate ale dunelor, al căror 

nisip negru fusese măcinat sub ghețari, în ultima epocă glaciară. 
Ajunseseră la marginea de nord a Saskatchewanului. 

Intr-un final, pinii și mestecenii făcură loc câmpiilor cu grâu 
şi secară; în depărtare, cilindrii de beton ai silozurilor pentru 
grâne păreau rachete balistice aliniate şi gata de lansare. 

Privind cum malul străjuit de pini al unui lac trecea pe lângă 
ei, Jack avu senzația că poate simți mirosul moscat al ierbii me- 
tabolizate. Dealurile umflate ale preriei adăposteau sute de mici 
ferme organice și cooperative care se hrăneau una pe alta și ex- 
portau în orașe. Mașina trecuse probabil pe lângă o cireadă de 
vaci, ascunsă după vreo denivelare a pământului. 

Ăsta era peisajul pe care îl revăzuse cu ochii minții, ca să ucidă 
durerea, cât timp stătuse la închisoare. 


Toamna lui 2118 


Zona nu reuşise să oprească zecile de drone care dispăruseră 
cu medicamentele ei, dar Jack și alte șapte Pastile fuseseră reținute 
sub acuzaţia de tâlhărie și distrugerea proprietății. Online, li se 
spunea „Cei Opt cu Pharma din Halifax“, iar arestarea lor fusese 
relatată în cele mai mici detalii de reformiştii antibrevete și de 
aproape nimeni altcineva. 

Apoi începuseră să sosească poveştile din Federație, despre toți 
copiii cărora medicamentele respective le salvaseră viaţa. Dintr-odată, 
cei arestaţi apărură şi pe marile fluxuri de știri, iar Jack căpătă supra- 
numele de „Robin Hood al mișcării antibrevet“. 

Krish participă la proces, alături de gaşca obişnuită de refor- 
mişti de toate genurile și de radicali consacrați. Dezbrăcați de 
tehnologie în sala de tribunal, luau notițe pe carnețele stupide și, 
în pauze, fugeau afară ca să încarce pe rețea și să publice. Jack se 
simți fioroasă şi justițiară până când acuzarea începu să pedaleze 
tare pe acuzaţia de conspirație. Dacă Cei Opt cu Pharma din 
Halifax aveau să fie găsiți vinovaţi de conspirație, exista posibili- 
tatea să intre la închisoare. Și fiindcă Halifax își trăgea majoritatea 
averii din pharma, s-ar fi putut foarte bine ca juraţii să vrea să facă 

un exemplu din ei, nişte radicali antibrevete care distrugeau pro- 
prietatea privată. 

Și chiar asta făcură. După o deliberare foarte scurtă, juriul găsi 
întregul grup vinovat de conspirație în vederea comiterii unui 
delict și de violarea proprietăţii. Judecătorul îi dădu lui Jack trei 
luni de închisoare, având în vedere rolul ei de lider. Ceilalți con- 
spiratori primiră câte o săptămână, plus daune. 

Fiindcă tribunalul îi interzisese accesul la rețea și la orice 
unelte de scris pe timpul executării sentinței, Jack avea destul 
timp să memoreze fiecare crăpătură din vopseaua de lângă patul 
ei și să urmărească iar Și iar cu privirea firele fluorescente de pe 
tavan. În plus, avea și timp destul să se gândească la ce urma sau 
nu să se întâmple după aceea. 

Și avea timp s-o vadă pe colega ei de celulă, Molly, pradă unor 
furtuni de disociere violentă. Molly era în închisoare pentru o 
serie de agresiuni minore, toate cauzate de o depresie maniacală 
netratabilă. Atunci când se afla pe linia de plutire, îi mai alunga 
lui Jack plictiseala spunând povești incredibil de picante despre 
un șir aparent nesfârșit de iubiți fantastici din Quebec, prinși în 
ițele unei melodrame sexuale de dimensiunea întregului oraș. 
Dar, când devenea maniacă, Molly decidea că Jack era o spioană 
care trebuie oprită cu orice preţ. 

Dulapul de lipiciuri și de plase pentru creșterea ţesuturilor îi 
deveni la fel de familiar lui Jack ca forma propriului pat. Până la 
urmă, Molly îi fracturase bazinul în două locuri, așa că Jack pe- 
trecu o săptămână pașnică vindecându-se în compania unui bărbat 
care respira cu ajutorul unui ventilator. 

Jack credea despre conducătorii închisorii, o instituție finan- 
țată parțial de uriașul pharma Smaxo, că îi dăduseră intenţionat 
o colegă de celulă predispusă s-o rupă în bătaie din când în când, 
dar nu avea nicio dovadă. În timpul orelor de vizită, îl rugă pe 
Krish să investigheze problema, dar el scuturase doar din cap, 
privindu-şi mâinile. 

Până la urmă, Krish îi mărturisi că închisese Pastilele Biliare. 
Se temea că site-ul nu mai era suficient de anonim, că, dacă l-ar fi 

lăsat în funcțiune, ar fi fost distruse și mai multe cariere de cer- 
cetători. O luaseră pe calea greșită, îi spuse el. Existau alte mo- 
duri, mai puţin conflictuale, de a reforma sistemul brevetelor. 
O organizaţie bogată din zona drepturilor omului îi oferise o 
bursă uriașă pentru a face cercetări care să genereze înlocuitori 
de înaltă calitate pentru pharma scumpă, ce aveau să fie în dome- 
niul public, și nu voia să riște să-și piardă laboratorul tocmai 
acum, când dispunea de bani să angajeze mai multă lume. Păstrase 
şi o poziţie pentru ea, cu titlul special ales, pentru a nu atrage 
atenţia, de „asistent în cercetare“. 

Așa cum ședeau în camera vizitatorilor de la închisoare, prin 
al cărei aer scânteiau când și când particule de supraveghere, Jack 
nu-l putea lua pe Krish de umeri pentru a-i zbiera în ureche ce 
simte. În schimb, se ridică fără niciun cuvânt și merse înapoi la 
infirmerie, deși mai aveau o oră din timpul de vizită. Cum putuse 
să ia hotărârea asta fără ea? Nu voia să se transforme într-un 
element din bugetul de cercetare al lui Krish. Și, fără Pastilele 
Biliave, nu mai avea nicio identitate, nicio comunitate de camarazi 
de drum. Întoarsă în patul ei îngust de spital, Jack se strânse într-o 
minge de durere și plânse. Frecându-se la ochi cu pumnii, își dădu 
seama că nici viitor nu mai avea - sau, cel puţin, nu unul pe care 
să-l poată recunoaște. 

La următoarele vizite, încercă să-i explice asta lui Krish, dar forța 
ei retorică fusese înăbușită de analgezicele de la Smaxo. Iar Krish 
era atât de concentrat pe ceea ce însemna pentru el bursa aceea, 
încât nu putea înțelege ce îinsemnaseră Pastilele Biliare pentru ea. 

Şi astfel se făcu că în următoarele două luni Jack se concentră 
asupra mirosului Saskatchewanului pe timpul verii, asupra sen- 
timentului de a fi în mijlocul unei prerii vaste, populate numai 
de plante, mașinării și din când în când de o cooperativă agricolă. 
Era locul în care învățase să iubească ideea de a schimba forma 
vieții. În timpul somnului și, câteodată, și atunci când era trează, 
privea zidurile închisorii cum se înmoaie, transformându-se în 
floricele mici și galbene de rapiță, şi număra în minte toate mo- 
durile în care genomurile lor fuseseră îmbunătățite de știință. 

Când Jack ieși în sfârşit din închisoare și toate dovezile despre 
oasele ei fracturate fuseseră șterse cu ajutorul unor terapii breve- 
tate, se simţi mai distrusă decât oricând. Omul pe care-l iubea, 
complicele ei, distrusese, pe lângă Pasti/ele Biliare, şi cariera ei. 
Tot ce simţise pentru Krish fusese mai întâi transfigurat de furie 
și acum se stabilizase într-o amorțeală melancolică. Niciuna din- 
tre opțiunile ei nu mai părea nici reală, nici importantă. Acceptă 
slujba de la laboratorul lui Krish pentru că era mai bine decât să 
moară de foame. 

Krish nu părea să-și dea seama că relația lor se dusese pe copcă. 
După ce o luase de la închisoare, îi ținuse mâna într-a lui de-a 
lungul scurtei călătorii cu autobuzul până în Quebec, apoi în că- 
lătoria lungă cu trenul până la Saskatoon. Ea își trăsese mâna de 
câteva ori, dar până la urmă nu putuse rezista. Corpul ei avea 
nevoie de afecțiune, iar o parte din ea încă îl iubea. Era iarnă, și 
trenul gonea pe o cale ferată din secolul XX reconstituită, pe lângă 
silozuri pătrățoase și abandonate pe care erau scrise nume de orașe, 
și câmpuri palide pe care era împrăștiat fân albit de zăpadă. Jack 
puse mâna pe polimerul dublu al ferestrei și încercă să simtă frigul. 
Materialul transparent abia dacă era puţin rece; fusese proiectat să 
protejeze călătorii de niște temperaturi atât de joase încât ar fi 
cauzat degerături în câteva minute. Jack ar fi dorit să facă fereastra 
să dispară doar ca să-și simtă degetele cum mor. 

Era absurd să încerce să reaprindă lucrurile între ea și Krish. Iar 
asta deveni și mai clar după ce el își expuse calm planurile pentru 
cariera ei, care începea cu slujba de asistentă în laboratorul lui. 

- Dacă vei continua să publici cu mine și cu postdoctoranzii mei, 
în cinci ani n-o să-i mai pese nimănui de chestia cu Pastilele Biliare. 

Erau în sfârșit singuri în apartamentul lui și luau o cină târzie 
care, din fericire, îl împiedica pe Krish s-o mai țină insistent de mână. 

- Trebuie doar să nu ieși în evidență și să lucrezi pentru a ajunge 
din nou într-o poziţie în care să poți cere tu singură subvenții. 

Vocea lui avea tonul acela calm și rațional de care se indrăgos- 
tise, iar ochii lui verzi nu deveniseră mai puţin seducători. 

Dar Krish nu înțelegea cine era ea acum. Poate că n-o mai 
înțelegea de mult timp. Nu voia să urce din nou scara academică. 
Drumul ei era altul și nu era cel al titularizării. Experiențele pe 
care le trăise recent - bătăile, florile ce se deschideau pe zidurile 
închisorii, bucuria pierdută de a scrie pentru un faimos depozit 
de resurse-text clandestin - făceau ca schimbarea să fie și mai evi- 
dentă. Problema era că Krish nu concepea o viață în afara univer- 
sității, iar Jack se săturase să-și împartă sentimentele cu cineva 
care avea o viziune atât de îngustă. 

Se hotărî până la urmă să-i spună lui Krish o versiune trunchiată 
a adevărului. 

- Nu ştiu ce vreau să fac acum. 

- Trebuie să continui să faci inginerie genetică. Uite ce succes 
are invin-ul. "Ţi-a luat numai un weekend să scrii chestia aia. 

Când începuse oare să-i ignore dorințele într-un fel așa de senin? 

- Nu-ţi face griji, i-o trânti ea. O să iau slujba aia din 
Laboratorul tău Liber. 

Aparent satisfăcut de acest rezultat, Krish nu mai aduse nici- 
odată în discuţie planul lui pe cinci ani pentru viitorul lui Jack. 


10 iulie 2144 


- Am ajuns? 

Threezed se uită pe fereastră la un râu bogat ce se încolăcea 
sub podul pe care camionul lor îl alesese pentru trecere. 

- Da. 

Jack se simţi cuprinsă de un val de nostalgie, care momentan 
îi goli plămânii de aer. În centrul oraşului Saskatoon, îmbrățișat 
de râul Saskatchewan de Sud, se ajungea pe patru poduri constru- 
ite în secolul XX. Soarele asfințea, zgârie-norii deveniseră umbre 
ce se ondulau, iar turbinele lor tăiau aerul cu un zgomot ușor. 
Până trecură de câmpurile experimentale și de serele universității, 
cerul se întunecase şi acum era de culoarea cărnii arse. 
Se scurseseră mai bine de douăzeci de ani de când nu mai fusese 
la Laboratorul Liber. Mai mult de zece de la ultimul schimb 

formal și vag de mesaje tip „ce mai faci eu sunt bine“ între ea și 
Krish. Se despărțiseră, apoi se îndepărtaseră unul de celălalt, iar 
Jack n-avea nicio idee despre cum avea să reacționeze Krish când 
o va vedea după atâta timp. Fiindcă îi urmărise articolele din 
publicațiile științifice deschise, știa că pasiunea cu care își dorea 
să strivească sistemul brevetelor îi rămăsese la fel de puternică. 
Ăsta era lucrul pe care conta. În plus, îi era dator, fiindcă închisese 
Pastilele Biliare. Era încă furioasă pe el, chiar și acum, pentru felul 
cum gestionase lucrurile. 

Jack ascunse camionul într-un garaj pentru studenți, în afara 
razei ochilor sateliților, și se înregistră pe rețeaua de parcare cu un 
identificator fals. Campusul nu se schimbase prea mult, dar 
Laboratorul Liber avusese parte de o actualizare de la ultima ei 
vizită. Acum ocupa o clădire lungă, joasă, utilizată mai demult ca 
adăpost pentru animale, și fusese adus la nivelul secolului XXII. 
Însă sistemul de securitate era încă blocat în altă eră. Jack păcăli 
ușile cu un simplu emulator RFID și intrară toți trei înăuntru. 

Ajunseră într-un spațiu care arăta ca o combinaţie între un 
hambar și un laborator. Tavanul înalt adăpostea o cameră vastă, 
deschisă, plină de mese, secvențiatoare, imprimante, amplifica- 
toare şi zeci de tablete colorate de plastic. Cineva gravase cuvin- 
tele LABORATOR LIBER pe peretele din faţa ușii, folosind 
virusuri care mâncaseră vopseaua până la tencuială și eliminaseră 
o crustă subțire de aur. Era suficient de târziu pentru ca majori- 
tatea cercetătorilor să fi plecat la cină, dar Jack auzi doi oameni 
vorbind, pe fundalul zumzetului unei imprimante, într-unul din- 
tre birourile aflate în jurul camerei comune. Unul dintre ei râse, 
iar Jack știu imediat că era Krish. Dintr-odată, se simţi ameţită. 
Chestia asta avea să fie bizară. 

- Veniţi cu mine, li se adresă Jack lui Threezed şi lui Med, spe- 
rând că vocea ei exprimă autoritate și făcând un semn spre birou. 

Când Jack păși pe ușă, Krish continua să râdă și să discute cu 
o studentă. Părul lui avea câteva fire cenușii, iar pielea brună a 
feţei pierduse destul colagen ca în jurul gurii și al ochilor să-i fi 

apărut câteva riduri. Dar semăna încă foarte mult cu bărbatul pe 
care îl cunoscuse cu decenii în urmă. 

- Hei, Krish, spuse Jack, cu o nepăsare studiată. Ai câteva 
minute libere să discutăm despre terapii antidependență? 

Krish o privi surprins - un pirat în salopetă, cu o perie de păr 
scurt, negru-argintiu, și cu un cuţit la cingătoare, flancat de un 
sclav fugit și de o cercetătoare robot. Ochii i se măriră, dar lui 
Jack i se păru că reușește destul de bine să-și ascundă uimirea. 

Studenta păru să înțeleagă că situaţia îi depășea nivelul salarial 
și dispăru rapid. Jack nu știa cum să înceapă, așa că intră direct 
în subiect. 

- Știu că a trecut ceva timp, dar e o mare problemă cu un drog 
obținut prin inginerie inversă. Și avem nevoie de ajutorul tău. 

În liniște, Krish se duse la un banc de lucru gol. Împinse la o 
parte un secvenţiator care zumzăia și cu un gest deschise în aer 
un ecran negru, 2-D, cu un cursor ce clipea în colțul din stânga 
sus. Abia apoi le vorbi: 

- Să văd. 

Jack și Med explicară, întrerupându-se una pe alta, detaliile 
efectelor secundare ale lui Zacuity, pe care le însoţiră cu simulări 
construite în grabă ale activităţii cerebrale, care plutiră peste pro- 
iectorul de pe masă. Parcă ar fi fost doi oameni de știință aflați în 
vizită, care împărtășeau date noi și importante. Nimic nu întrece 
munca, atunci când trebuia să umpli un loc unde povestea perso- 
nală a lăsat o gaură fumegândă. Dar Jack continua să fie tulburată 
de apropierea fizică a lui Krish. Avea atâtea amintiri vii cu el, 
încât era greu să nu-l compari pe bărbatul acesta, aproape un 
străin, cu cel care o ajutase să înființeze o mișcare — și pe urmă o 
distrusese cât timp ea fusese închisă. 

Med continua să vorbească, neatentă la ce se întâmpla între 
Jack și Krish. 

- Zacuity e proiectat ca un drog simplu pentru muncă, da? Ca 
să te concentrezi mai bine când lucrezi și pentru intervale de 
atenție mai lungi. Dar ceea ce îl face popular este faptul că pă- 
trunde adânc în centrii recompensei și îi dă utilizatorului un val 

serios de dopamină atunci când își face munca sau indiferent ce 
face când ia drogul. Pacientul meu s-a hotărât să ia o doză dublă 
ca să facă zugrăvitul casei mai distractiv. 

Med își ţuguie buzele, aparent concentrată la ceva. Pe proiec- 
tor apăru un video 3-D cu receptorii de dopamină, ce semănau 
un pic cu niște lalele care tocmai înfloreau. In jurul marginilor 
petalelor scânteiau particule. 

- Acum, după cum vedeţi, drogul îi stimulează receptorii de 
dopamină. Poftim, explozia de plăcere. Dar uitaţi-vă în continu- 
are, fiindcă drogul mai face și altceva. 

Lalelele începură să se ofilească și să se chircească. Curând, pe 
ecran nu mai rămaseră decât jumătate dintre receptorii de dopamină. 

- Zacuity reduce numărul de receptori de dopamină pe neu- 
ronii din creierul mijlociu și cortexul prefrontal. Și asta este, cu 
adevărat, cheia. Astfel interferează cu luarea deciziilor și face 
creierul extrem de vulnerabil la dependență. Pe măsură ce pierde 
din ce în ce mai mulți receptori, devine mai dependent de ches- 
tia specifică pe care o făcea în timp ce lua drogul - în cazul de 
față, zugrăvitul. Va fi toată viaţa în sevraj față de o dependență 
de zugrăvit, asta dacă, bineînțeles, supraviețuiește. Zacuity, de 
fapt, i-a rescris istoria neurologică a creierului. Acum are o 
dependenţă puternică, pe termen lung, și pe care își doreşte, mai 
presus de orice, s-o satisfacă. 

Jack interveni brusc. 

- Asta e o veste bună pentru corporaţiile care cumpără licența 
drogului de la Zaxy, fiindcă te trezești deodată cu un grup de 
muncitori care devin obsedaţi să meargă la muncă şi să-și termine 
proiectele. Chestia e că aceste corporaţii sunt destul de grijulii 
când vine vorba să regleze dozajul şi să intervină dacă oamenii 
suferă reacții adverse. Dar ce te faci cu oamenii normali, care vor 
doar să zugrăvească sau să studieze? Ăștia sunt clienții mei, cei 
care iau Zacuity fără niciun fel de supraveghere. 

Jack accesă știrea locală despre operatoarea feroviară. 

- Bineînțeles, e periculos. Unii dintre cei care-și fac singuri 
dozajul devin pur și simplu maniaci. Refuză să facă orice altceva 

și se angajează total în procesul, oricare ar fi acela, pe care îl 
asociază cu recompensa de dopamină. Nu mai mănâncă, nu mai 
dorm, nu mai beau apă. Morţile astea nu sunt de la drogul 
propriu-zis, sunt efecte secundare ale unor lucruri ca deshidrata- 
rea, rănile sau colapsul organelor interne. Bineînțeles, oamenii 
trebuie să ia din ce în ce mai mult Zacuity pentru a-și primi 
porția de extaz, iar asta complică și mai mult situaţia. 

Med păru că priveşte undeva departe, iar știrea de pe ZoneFeed 
dispăru. Proiectorul o înlocui cu o reprezentare 3-D a unei mo- 
dificări moleculare, o diagramă ce arăta cum drogul declanșează 
una după alta schimbări în moleculele care se deplasau natural 
intre neuronii victimei lui. 

Krish era complet concentrat asupra ecranului lui Med. 

- Dar în ce fel diferă treaba asta de dependenţa normală? 
Neurologic vorbind, e vorba de o dependenţă de proces tipică, 
ca jocurile de noroc sau chiar ca dependenţa de muncă. 

- Diferenţa e că Zacuity îți schimbă anatomia creierului pentru 
a te face susceptibil la dependență chiar înainte de a fi drogat, răs- 
punse botul. De obicei, o pierdere a receptorilor de dopamină de 
felul ăsta se petrece în luni sau ani întregi. Dar dependența de Zacuity 
survine instantaneu. Pe termen scurt, eşti incredibil de fericit că 
lucrezi. Pe termen lung însă, neurochimia ţi se modifică pentru 
totdeauna. Singurul lucru pe care ţi-l doreşti este să te întorci la 
muncă. Mai ales dacă mai poți lua niște Zacuity când faci asta. 

Krish se încruntă și pe chip îi apăru o expresie de vină pe care 
Jack n-o mai văzuse niciodată. 

- Tu ai făcut... ai piratat acest Zacuity? 

- Da, eu am făcut ingineria inversă. Dar nu eu l-am făcut să 
dea dependenţă. Și niciunul dintre teste nu arăta aceste leziuni pe 
termen lung ca posibil efect secundar. 

- Niciunul dintre testele publicate, preciză Med. 

- Corect. 

- Publicul trebuie să știe că Zaxy pune pe piaţă un drog care dă 
dependenţă, Krish. Poți folosi derogarea ta de la legea brevetelor, 

de care beneficiezi pentru cercetare, ca să publici o analiză. În plus, 
avem nevoie de o terapie. De asta am venit la Laboratorul Liber. 

Abia acum, Jack îl privi pe Krish drept în ochi. Nu mai părea 
să se simtă vinovat. Trăsăturile sale aveau, în schimb, o expresie 
necruțătoare, ceva ce căpătase, probabil, în anii mulți în care nu 
se mai întâlniseră. Krish ciocăni cu degetele în masă, fără vreun 
scop anume, un obicei pe care Jack îl recunoscu: însemna că se 
gândea la cererea lor. Până în acest moment, Jack nu-și dăduse 
seama cât de mică fusese speranța ei că planul lor va funcţiona. 
Vechiul Krish n-ar fi acceptat niciodată. Dar bărbatul pe care il 
avea acum în față era o altă persoană. 

- Cât timp vă trebuie? 

Med își îndreptă spatele, iar proiectorul se opri. 

- Doar câteva zile. 

- Folosiți-vă de echipamentul nostru. Dacă puteţi să-i cointe- 
resați pe unii membri ai Laboratorului Liber, veţi avea o echipă 
de cercetare mai mare. Publicați când sunteţi gata și ne vom ocupa 
noi de realizarea prototipului. 

Krish făcu o pauză, dar degetele lui continuau să ciocănească 
in masă. 

- Ne putem ocupa și de publicitate. 

Jack scoase un suspin de ușurare. Poate că ticăloşii ăștia de la 
Zaxy urmau s-o omoare, dar în cădere avea să le lase o urmă 
frumoasă de mușcătură pe cururi. De cealaltă parte a mesei, 
Threezed își strânse mobilul în două şi se ridică. 

- Aș putea, vă rog, să arunc o privire la unele dintre maşină- 
riile dumneavoastră? 

Era din nou perfect manierat ca un şcolar din UA. Și arăta 
către două incinte cu atmosferă controlată, care păreau nişte bule 
de plastic pe cărucioare metalice. O ușoară presiune diferențială 
umfla mănușile folosite de cercetători pentru a lucra în interiorul 
incintelor etanșe, creând iluzia că maşinile erau acoperite de 
mâini întinse. 

Krish păru oarecum surprins de tonul ceremonios al lui Threezed. 

- Sigur, dă-i drumul. 

Apoi ridică din umeri și se întoarse spre Jack. 

- Aveţi unde să staţi? Avem o mansardă în spate unde oamenii 
se mai odihnesc uneori. Există chiar și un duș. 

- Mulţumesc, Krish, zise Jack atingându-i braţul. 

Bărbatul își înclină capul spre ea. 

- Te urmărește cineva pentru asta? 

- Nu m-au prins încă. Dar... mda. O s-o ajut pe Med cu pro- 
iectul, apoi o să stau ascunsă un timp. 

- Pentru tine nu s-a schimbat nimic, nu? 

Tonul lui Krish oscila între amărăciune și admirație. 

Dădu să-i răspundă, să-i spună că totul se schimbase. Să ripos- 
teze că ea nu stătea pur și simplu într-un laborator sofisticat, cu 
titularizare și burse, fiindcă își petrecuse viața făcând, într-adevăr, 
lucruri. Dar, în loc să fie nesuferită, se gândi la toate felurile în 
care se schimbase, la rândul lui, Krish. Și, odihnindu-și mâna pe 
plăselele cuțitului, se uită în sus la firele luminoase țesute în tava- 
nul înalt al Laboratorului Liber. Creau același tipar de dungi 
precum cele pe care le memorase de pe tavanul celulei sale, cu 
atâția ani în urmă. 


10 


ANTROPOMORFIZATORI 


10 iulie 2144 


Paladin nu se apropiase niciodată de Tabăra Tunisia având 
nivelurile de acces ale unui agent veritabil. Acum, când își verifică 
hărțile, găsi indicaţii spre un mic heliport aflat lângă o intrare 
arcuită și luminoasă a complexului, undeva lângă dune. Îl salută 
un bot păianjen, acoperit de unelte. 


Salut. Hai să stabilim o sesiune sigură folosind protocolul AF. 


Paladin îi răspunse că putea folosi cel mai recent protocol 
AF, versiunea 7.7. 


Să începem. Eu sunt Blazer. lată acreditările mele de identifi- 
care. Apar datele mele. Te rog, lasă-ți vehiculul aici. Poţi continua 
drumul spre interior. Acestea sunt datele mele. 


Pentru Eliasz, Blazer vocaliză salutul standard: 

- Bine ai venit la Tabăra Tunisia. 

Intrat deja pe rețeaua locală, Paladin începu să-și salveze datele 
criptate într-un director destinat misiunii. Fang îl contactă atunci 
când încă încărca niște hărți etichetate geografic ale posibilei rute 

a lui Jack de ieșire din Inuvik, cu date statistice privind nivelul 
de probabilitate al fiecărei rute. 


Hei, Paladin. Ții minte ultima noastră sesiune? Hai să o folosim 
tot pe aceea. Sunt Fang. lată datele mele. Ne întâlnim la coordona- 
tele atașate pentru informarea de după misiune. Adu-l pe Eliasz. Am 
aici un reprezentant de la CIP care nu e prea fericit. Ar vrea să știe 
de ce aţi ars aproape complet o sursă valoroasă de energie a orașului 
Iqaluit. Acesta e sfârșitul datelor mele. 


Ținându-și cu braţul stâng celălalt braț, aproape distrus, Paladin 
îl conduse pe Eliasz într-un tunel răcoros al cărui capăt era repre- 
zentat, pe harta lui internă, ca un zid de caractere absurde - criptate 
pentru toți boții cu excepția celor care, datorită rangului lor, aveau 
cheia potrivită. Ajunseră la destinaţie cu mult înainte de începerea 
criptării, trecând de o cameră înghețată, cu servere, și de câteva 
emițătoare de frecvenţă radio înainte de a găsi zona de conferințe. 

Fang se afla acolo, cu reprezentantul CIP pe care îl cunoscuseră 
înainte de călătoria lor în insula Baffin. Alături de rep erau încă doi 
umani, unul în costum elegant, de corporație, și altul pe care Eliasz 
i știa, judecând după impulsul electric pe care Paladin îl simți în zona 
de recunoaștere facială a creierului acestuia. Botul se lăsă cu greu pe 
un scaun, punându-și brațul, în mare parte detașat, pe masă. Lângă 
el, Eliasz îl salută politicos din cap pe bărbatul pe care îl recunoscuse. 

- Salut, soldați, spuse repul. El este colegul meu de la CIP, 
senatorul Haldeman. Cred că ați făcut cunoștință, nu? 

Paladin nu fusese inclus în întrebare, dar Eliasz încuviință, tăcut. 

— Şi acesta este dr. Hernandez, vicepreşedintele Departamentului 
de Relații Publice de la Zaxy. 

Fang îi transmise un mesaj lui Paladin. 


Ai început să arăţi cam uzat. 


Paladin ar fi dorit cu disperare să vorbească cu altcineva despre 
lucrurile prin care trecuse, dar se mulțumi să răspundă concis. 

Unele dintre stricăciuni au fost intenționate, altele au fost 
inevitabile. 


- Înţeleg că ai distrus aproape complet rețeaua de energie so- 
lară din Iqaluit, Eliasz, intonă senatorul, cu o voce care trăda o 
viață de om educat și privilegiat din Zona Comercială Liberă. Din 
fericire, pagubele au fost remediate rapid și astfel s-a evitat un 
incident internaţional legat de proprietate. Însă îmi va fi greu să 
țin secretă această mică problemă pe care o avem cu huliganii 
medicamentelor dacă voi veți continua să detonați ferme solare. 

Tăcu o vreme, iar Paladin îl văzu cum primeşte un flux de pachete 
de date. Îl redirecționă de la un centru neuronal spre un dispozitiv 
implantat în corneea sa dreaptă, pe care încercă să-l verifice discret. 

- Bineînțeles, ne bucurăm întotdeauna să ajutăm o mare com- 
panie să-i oprească pe delincvenți, continuă senatorul făcând un 
gest prietenos spre vicepreședintele de la Zaxy, care răspunse cu 
un zâmbet calp. Pirateria subminează comerțul liber și îi pedep- 
sește pe cei mai productivi membri ai societății. 

Fiindcă își terminase discursul, senatorul își verifică din nou 
știrile din cornee. 

Eliasz își stabiliză ritmul cardiac, apoi îl privi calm pe senator, 
pe repul CIP şi pe vicepreședintele tăcut de la Zaxy. 

- Am fost aproape uciși de teroriștii antibrevet pe insula 
Baffin. Aveţi noroc că am scăpat cu viaţă, cu informațiile culese. 
Am redus aria cercetărilor la Casablanca și pot să garantez că vom 
afla unde se ascunde Jack în mai puţin de o săptămână. Odată ce 
vom ști asta, ne va fi simplu să oprim delictele. 

Strâmbând din nas, repul CIP dădu din mână de parcă ar fi 
alungat niște gâze. 

— Păstraţi stricăciunile la minimum. Nu faceţi nicio mizerie 
pe care să n-o puteți curăța singuri. 

Tensiunea arterială a senatorului crescu brusc, pe măsură ce 
citea datele ajunse în implantul său. 

- Eliasz a făcut o treabă excelentă pentru noi până acum. Am 
toată încrederea în el. 

Se pare că senatorul are lucruri mai importante cu care să-și bată 
capul. Reprezentanţii Statelor Braziliene ameninţă cu un embargo 
pe combustibilul din Zond. Prezic că întâlnirea se va termina brusc 
și că o sd aveți mai puţin de 24 de ore pentru refacere înainte de 
Casablanca. Eliasz lucrează rapid. 


De unde știi asta? 
Citesc transmisiile senatorului. Și am mai lucrat cu Eliasz înainte. 


Întâlnirea se încheie destul de repede, după declarația vag apro- 
batoare a senatorului. Când Eliasz strânse mâinile celor trei băr- 
baţi, vicepreședintele rămase tăcut, iar repul clipi nervos. Îl 
ignorară cu toții pe Paladin și, în timp ce senatorul și vicepreșe- 
dintele se grăbeau să iasă, repul îl trase pe Fang la o parte pentru 
o scurtă conversație. Paladin și Eliasz rămaseră singuri la masă. 

- Se pare că acum te putem repara, amice, spuse Eliasz, atin- 
gând brațul detașat al lui Paladin. Hai să încercăm să-i dăm dru- 
mul în 24 de ore, OK? 

- O să-mi găsesc botadminul. 

Paladin îl localizase deja pe Lee într-un laborator de la nivelul 
inferior și schimbase mesaje cu el. Lee era disponibil oricând în 
următoarele două ore. 

- Ar trebui să vin cu tine. 

- Merg eu cu el, Eliasz, vocaliză Fang, care veni lângă ei după 
plecarea delegatului. De ce nu mergi să dormi puțin? Are să-ți 
prindă bine. 

Eliasz rămase la masă, studiindu-și mobilul, iar cei doi boți 
umplură spaţiul ușii, apoi dispărură în labirintul de holuri al 
Taberei Tunisia, iluminat de ubicuele LED-uri de joasă putere. 

Paladin își întoarse rețeaua principală de senzori spre bot. 
Morfologia lui Fang era de insectă: arăta ca un mantis înalt de doi 
metri. Torsul lui, aflat în echilibru pe șase picioare multiplu articulate, 
era un bloc de circuite și dispozitive de acţionare, care, la rândul lor, 

sprijineau două brațe masive făcute pentru lansarea de rachete, ope- 
raţiuni industriale și reparații de mașini la scară nanoscopică. În mo- 
mentul de față, își ținea brațele pliate în două pe cele două laturi și îl 
privea pe Paladin cu zeci de senzori montați în două antene grase, 
sinuoase și segmentate, care se curbau pornind din vârful torsului lui. 


Alătun de el, matahala bipedă de Paladin părea aproape umană. 


Am citit raportul misiunii. Ai făcut o treabă impresionantă până 
acum. Operațiunile sub acoperire sunt mereu dure, la prima misiune. 


Ei, am reuşit să-mi pierd brațul din nou. :) 


Fang îi trimise înapoi emoji-ul pentru umor. Era o aşa ușurare 
să comunice cu cineva care nu necesita nicio formă de subterfu- 
giu. Paladin se întrebă ce ar crede Fang despre modul cum folosea 
Eliasz cuvântul „poponar“. 


Mă îngrijorează strângerea de informaţii umane. Știu să răspund 
la multe forme ale comportamentului uman, dar n-am aproape nicio 
informație despre cum så reacţionez la excitația sexuală. 

P3 

Nu vreau să fiu amuzant. Ai făcut vreodată sex cu Eliasz cât ai 
lucrat cu el? 

Nu. Dar tu? 

Nu sunt Sigur. 


În mod spontan, Paladin direcționă spre Fang o transmisie 
comprimată cu fișiere video şi date de semnal din corpul lui 
Eliasz, din ziua petrecută la poligon. Anexă și taxonomia sa, în 
continuă creștere, a sensurilor cuvântului „poponar“. 

Fang decomprimă datele și nu emise, timp de mai multe se- 
cunde, niciun semnal. Cei doi boți trecură de un colț rotunjit al 
coridorului și ajunseră lângă laboratorul lui Lee. Apoi îi răspunse. 


Cred că înțeleg. 

Lee le făcu cu mâna de pe banca lui, iar Fang vocaliză, din 
politețe pentru uman. 

- Paladin, hai să ne vedem mai târziu! 

Când botul părăsi laboratorul lui Lee, îi transmise un număr 
extrem de lung, care îi permitea lui Paladin să decripteze un spa- 
țiu de pe harta sa interioară. Acum percepu o magazie masivă, de 
forma unei bule turtite, sub Tabăra Tunisia. Până în această se- 
cundă, nu ştiuse că era acolo. 

- Ce naiba mai faci, Paladin? Arăţi groaznic! 

Lee se întoarse vesel la bancul lui cu unelte de neurosudură. 

Paladin își dădu seama că, ultima dată când se întâlniseră, știa 
mai puţine despre propria lui minte decât Lee. Acum știa mult mai 
multe, ceea ce Lee ar fi putut descoperi destul de ușor. Până deve- 
nea autonom, Federaţia avea să păstreze întotdeauna o cheie a 
amintirilor criptate de el în serverele din cloudul Federaţiei. Lee 
sau alt botadmin puteau studia tot ce învățase sau gândise și puteau 
edita sau schimba orice de acolo dacă așa considerau că trebuie. 

Pe Paladin nu-l deranja să știe asta. Avea încredere în Lee, 
același fel de încredere pe care o avea și în Eliasz - și din același 
motiv. Aceste sentimente veneau din programele care rulau într-o 
parte a minţii sale la care nu avea acces. Era un utilizator al pro- 
priei conștiințe, dar nu avea privilegii de proprietar. Drept con- 
secință, Paladin simţea multe lucruri fără să știe de ce. 

După ce îndurase două ore de meșterit, Paladin ieși dintr-un 
lift în camera decriptată de pe harta bazei, scăldată în lumină 
ultravioletă. Nu era, evident, un spațiu pentru umani. Peste tot 
mișunau boți din multe tabere ale Federaţiei. Păianjeni ușori, 
cameleoni și drone elegante se adunaseră în jurul tavanului înalt 
şi curbat, iar podeaua era suficient de mare ca să încapă ușor și 
cele mai mari tancuri. Peste tot se aflau platforme de încărcare. 
Paladin încercă să-l localizeze pe Fang pe rețeaua bazei, dar nu 
găsi decât ceva numit RECnet. Erau într-o cușcă Faraday care 
bloca semnalele, nelăsându-le să intre sau să iasă din încăpere. Nu 
existau particule în aer. RECnet era singurul lor server. 

Însă era un server bun și îi oferi lui Paladin o hartă extrem de 
amănunțită cu poziţia fiecărui bot din încăpere, însoțită de un 
meniu de mărfuri la liber și de aplicaţii preplătite. 


Nimeni nu cumpără de fapt nimic din meniu. Fang transmi- 
tea dintr-un colț unde podeaua întâlnea tavanul într-o 
curbă parabolică şi texturată. Poţi să găsești tot ce-ţi trebuie 
printre mărfurile la liber. 


Paladin se așeză pe o bancă uzată lângă Fang, care se odihnea 
pe cei șase actuatori. 


Frumoasă actualizare a brațului. 


Da, și am și drivere noi ale piezosistemului, iar Lee a crescut 
rezoluția senzorilor mei neurocbimici. 


Paladin își trecu mâna proaspăt retehnologizată peste suprafața 
aspră a peretelui, citindu-i compoziția moleculară și înregistrând toate 
crăpăturile minuscule. Îi trimise un mic jet de date rezultate din ex- 
periența aceasta lui Fang, care râse. Lui Paladin nu-i luase mult timp 
să-l convingă pe Lee să facă actualizările, dar trebuise să vocalizeze 
câteva minute bune pentru ca botadminul să-l lase să păstreze zgâri- 
eturile și urmele de arsură de pe carapace. Dacă mergeau la Casablanca, 
nu era o idee bună să arate ca un biobot militar nou-nouţ. 


Ai avut dreptate. Vom naviga spre Casablanca în 22 de ore. 
Paladin era gata să mai trimită niște date, când Fang îl întrerupse. 


M-am gândit la experienţele tale cu Eliasz. Antenele lui Fang 
baleiară încet camera, mișcându-se leneș, după un algoritm pre- 
stabilit proiectat să caute vulnerabilităţi de securitate. Cred că te 
antropomorfizează. 

Ce vrei să spui cu asta? Că md tratează ca pe un uman? 

Da și nu. Ar putea să te trateze ca pe un uman dând supravie- 
țuirii tale aceeași prioritate pe care ar avea-o pentru el supraviețu- 
irea unui uman. Am luptat alături de Eliasz şi ştiu că şi-ar risca 
viața pentru mine. Este un bun soldat. Dar faptul că te antro- 
pomorfizează e diferit. Înseamnă că un uman se poartă de parcă ai 
avea o fiziologie umană, cu aceleaşi mecanisme de semnalizare 
chimice și emoţionale. Poate duce, în cele mai bune cazuri, la ne- 
înțelegeri și, în cel mai râu caz, la moarte. 

Dar noi avem mecanisme chimice şi emoționale de semnalizare. 
Pot să-zâmbesc. :) Pot să analizez și să transmit molecule mai bine 
decât un uman. 

E adevărat. Dar umanii transmit câteodată semnale fizio-chimice 
fără să vrea. S-ar putea să nici nu-și dea seama că vrea să facă sex cu tine. 


Paladin părăsi pentru o secundă conexiunea lor securizată și as- 
cultă zumzetul liniștitor al hărții de localizare în timp real a RECnet. 
Sute de boți traversau camera în toate direcţiile, plutind, rulând sau 
mergând ori stăteau tolăniți, inconștienți, după ce consumaseră 
viermi excelenți descărcaţi din meniul gratuit. Inţelegea la ce se re- 
ferea Fang - până la urmă, și experimentele lui proprii se bazaseră 
pe autoamăgirea lui Eliasz -, dar, la un anumit nivel fundamental, 
nu putea crede că Eliasz antropomorfiza Se întâmpla şi altceva. Își 
dori să poată accesa rețeaua de bază și să verifice din nou dacă nu 
primise un răspuns de la Turnătoria Kagu Robotics despre creierul 
lui. Poate că, dacă ar fi înțeles mai multe despre această unică parte 
umană din el, interacțiunea lui cu Eliasz ar fi căpătat mai mult sens. 

Într-un final, îşi reluă sesiunea criptată cu Fang. 


Cred că știe că își dorește sex. 

Cum poți fi sigur de asta? 

Fiindcă l-am întrebat despre asta și mi-a zis că nu e poponar. A 
clasificat activitățile noastre cu un termen de natură sexuală. 

Nu, n-a făcut asta. Faptul că a folosit acest cuvânt e un exemplu 
clar de antropomorfizare. Roboții nu pot fi poponari. Nu avem gen 
și prin urmare nu putem avea dorințe homosexuale. Sigur, îi las pe 

umani să mă numească „el“, fiindcă altfel devin confuzi. Dar asta 
nu înseamnă nimic. Așa sunt umanii, își proiectează propriile cate- 
gorii biologice asupra corpului meu. Dacă Eliasz folosește cuvântul 
poponar, asta se întâmplă fiindcă te consideră bărbat, exact ca și 
cum ai fi un uman. Nu te vede ca pe ceea ce ești de fapt. 


Paladin nu se putu gândi la niciun răspuns pe care să vrea să-l 
transmită. Dar, după ore de căutat pe rețeaua umanilor, avea câteva 
modele mentale care îi permiteau să prezică tipurile de comporta- 
ment pe care le-ar putea aștepta un uman de la un poponar robot. 

Poate că lucrurile stau altfel în cazul bioboților. 


Astea-s prostii. Creierul tău nu e nimic mai mult decât un dis- 
pozitiv de procesare pentru recunoașterea facială. Poţi opera aproape 
la fel de eficient dacă se deconectează de la rețea. Nu dovedește vreo 
identitate esenţială de gen, după cum nici brațul tău nu dovedește 
cd ai fi, în secret, o caracatiţă. 


Paladin se trezi din nou într-o stare de confuzie, fiindcă ştia că 
Fang avea dreptate, dar nu reușea să simtă că ceea ce-i spunea era 
adevărat. Fang mai trimise niște date. 


Am mai luptat alături de modelul tàu de robot și băieții răi 
întotdeauna încep prin a distruge creierul. De ce crezi că Kagu face 
publică localizarea creierului? E ca în cazul camuflajului. Atacatorii 
ostili își consumă armele pe o țintă inutilă. l 


Paladin avea un fișier marcat temporal ca fiind din primele 
minute ale vieții lui. În el, avea salvat un video cu boții-brațe care 
îl montaseră în hala fabricii Kagu și care-i explicaseră însușirile lui 
fizice. Folosiseră exact aceleași cuvinte: „ca în cazul camuflajului“. 

Discuţia cu Fang îi întețise lui Paladin dorința de date, în loc 
s-o reducă. Părăsi sesiunea lor criptată. 

Cu cât analiza mai mult ce se petrecuse cu Eliasz la poligon, cu 
atât i se părea mai complicat. Paladin acumulase zile de amintiri, 

petabyți de date, despre Eliasz. Spre deosebire de majoritatea uma- 
nilor, Eliasz nu-l trata ca pe un obiect, o unealtă care să fie aruncată 
în luptă. Îi spusese botului lucruri pe care nicio altă entitate nu i le 
impărtășise. lar Eliasz arătase dorință față de Paladin atunci când 
botul era în faza lui cel mai puţin umană, cu trupul desfășurat și 
transformat într-o armă. Cum putea fi asta antropomorfizare? 

Dacă Paladin folosea logica lui Fang pentru a analiza situația, cu 
greu puteai nega că erau posibile alte explicaţii. Accesă pentru a șapte 
sute șaisprezecea oară amintirea cu Eliasz spunând: „Nu-s poponar.“ 
Cuvântul „poponar“ descria ceva de care le păsa doar umanilor. Poate 
că Eliasz era într-adevăr ca sistemul de aspersoare de la Ferma Solară 
Arcata și îl luase pe Paladin drept altceva decât era de fapt. 

În sfârșit, Paladin se gândi și la posibilitatea ca propriile lui 
sentimente să fie o iluzie. Fiecare bot aservit ştia că există pro- 
grame care rulează în mintea sa pe care nu le poate nici accesa, 
nici controla - iar aceste programe fuseseră proiectate să inspire 
loialitate. Dar oare era normal ca datorită lor să-i pese atât de mult 
de micile schimbări fiziologice din corpul lui Eliasz? Căutarea și 
stocarea permanentă de date despre Eliasz erau oare procese pe 
care le-ar fi oprit, dacă ar fi fost autonom? 

Fang i se adresă din nou lui Paladin. 


Tii minte sesiunea noastră criptată? S-o folosim din nou. 


Dar Paladin nu dorea să mai vorbească cu Fang. Deschise, 
dintr-un impuls, meniul gratuit de mărfuri de pe RECnet și des- 
cărcă un vierme înfipt într-un simulator captivant de luptă. 
Fișierul .txt care îl însoțea explica faptul că, imediat ce acțiunea 
devenea intensă, o eroare de memorie avea să-l blocheze. Apoi 
programul, în mod convenabil, avea să-și salveze întreaga sec- 
venţă într-un fișier-jurnal, pentru ca utilizatorul să-și poată salva 
și relua amintirea semidistrusă a acestei experiențe. 

Paladin se trezi că revarsă gloanțe peste un tanc inamic, iar lângă 
el zace un uman rănit. Pe măsură ce se desfășura codul jocului, știu 
Că singurul său scop era să distrugă tancul și să-l ducă pe uman undeva 

unde să fie în siguranță. Alese să-și lege umanul de spate și continuă 
să tragă. Când legăturile moleculare ruinate ale adversarului 
începură să fiarbă din pricina focului gazos, iar Paladin era gata să-și 
îndeplinească misiunea, cu corpul viu și fragil al omului pe spate, se 
lovi de codul ostil. Un spasm scutură întregul corp al botului, iar 
reflexele îi deveniră inutile din cauza comenzilor absurde și contra- 
dictorii. Îl cuprinse un val extatic de nonsens și fișierul se termină. 


În dimineața următoare, Paladin nu primise încă nicio veste 
de la Kagu despre creierul său. El și Eliasz decolară spre albastrul 
fierbinte al cerului, purtați peste nisip de un avion ușor, invizibil, 
cu reacție. Aterizară într-o suburbie a Casablancăi numită 
California și făcură autostopul până în oraş cu un camion-rulotă. 
Baza lor de operaţiuni avea să fie un hostel ieftin aflat nu departe 
de Biotech Park, la marginile medinei, centrul vechi, lângă chei. 

Biotech Park era un incubator de corporații, dar și un fel de oraș 
separat. Campusul, celebru în tot Maghrebul, arăta ca un zid uriaș 
așezat lângă apă, aproape de Moscheea Hassan II, la fel de masivă, ale 
cărei lasere de pe acoperiș se aliniau cu Mecca în timpul rugăciunilor. 
Campusul conţinea sute de start-upuri prinse într-o frenezie a cerce- 
tării Și a atragerii de capital pentru investiții, toate luptându-se să de- 
vină următorul Zaxy. Când străvechile amplificatoare transmiteau 
chemarea la rugăciune, aceasta era preluată și dusă mai departe de 
rețeaua de particule. Grupuri de ingineri părăseau calculatoarele şi 
ieșeau în piața vastă a moscheii, pe pietrele de un portocaliu-pal, unii 
ca să se roage, alții ca să-i fotografieze pe cei care se rugau. 

Industria de ştiinţe ale vieții remodelase mile întregi din peisajul 
coastei, generând imagini mai mici, dar la fel de strălucitoare ale ei 
înseși, destinate cazării inginerilor și familiilor acestora. Zonele 
rezidențiale scumpe își făceau reclamă pe panouri uriașe, oferind 
dane private pentru iahturile locatarilor. Cultura lui Biotech Park 
se răspândise peste tot și, trecând de zidurile vechi ale medinei de 
peste drum, îi năpădise străzile vechi de secole cu magazine de bi- 
otech pentru consumatori, localuri de jocuri și buticuri de modă 
în stil european. Inginerii mutați de curând hoinăreau ca niște 

turiști zăpăciți prin piețele de mirodenii ale medinei, unde bucăți 
de miel proaspăt tăiat erau de vânzare în apropierea imediată a 
magazinelor cu carne artificială de porc crescută pe spaliere, înve- 
lită în polimeri biodegradabili, la jumătate din preț. 

Deşi domina orizontul, Biotech Park nu crea o ordine sau o 
ierarhie, ci pur şi simplu amplifica haosul poliglot care era 
Casablanca pe timpul verii. 

Paladin şi Eliasz adoptară identități sub acoperire asemănătoare 
cu cele pe care le folosiseră la Igaluit: un inginer părăsit de noroc și 
botul său. Hoinăriră prin ceainănile medinei, întrebând pe cei cu care 
intrau în vorbă dacă ştiau de vreun contract bun de muncă în Park. 
În mod misterios, Eliasz ştia care dintre ceainării avea să fie ticsită cu 
ingineri veniţi să bea un pahar de ceai, între două lungi perioade de 
făcut amplificări, modelări de transcriptom şi analize de secvențe. 

- Ceainăriile astea sunt genul de loc unde se nasc proiectele 
Culturaliberă, îi explică Eliasz lui Paladin strategia în timp ce își 
azvârlea sacul pe un pat scund, odată întorși la hostel. 

Afară, rugăciunile de după-amiază se amestecau cu sunetele tra- 
ficului şi cu doi oameni care țipau într-un amestec de darija! și rusă. 

- Lucrezi toată ziua la o companie căreia nu-i pasă de tine, dar 
tu și amicii tăi încă vreți să schimbaţi lumea. Așa că te duci la un 
ceai şi te vaiți în legătură cu asta. Apoi începi un proiect, îi dai 
un nume, începi să-l împarţi în stânga și în dreapta. Înainte să-ți 
dai seama, fie ai realizat următorul medicament care sparge piaţa, 
fie următorul delict din domeniul brevetelor. 

Eliasz își verifică perimetrul armat, trecându-și mâinile peste 
Cap și piept într-o binecuvântare solemnă. Paladin inspectă spa- 
țiul: pereți albi acoperiți cu vopsea care respingea pulberile și 
astupa singură crăpăturile, un pat dreptunghiular, un fotoliu de 
spumă pe ale cărui braţe se pulverizaseră benzi de încărcare ce 
luceau stins. Pe una dintre benzi, cineva abandonase un mobil 
care acum se biodegrada, transformându-se într-un boț de celu- 
loză cenușie. Era destul loc pentru ca botul să stea în picioare 


! Limba arabă vorbită în Maroc (n. tr.). 

confortabil, deși bănuia că nu va prea avea ocazia asta. Atinse 
patul cu mâna sa nouă, și bucățelele minuscule de piele exfoliată 
îl făcură să se gândească la toți umanii care mai fuseseră aici. 

-În operațiunea asta o să ai un rol cu replici, amice, spuse 
Eliasz, privindu-l pe Paladin direct în față. Eşti asistentul meu, în 
servitute. Vreau să primeşti și tu nişte UMINF. 

Brusc, Eliasz se trânti pe pat, azvârlindu-și geanta în locul în care 
ar fi trebuit să fie o pernă. 

- Încă două ore până încep să iasă oamenii de la lucru la 
Biotech Park. O să trag un pui de somn. Stai de veghe. 

Bărbatul se întoarse cu fața la perete, îndoindu-și genunchii în 
poziția semifetală pe care o învaţă orice soldat după ce doarme, 
indiferent cât timp, în locuri înguste. 

Paladin rămase în picioare în mijlocul podelei, cu senzorii în 
modul implicit de înaltă securitate. Modul acesta constituia unul 
dintre instinctele sale cele mai adânci și n-ar fi putut concepe să 
refuze când i se cerea să stea de veghe. Nimic nu i se părea mai 
natural. Dar înalta securitate nu-l împiedică să redeschidă fișierul 
care-i păstra experiența de când mâncase viermele acela. 

Voia să o privească acum, cu Eliasz care zăcea, vulnerabil, 
lângă el. Retrăirea propriului blocaj îl făcu să se legene de plăcere, 
dar nu îl scoase din funcțiune ca atunci când programul viermelui 
se executa. Totuși, nu își putea permite s-o vadă de mai multe ori. 
Ar fi fost prea periculos. 

Paladin închise fișierul și își concentră întreaga atenție la mo- 
nitorizarea camerei, umplându-și senzorii cu zumzetul fluxului 
sangvin al lui Eliasz, cu temperatura aerului, cu moleculele care 
îi soseau în cascadă prin spectrometre. Semnătura electrică emisă 
de sistemul nervos al lui Eliasz indica faptul că acesta căzuse 
aproape instantaneu într-un somn adânc. Botul îi monitoriză res- 
pirația și se întrebă în ce fel i s-ar schimba viața dacă ar deveni și 
el inconștient timp de câteva ore în fiecare zi. 


1] 


LABORATORUL LIBER 

- Botul ăla chiar că-i al naibii de ticălos, scuipă Krish, șoptind 
furios. 

- Așa trebuie să fii ca s-o distrugi pe Albastra și echipa ei. 

Jack și Krish stăteau la o masă uzată de termoplastic, în bucă- 
tăria Laboratorului Liber. Un automat de cafea făcut din echipa- 
mente reciclate de laborator scuipa încet un lichid bogat, închis 
la culoare. 

Priveau amorţiţi un ecran de știri pe suprafața dintre mâinile 
lor, ce arăta în detaliu distrugerea Fermei Solare Arcata. Repii 
guvernului explicau că aparținuse unei bande de pirați pharma a 
căror acoperire era o operațiune solară la distanță pe insula Baffin. 
Foarte puţine dintre date supraviețuiseră atacului, dar în cele cå- 
teva secunde de material recuperat de pe camerele de suprave- 
ghere se vedea un bot humanoid solid care-i strivea capul unui 
gardian înarmat. Dovezile fizice sugerau că botul omorâse pe 
toată lumea și apoi furase un elicopter. În funcţie de simpatiile 
politice ale sursei ştirilor, era vorba fie de o conspirație a CIP, fie 
de un atac terorist. 

- Am văzut-o pe Albastra cu doar câteva luni în urmă. 

Jack se strădui ca vocea să nu-i tremure și turnă cafea într-o 
ceașcă gradată din Pyrex. 

- Ar fi trebuit să-i duc o parte din Zacuity. 

- Asta nu-i bine, Jack, nu-i bine deloc. Dacă face parte din 
vânătoarea a cărei ţintă ești tu, ai încurcat-o serios. Trebuie să 
dispari naibii de aici și să ne lași pe mine și pe Med să ne ocupăm 
de dezvoltarea terapiei. 

- Nu. Aveţi nevoie de ajutorul meu. O să dureze doar câteva zile. 

- El ar putea să fie chiar acum în drum spre locul ăsta. 

- N-are cum. Albastra își ştia bine rahaturile cu securitatea. Chiar 
dacă el a pus mâna pe servere, i-ar lua sute de ani să le decripteze. 

- Nu crezi că o să vină după mine? După laboratorul ăsta? Nu 
e foarte greu de ghicit că ai fi putut ajunge aici. 

Jack tresări enervată. Oare Krish chiar credea că ea nu avea 
idee cum să rămână ascunsă? 

- Nu există legături între noi pe rețeaua publică de cel puțin 
douăzeci și cinci de ani. Și nici nu vor fi în stare să-mi urmărească 
datele până aici. Îmi iau o mulțime de măsuri de siguranță. 

Își pipăi cuțitul, care îi redirecționa automat toate comunica- 
țiile printr-o rețea de anonimizare care se întindea pe toată Terra 
şi trecea prin cel puţin două staţii de cercetare de pe Lună. 

Krish nu părea convins. Jack ar fi vrut să-l apuce de lâna sin- 
tetică ca buretele a jachetei și să urle la el că știe ce face. Oare nu 
putea să respecte faptul că proiectul ăsta era pentru ea mai impor- 
tant decât orice altceva? Nu. Habar n-avea ce înseamnă să plătești 
prețul pentru a fi făcut ceva riscant. 

- Ascultă — i-am otrăvit pe oamenii ăia cu drogul meu. Trebuie 
să repar chestia asta. 

Krish se uită la mâinile lui Jack, de pe masă, printr-o hologramă 
care se ridică dintr-o pauză comercială a fluxului de știri. Era lo- 
goul lui Zaxy, o literă Z antropomorfizată, dansând cu o femeie 
care fusese eliberată de disforia sexuală de către un nou medica- 
ment numit Languidity. Faţa lui Krish împietri într-o expresie pe 
care Jack n-o văzuse niciodată pe vremea când fuseseră iubiți. 

- Să trecem la treabă atunci. 

Când Krish și Jack ieșiră din bucătărie, Med tocmai îi explica 
proiectul unei femei al cărei păr negru creștea în petice pufoase 
în jurul unor liane mov înrădăcinate în scalpul ei. Erau cufundate 
amândouă într-o conversație despre cum soluțiile antidependență 
existente ar putea fi integrate într-o terapie. Sosiră și alți studenți 
pentru orele de laborator de dimineaţă, iar unii se apropiară s-o 
salute pe noua cercetătoare, a cărei apariţie la miezul nopții de- 
venise subiectul bârfelor de laborator. 

Privindu-i, Jack trebui să admită că Laboratorul Liber semăna 
cu acel spaţiu ideal de cercetare la care visaseră ea şi Krish demult, 
pe vremea Pastilelor Biliare. Tot ce produceau era liber și nebre- 
vetat. Toate schemele și lucrările de cercetare erau pe rețeaua 
publică. Aproape oricine, chiar și dintre cei care nu erau studenți, 
putea folosi echipamentul Laboratorului Liber dacă avea o idee 
interesantă. 

Desigur, nimeni de aici nu pirata, sau cel puţin nu oficial, deşi 
câteodată asta era cea mai bună soluţie pentru a salva vieți rapid. 
Iar o mare parte din munca lor deschisă era până la urmă absor- 
bită în PI brevetată, de către marii deținători de brevete. Companii 
ca Zaxy și Fresser veneau aici tot timpul, pentru a recruta oameni 
din acest rezervor de talente. 

Și totuși, Laboratorul Liber era suficient de liber pentru a oferi 
adăpost unui pirat pe care Coaliția Internaţională pentru 
Proprietate ar fi fost fericită să-l vadă ucis. Nu era puţin lucru. 


Primăvara lui 2119 


La începuturile sale, Laboratorul Liber era situat la mare adân- 
cime sub pământ, într-o încăpere cavernoasă și prăfuită pe ale 
cărei uşi fuseseră scrise cu şabloane, cu o sută de ani înainte, cu- 
vintele „CENTRU DE CALCUL“. Cu ajutorul bursei lui Krish 
se refăcea rețeaua, instalația sanitară și se dublau pereţii, dar mer- 
gea greoi, așa că existau o mulțime de birouri şi cubicule pe ju- 
mătate terminate unde puteai să te incolăcești şi să dispari. 

Într-o seară, după o serie de teste deosebit de obositoare, Jack 
fabase o saltea subțire, o târâse în sus pe o scară spre o mansardă 
neterminată, aflată deasupra frigiderelor bibliotecii de secvenţe, 
şi adormise în spatele unor cutii aruncate ce serviseră la expedie- 
rea unor dispozitive de pliere a proteinelor. Acolo, sus, zgomo- 
tele laboratorului se auzeau înăbușit și totul avea mirosul 
liniștitor şi ierbos al spumei de împachetat. De la arestarea ei, 
dormise pentru prima dată bine și nu se mai întorsese acasă la 
Krish. Toată lumea din laborator știa că locuieşte în mansardă, 
dar nu era un lucru neobișnuit pentru cercetători să facă așa ceva 
când erau foarte implicaţi în munca lor. 

În următoarele câteva luni, cutiile îi serviră drept dormitor, 
iar filmele 2-D reprezentaseră distracţia ei de seară. Krish o lăsă 
în pace, ocupat cu noul lui rol de manager al unui laborator bine 
finanțat, iar ea se pierdu pe sine în liniștea înghețată și casantă a 
iernii din Saskatchewan. Își dădu seama că simplitatea muncii ei 
era un fel de regulator GABA! care îi calma trăirile extreme și o 
lăsa să se ocupe de orice naiba avea să mai urmeze. 

La vremea când primăvara transforma preriile în câmpii pe 
care grânele se unduiau, Jack o întâlni pe Lyle Al-Ajou. Lyle era 
starul printre postdoctoranzii lui Krish și avea pe craniul pe jumă- 
tate ras un tatuaj care conţinea o eroare. Trebuia să se modifice 
într-o anumită secvență care trecea prin imaginile mai multor flori 
comune, dar se deteriora de fiecare dată când înflorea sub forma 
unui mac de un portocaliu-aprins. Imaginea statică, pe pielea ei de 
un brun deschis, o făcea să aibă un aer simpatic și ușor rătăcit. 

Era 2.00 a.m., iar vederea lui Jack se tulbura de oboseală în 
fața unei linii de cod, când primi un ghiont de la Lyle, pe rețea. 
„Mă primeşti să dorm cu tine în noaptea asta?“ În imagine, Lyle 
arăta timidă. „Mai am puţin și pic jos, iar secvența mea de clone 
se coace oricum abia dimineață. Ai un pat acolo, nu?“ Lyle arătă 
în sus, oarecum în direcția mansardei unde stătea Jack, și ridică 


! Acidul gama-aminobutiric (GABA) este un neurotransmițător inhibitor al 
sistemului nervos central, împiedicând excitarea prelungită a neuronilor (n. tr.). 

întrebător din sprâncene. Era o rugăminte inocentă sau ceva mai 
mult? Jack nu mai făcuse sex de la încercările neindemânatice de 
după închisoare, cu Krish. Dorinţele ei păreau la fel de frânte cum 
îi fuseseră și oasele. Nu-și putea da seama ce își dorea, iar în ce-i 
privea pe alți oameni, chiar nu avea nicio idee. 

„Nu încerc să mă dau la tine, jur“. Lyle rânji. „Sunt doar atât 
de obosită încât nu cred că pot ajunge până acasă.“ 

Toţi ceilalți plecaseră pe la miezul nopţii. Jack ridică din 
umeri. „Sigur.“ 

În semiântunericul din mansardă, înconjurate de cutii marcate cu 
logourile corporatiste ale unor instrumente științifice, Jack și Lyle 
se treziră brusc. Nu se mai puteau opri din vorbit. Discutară din nou 
despre rezultatele unui proces recent de încălcare a unui brevet. 

- Nu pot să cred că i-au dat lui Thornton zece ani de închisoare, 
șuieră Lyle agresiv. Ce dracu’? Nu vindea medicamentele alea. Le 
dădea pe gratis la el în cartier din cauza unei afurisite de epidemii. 

- Faţă de zece ani de închisoare, experiența mea pare o plim- 
bare în parc. 

Lyle nu zise o vreme nimic. Însă până la urmă, vorbi cu glas 
nesigur. 

- E OK să te întreb cum a fost? Am citit Pastilele Biliare şi am 
tot încercat să-mi fac curaj să te întreb, dar întotdeauna mi-a fost 
teamă să nu ţi se pară de prost-gust sau penibil, să nu mă comport 
ca un fan sau ceva. 

- A fost plictisitor, în cea mai mare parte. 

Jack se opri, înainte de a mai dezvălui orice altceva. Fata era 
protejata lui Krish. N-avea sens să se lanseze într-o diatribă despre 
cum șeful iubit și culturaliberist al lui Lyle se dăduse cu dușmanul 
și abandonase cauza în timp ce ea, Jack, învăța despre ingineria 
oaselor pe propria-i piele. In plus, exista o altă chestie pe care, 
dintr-odată, Jack ar fi dorit cu disperare s-o afle. 

- Vorbeai serios când ai zis că nu vrei să te dai la mine? 

- Nu trebuie s-o iei chiar în serios. Se poate să fi exagerat cu... 
lipsa mea de interes... destul de mult. 

Jack se ridică într-un cot și o privi fix pe Lyle, încercând să-și 
dea seama de ce forma arcuită a nasului ei îi făcea fiecare trăsătură 
a feței mai frumoasă. O rază de lumină de la laboratorul de dede- 
subt lumină petalele statice ale tatuajului și, în acel moment, Jack 
nu se mai putu abține. O apucă pe Lyle mai tare decât ar fi vrut și 
O sărută mai tare decât și-ar fi dorit să sărute pe oricine în ultimul 
an. Poată că reacţiona prea intens, dar era o senzație imbătătoare 
să-și dea seama, din nou, de forța dorințelor ei. Lyle nu se supără. 
În strânsoarea braţelor lui Jack, se zvârcoli de plăcere și gemu. 

Dormiră amândouă doar o oră, cât se coapseră clonele lui Lyle, 
iar a doua zi erau cei mai fericiți zombi nedormiţi din laborator. 


11 iulie 2144 


Jack își puse paharul de laborator cu cafea pe masă, lângă Med, 
şi privi spre mansarda unde Threezed încă dormea. Trecuse mai 
mult de un sfert de secol, iar ea încă dormea prin magazii de la- 
boratoare. Iar viitorul îi era mai nesigur decât oricând. 

- Iată ipoteza mea cu privire la o posibilă terapie, anunță Med. 
Trebuie să ocolim tiparele de recompensă pe care Zacuity le-a creat 
în cazul celor supradozați și putem face asta doar dacă dezactivăm 
amintirea oamenilor despre dependență. Amintirea recompensei 
muncii este exact ceea ce-i face pe dependenţi să se întoarcă pentru 
a căpăta mai mult, chiar şi după detoxificare. De fiecare dată când 
vor vedea un indiciu ce le amintește de muncă - indiferent că e un 
fund de tăiat pâinea sau o bidinea -, vor vrea să mănânce iar 
Zacuity. Cu timpul, receptorii de dopamină le vor crește la loc, 
iar asta ajută, dar principalul e să scăpăm de amintirile recompensei. 

- Are logică, zise gânditor Krish. Ce fel de blocant de memo- 
rie ai folosi? 

- Fiți atenți aici. 

Med își permise un rânjet scurt și le arătă o structură molecu- 
lară care erupse în aer ca o serie de legături abstracte. Era o colec- 
ție de părți biologice preexistente, impreună cu o proteină pe care 
Med o pliase ea însăși. 

- Am botezat-o Retcon. 

Krish făcu câțiva pași în jurul mesei, pentru a vedea proiecția 
din toate unghiurile. 

- În esență, ceea ce vom face va fi să stabilim continuitatea 
retroactivă în creier. Modificăm neuronii pentru a evita amintirea 
recompensei alimentate de Zacuity și conectăm trecutul dinaintea 
dependenţei cu prezentul. Ai putea spune că realizăm un prezent 
alternativ pentru creier, bazat pe schimbarea a ceea ce crede el că 
s-a întâmplat. 

- Pare simplu. 

Tonul lui Krish oscila între nepăsare și sarcasm și o făcu pe 
Jack să-și amintească de ce-l iubise odinioară atât de mult. 

- Care va fi rezultatul practic pentru o persoană care va primi 
această terapie? întrebă un student cu o claie roșie de păr cre şi 
cu o expresie foarte serioasă. Adică vor uita pur și simplu că au 
luat vreodată substanța care le-a dat dependența? Sau doar toate 
indiciile care îi determină să-și dorească s-o ia din nou? 

- Nu sunt sigură, recunoscu Med, uitându-se la Jack în spe- 
ranța că ea îi va veni în ajutor. Cred că vor uita unele lucruri, dar 
nu știu cât sau cum vor simţi asta. 

- Dar nu vei distruge ani întregi de amintiri? 

Jack își dădu seama că puştiul va continua să pună întrebări, 
iar Med nu avea multă experienţă cu studenții curioși. 

- Uite care-i treaba, interveni Jack. Retcon nu e un panaceu 
pentru fiecare tip de dependență. Nimeni nu poate face așa ceva. 
Dar va funcţiona ca terapie pentru oamenii care au luat Zacuity. 

Îi atrăsese atenția studentului, iar Med încuviință, recunoscătoare. 

- Avem potențialul de a salva mii de vieți. 

Aparent convins, studentul își îndoi degetul în direcția simu- 
lării lui Med, descărcând-o în ochelarii lui. Botul se adresă din 
nou grupului. 

- E cineva care vrea să ne ajute? Am putea împărți unele 
dintre simulările astea astăzi, pentru a modela felul în care dife- 
rite molecule ar putea afecta creierul. 

Jack ridică mâna. 

- Trece-mă pe listă. 

- Desigur, o parte le voi face eu. 

Următorul voluntar fu o postdoctorandă care tastase pe masa 
de laborator când vorbise, iar mişcările degetelor Îi fuseseră cap- 
tate de senzori aflați pe încheieturile mâinilor care le traduceau 
în atingeri de tastatură. Salopeta pe care o purta era acoperită cu 
petice care păreau să răspundă la sunetul vocii ei. Când vorbea, 
toate deveneau roșii, apoi, trecând prin verde, redeveneau negre. 
Masteranda cu lianele care-i creșteau din cap, cu nimul Catalyst, 
se oferi și ea ca voluntar. Studentul serios, care nu avea alte orna- 
mente speciale în afară de expresia facială gravă, verifică nu se știe 
ce în ochelarii săi, apoi se uită la Med și la Jack. 

- Treaba asta mă intrigă, spuse. O să ajut acum, câteva ore. 
N-am cursuri până mâine. 

O clipă, Jack își permise să se lase fermecată. Acești studenți 
își iubeau atât de mult munca din Laboratorul Liber, încât veneau 
aici când nu aveau cursuri, dis-de-dimineață, doar ca să găsească 
de studiat ceva „care să-i intrige“. De mult nu mai lucrase la un 
proiect de medicament cu oameni care să facă asta de dragul fio- 
rului descoperirii. De obicei, echipele ei de laborator erau moti- 
vate de moarte sau de bani - oamenii erau pe jumătate înnebuniți 
de dorința de a îndepărta moartea și de a se scălda în cantități 
uriașe de bani. Nu era sigură care dintre aceste motivații consti- 
tuia un combustibil mai bun pentru inovaţie: credințele naive, 
dar etice, sau nevoia de supraviețuire. 

Med organiză iute simulările, împărțindu-le egal între mem- 
brii echipei Retcon, creată ad-hoc. 

Apoi, absorbiți de analize, membrii echipei tăcură. La mai mulți 
metri deasupra lor, ferestrele dreptunghiulare ale Laboratorului 
Liber luminau pereți acoperiți de rafturi, dezvăluind, în pete pră- 
foase de lumină, proiectele pe jumătate terminate a zeci de geneti- 
cieni. Sisteme PCR! de mărimea pumnului lui Jack stăteau în cutii 


1 PCR (Polymerase Chain Reaction, reacție de polimerizare în lanţ), în biolo- 
gia moleculară, este o metodă de amplificare in vitro a unei secvețe ADN (n. tr.). 

cu cabluri şi cu rezervoare de mostre cu autorăcire. În interiorul 
unei cutii de pantofi transparente, un braț robotic recolta o sec- 
vență amplificată din culturi microscopice aflate pe o tavă. 

Sub o fereastră era montat cu bolțuri un plantator lung, plin 
cu pământ umed, iar din el se ițeau tulpini verzi de grâu modifi- 
cat, ale cărui semințe moi erau bogate în suprimatori de tumoare. 
Sub el, cineva ocupase un raft întreg de trei metri cu un experi- 
ment de reparare a lonjeroanelor de metal cu ajutorul noilor ră- 
şini epoxidice cu viruși. Unul dintre aceste lonjeroane crescuse 
frumos la loc, însă un altul dezvoltase o tumoare stranie, strălu- 
citoare, care mânca din raftul de dedesubt. Lângă lonjeronul bul- 
bos era postat un anunţ care spunea: „Rog curăţaţi. Dacă nu se 
va îndepărta până la 1-8-44, SE ARUNCĂ.“ 

Jack se uită la tumoare şi își imagină molecule. 

Șmecheria cu terapia ar fi fost să întrerupi sau poate doar să 
ştergi acele amintiri hiper-recompensatoare ale muncii. Ceea ce 
nu reprezenta chiar o sarcină ușoară. Nu era ca şi cum în creier 
ar fi existat un centru unic al memoriei, cum nu exista niciun 
centru unic al recompensei. Era vorba, peste tot, de trasee mole- 
culare, de conexiuni între diversele regiuni, de conversații între 
neurotransmiţători și receptori. 

Med ridică puţin privirea de la ceea ce făcea pe masă, exact 
atâta cât Jack să observe asta cu coada ochiului. 

Jack îi trimise un mesaj de pe tabletă. Ce e? 

- Ai putea să vii cu mine până în biroul lui Krish? Cred că 
trebuie să-i cerem părerea despre o chestie. 

- Aveţi ceva? întrebă studentul cel serios. 

- Nu încă, David, îi răspunse Med. Dar vreau să văd ce zice 
Krish despre asta. 

Se strecurară printre mesele de lucru, oprindu-se o clipă în faţa 
ușii lui Krish înainte ca el să le facă semn să intre. 

- Pacientul meu - supradoza de Zacuity - a murit acum câ- 
teva zile. Acum mai sunt în spital încă cinci oameni cu aceleași 
simptome, iar supraveghetorul meu întreabă dacă mă pot în- 
toarce acasă mai repede. 

- Nu-i răspunde, pur și simplu, spuse Krish. Zi-i că ai fost în 
afara rețelei pentru câteva zile. 

- Nu poate să-i ascundă că a citit mesajul, Krish. 

Modul sofisticat în care înțelegea rețelele moleculare din creier 
nu-l ajuta pe Krish să cunoască prea bine funcționarea rețelelor 
de computere. O clipă, păru confuz, apoi ridică din umeri. 

Jack se întoarse spre Med. 

- Tu ce vrei să faci? Putem prelua noi controlul aici, dacă 
trebuie să te întorci, și să lucrăm la Retcon de la distanță. O să 
creăm un depozit de date anonim pe un server public - fii doar 
atentă să foloseşti un cripto bun când încarci datele. 

Med îşi privi mobilul din mâini, apoi se uită la Laboratorul 
Liber. Echipa Retcon uitase să-și mănânce prânzul, dar luaseră o 
pauză pentru un ceai timpuriu. Catalyst îl înghiontea pe David 
în coaste, obținând în sfârșit de la el un chicotit. Postdoctoranda 
cu petice activate de sunet proiecta un fel de animaţie în aer, 
deasupra mesei. În spatele lor, Theezed cobora scara de la man- 
sardă, înfăşurat doar cu un prosop și îndreptându-se spre dușuri. 

- Vreau să rămân, spuse botul, cu ochii la Threezed. Dacă 
sunteţi și voi de acord. 

- E-n regulă, din partea mea. Tu conduci treaba asta. 

- Mai e ceva, continuă Med. Săptămâna trecută am trimis o 
interogare despre Zacuity către un grup de terapie a dependenței. 
Acum câteva ore, cineva care pretinde că lucrează la Zaxy mi-a 
scris de pe un cont public temporar și mi-a spus că sunt și alte 
probleme. Se pare că victimele nu sunt doar de pe stradă. 

Jack se rezemă de sticlă şi cugetă. 

- Înseamnă că e destul de serioasă treaba dacă cineva din inte- 
rior este dispus s-o denunțe. 

- De unde ştii că mail-ul ăsta nu e o capcană? 

Întrebarea evidentă a lui Med o lăsă pe Jack fără cuvinte. CIP ar 
fi putut cu ușurință să urmărească mail-ul acela până la destinatar. 

- O, la dracu”, l-ai primit aici? 

- Nu, m-am logat de la distanţă la serverul de la lucru. N-o să 
ajungă decât până la Yellowknife, dacă sunt la pândă. 

Krish arăta ca și cum i-ar fi venit să vomite. Era exact genul de 
rahaturi cu spionaj de care Jack știa că se ferește mai mult decât 
de orice altceva. Și-l imagina cum calculează riscul pe care l-ar putea 
constitui proiectul lor pentru cea mai recentă finanţare a lui. La 
naiba, de fapt ea nici n-avea de unde să știe că nu e finanțat parțial 
de Zaxy. Se înfioră când îl văzu cum deschide gura, așteptându-se 
să-i dea afară din micuța lui bulă fericită, unde radicalismul nu 
creștea decât atâta cât i-o permiteau frontierele corporatiste. 

- Crezi că supraveghetorul tău știe ceva? vorbi Krish neaștep- 
tat de calm. Că te cheamă de fapt înapoi fiindcă a primit o scri- 
sorică urâtă de la biroul CIP al Zonei? 

- Se poate. 

- Atunci înseamnă că ai nevoie de un motiv bun să rămâi aici. 
Unul pe care să nu-l pună nimeni în discuţie. 

Făcu, distrat, un gest spre birou. Arăta ca și cum ar fi citit 
subiectele unor mail-uri fără să le deschidă. 

- Trebuie să fie și o chestie care să justifice de ce ai fost un pic 
secretoasă. 

Zâmbi răutăcios în colțul gurii. 

- Med, ai venit la laboratorul meu recomandată călduros de 
unul dintre cei mai buni ingineri geneticieni pe care am avut 
vreodată plăcerea să-i cunosc. 

Arătă spre Jack. Vocea îi devenise brusc ceremonioasă, de 
parcă s-ar fi adresat unui public. 

- Sunt foarte mulțumit că ai fost de acord să vii la un interviu 
de angajare anunţat cu așa de puţin timp înainte, deoarece, din 
nefericire, dezvoltatorul nostru pharma cel mai bun ne-a fost 
furat săptămâna trecută de Universitatea Columbiei Britanice. 

Se întoarse spre Med, care începuse și ea să zâmbească. 

- Cred că-ți putem face o ofertă care va putea concura cu 
Yellowknife, indiferent cât te-ar plăti acolo, și, în calitate de cercetă- 
tor asociat, vei avea propriul buget și propria echipă de cercetare. 
Îmi dau seama că s-ar putea să mai ai nevoie de timp de gândire, 
doctore... Cohen, dar am fi încântați dacă ai începe să lucrezi 
chiar acum la un nou proiect pe care l-am lansat. 

- Vai, vă mulțumesc, doctore Patel, răspunse Med cu un ton 
la fel de teatral ca al lui Krish. Dar îmi puteți spune Med, dacă 
tot vom lucra împreună. Așa îmi spune toată lumea. 

Acest dialog liniştit era un lucru mic, o şmecherie pentru a 
alunga bănuielile. Era însă și ceva uriaș, o slujbă reală, tipul de 
muncă pe care Jack și-l imaginase odinioară pentru ea însăși, chiar 
în acest laborator. O apucă ameţeala când se gândi cât timp tre- 
cuse de când ar fi vrut o astfel de slujbă și câte alegeri o făcuseră 
să se rupă de locul acesta. Privindu-i pe Krish și pe Med, o cu- 
prinse deodată un val de afecțiune aproape dureroasă - nu doar 
pentru această cercetătoare tânără și deșteaptă, ci și pentru băr- 
batul care recunoscuse în Med un excelent om de știință. Venirea 
la Laboratorul Liber se dovedise a fi prima decizie bună a lui Jack, 
după un şir de decizii incredibil de proaste. 

Se strecură timid în spatele lui Krish, uitându-se peste umărul 
lui la ce avea pe birou. Sub degetele lui se afla fișa de personal a lui 
Med de la Yellowknife. Un portret alb-negru al botului plutea 
deasupra numelui și titlului său: Medea Cohen, doctor, cercetător 
asistent. Specializări: testare şi dezvoltare farmaceutică, neuroge- 
netică. Urma o listă ordonată de publicaţii, dintre care la unele 
numele lui Med apărea primul. Câteva afilieri profesionale, in- 
clusiv calitatea de membru într-un ONG care lucra cu grupuri 
ce țineau de Culturaliberă. Era portretul perfect al unei cercetă- 
toare tinere, ambiţioase, cu vederi largi, specializate în inggen - 
fără pete, fără perioade lipsă în dosarul de angajare, fără articole 
publicate altundeva decât în jurnale revizuite de experți. 

Până acum câteva zile, Med fusese o fată foarte cuminte. Și 
Krish tocmai o premiase cu genul de slujbă la care visează orice 
cercetător asistent. Nu avea să mai aibă vreodată nevoie să se 
întoarcă la Yellowknife. 

Deși soarele apunea, fiecare suprafață din medina continua să 
iradieze căldură. Dar ceainăria rămânea răcoroasă, și clienții nu 
transpirau, mulțumită aerului răcit cu apă. Eliasz comandă niște 
oolong aromat, de la capătul unui bar lung făcut din lemn lăcuit, 
mărginit de un model maur din poligoane savant întrepătrunse. 
Prin ferestrele de un cenușiu întunecat se vedea o mică alee, una 
dintre multele străduțe umbrite de copaci care șerpuiau prin cel 
mai vechi cartier din Casablanca. Peste drum, o arcadă bordată cu 
ceramică albastră dădea spre o curte abia vizibilă. Alături, o femeie 
umplea ulcele cu apă dintr-o fântână ale cărei pietre, aranjate cu 
grație, datau de pe vremea când aici era o țară numită Maroc. 
Acum, Casablanca era unul dintre orașele-port cheie ale Federației 
Africane, ce atrăgea capital internaţional. În adâncitura unde pe- 
reții de spumă scorojiţi ai unui bloc de apartamente întâlneau 
strada, un băiat își aranjă niște mărfuri pe care voia să le vândă: un 
cărucior unde stăteau îngrămădiți pești lungi, de forma unor să- 
geți, și o cușcă unde bâzâiau drone de perimetru fabricate ieftin. 

Mulțimea celor care ieșeau de la lucru începu să curgă pe dru- 
murile medinei, descărcată periodic din autobuzele cu aer con- 
diționat care soseau la fiecare cinci minute de la Biotech Park. 

Era ușor să recunoşti ținutele business printre localnici. Unii 
purtau thawb! albe, imaculate sau caftane brodate peste pantalonii 
eleganți; unele femei aveau părul acoperit cu un jihab colorat sau 
capătul unui sari aruncat peste umăr; unii se îmbrăcau în blugi 
din Zonă şi cămăși cu nasturi, alții se credeau retro în costume 
occidentale de pânză ușoară sau bumbac dungat, dar erau și unii 
care își dezgoleau partea de sus a coapselor şi piepturile purtând 
țesături transparente, sugerând că talentele lor erau prea impor- 
tante pentru angajatori ca să le mai pese de decență. Toţi sporo- 
văiau între ei sau pe rețea prin clipsuri de urechi, ochelari, 
perimetre, implanturi și dispozitive specializate și invizibile. 

Mulți dintre ei aveau să se oprească la una dintre ceainăriile 
secrete în stil praghez apărute aici în cei șaizeci de ani care trecu- 
seră de la Colapsul de la sfârșitul secolului douăzeci și unu, când 
populațiile și fermele fuseseră distruse de molime. Apoi recent 
formata Federație Africană crease, la cartierul ei general din 
Johannesburg, un plan pe zece ani și le promisese celor trei sute 
de milioane de cetățeni supraviețuitori că va construi economia 
agricolă cea mai avansată tehnologic din lume. 

O reformă generală permitea Federației să transforme, practic, 
întregul continent într-o zonă economică specială, fără reguli care 
să îngrădească în vreun fel cercetarea ce ar fi putut face din nou 
agricultura eficientă. Companii din Eurozonă și din Uniunea 
Asiatică se repeziseră spre orașele cosmopolite ale Federaţiei pen- 
tru a cerceta animale transgenice care să secrete medicamente, 
organisme artificiale cu creștere rapidă, ingineria metagenetică a 
solului vegetal și exo-agricultura care ar fi putut prospera în afara 
planetei, pentru a fi exportată în coloniile de pe Lună și de pe 
Marte. Descoperirile recente din ingineria moleculară fuseseră 
considerate nesigure și discutabile din punct de vedere etic în 
celelalte coaliții economice. Dar nu şi în Federaţia Africană. 

Printre cele mai de succes afaceri care răsăriseră din libertatea 
legală nelimitată, se numărau firme fondate de ingineri din Praga, 


Îmbrăcăminte arabă tradițională, largă și lungă (n. tr.). 

Budapesta și Tallinn. Companiile atrăseseră mai multă lume din 
Eurozona Centrală și, odată cu aceasta, apăruse și cultura ceaină- 
riilor secrete — cămăruţe răcoroase și întunecoase, cu uși nemar- 
cate, unde clienţii trebuiau să-l ştie pe paznic sau să șoptească o 
parolă. De obicei, „secretul“ era doar o formalitate fără sens. 
Puteai găsi parolele, nu prea bine păzite, pe rețea sau puteai face 
cunoștință cu paznicul transmițându-i niște cripto-bani. Astfel de 
ciudățenii specifice Eurozonei se contopiseră ușor cu obișnuita 
cultură a ceaiului care exista de secole în medina. 

Și totuși, unele ceainării își luau secretele în serios. Ca de exem- 
plu aceasta, fără nume, unde Paladin stătea în picioare şi analiza 
substanţele chimice foarte difuze produse de zeci de varietăți de 
frunze de ceai, uscate și scufundate în apă încălzită la temperaturi 
precise. Unul dintre operatorii sub acoperire ai CIP din Federație 
le dăduse parola secretă. Se știa că locul atrage hackeri și pirați. 
Totuși, pentru Paladin, clienții erau imposibil de deosebit de po- 
topul de corporatişti de afară. Acesta era probabil motivul pentru 
care Eliasz îi dăduse un exercițiu de UMINF la care să lucreze în 
următoarele ore. Botul trebuia să-și rafineze deprinderile sociale 
şi nu exista un loc mai bun decât o ceainărie unde încercau să 
cunoască cât mai multă lume. 

Eliasz îl înghionti pe Paladin, făcând un gest aproape imper- 
ceptibil spre bărbatul de lângă el. După ce comandase ceaiul, omul 
se aplecase atât de tare peste bar, încât Paladin putea vedea o dungă 
palidă de piele deasupra taliei pantalonilor. Era timpul să-și încerce 
mișcarea de deschidere. Oferă un pic de informaţie personală, și 
umanii îți vor răspunde sigur oferind un pic dintr-a lor. 

- N-am mai fost aici și nu e cum m-am așteptat, vocaliză 
Paladin, întorcându-și torsul și fața spre bărbat, care privi în sus 
cu o expresie vag surprinsă. Nu se așteptase să i se adreseze ni- 
meni, și cu atât mai puțin un robot uriaș. 

- Mda? Credeai că o să găsești hidrocarburi de băut? 
Cu senzorii din spate, Paladin îl văzu pe Eliasz dându-și ochii 
peste cap. Gluma cu boții care caută hidrocarburi la bar era deja 
veche de acum patruzeci de ani, iar astăzi trecea drept extrem de 


AUTONOM | 147 


condescendentă. Însă bărbatul abia dacă era suficient de matur 
încât să-i fi crescut o mustăcioară, care arăta ca două cratime 
aruncate în mijlocul feței. 

Paladin își făcu iar curaj, hotărât să continue cu succes 
interacțiunea. 

- Eu sunt Pack, iar el e Aleksy. 

Arătă spre Eliasz. Pack era un nume foarte comun printre 
boții asistenţi de laborator. 

- Eu sunt Slavoj. 

Bărbatul întinse mâna, apucând între degete aliajul ușor al 
mâinii lui Paladin. Probele de sânge arătau niveluri crescute ale 
cafeinei. Un semn bun. Putea duce imediat la un info-dump!, cu 
un efort minim de stimulare. 

Paladin alese o deschidere care părea să dea întotdeauna rezultate: 

- De unde eşti? 

Slavoj îşi dădu drumul la gură, povestindu-și întreaga viață, 
într-o grabă care se datora stimulentelor. Venise de undeva din 
Eurozona centrală pentru a lucra cu prietenii lui la un startup de 
inginerie a țesuturilor, dar li se terminaseră banii. Acum făcea 
studii de piață asupra mușchiului crescut pe spaliere, comandate 
de fabricile de carne. Slavoj scutură melancolic din cap spre 
Paladin și Eliasz. 

- Cred că ceea ce vreau să spun e că locul ăsta nu este tărâmul 
fericit al vânătorii? de joburi, în momentul de față. Ți se spune 
Că aici e uşor să te îmbogățeşti, dar asta înseamnă de fapt că nu e 
așa de greu să fii sărac. 

Paladin îşi înclină capul într-un mod care indica simpatia și 
1IMproviză. 

- Am auzit aceeaşi chestie și de la alții, pe aici. 


! Un volum mare de date, furnizat dintr-odată (n. tr.). 
2 Aluzie la locul mitic unde nativii americani cred că vor merge după moarte 
(n. tr.). 

Stârni astfel o altă diatribă a lui Slavoj despre diverse slujbe pe 
care încercase să pună mâna, dar nu reușise, deși nu fusese în ni- 
ciun caz vina lui. 

Fliasz își apăsă mâna lui caldă pe talia lui Paladin. Botul reu- 
şise, într-adevăr, să creeze o conexiune cu Slavoj. Pentru o clipă, 
Paladin simţi fulgerător un lucru care mergea dincolo de plăcerea 
obișnuită, programată, de a fi îndeplinit o sarcină și de a-l fi mul- 
țumit pe Eliasz. Se distra. Trimise, în mod spontan, un emoji 
zâmbăreț către perimetrul lui Eliasz. Când îl primi, bărbatul îl 
lovi ușor pe spate într-un fel de ritm amabil și fără scop. 

În spatele barului, maestrul de ceai turnă apă aburindă într-un 
vas înalt de argint ștanţat, plin cu frunze de mentă. Pocni din 
degete spre un băiat într-o cămașă albă, apretată, care puse vasul 
pe o tavă cu două pahare, în timp ce maestrul mai așeză o farfu- 
rioară cu biscuiţi dulci cu cardamom pe tejghea, în fața lui Slavoj. 
După ce băiatul duse tava la o masă din colț, ocupată de câţiva 
bărbaţi, maestrul se așeză pe un taburet scund din spatele barului 
şi se uită pe furiș la carapacea lui Paladin. 

În ceainărie intră un grup mare de oameni, certându-se aprig 
în legătură cu o istorie care se tot răspândea în depozitele de texte 
științifice. 

- N-au cum să fie idioții de la Smaxo destul de deştepţi pentru 
așa ceva. 

- Ştiu oameni care fac R&D și care nu sunt proști, răs- 
punse un bărbat care își injectase sub craniu implanturi 
osoase, remodelându-l în forma unei hărți frenologice bizare, ale 
cărei regiuni erau tatuate cu cuvinte ca „sex“ sau „whisky“. De ce 
nu și-ar păstra o ușă secretă în propriile medicamente? Le ia ju- 
mate din planetă. Este mecanismul perfect de control social. 

O femeie cu faţa ascunsă parțial de un dispozitiv voluminos 
de jocuri încuviință. 

- Absolut, spuse ea, făcând să-i zvâcnească mâinile ornate cu 
senzori. 

Nu era clar dacă vorbea cu cineva la distanță sau participa la 
conversaţia din ceainărie. 

- N-are sens, spuse primul bărbat. Dacă scopul tău este să-i 
calmezi pe protestatari, de ce să nu dezvolți pur și simplu o sub- 
stanță care să facă asta? O chestie pe care-o poți pulveriza peste o 
mulțime? De ce să pui ceva în medicamente care să trebuiască 
declanșat de un catalizator? E pur și simplu mult prea complicat 
şi dificil. 

- Poate că respectivul catalizator e o imagine sau un cuvânt. 
Ceva ce poți transmite la distanță, replică agitat tipul cu modifi- 
cările craniene, iar mușchii săi arătau un vârtej de activitate elec- 
trică. Altfel, cum poți explica pozele cu acele întâlniri dintre 
vicepreședintele Smaxo și ministerul apărării Zonei Comerciale? 
Crezi că făceau schimb de LOL-uri? Coaliţiile economice vor o 
modalitate de a-i impiedica pe oameni să protesteze față de raha- 
turile lor. 

- Bine, sunt sigur că Smaxo face afaceri cu Zona, dar chiar o ușă 
secretă declanșată de un cuvânt? Care să determine unele molecule 
reziduale din sângele tău să-ți bage creierul în modul Theta!? 

Bărbatul care vorbise avea părul scurt și o cămașă albă, ceea 
ce-l plasa clar în tagma corporatiștilor. 

- Scuze, dar pur și simplu nu cred așa ceva. 

Grupul se îngrămădi lângă bar, iar corpurile lor formară o 
serie caldă de obstacole în jurul lui Paladin și al lui Eliasz, în timp 
ce porii lor emanau sudoare, excitație și euforice metabolizate. 

- Am o schemă care funcționează exact așa. 

Tot grupul tăcu ca s-o asculte pe femeia înaltă al cărei cot se 
sprijinea ușor de braţul lui Paladin. Avea un smoc roz pe capul 
cafeniu și altminteri ras și purta tradiționala cămașă încheiată în 
față a Eurozonei. În buzunarul de la piept avea înghesuit un spec- 
trometru de masă. 

- Bacterii declanșate de sunet. Am zombificat odată un club 
întreg punând ceva în toată băutura. l-am făcut pe toți băieții să 
danseze la bară și am pus videoul pe rețea. 


1 Unde cerebrale care apar în starea de somn (n. tr.). 

Era mai puțin excitată decât ceilalți, iar o mostră de sânge pre- 
levată pe furiș dovedi că n-are în sistem alte droguri în afară de 
cafea. Când mâneca ei atinse brațul lui Paladin, acesta percepu 
molecule asociate sistemelor de purificare a aerului. Femeia stătuse 
mult timp într-un dom sau sub pământ înainte de a veni azi aici. 

Grupul continuă să se concentreze asupra celei care vorbise, 
care își căuta un dispozitiv în buzunarul de la pantaloni. Pozițiile 
lor sugerau că femeia era un nod, o persoană care crea și menținea 
conexiuni sociale. Era în miezul acestui grup, era persoana pe care 
O ştia toată lumea. 

- Videoul ăla a fost super amuzant! lătră omul cu harta freno- 
logică. O șmecherie antologică. 

Când își întoarse fața spre femeie, și deci spre Paladin, botul 
văzu că regiunea proeminentă de deasupra ochilor îi era marcată 
cu acronimul WTF. 

În stânga lui Paladin, Eliasz era - pe ascuns - în alertă maximă. 
Slavoj, prins ca într-o capcană între femeie și WTF, se făcu mic 
pe scaunul lui și începu să-și studieze atent farfurioara cu biscuiţi. 
Era clar că-i cunoaște, dar Paladin nu-și putea da seama dacă pos- 
tura lui reprezenta un efort de a se ascunde sau, în mod pervers, 
unul de a capta atenția grupului. 

- Un rând de negru pentru prietenii mei, îi spuse politicos 
femeia maestrului de ceai. 

- Ca de obicei? întrebă acesta, întinzându-se după un bol de 
frunze ondulate și scumpe. 

- Da, mulțumesc. Ne găsești în spate. 

- Un rând de la Frankie! Frumos! 

Tipul cu haine de corporatist o lovi prietenește peste braț, în 
semn de apreciere. 

- Frumos, repetă și jucătoarea, ridicându-și dispozitivul și 
potrivindu-l pe banda de senzori care-i înfășura fruntea. Ochii ei, 
vopsiți complet în negru, se opriră asupra lui Slavoj. 

- O, salut! spuse ea. 

- Salut, Mecha! mormăi Slavoj, jucându-se cu paharul de ceai. 


AUTONOM | 1și 


Banda lui Frankie se îndepărtă parcă dansând, urmând-o pe 
aceasta printr-o perdea de mărgele de la capătul barului. Mecha, 
rămasă ultima, îl trase de mânecă pe Slavoj. 

- Ce mai învârți? îl întrebă. 

- Doar ce-am ieşit de la muncă. 

- Mai lucrezi cu Promoter la proiectul ăla, Al Treilea Braț? 

- Da, dar acum suntem toți consultanţi, ca să avem din ce trăi 
cât așteptăm finanțare. 

Paladin îi prelucrase tiparele vorbirii, iar acestea indicau că, 
statistic, era foarte probabil ca Slavoj să mintă în acest moment. 

- Trebuie să plec, dar ar fi bine să ne mai întâlnim. Nu te-am 
văzut de mii de ani. 

Mecha se înghesui în Slavoj ca să înșface un biscuit din grămada 
tot mai mică din farfurie. Corpul lui se încordă, apoi se relaxă, pe 
măsură ce bărbatul se pregăti să vorbească şi apoi renunță. 

- De fapt, ce faci diseară? întrebă fata și, fără să mai aștepte 
vreun răspuns, își puse la loc dispozitivul și-și dădu capul pe spate. 
Ar trebui să vii la petrecere, acasă la Hox2. 

Slavoj îşi trecu degetul mare peste balamaua ochelarilor, ca să 
citească textul trimis de ea. Ritmul cardiac îi crescuse - da, avea 
să fie acolo. 

Paladin încercă să se gândească la un mod de a-l convinge pe 
noul lor prieten să-i ia și pe ei. Petrecerile erau un loc bun pentru 
cunoscut lume. 

Pe drumul spre perdeaua de mărgele, Mecha îşi trecu ușor 
degetele peste spatele lui Paladin. 

- Frumoasă carcasă. Pariez că ştie să facă refracție negativă, da? 

- Da, face, vocaliză Paladin. 

- Arată grozav, continuă ea, îndreptându-și dispozitivul pen- 
tru jocuri spre puștile ascunse în pieptul lui. Ce perimetru defen- 
siv drăguţ, pentru un bot de laborator! 

Acum, botul nu mai era sigur ce să răspundă. 

- Mulţumesc. Slavoj și cu mine tocmai vorbeam despre viața 
de laborator. 

Ajunsă la perdeaua de mărgele, Mecha se întoarse pentru ul- 
tima dată. 

- Adu-l și pe prietenul tău drăguţ, botul, îi strigă lui Slavoj. 

Inginerul nervos înghiți ultima picătură de ceai și rânji la 
Paladin și la Eliasz. 

- Vreţi să veniți? 

Paladin observă cu plăcere că mușchii feţei lui Eliasz formaseră 
unul dintre rarele lui zâmbete. Botul reușise prima lui acţiune de 
strângere de informaţii umane, fără niciun fel de ajutor. 


Îşi luară rămas-bun de la Slavoj și se întoarseră pe străzile din 
medina. Deşi Paladin observă câte un biobot prin mulțime, ora- 
şul era construit în mod evident pentru oameni. Străduţele în- 
guste n-ar fi lăsat să treacă un mantis ca Fang, iar tarabele 
vânzătorilor nu emiteau metadate citibile de către boți. 

- A fost un început grozav în UMINF, amice. Hai să mai 
exersăm un pic. 

Eliasz îi arătă o stradă care cotea uşor spre nord, ai cărei pereţi 
fuseseră recent spoiţi cu o mixtură cu uscare rapidă plină de bac- 
terii bioluminescente și particule de rețea. Paladin ezită. 

- Nu par să fie prea mulți boți în orașul ăsta. 

- Asta e provocarea. Chiar și într-un oraș plin de boţi, oame- 
nii te vor trata altfel. Trebuie să inventezi soluții. 

Botul mergea în spatele bărbatului, fiindcă nu încăpea lângă 
el. Trecură pe lângă o pisică mică şi zbârlită, ce dormea pe un 
balcon jos, și pe lângă patru copii ce stăteau ciorchine în jurul 
unei străvechi cișmele. 

- Și pentru asta ce soluţie inventez? întrebă Paladin arătând 
spre propria faţă. 

Eliasz râse, iar botul se trezi înregistrând direcţia fiecărei raze 
de soare care se reflecta de pe ferestrele de deasupra. N-avea ni- 
ciun motiv să facă asta. Dar pur și simplu se trezise că vrea o în- 
registrare amănunțită a acestui moment rar, cu Eliasz care râdea, 
cu undele luminoase ce se lungeau și cu molecule răzlețe de apă 
azvârlite prin aer. 

- Paladin, crezi că ești primul spion care iese în evidență de la 
o poștă? Uită-te un pic la mine. Sunt de culoarea laptelui de vacă. 
Este destul de evident că nu-s de pe aici. Dar uită-te şi la noul tău 
prieten, Slavoj. Și el e un străin. Fiecare e un străin, dacă priveşti 
lucrurile mai în adâncime. $mecheria e să-i liniștești pe oameni - 
să-i faci să creadă că eşti tipul lor preferat de străin. 

- Ca atunci când i-am spus lui Slavoj că ni se pare greu să găsim 
de lucru. 

- Exact! Oi fi tu un bot care înfulecă hidrocarburi, dar te place 
fiindcă te confrunți cu aceleaşi probleme ca el. Trebuie doar să 
inventezi un mod de a împărtăși problemele lor. 

Intrară într-o piață deschisă, înconjurată pe toate laturile de 
curți și de magazine și plină de tarabe ticsite de componente elec- 
tronice şi biotech. Lui Paladin îi veni o idee. 

Spre deosebire de Eliasz, putea vorbi darija, cel mai comun 
limbaj natural din această regiune. Era unul dintre lucrurile pe 
care botul le putea transforma într-o problemă ce putea fi împăr- 
tăşită. Părăsindu-l pentru o clipă pe Eliasz, Paladin se îndreptă 
către un om care vindea fibre musculare foarte asemănătoare cu 
cele care se întindeau sub carapacea lui. 

- Trebuie să-mi suplimentez musculatura, spuse Paladin în 
darija. Din nefericire însă, stăpânul meu nu știe nimic despre boți 
şi vorbește numai engleza. Dar tu se pare că ai ce mi-ar trebui. 
Foarte frumoasă selecție. 

Omul se uită la Paladin, apoi îl săgetă scurt cu privirea pe Eliasz. 

- Eurozona? Unde? Est? 

- Nu ştiu, că mie nu-mi spune nimic. Un loc unde nu se 
învață darija. 

Cu asta obținu un zâmbet pieziș. 

- OK, prietene. Ce lungime și ce opțiuni suplimentare îți trebuie? 

Cu senzorii de pe spate, Paladin vedea cum Eliasz încearcă 
să-și ascundă rânjetul. 

Cât timp botul și omul cu mușchii se târguiră în legătură cu 
diversele calități de fibre, Paladin încercă să transforme legătura 
dintre ei în ceva folositor. 

- Există vreun loc de unde se poate cumpăra biotech non-marcă? 

„Non-marcă“ erau, în argoul local, bunurile piratate. 

- Stăpânul meu vrea ceva ieftin pentru el. 

- Nu știu nimic despre non-mărci. 

Vânzătorul abia își ridică privirea de la masa unde înfășura cu 
blândeţe noile fibre musculare ale lui Paladin într-o membrană 
imbibată în ulei. 

- Dar chestii ieftine, zici? Trebuie să mergi pe la docuri. 

Când Paladin îi povesti despre eșecul său lui Eliasz, acesta ri- 
dică mirat din sprâncene. 

- Dar n-a fost niciun eșec, amice. Ai făcut rost de informații 
grozave. Nimeni n-o să-ți spună direct unde găsești căcaturi ile- 
gale. Ideea aia, să întrebi de ceva ieftin, a fost genială. I-ai dat 
ocazia să-ți spună tot fără să admită că ar ști ceva. 

- Eu n-am văzut lucrurile așa. 

Eliasz ridică din umeri. 

- Asta e chestia cu umanii. Oamenii se cred întotdeauna foarte 
deştepţi, cu codurile și eufemismele lor. Însă de fapt sunt disperaţi să 
spună ce știu. Imediat ce stabilești o relație de încredere, oamenii vor 
să-ți dea infodump. Ai un talent natural la asta. Fac pariu că ţi-e chiar 
mai ușor, fiindcă nimeni n-ar bănui că un robot poate fi așa de parșiv. 

Paladin luă în calcul cu grijă această informație. Existau oare 
moduri în care ar fi putut fi mai bun la UMINF decât Eliasz? 

- Dacă tot te dai mare cu darija ta, ia cumpără-mi și mie ceva 
pentru cină înainte să ajungem la docuri. 

Eliasz arătă spre un negustor care întindea o felie de carne 
pentru a o pune pe frigare. La taraba următoare, adăugară mielu- 
lui prăjit niște pâine cu susan, dintr-un teanc de pâini proaspete, 
coapte în formă de discuri groase. 

Seara umplea străzile de umbre, iar zidurile începeau să strălu- 
cească. Eliasz se lovea din când în când de bot cu o neindemânare 
prietenească. Îi aruncă o bucăţică de carne unui pisoi care îi urmă- 
rea plin de speranţă, iar Paladin se întrebă dacă așa se purta Eliasz 
când nu era în misiune. În timp ce-i citea biosemnele prin senzorii 
de pe umăr, îl surprinse pe bărbat privindu-l intens. Timp de două 


AUTONOM | 155 


secunde întregi, senzorii vizuali ai lui Paladin se încrucișară cu 
privirea lui Eliasz din motive pe care cel dintâi nu reuși să și le 
explice. Sau poate, așa cum ar fi spus probabil Eliasz, motivul era 
evident. Poate că, pur și simplu, se plăceau unul pe altul. 
Paladin se gândi la ce ar putea însemna asta. Continuară să 


meargă spre docuri, în căutarea unei noi ţinte pentru antrena- 
mentul lui de UMINF. 


La miezul nopţii, Eliasz şi Paladin ajunseră la adresa din centru 
pe care le-o dăduse Slavoj, care se dovedi a fi un laborator aflat în 
subsol, la trei etaje sub turnurile Twin Center. Odinioară fusese 
un mall strălucitor, acum însă devenise un labirint de vizuini 
pentru locuit și muncă. 

- Chestia asta s-ar putea dovedi o fundătură. Poate că-s doar 
niște excentrici biopunk. Dar Frankie e de urmărit - a mai fost 
arestată, pentru posesie de echipament de laborator neautorizat. 
Fii atent cu cine vorbeşte, OK, amice? 

- Cu siguranţă. 

— Și fă-ți nişte prieteni. 

Zâmbind, Eliasz îl înghionti în coaste, iar Paladin îl înghionti 
la rândul său, cu grijă. Carnea umană era fragilă în comparaţie cu 
carapacea de bot. Nu se obișnuise, deocamdată, cu chestia asta. 

Părăsiră căldura umedă a serii şi intrară într-un hol cu aer 
condiționat. Cu un secol în urmă, clădirea fusese bijuteria 
Casablancăi, un monument închinat averii și occidentalizării ei, 
într-o vreme când majoritatea Federaţiei căzuse pradă epidemii- 
lor, protestelor și războiului. Acum era eclipsată de zgârie-norii 
luxoși din jurul sensului giratoriu de la Piaţa Naţiunilor Unite. 
Buticurile și apartamentele de lux de aici deveniseră locuinţe în- 
ghesuite pentru artiști, hoinari și radicali. 

Lângă ușa liftului, două persoane împărțeau niște 420. Purtau caf- 
tane negre, întrețesute cu electrofilamente de un roșu-aprins, iar fețele 
lor întunecate scânteiau uşor din pricina lacului temporar cu sclipici. 

- Mergeţi la petrecere? întrebă unul din ei, atunci când Eliasz 
apăsă pe butonul pentru coborât. 

- Mda. 

- Aţi nimerit la fix pentru orgie. 

Cei doi chicotiră și-și fluturară spre ei degetele delicate, în 
timp ce ușile se închideau. 

Paladin și Eliasz ajunseră într-o cameră ale cărei regulatoare at- 
mosferice nu puteau face față cantităților de căldură și de sudoare 
emise de mulțimea înghesuită acolo. Într-un colț se eliberase un ring 
de dans, unde câteva zeci de oameni se unduiau și țopăiau sub stro- 
boscoape. În dreapta, instalația de ţevi a unui laborator fusese con- 
vertită temporar în zonă de mixat băuturi. Omul cu WTF tatuat 
pe cap era în spatele barului, inventând o mulțime de băuturi, pe 
care le înmâna, în cupe transparente de spumă, celor ce-și așteptau, 
transpiraţi, rândul. Deasupra era o mansardă cu ferestre-oglindă, pe 
a cărei ușă stătea scris, cu litere uriașe, „ATENȚŢIE!“. 

În marginea ringului de dans şi pe lângă bar, erau pâlcuri de 
oameni care se certau în legătură cu coduri de programare sau se 
lăudau cu noi modifuri! și gadgeturi. Un tip gol până la brâu, cu 
aripi ușor îmblănite care-i creșteau de sub umeri, fusese înconju- 
rat de un grup din care făceau parte Mecha și Slavoj, care se clă- 
tinau amândoi ameţiţi. Îşi flexă aripile, care le copiau pe cele ale 
unui liliac, iar Mecha îl mângâie admirativ pe una dintre ele. 

Deodată, Frankie cobori în grabă scara dinspre mansardă, cu 
o figură hotărâtă, neluându-i în seamă pe cei câțiva care încercară 
să o salute. Se îndreptă direct spre WTF, dând la o parte cu ușu- 
rință mulțimea, şi îi șopti ceva la ureche. Acesta își verifică un 
aparat de la încheietura mâinii și încuviință. Paladin încercă să 
prindă ce spuneau, dar era prea mult zgomot ambiental. Botul se 
mulțumi să se uite la ei cu senzorii de pe spate, apoi el și Eliasz 
se apropiară de grupul din care făceau parte Mecha şi Slavoj. 

- Botul drăguţ! strigă Mecha, aruncându-și brațele î în jurul tor- 
sului său și pătându-l cu zaharurile produse de beţia ei. Își îndreptă 
pastilele negre ale ochilor spre Eliasz. E al tău? Cum îl cheamă? 

- De ce presupui că ar aparține cuiva? 


1 În original mods, de la modifications = modificări (n. tr.). 

Eliasz adoptase un ton precaut și insinuant. Luase pulsul grupului 
și se integra în el, folosindu-și talentul de a se adapta pentru a acumula 
rapid încredere. Primise de la cineva un pahar de lichid oranj a cărui 
semnătură moleculară era de votcă şi își balansa capul în ritmul care 
ieşea din amplificatoarele atârnate de-a lungul tavanului. Mecha râse 
și trimise un mesaj prin dispozitivul ei de jucătoare, mesaj pe care 
Paladin îl interceptă imediat, îl decodifică și i-l redirecționă lui Eliasz. 


Mai e loc acolo de încă unul? Băiatul ăsta e misto de tot. 


A. . . . . . . 

li trimisese mesajul cuiva din mansardă, unei persoane care 
folosea un aparat de unică folosință, care n-avea date de identifi- 
care folositoare. Aparatul de unică folosință răspunse: 


Da, încă unul e în regulă, dar atât. Suntem aproape gata. 


În spatele lor, Frankie se grăbea înapoi pe scări, în sus, urmată 
la mică distanţă de un bărbat într-o capă pe care clipeau LED-uri. 
Când se deschise ușa mansardei, Paladin întrezări o cameră ai 
cărei pereți erau tapisați cu spumă și în care roiau proiectoare 
minuscule care umpleau pereţii cu forme lichide și abstracte. 

Un ritm şi mai rapid îi făcu pe dansatorii de pe ring să tresalte, 
iar Frankie trânti ușa mansardei. Mecha se ridică pe vârfuri ca să-i 
șoptească lui Eliasz la ureche, dar de fapt urlând. 

- Vrei să vii sus să te joci cu mine și cu Frankie? 

Paladin vedea din postura lui Eliasz că acesta era precaut. Din 
context, înțelese că fata îl invita să încerce vreun fel de moleculă 
modificată, proiectată, cel mai probabil, ca să adoarmă inhibițiile 
ȘI să genereze un răspuns emoțional intens: plăcere, frică, tristețe, 
amuzament, furie. 

- Ce jucaţi? întrebă, cu un ton exact cât trebuia de lejer. 

- O chestie pe care a preparat-o Frankie după ce a făcut niște 
Ellondra prin inginerie inversă. 

Era vorba de un stimulant-euforic comun. Eliasz se relaxă. 

- Stai doar să-i spun prietenului meu să mă aștepte, îi răs- 
punse fetei. 

Î trase deoparte pe Paladin și îi explică în șoaptă, cu o voce 
prea joasă pentru orice ureche umană. 

- Merg sus cu Mecha să văd ce pot afla despre Frankie. Sunt 
imunizat împotriva drogului pe care-l folosesc, deci ar trebui să 
fie în regulă. Dar, dacă nu cobor într-o oră, scoate-mă tu. 

Chiar în acel moment, Frankie crăpă puțin ușa, făcându-i pe 
furiș un semn Mechei. Era semnalul ei. Mecha îi atinse pe Slavoj 
şi pe Eliasz. 

- Mergeţi sus, eu mă duc să-i adun pe ceilalți. 

Își croi drum prin mulțime, cu senzorii de pe corp sclipind în 
lumina stroboscopică. În trecere, înghionti ușor o persoană, apoi 
alta. După ce atinsese vreo douăzeci de persoane, îi făcu scurt cu 
mâna lui Paladin și fugi în sus pe scări, închizând uşa după ea. 

După ce cronometrul lui, setat pe şaizeci de minute, începu să 
măsoare nanosecundă după nanosecundă, Paladin se acordă leneş 
la câteva segmente din spectrul frecvenţelor radio, căutând rețele 
locale care ar fi putut conţine informaţii. Exista o rețea deschisă, 
numită Hox, atașată unui server local, cu câteva lucrări ştiinţifice 
şi nişte video pe el. 

În timp ce botul explora, omul cu aripi se întoarse spre el. 

- Tu ce părere ai? îl întrebă. 

Paladin ascultă înregistrarea audio recentă și înțelese că în ju- 
rul lui avusese loc o discuţie despre noile regulamente din ingi- 
neria țesuturilor. Potrivit unui nou set de reguli propuse de Zona 
Comercială Liberă, toate modificările corporale create cu eşafo- 
daje brevetate trebuiau executate de un tehnician autorizat. 

Paladin știa că regulamentele despre proprietatea intelectuală 
nu erau tocmai prețuite în genul ăsta de grup. 

- Asta o să le asigure proprietarilor de brevete și mai mult 
control asupra a ceea ce poţi sau nu să faci cu propriul corp, 
răspunse, citând cuvânt cu cuvânt un depozit de resurse-text 
anti-brevete de unde furase rapid. 

- Exact! Crezi că aș mai avea aripile astea dacă Zona ar obliga 
celelalte coaliții economice să se supună dorinței ei puritane? 

Bărbatul își întinse aripile frumoase, dar inutile, deasupra capului. 

- Apropo, eu sunt Casey. 

- Eu sunt Pack. 

- Cu ce te ocupi, Pack? Nu prea semeni a asistent de laborator. 

Casey ciocăni în carapace. 

- Pare de calitate militară. 

- Sunt aservit lui Aleksy. Și căutăm de lucru în dezvoltarea 
genelor. 

- O, deci îl servești pe tipul care a urcat cu Mecha? 

Paladin nu știu ce să răspundă, așa că hotări să mai adune 
informații. 

- Tu ce faci? 

- Fac penisuri pe comandă. 

Casey își atinse podul palmei, transmițându.-i lui Paladin adresa 
unui server plin de informaţii despre cum să-ți proiectezi și să-ți 
comanzi organele sexuale pe care ți le-ai dorit dintotdeauna. 

- Sunt bani buni în afacerea asta. Însă acum mă gândesc să mă 
apuc de consultanță pentru companiile care vor să implementeze 
eșafodaje nebrevetate de țesuturi. Ca să ocolim regulamentul ăsta 
nou, înţelegi. 

- Interesant, vocaliză Paladin, inspectând încăperea. Eliasz 
lipsea deja de aproape o jumătate de oră. 

- De fapt, arăţi ca unul care ar putea avea nevoie de serviciile 
mele, prietene, râse Casey, pipăind aliajul neted dintre picioarele 
botului. De ce nu te-au construit cu penis? 

- Eşti complet idiot? chicoti Mecha, care tocmai șerpuise în 
jos pe scări, în spatele lor, iar când sosi, se agăță cu toată greutatea 
de braţul lui Paladin. Chiar nu știi nimic despre boți, Casey? 
Botul ăsta drăguţ de aici... 

Se opri, pielea i se înroși, iar corpul îi tremură, pradă unui val 
de plăcere indusă chimic. 

- Botul ăsta drăguţ are ceva mult mai bun decât vreunul dintre 
penisurile tale. Are un creier, chiar aici. 

Atinse ușor carapacea lui Paladin deasupra compartimentului 
unde creierul lui uman procesa în tăcere date de recunoaștere facială. 

Înainte de a leșina din nou de plăcere, Mecha se undui senzual 
peste partea din stânga a botului și își trecu degetul mare peste 
pieptul lui, de la un sistem de armament ascuns la celălalt, lăsându-i 
O dâră de sudoare. 

- Am fost înăuntrul modelului tău, îi șopti. În RoboCity. 

Când rosti numele celebrului joc, genunchii începură să-i tre- 
mure. Paladin îngenunche ușor, îi ridică trupul tremurând și ex- 
tatic și o duse pe scări în sus, spre mansardă. Avea să se descurce 
mai bine acolo, pe perne, printre alți oameni care fuseseră drogați. 

Paladin începu să simtă o frică stranie în această rețea umană, 
unde toată lumea părea să ştie că este un echipament militar. 
Destul de curând, cuiva avea să-i pese de această informaţie. Era 
foarte posibil ca dintr-un moment într-altul acoperirea lui și a lui 
Eliasz să fie distrusă. Petrecerea putea deveni periculoasă. 

Când Paladin intră în mansardă cu Mecha, îi percepu imediat 
pe Eliasz și pe Frankie care stăteau de vorbă într-un colț, în spa- 
tele unei grămezi de corpuri umplute cu sânge care avea urme 
moleculare de Ellondra. 

Când o lăsă jos pe Mecha, aceasta avu un moment de luciditate 
și i-o arătă, în cealaltă parte a camerei, pe Frankie. 

- O vezi? O iubesc. 

Mecha se adresa părții superioare a braţului lui Paladin, 
concentrându-se asupra unei zone care conţinea o mică constela- 
ție de senzori. 

— Ştii că şi-a luat numele după Rosalind Franklin, cercetătoarea 
care a descoperit structura ADN-ului? Ăsta era pseudonimul ei 
şi când scria pentru Pastilele Biliare. 

Înainte ca Mecha să se scufunde printre perne, Paladin înce- 
puse deja să acceseze fragmente salvate sau aflate în fișierele lui 
temporare din versiuni ale Pastilelor Biliare. 

- Frankie e pur şi simplu așa de... uimitoare. Ar trebui să stai 
de vorbă cu ea. 

Apoi Slavoj întinse un braț afară din mulțimea de oameni 
drogaţi, și Mecha se scurse înapoi între aceștia. 

Frankie și Eliasz se apropiară, ocolind zona cu perne, de locul 
unde rămăsese Paladin, aproape de ușă. 

- Aleksy mi-a spus despre talentele tale de hacker de gene, i se 
adresă Frankie, privind spre golurile din fața lui Paladin pe care 
cei mai mulți dintre umani le percepeau ca ochi. Spunea că voi 
doi lucraţi întotdeauna împreună. 

- Așa e. 

- Mi-a explicat şi cum e imunizat anti-Ellondra. Foarte 
impresionant. 

- E doar o mostră din ceea ce putem face, răspunse Eliasz, cu 
o lăudăroşenie calculată. 

- O, am impresia Că știu exact cât de deştepţi sunteți. 

Frankie rânji și înfipse un injector hipodermic în gâtul lui Eliasz, 
înainte ca acesta să poată reacționa. Îi făcu cu ochiul lui Paladin, în 
timp ce pupilele lui Eliasz se dilatau. Eliasz întinse un braţ nesigur 
spre bot. 

- Se pare că stăpânul tău nu e imunizat și pentru asta. 

Eliasz se prăbuși peste corpul botului. Paladin îl ridică cum o 
ridicase și pe Mecha, apoi trimise iute o comandă care îi dezactivă 
o parte a perimetrului. Temperatura pielii bărbatului crescuse, și o 
probă rapidă de sânge dezvălui ceea ce Paladin bănuia deja: cas- 
cadă de serotonină, nivelurile de dopamină în creştere. Eliasz se 
zbătea, cu simţurile concentrate spre interior, asupra unei halu- 
cinaţii pe care creierul lui o percepea drept plăcere. 

Frankie deschise ușa și râse lătrat. 

- Ne vedem mai târziu, copilași. 

Ducându-l pe bărbat în brațe, Paladin cobori ușor scările și, 
în timp ce trecea prin dreptul barului, în drum spre lift, își activă 
laserele montate pe cap. Nu se mai sinchisi de butoane, ci trimise 
o comandă directă sistemului clădirii, care înlocui toate celelalte 
cereri și aduse liftul la Subsolul 3. Când intră în mașină, era deja 
în modul de apărare de înaltă prioritate. În cazul în care cineva i 
s-ar fi opus, ar fi tras cu scopul de a ucide. 

Din fericire, toți petrecăreții erau atenți la cine venea, nu la 
cine pleca. Și nimeni nu dădu atenţie unui bot ce-și căra stăpânul, 
care gemea şi suspina, evident amețit, pe străzile calde, în zorii 
zilei. O analiză moleculară dovedi că drogul nu era mortal, dar 
Eliasz avea să rămână neputincios ore întregi. 

La hotel, Paladin îl așeză pe Eliasz pe pat şi rămase, în stare de 
alertă maximă, în centrul camerei. Însă problema era că bărbatul 
nu voia să stea liniștit. Drogul lui Frankie îl umpluse de o energie 
nesecată. Se târi jos din pat pentru a se încolăci în jurul carapacei 
reci și segmentate a picioarelor lui Paladin, respirând din greu 
printre cuvintele unor propoziții formate doar pe jumătate. Apoi 
întregul corp i se tensionă și se prăbuși cu un geamăt moale, os- 
tatic al unei plăceri impuse. 

Paladin îngenunche lângă Eliasz, încovoiat acum într-o pozi- 
ție fetală pe covor. 

- Hai în pat cu mine, Paladin, șopti Eliasz. O să fie OK, acum, 
o dată. 

Se întrerupse, iar Paladin își folosi mâna cea nouă pentru a 
simţi valurile de excitare care treceau prin corpul bărbatului. 

- O să te duc în pat. 

— Stai lângă mine. 

Îl apucă pe Paladin de picior, privindu-l fix, cu pupilele mărite 
de drog. 

- Eşti atât de frumos. Vreau să te simt lângă mine. 

Pentru a doua oară pe ziua aceea, se uitară unul în ochii celui- 
lalt. Însă acum, spre deosebire de prima dată, în Medina, prive- 
liştea ochilor întunecaţi ai lui Eliasz era ca un vierme care-i 
umplea lui Paladin mintea cu caractere fără sens și se substituia 
priorităților lui de bază. Îi era greu să lase deoparte cuvintele lui 
Eliasz şi să urmeze protocolul. 

- Nu e prudent, spuse încet botul. Suntem în pericol. Frankie 
te-a drogat. 

Asudând și tremurând, Eliasz se ridică în picioare agățându-se 
de Paladin, apoi își puse brațele în jurul torsului botului și-și lipi 
fața de unul dintre umerii lui blindați. 

- Rămâi, rămâi, rămâi, rămâi, rămâi, psalmodie el, şoptit. 

Nu era prudent. Însă Paladin voia să stea lângă Eliasz pe sal- 
teaua îngustă, să-și concentreze senzorii pe dorința amplificată de 
drog a bărbatului, să recunoască în faţa acestuia o posibilă repre- 
zentare a propriilor lui sentimente haotice. Așa că găsi un com- 
promis între dorințele pe care le simțea și programarea lui. 

Îl culcă din nou pe Eliasz în pat și se culcă și el. Carapacea lui, 
ținută în echilibru pe marginea saltelei prin mișcări minuscule ale 
actuatorilor lui, deveni un scut pentru trupul vulnerabil al băr- 
batului. Stătea deopotrivă cu faţa la Eliasz și spre exterior, pân- 
dind pericolele. Îşi lăsă mâna pe șoldul bărbatului, și mici ace din 
palma sa supseră minuscule mostre din sângele lui Eliasz. Botul 
putu citi fiecare schimbare moleculară din corpul lui Eliasz, pe 
măsură ce euforia acestuia crescu şi apoi cedă. Ar fi vrut să existe 
un alt mod în care să-l poată atinge pe Eliasz, care să-l facă să în- 
țeleagă într-un fel și mai intim ce se întâmpla. 

- De ce ai spus că e greșit ce facem? 

Eliasz tremura, pradă unuia dintre apogeele care-i scuturau 
mușchii în spasme. Se uită la fața lui Paladin, iar degetele lui 
apăsară imperios pe pieptul botului. 

- Ce facem nu-i greșit. Eram îngrijorat că nu ești în siguranţă, 
dar pot să stau de veghe. 

- Dar ai spus că-i greșit. Doi bărbaţi nu pot dormi impreună. 

Eliasz respira greu, ritmul cardiac i se accelerase pe măsură ce 
halucina și vorbea cu cineva care nu era prezent. 

Paladin încercă să-l reorienteze spre realitate. 

- Sunt Paladin. Nu sunt bărbat. Sunt un bot. Aparţin 
Federaţiei Africane. 

Eliasz începu să plângă, iar sarea din lacrimi era la fel cu cea 
din transpiraţie. Paladin nu ştia ce să spună. Era puţin probabil 
ca omul să-și mai aducă aminte de ceva peste câteva ore. Eliasz 
era din nou rigid de la extaz, iar gura îi rămăsese moale și fără 
cuvinte. Botul nu se împotrivi când bărbatul se întoarse cu fața, 
își puse un braţ și un picior peste carapacea lui și se agăță de el 

cât putu de tare. Se simţi bine, de parcă Eliasz i-ar fi spus în sfâr- 
şit tot ce dorise să ştie. 

Când, în cele din urmă, Eliasz alunecă în inconștiență, Paladin 
trimise două interogări criptate, sub forma unor cereri adresate 
serverului pentru actualizări de software. Asta nu avea să dea 
alarma. Nimeni care urmărea rețeaua n-o să se întrebe de ce un 
bot și-ar ascunde actualizările. Apoi, în timp ce soarele răsărea, 
se puse pe așteptat. 


13 


RE TCON 


13 iulie 2144 


- Când fugim împreună... stăpână? șopti Threezed fierbinte 
la urechea lui Jack, adăugând titlului onorific pentru clienți o 
îngroșare subită a vocii. 

Erau goi, iar coapsele ei formau un leagăn pentru șoldurile lui 
înguste. Deși gândurile îi fuseseră încețoșate de plăcere după or- 
gasm, Jack intră imediat, consternată, în alertă. 

Se rostogoli pe o parte, ca să-l îndepărteze. 

- Care naiba e problema ta, Threezed? 

- Pur și simplu nu vreau să mă lași aici cât timp voi, ceilalți, 
inventaţi chestia aia cu calea mezolimbică. 

Threezed urmări cu degetul curba încrețită a cicatricei dintre 
sânii lui Jack. Aceasta era încă umedă de sudoarea lui. 

- Ce am eu de făcut aici? 

Zăceau pe o canapea desfăcută, lângă teancuri de servere și 
fabere vechi. După două zile întregi de codat și de testat, Jack era 
epuizată. Ar fi trebuit să doarmă, nu să facă sex. Se răsuci în îm- 
brăţișarea lui 'Threezed și căută în geantă după un concentrator 
de atenţie. Găsi un pachet de blistere și scoase o mărgică argintie 
şi strălucitoare de Vigilizer piratat care avea să-i limpezească min- 
tea pentru a putea lucra din nou. 

Însă, când drogul își făcu efectul, se trezi că toate ideile pe care 
le avea erau despre Threezed. 

- Cum ar fi să-ți plătesc o franciză aici? Am destui bani să plă- 
tesc un pachet de bază pentru cetățenie, care ți-ar permite să mun- 
cești și să mergi la școală în Saskatoon. Și dacă ai vrea să te muţi în 
altă parte în Zonă, costurile suplimentare sunt destul de mici. 

Threezed se ridică în coate cu un aer gânditor. 

- Ai Și tu o franciză aici? 

- Aveam una când locuiam aici. Acum am o franciză interna- 
țională de afaceri, care îmi dă drepturi în cinci coaliții economice. 
Sunt acoperită aproape oriunde mă duc. 

Deși încălcase o mulțime de legi la viața ei, Jack nu trăise ni- 
ciodată fără franciză. Părinții îi cumpăraseră una în momentul în 
care se născuse. Aveau un pachet pentru familii care le garanta 
tuturor copiilor Chen dreptul de a avea proprietăți, de a candida 
pentru un loc de muncă, de a merge la școală și de a se muta în 
alt oraș, dacă doreau asta. Deși Lucky Lake era un oraș mic, era 
incorporat: orașul folosea banii din afacerile de francizare locală 
pentru a plăti poliția și serviciile de urgență și, în plus, pulveriza- 
rea regulată de particule pentru a-și păstra toate dispozitivele so- 
lid conectate. 

Dacă familia Chen n-ar fi avut o fermă de succes, Jack ar fi 
ajuns la optsprezece ani fără franciză și fără speranța de a putea 
lucra altfel decât sub contract de servitute. Ştia câţiva copii de la 
şcoală în această situaţie, majoritatea indigeni, care ajunseseră în 
servitute cu slujbe în managementul habitatului sau sus, în nord, 
la mine. Pentru prima dată în decenii întregi, își aminti cum di- 
rectoarea școlii ei descrisese acest aranjament ca pe o „îmbogățire 
culturală“. Copiii aflați sub contract aveau să locuiască în cămine 
de lângă comunităţi istorice indigene și să-și câștige francizele 
integrați în peisajul tradițional al strămoșilor lor. Jack nu se mai 
gândise de ani întregi la foștii ei colegi de liceu. Dar amintindu-și 
de cuvintele directoarei și privind faţa lui Threezed, înțelese ce de 
rahat fusese întreaga chestie. Unii dintre copiii ăia muriseră pro- 
babil pe coasta arctică fără să fi posedat niciodată nimic, nici 

măcar propriile lor vieți. Se întrebă dacă sistemul servituţii avea 
oare propria versiune de piraterie și încercă să-și imagineze cum 
ar fi aceasta. 

Threezed se întorsese pe spate și privea firele electrolumi- 
nescente țesute în panourile țepene ale tavanului. 

- Gândeşte-te la chestia asta, OK? 

Jack se ridică și-și închise salopeta. 

- Saskatoon e un oraș destul de drăguţ. 

- Nu e un loc rău unde să te francizezi. 

Înainte ca Threezed să poată răspunde, Jack o și luă în jos pe 
scara mansardei. 

Med era la masa ei, cu fabere și refrigeratoare de mostre îm- 
prăștiate în jur. Botul părea să vorbească cu un șoricel alb pe care-l 
ținea în palme, iar David o privea cu obișnuita sa expresie seri- 
oasă. Era 5:45 dimineața. 

Văzând că Med și David o ignoră, făcu ea prima tentativă de 
conversație. 

- De ce vorbeşti cu șoarecele? 

— Încerc să văd dacă i-am șters amintirea care trebuie. 

Cu un gest, David făcu să apară o proiecție a creierului șoare- 
celui. Aceasta pluti deasupra mesei, rotindu-se, umflată până la 
dimensiunea unei mingi de baschet și străbătută de culori ce sem- 
nificau căi neurale și transformări moleculare. 

- Am folosit Zacuity ca să-l facem pe Beady dependent de 
vocea profesoarei Cohen, iar acum îl expunem procesului gene- 
rator de dependență după ce i-am dat o doză de Retcon. 

Vigilizerul îi dădea o stare plăcută, însă Jack tot îi rămase recu- 
noscătoare lui Catalyst, care veni cu un termos de cafea și cu chifle 
aburinde de la brutăria-cooperativă de pe Broadway. Nimeni alt- 
cineva nu mai lucra la ora asta în laborator, dar echipa Retcon, nu 
se ştie de ce, ajunsese la ideea că proiectul acesta era unul special. 
În primul rând, datorită lui, Med prinsese o slujbă foarte invidiată. 
La asta se adăugau prezența misterioasă a lui Jack și implicarea lui 
Krish. Era, evident, o situație care merita nopțile pierdute. 

- Tu nu mănânci și nu dormi niciodată, Med? întrebă 
Catalyst, cu un rânjet. 

Med îl puse pe Beady înapoi în cușca lui. 

- Nu, răspunse ea pe un ton firesc. Sunt robot. 

Ceva din felul ceremonios în care rostise „robot“ le dădu ime- 
diat impresia foarte clară că nu glumea. 

Catalyst, care era gata să-și bage în gură o felie groasă de pâine 
cu scorţişoară, se opri brusc. 

- Serios? Și cum de ai ajuns profesor? 

- Ai auzit vreodată de Laboratorul Cohen din Anchorage? 
întrebă David, cu şiretenie, mândru să arate că ştia mai multe 
decât o absolventă. Fac bioboţi care sunt crescuți autonomi, exact 
ca umanii. 

Threezed coborâse și el din mansardă. Se întinse după o chiflă 
din pungă, împingându-l pe David cu o grosolănie ce părea calculată. 

- Serios? întrebă el, sarcastic, căutând să se uite în ochii lui 
Jack. Așa sunt crescuți umanii? Autonomi? 

David păru derutat, dar consideră, evident, că trebuia să răs- 
pundă la întrebare, mai ales că fusese pusă de cineva din afara 
ierarhiei laboratorului. 

- Da, spuse pe un ton ușor condescendent. Umanii n-au ne- 
voie, pentru a se reproduce, de aceeași investiție financiară ca 
roboții, prin urmare intră în contracte de servitute doar ca adulți, 
prin propria lor alegere. 

- Vai, mersi pentru mica lecţie despre proprietate, dulceaţă. 

Threezed își dădu ochii peste cap, apoi, șterpelind de pe masă 
un mobil nefolosit, ieși din laborator. 

- Câteodată ești un cretin total, David, mormăi Catalyst. 

- Ei, câteodată așa ești și tu! replică el. 

Med ridică din umeri și analiză imaginile în timp real pe care 
le primea din rețeaua locală, ce recepționa date dintr-o ceață de 
dispozitive microscopice împrăștiate ca un lichid prin creierul lui 
Beady, analizând cum se comporta sub influența Retconului. 
Distribui totul pe un ecran holografic pe care îl creaseră, unde 
apăru ca o imagine 3-D pe care o tăie cu o mișcare bruscă a mâinii. 

Din cușca lui Beady se auzi un râcâit. 

Imediat sosi și Krish, care aduse şi el cafea și chifle. Se așeză 
alături de restul grupului, ca un student, își despachetă micul 
dejun și tastă câteva comenzi pe calculator. 

- Cum merge? Văd că avem date noi. 

Jack își trecu mâna prin aer, împingând spre Krish câteva felii 
de creier care nu fuseseră încă analizate. 

- L-am văzut pe Threezed plecând cu unul din mobilele noas- 
tre din laborator. Ce face? 

- Cred că învaţă despre autonomie, răspunse Med. 


Threezed se întoarse puțin după ora prânzului, purtând un 
hanorac uzat pe care scria University of Saskatchewan și arătând 
mai puţin supărat. Jack îl salută cu un semn din cap, iar Threezed 
ii întoarse salutul — gata cu cearta. Conversaţia pe care o avuseseră 
dimineaţă schimbase felul legăturii dintre ei și făcuse ca întreaga 
chestie să nu mai pară atât de disperată. 

Și Beady se simţea mai bine. Reușiseră, aparent, să-i șteargă amin- 
tirea care-l făcea să caute vocea lui Med cu orice preț, riscându-și 
chiar și viața. Iar receptorii de dopamină îi creșteau și ei frumos 
la loc. 

Jack se adresă grupului. 

- Cred că suntem gata să facem o prelansare. Hai să publicăm 
depozitul de date privitoare la Retcon ca să primim feedback. 

Med ridică privirea spre ea. 

- N-am mai făcut niciodată reclamă așa unui medicament - 
adică fără teste. 

- Știm deja că Retcon funcţionează în simulări și, uite, a func- 
ționat la Beady. 

Jack ciocăni în acoperișul cuștii șoarecelui. 

- Ăsta e un început bun. Apoi vom primi rezultate de la doc- 
tori care-l vor testa pe pacienți aflați deja în pericol de moarte. 

- Deci e un test de medicament neoficial de Faza I, când testezi 
ca să afli dacă e sau nu letal pentru oameni, zise Med gânditoare. 

- Corect. Există un foarte mic risc să omoare pe cineva. 

Catalyst interveni. 

- Riscul există la orice medicament și ştim cu toții cum com- 
panii ca Zaxy pun tot timpul pe piață rahaturi pe care nu le-au 
trecut prin teste. Primesc mereu o derogare pentru medicamentele 
administrate de furnizorii de servicii medicale autorizaţi de Zaxy. 

- Dar cei cu care lucrăm noi nu au acces la tipul de facilități 
medicale pe care le-ar avea Zaxy, spuse Med. 

- Da, cam așa funcționează lucrurile când e vorba de pharma 
nebrevetată, spuse blând Krish. Și cred că știi deja un grup de 
pacienți aflaţi în pericol de moarte. 

Toată lumea se uita acum la bot, așteptând. Era șefa proiectului 
Retcon și nimeni nu ar fi făcut nimic fără să aibă aprobarea ei finală. 

- E în regulă. 

Grupul aplaudă în surdină. 

- Bun, şi acum cine se oferă să scrie documentația? 

Aplauzele se transformară în gemete și râsete. Până la urmă, 
David își oferi serviciile, iar Catalyst spuse că va întocmi o listă 
de grupuri ce țineau de Culturaliberă pe care să le contacteze în 
legătură cu specificaţiile. Med și Jack se retraseră în biroul lui 
Krish pentru a le trimite foștilor colegi ai lui Med de la 
Yellowknife un mesaj despre această Fază I neoficială. 

Răspunsul sosi în mai puţin de un minut. La Yellowknife mai 
erau șase pacienți cu nevoi imperioase de a face curățenie în case, 
de a tasta date sau chiar de a descărca cutii din camioane. Doctorii 
voiau specificațiile și documentaţia pentru Retcon, iar fostul su- 
praveghetor al lui Med promise că va trimite toate rezultatele la 
Laboratorul Liber. 

Chiar în acel moment, Catalyst bătu timid în ușile de sticlă. 

- Scuze pentru întrerupere, dar tocmai am văzut un mesaj 
foarte ciudat pe serverul de inggen din Iqaluit. 

Jack și Krish se uitară unul la altul. 

- Ce vrei să spui? întrebă Med. 

- Era un articol despre cum explozia de la ferma solară a făcut 
de fapt parte dintr-o vânătoare de vrăjitoare a CIP, care caută 
suspecți de piratare a brevetelor în zona de nord. 

Făcu o pauză, privind-o cu un aer vinovat pe Jack. 

- Inclusiv o tipă pe nume Jack, a cărei poză semăna un pic cu tine. 

Nimeni nu reacționă, așa că absolventa vorbi din nou, timid. 

- Eşti Căpitanul Jack din Pastilele Biliare? 

Jack și Krish izbucniră în râs, reconstituind mica lor tactică 
diversionistă pe care o puseseră la punct cu decenii în urmă, la 
apogeul faimei lor clandestine. Atunci când figuri autoritare sau 
persoane din afară îi întrebau dacă fac parte din Pastilele Biliare, 
povestea lor de acoperire era uimirea. Și reușiseră de fiecare dată 
să facă în așa fel încât să nu sune ca o chestie regizată. 

- Păi, da, pe mine chiar mă cheamă Jack, spuse aceasta, încă 
rânjind. Dar nu sunt căpitanul a nimic. 

- Nu pot să cred că CIP încă se interesează de indiferent cine 
de la Pastilele Biliare, adăugă Krish cu un chicotit. Organizaţia e 
defunctă de... chiar, de cât timp? 

- Douăzeci și șapte de ani, spuse Med. Apoi, ca și cum ar fi vrut 
să explice precizia ciudată a acestei informaţii, adăugă: Când eram 
mică, am citit o copie locală pe serverul Laboratorului Cohen. 

- Înţeleg, spuse Jack. 


Vara lui 2119 


Acum două decenii şi jumătate, tot Laboratorul Liber știa că 
ea era Căpitanul Jack. Și, nu la mult timp după ce începuse să se 
culce cu Lyle, toată lumea știa și despre asta. Poate că se întâm- 
plase așa fiindcă Lyle era tot atât de extrovertită pe cât îi era ta- 
tuajul de static. Nu își ținea deloc secretă pasiunea pentru Jack, 
o prindea mereu ca s-o sărute în holul de la ieșirea laboratorului 
și O atrăsese cu veselie într-un cerc mai mare al prietenilor ei, atât 
de rebeli cât o cerea moda. 

În serile de sâmbătă, Lyle obișnuia să defileze prin Laboratorul 
Liber, rujată cu roşu, ca pe vremuri, și înfășurată în vreun mate- 
rial dement făcut din pene de argint și alge roșii. 

- Draaaagă, trăsura ta a venit! obișnuia s-o strige pe Jack, și 
toată lumea din laborator le privea apoi cum plecau braț la braț. 

Era o demonstraţie publică de afecţiune care o stingherea pe 
Jack, fiindcă ea întotdeauna își dorise notorietatea doar sub pse- 
udonim. Dar se simţea și mândră. Avea o întâlnire fierbinte, în 
Jocul unei nopți lungi și amorţite alături de mobilul ei. 

Lui Lyle i se treceau cu vederea o mulțime de lucruri deoarece 
era al naibii de deşteaptă. Cercetarea ei doctorală asupra motoa- 
relor moleculare câștigase un premiu pentru cea mai promiță- 
toare primă operă a unui tânăr cercetător și devenise deja baza 
mai multor terapii care erau acum în curs de dezvoltare. Când 
scorul ei postdoctoral fusese atât de bun incât ar fi putut să-și 
aleagă ce laborator dorea, se hotărâse pentru Laboratorul Liber, 
ceea ce fusese o știre de senzaţie pentru depozitele de texte știin- 
țifice, dar și pentru una sau două rubrici de bârfe, cărora le plăcea 
reputaţia ei de fată rea. 

Deși petrecea zile întregi în laborator făcând cercetare, Lyle 
își concentra atenția neliniștită în atât de multe direcții, încât se 
întâmpla să ia pastile anti-somn și să stea trează câte o săptămână 
la rând. Făcea parte dintr-o rețea socială care includea artiști și 
activiști care puneau la cale tot timpul ceea ce ei numeau „strate- 
gii disruptive“, având scopul de a submina toate formele de auto- 
ritate - culturale, economice sau științifice. Majoritatea 
disrupțiilor lor implicau spectacole de modă pline de OMG-uri 
frumoase și inutile și de modificări de țesuturi care spuneau ceva 
despre recolonizarea globală. 

Jack nu se potrivea chiar perfect cu grupul, dar era acceptată 
chiar şi de cei mai dedicați disruptori. Arestarea ei, în costum de 
pirat, o transformase într-o eroină a subversiunii. Niciunul dintre 
prietenii lui Lyle nu făcuse închisoare pentru activismul său, deși 
unii mai fuseseră reținuți pe perioade scurte. Poziţiile lor relativ 
privilegiate duceau la conversații nesfârşite despre cine anume din 
cercul lor ar putea pretinde în mod legitim dreptul de a vorbi în 
numele „victimelor sistemului“. 

Atunci când prietenii lui Lyle intrau sâmbătă seara în Casa de 
Tăiţei Brooklyn, toţi îmbrăcați la modă și la patru ace, parcă ar 
fi prins viață o lume din jocuri. Armurile lor de corp lucitoare și 

materialele festive atrăgeau întotdeauna atenţia. Și atrăgeau și mai 
multă atenţie când, pe la miezul nopții, ajungeau la adevărata lor 
destinaţie: un club pentru hackeri numit Nava Spațială Îngropată. 
Bineînțeles că era plin de filfizoni, puști cărora le plăcea pur 
și simplu atmosfera de știință dementă și nu erau interesați de 
ştiinţa propriu-zisă. Dar Jack iubea oricum locul acela. Pereții 
înalți și negri erau presărați cu stele, planete și cu o pictură murală 
imensă ce reprezenta marginea zimţată și înghețată a unui crater 
în care se prăbușise „nava“, iar de grinzile înalte și străvechi ale 
tavanului atârna un antic vehicul spaţial fără echipaj, al cărui nas 
gros și corp zvelt erau susținute cu sârmă ultrarezistentă și trans- 
lucidă. Barul lung, din spumă lustruită, se curba pe lângă elemente 
de decor proiectate să semene cu replicatoarele demodate dintr-un 
vechi film din seria Star Trek. Câteva chiar aveau în ele fabere, 
ca să creeze iluzia perfectă. Cei ce lucrau la bar erau încântați să-i 
întrebe pe nou-veniți dacă n-ar vrea niște bere romulană. 
Memoria favorizează, deseori, lucruri ce par banale. Jack abia 
dacă-și mai amintea ceva despre petrecerea uriașă dată la Nava 
Spațială Îngropată cu ocazia zilei de naștere a lui Lyle, a cărei pre- 
gătire durase săptămâni întregi. Dar mintea ei reținea fiecare deta- 
liu a unei seri oarecare de primăvară la club, când vremea încă cerea 
fesuri și canadiene. Ea și Lyle ieșeau de câteva luni și se imbrățișau 
în delir, ascultând ritmurile reverberate pe care le schița, din aerul 
sclipitor, o formaţie locală, cu toate mâinile și brațele acoperite de 
senzori. Luminile pâlpâiau peste UAV! care, după o viață de su- 
praveghere trecuse la o viață de apoi de delicte psihedelice. 
Atunci zărise Jack reflexia ei și a lui Lyle într-o bucată de 
oglindă de la marginea ringului de dans, arătând ca și cum în clipa 
aceea ar fi fost două străine. 
Capul lui Lyle se mișca în sus şi-n jos, cu un rânjet maniacal, 
iar corpul i se legăna într-o rochie spumoasă din țesătură de sârmă 
şi dintr-un polimer transparent și viu colorat. Jack, care nu purta 


! De la Unmanned Aerial Vehicle - dronă. Este vorba despre „nava spațială“ 
(n. tr.). 

decât un tricou zdrenţuit de la Culturaliberă și pantaloni negri, 
îşi balansa braţele în cercuri largi, fără să-i pese că toată lumea știa 
cine era - cercetătoarea de rangul doi, ale cărei unice realizări 
fuseseră un depozit de texte mort și o arestare. În acel moment, 
uitându-se la ea însăși și la Lyle cum săreau în sus și în jos, înțelese 
că femeia din oglindă nu era o ratată. Da, viața ei mergea într-o 
direcție. Poate că nu acolo unde s-ar fi așteptat, dar era o direcție 
bună. Învârtindu-se, privi cerurile pictate cu spray pe pereți și-și 
dădu seama că nu mai trăia printre rămășițele distruse ale vechilor 
ei aşteptări. 

Întoarsă la Laboratorul Liber, Jack fusese mult prea absorbită 
de munca ei și prea fericită datorită lui Lyle ca să observe că Krish 
trecuse de la o atitudine politicoasă și distantă la una politicoasă și 
ostilă. Într-un târziu, la una dintre cinele lor de „păstrat contactul“ — 
care deveniseră din ce în ce mai rare —, el nu se mai putu abține. 

- Cred că povestea asta dintre tine și Lyle face foarte rău 
Laboratorului Liber, îi spuse. 

- Despre ce naiba vorbeşti? 

O luase pe nepregătite. 

- Lyle e strălucitoare, dar e nebună. Mă îngrijorează ce se poate 
întâmpla dacă lucrurile n-o să mai meargă bine între voi două. 

- Crezi c-o să decoleze şi o să pierzi banii ei de finanțare? 

- La naiba, Jack! Mă îngrijorează mai mult ce s-ar întâmpla 
dacă ar rămâne și aţi trebui să lucraţi împreună. 

- Tu şi cu mine chiar lucrăm împreună. 

Krish se uită la resturile unui sendviș din farfuria sa. 

- E altceva. Niciunul dintre noi nu este Lyle Al-Ajou cea cu 
o reputație scandaloasă.. 

Mult mai târziu, în aceeași seară, înghesuite una în alta sub o 
pătură termică pentru ca să se încălzească, Jack și Lyle vorbiră 
despre cum Krish era, evident, doar gelos - pe relaţia lor, pe vii- 
torul lor, pe tot. 

Lyle credea însă că el avea dreptate într-o singură privință. Era 
nebună. Provenea dintr-un șir lung de femei nebune. 

- Mama zice că femeile deştepte sunt întotdeauna nebune. 
Poate că are dreptate. 

Jack încercă să-și înfășoare complet corpul în jurul lui Lyle, 
ca un scut. 

- Asta sună a știință de doi bani de acum două sute de ani, 
şopti ea. 

Lyle scutură din cap. 

- Nu, insistă ea. Nu înţelegi. 

Cuvintele se revărsară într-o grabă haotică. Când Lyle era 
mică, bunica ei pierduse contactul cu realitatea, fiindcă demența 
îi colmatase conexiunile neurale din creier. La vremea aceea nu 
exista terapie pentru tipul respectiv de acumulare a proteinelor 
în jurul sinapselor. Bătrâna credea că mărșăluiește încă pentru 
dreptul femeilor din Golf de a vota. Lyle se trezea în zgomotul 
sloganelor feministe strigate de bunica ei. Câteodată ieșea pur și 
simplu pe ușă și striga în stradă. 

Mama și mătușile lui Lyle se simțeau umilite. La început încer- 
caseră s-o ascundă pe mama lor în spatele ușilor închise, apoi o 
trimiseseră la un ospiciu. Fiecare dintre ele, în felul ei, credea că 
mama lor fusese nebună și înainte de a se instala demenţa. Unele 
dintre mătușile lui Lyle erau profund religioase, iar pe mama ei o 
revolta faptul că-și acopereau capul și fețele când plecau cu mași- 
nile spre secţiile de vot, pentru a vota candidați de dreapta. 

Însă mamei lui Lyle nu-i păsa de politică; voia, pur și simplu, 
să fie doctor, aşa că se dusese la facultate, în Dubai, ca să studieze 
medicina. Odată ajunsă acolo, descoperise ceva ce bunica femi- 
nistă a lui Lyle nu prevăzuse niciodată. Sufragiul universal nu 
însemna șanse egale pentru toți. Profesorii ei se aşteptau să studi- 
eze microbiologia doar până avea să găsească un bărbat bun de 
soț. Când le ceruse mai mult timp de laborator, îi oferiseră, gri- 
julii, simpatie și sfaturi părintești. După ani de frustrare, cedă 
abuzurilor lor mentale cu o amărăciune întrecută doar de ambi- 
țiile pe care le nutrea pentru fiica ei cea strălucitoare, Lyle. 

Imediat ce aceasta implini treisprezece ani, mama ei o trimise la 
o şcoală pregătitoare de elită în Zonă, departe de casă și de 

prieteni — şi departe de orașele unde femeile nu puteau fi oameni de 
ştiinţă. O contacta pe Lyle doar ca s-o întrebe despre note, despre 
studiile ei, despre cum progresa. Dacă Lyle mărtunsea că are prieteni 
sau interese în afara școlii, mama ei o ameninţa că n-o mai susține. 

Lyle îndeplinise, într-un fel, visurile mamei ei. Era un geniu al 
biotehnologiei şi nu se oprea niciodată din experimentat, nici măcar 
atunci când laboratorul se închidea pe timpul nopții. Când s-a dus 
acasă în vara când împlinise optsprezece ani, avea capul epilat și ta- 
tuat, iar pe dosul palmelor îi creșteau flori. Verișoarele ei au numit-o 
curvă. Dar mama ei era convinsă că lucrurile stăteau de fapt și mai 
rău, că Lyle își petrecea prea mult timp cu politica pentru a fi o 
adevărată cercetătoare. Dacă voia să-și dovedească dedicația pentru 
medicină, trebuia să facă mai mult decât să se joace cu moda synbio. 

Știind că depindea de familie, care îi plătea franciza în Zonă, 
Lyle le ascultase și de atunci își ascunsese florile de fiecare dată 
când vizitase Golful. Iar imediat ce reușise să se întrețină singură 
din bursa Laboratorului Liber, blocase toate mesajele din direcția 
familiei. Dar, zilnic, simțea judecata mamei ei, ca și cum propriul 
ei ADN mitocondrial ar fi conţinut o listă cu tot ce nu era în 
regulă cu ea. 

- Asta mă înnebunește, spuse Lyle, poate pentru a patra oară 
în seara cu pricina. 

Jack o privi în ochi, două bălți de rimel scurs, și văzu numai 
rămășițele unei copilării trăite în teamă, o poveste aspră. Ceva 
care va trece cu timpul. 

- Nu ești nebună. Doar că te confrunți cu o mulțime de rahaturi. 

- Chiar sunt multe rahaturi, hohoti Lyle, ale cărei lacrimi se 
răceau în drumul lor de-a curmezișul gâtului lui Jack, spre pernele 
de dedesubt. Simt că-i îndeplinesc planul malefic, deși fac lucrul 
pe care-l iubesc. 

In momentul acela relația lor se transformă dintr-o distracție 
pasională într-un pact pe termen lung. Vorbiră despre posibilita- 
tea de a se muta împreună, de a scăpa din cușca academică și de a 
face inggen în sălbăticie. Mulți dintre copiii din Golf educați în 
Zonă se stabiliseră în nordul Federaţiei, iar Lyle avea prieteni 

acolo. În timp ce lacrimile i se uscau, îi povesti cât de uimitoare 
era Casablanca, plină de cercetători de vârf, şi cât de ușor ar fi 
fost pentru ingineri cu pregătirea pe care o aveau ele să găsească 
lucruri interesante de făcut. 

Până la urmă, visul lui Lyle despre Casablanca le păru amân- 
durora mai real decât un- viitor în Laboratorul Liber. Iar când 
vara ajunse în prerii, acoperind dealurile din afara orașelor cu 
milioane de flori galbene de rapiță, se hotărâră să plece. 

Discuţia de „păstrat contactul“ cu Krish, după această decizie, 
nu se dovedi ușoară. 

- Ce naiba faci? Iar îți baţi joc de cariera ta? șopti Krish, deși 
îi venea să țipe. 

Se aflau în locul lor obișnuit de mâncat sendvișuri, dar Krish 
era intimidat fiindcă în colț stăteau și beau nişte studenți de-ai lui 
de la Laboratorul Liber și nu voia ca ei să audă ceva despre viața 
lui personală. 

- Nu-mi bat joc de cariera mea. Vreau să-mi găsesc o slujbă 
unde să fac inggen - știi, adică în lumea reală, din afara mediului 
academic. 

- Asta ar fi o mare pierdere. 

Krish rostise cuvintele de parcă fiecare dintre ele ar fi fost o 
propoziţie, furios și trist deopotrivă. 

- Jack, eşti strălucită. Ai putea să aduci o schimbare reală în 
lume, prin ingineria de terapii care să fie lansate cu licență des- 
chisă. O companie privată nu te va lăsa niciodată să faci asta. 

- N-am să mă opresc niciodată din proiectat medicamente 
deschise, Krish. 

Dintr-odată, se simțea înduioşată de grija lui. 

Secvența vrea să fie liberă. 


13 iulie 2144 


A . . . . . 

Inainte de a pleca din Saskatoon, Jack trebuia să mai încheie 
o mică afacere. În timpul unei plimbări scurte pe lângă râu, lăsă 
ce rămăsese din marfa ei deasupra unei grinzi arcuite de sub podul 

Broadway. După doar câteva minute, primi un influx de credite 
din Zonă, transferate într-un mod impecabil de anonim. 

Avea niște bani, camionul era încărcat, iar lucrurile, gata îm- 
pachetate. Acum trebuia să rezolve partea cea mai grea: să scape 
de Threezed. 

Jack îl găsi așezat grațios pe scările largi și însorite ce duceau 
spre Laboratorul Liber, folosind mobilul luat din laborator. Mai 
purta încă hanoracul cu University of Saskatchewan, ceea ce 
brusc trezi curiozitatea lui Jack. 

- De unde ai făcut rost de hanoracul ăsta? 

- Mi l-au dat niște puști care au un magazin de haine uzate, pe 
Broadway. S-ar putea să-mi dea și de lucru. Le-am zis că o să mă 
întorc cu actele de franciză, adăugă el relaxat. 

Era un semn bun. Jack zâmbi. 

- Am credite cu care să-ți începi franciza. Și dacă o să vrei vre- 
odată să mergi la universitate, sunt sigur că Med sau Krish te vor 
ajuta să te înscrii. Ai putea începe să-ți formezi o nouă identitate și 
mai târziu să îndeplinești condiţiile pentru mai multe slujbe. 

— Știu că pleci și că nu vrei să vin cu tine. 

Faţa lui nu avea nicio expresie. 

- Nu e prudent. Trebuie să dispar. 

- Unde altundeva o să găsești ce-ţi dau eu? 

Îşi folosise vocea pe jumătate sarcastică de traficant de pe 
stradă și, când se întinse, hanoracul i se ridică și lăsă să se vadă o 
porțiune din abdomenul plat. 

Jack îi ciufuli părul și încercă să zâmbească în continuare. 

- CIP-ul trimite deja alerte de terorism referitoare la mine. 

Threezed își privea mobilul, ignorând-o, iar degetele îi zvâc- 
neau ca și cum ar fi trimis un SMS. Poate că asta și făcea. 

- O să-ți las destule credite ca să te descurci, dacă îţi găsești de 
lucru într-o lună. Pariez că o să poți sta la Med. Oricum, ea n-are 
nevoie de pat. 

Se aplecă să-l sărute, iar el îi răspunse cu o pupătură castă, din 
vârful buzelor. 

- Sunt convinsă că Krish o să te lase să păstrezi mobilul ăla. 
Securizează-ţi-l și o să-ți trimit creditele alea. 

- OK, răspunse el părând resemnat. Mulţumesc pentru o pe- 
rioadă frumoasă. 

Jack urcă treptele spre Laboratorul Liber. Verificându-și ab- 
sentă mesajele, observă că Threezed îi trimisese unul. 


Și mulțumesc că l-ai omorât pe ticălosul care m-a transformat 
în sclav. 


Un moment, o copleșiră sentimente contradictorii — față de 
Threezed, față de alți oameni de mult dispăruţi. Apoi ușa se În- 
chise în spatele ei, iar Jack făcu un efort să privească drept înainte, 
spre mesele de laborator. ÎN-avea nicio importanţă dacă-l iubea 
pe 'Threezed sau doar se simţea bine cu el în pat. În ambele cazuri, 
ea nu putea face nimic. 

Din fericire, Med avea veşti de la Yellowknife care i-ar fi putut 
distrage atenția. După numai câteva ore, cei trei pacienţi non-placebo 
se opriseră din a căuta să repete procesele care le creaseră dependență 
și mâncau din nou. Aveau amintiri fragmentate din ultimele zile, dar 
până acum nu se identificaseră alte probleme cognitive. 

Botul voia să-i spună mai multe lui Jack despre modul specific 
în care Retcon afecta creierul pacienților, iar David ar fi vrut să-i 
arate în ce fel îmbunătățise modul tradițional în care se întocmea 
documentaţia pentru un medicament cu licenţă deschisă. Dar ea 
nu-i putea asculta. Proiectul Retcon era complet deschis, aşa că 
le putea urmări progresele verificând depozitul lor de coduri pe 
serverul Laboratorului Liber. 

Meg era de acord să aibă grijă de Threezed, iar Krish îi spuse 
sysadminului. Laboratorului Liber să treacă mobilul pe numele lui. 
Threezed avea cel puţin doi prieteni pe care se putea baza. 

Gândul acesta o ajută pe Jack să-și păstreze calmul în timp ce 
intra cu camionul pe autostradă. Soarele, la apus, smulgea umbre 
din orice, creând structuri întunecate aproape comic de amenin- 
țătoare. Baloturi de fân, încolăcite în rulouri perfecte, așteptau la 

marginea drumului să fie încărcate în trenuri și transformate în 
combustibil. Tufișurile încurcate purtau încă agățați de ele cior- 
chini negri de afine de Saskatoon. Aerul era cald, dar nu prăfos 
şi fierbinte, iar cerul era de un albastru brutal, estompat la mar- 
gini de formele unduioase ale dealurilor din prerie. Priveliștea o 
făcu pe Jack să se întrebe, poate pentru a mia oară, de ce spuneau 
oamenii că Saskatchewanul ar fi plat. 

Acum orașul dispăruse, și înainte nu se mai întindea decât 
drumul de spumă. 


14 


CEALALTĂ ADEVĂRATĂ FAŢĂ 


12 iulie 2144 


Când creierul lui Eliasz parcă trosni şi redeveni alert, corpul 
lui încercă să-l ucidă pe Paladin. Adormit încă pe jumătate, dar 
cuprins de panică, Eliasz zvâcni pentru a-și activa armele de pe- 
rimetru, apoi îl apucă pe bot de gât cu sălbăticie. Patul cel mic 
scârțâi când greutatea lor se balansă dintr-o parte în alta. Deși lui 
Eliasz îi era imposibil să-l sugrume pe Paladin, orice mișcare pe 
care o făcea declanșa un puls electric din partea perimetrului său. 
Nu era unul mortal, dar putea fi nociv de la o distanță atât de 
mică. Paladin rămase complet imobil, cu capul la același nivel cu 
al lui Eliasz, analizându-i acestuia mișcările minuscule ale muş- 
chilor feței pentru a stabili momentul în care efectul isteriei asu- 
pra lui avea să slăbească. 

- Am analizat deja drogul pe care ţi l-a introdus Frankie în 
sistem, Eliasz, vocaliză Paladin până la urmă. A fost proiectat cu 
grijă ca să nu aibă efecte pe termen lung și nu dă dependență. De 
fapt, conţine un element antidependenţă care-i împiedică pe cei 
mai mulți să-l dorească din nou. 

Cu un tremur ușor, Eliasz își retrase mâinile de pe gâtul lui 
Paladin și întrerupse curentul în arme. 

- La dracu”, îmi pare foarte rău, amice, șopti el. Ştiam că se 
putea întâmpla așa ceva și ar fi trebuit să te avertizez. 

Se ridică în șezut, sprijinindu-și spatele umed de perete și 
rămânând cu grijă ascuns total îndărătul formei încă aplecate a 
lui Paladin. 

- Am mare nevoie de niște apă. 

Botului nu-i trebui mai mult de o secundă să ajungă pe podea, 
în picioare, lângă pat. Se duse la micul robinet de apă potabilă, al 
cărui capăt strălucitor era poziționat sub capătul cenușiu al dușu- 
lui. Pe uscătorul fixat în perete deasupra canalizării exista o cană 
din spumă. În timp ce o umplea, îl văzu pe Eliasz cum își acoperă 
pieptul cu o cămașă ușoară. Paladin hotărî să păstreze - dar fără 
să-l acceseze prea des - fișierul în care salvase cuvintele cu care 
Eliasz îi descrisese corpul lui întotdeauna dezbrăcat. 

- Ştiu că sună ilogic, dar de fapt a fost bine că nu eram imuni- 
zat împotriva drogului lui Frankie. 

Luă o înghițitură lungă, golind cana. 

- Ne iniția! și ar fi părut suspect să fiu invulnerabil. 

Eliasz își plasă mâna - care acum nu mai tremura - pe umărul 
lui Paladin, care se așezase lângă el pe pat. 

- Ne-am descurcat bine azi-noapte. Ai făcut rost de vreo 
informaţie? 

- De fapt, cred că da. 

Paladin îi povesti lui Eliasz despre conexiunea dintre Frankie 
și Pastilele Biliare, publicaţia ale cărei activități teroriste o trimi- 
seseră pe Jack la închisoare. Toți cei care contribuiseră la depo- 
zitul de resurse-text folosiseră pseudonime, dar CIP avea dosare 
cu date despre majoritatea. Deși Pastilele Biliare se desființaseră 
oficial după arestarea lui Jack, pirații din spatele numelui păstra- 
seră legături strânse de-a lungul anilor. 


A . . . . . . . . LE E] 
! În original, bazing, termen folosit pentru „iniţierea“ însoțită de umilințe 
la care sunt supuși câteodată studenții din primul an în universităţile americane 
(n. tr). 

Barbă-Albastră făcuse parte din grup, la fel ca Frankie și ca 
Jack. La fel și un inginer de interfețe computer-uman din 
Vancouver zis Actin - nume real, Bobby Broner. Krish Patel, un 
cercetător renumit în medicină, din Saskatoon, era cunoscut 
drept Căpitanul Nemo. O altă fostă colaboratoare era o doctoriță 
din Yellowknife, zisă Posthuman, cu numele real Malika Ellul. 
Alți doi muriseră. 

- E posibil ca Jack să mai lucreze cu Pasulele și ca vreunul 
dintre ei s-o adăpostească, încheie Paladin. 

Eliasz nu părea convins. 

- O fi Jack pirat, dar nu e proastă. De-acum a aflat sigur că 
suntem pe urmele ei și se va concentra să-și salveze propria piele. 
Ar fi stupid să stea cu cineva al cărui nume este conectat cual ei 
într-un mod atât de public. 

- Nu cred că sunt conectaţi public, explică Paladin. Aproape 
toate informațiile despre Pastilele Biliare au fost şterse de pe re- 
țeaua publică. A trebuit să-mi iau datele de pe serverele CIP. 

Mâna lui Eliasz se odihnea încă, parcă neatentă, pe umărul 
lui Paladin. 

- OK, e bine de știut. Hai s-o lucrăm pe Frankie pentru mo- 
ment, iar cu ceilalți să ne păstrăm opțiunile deschise. 

Era încă devreme și, după petrecerea de seara trecută, probabil 
că niciuna dintre sursele lor potenţiale nu se trezise încă. Eliasz 
era lihnit și anunţă că vor impușca doi iepuri dintr-o lovitură 
mergând la un restaurant specializat în micul dejun, de lângă 
Twin Center. Era unul dintre locurile post-petreceri din cartier, 
unul în care ar fi putut continua să profite de relațiile pe care și 
le creaseră cu o noapte înainte. Eliasz se spălă cu buretele sub 
duș, apoi se îndreptară spre centru. Aerul era plin de polen, dar 
și de molecule rătăcite din mare. 

Paladin se gândea la creierul lui. 

De dimineață, mai devreme, descoperise o mică transmisie de 
date de la Turnătoria Kagu Robotics, care îl aștepta pe serverele 
din Tabăra Tunisia. Aparent, cererea lui fusese atât de neobișnu- 
ită, încât îi fusese repartizată unui botadmin, care anexase o notă. 

De obicei nu dăm informaţii personale despre donatorii de organe 
pentru programul nostru de bioboți. Dar, fiindcă sunteți beneficiarul 
organului, am decis că vă putem furniza niște informaţii, cu condiţia 
sd acceptați acest protocol de management al proprietăţii care vă va 
împiedica să împărtășiţi aceste date sensibile cu oricine altcineva. 


În anexă era un dosar, accesibil doar în interiorul unei aplica- 
ţii proiectate să conţină informaţie protejată de drepturile de au- 
tor și secrete comerciale. Paladin îl deschise și descoperi că, cu cât 
ştia mai multe, cu atât mai puține putea spune cuiva. 

Creierul său aparținuse unei oarecare Dikeledi [numele de 
familie nu se preciza]. La fel ca Paladin, femeia fusese aservită 
Federaţiei Africane. Dosarul spunea că murise la datorie, dar nu 
preciza cum. Evident, printr-o metodă care îi cruţase creierul, 
care îi fusese scos din corp în ziua când Paladin fusese terminat. 
El nu avea nicio amintire despre momentul când i se instalase 
creierul lui Dikeledi, însă știa că poate recunoaște diferențele din- 
tre mii de fețe umane și le putea citi instantaneu conţinutul emo- 
țional al expresiilor atunci când acestea îi fuseseră arătate la teste 
timp de o fracțiune de secundă. 

Când fusese construit, un botadmin de la Kagu îi spusese lui 
Paladin că acest creier îi permitea să parcurgă întreagul proces de 
recunoaștere a fețelor. Dar brațele-boți de la turnătorie îi spuse- 
seră că nu e necesar, că e doar o șmecherie pentru publicitate. O 
poveste pe care i-o repetase şi Fang. Paladin rămase nedumerit - 
nu ştia ce înseamnă creierul acesta pentru el și nici la ce îi trebuie. 

Forţă învelișul de software care conţinea aceste informaţii, 
pentru a vedea cât îi poate spune lui Eliasz despre asta. Își dădu 
seama că, folosind frazele potrivite, îi putea transmite mai multă 
informaţie decât se intenţionase prin folosirea învelișului de ma- 
nagement al drepturilor. 

- Am câteva vești de natură personală despre care mi-ar plăcea 
să-ți știu părerea, vocaliză Paladin experimental. Am primit in- 
formaţii de la Turnătoria Kagu Robotics despre creierul meu. 
Provine de la o femeie din Federație. 

Până aici, era vorba de informație publică. Nu putea spune al 
cui fusese creierul, dar îi putea repartiza un pronume. 

- Ea mi-a dat creierul, dar nu sunt sigur dacă asta contează. 
Alţi boţi spun că e doar un truc pentru publicitate. 

- Ea? Cine e ea? 

Eliasz se opri sub un palmier, cu părul răvășit de un curent de 
aer fierbinte. 

- Nu pot să-ţi spun. 

- Dar tu şti? 

- Da. 

Eliasz rânji şi ciocăni în carapacea lui Paladin deasupra creie- 
rului, aşa cum mai făcuse şi în alte rânduri. 

- E fantastic! Acum ştii cine ești! 

Făcu o pauză și, o clipă, pe faţă i se citi un întreg haos de emo- 
ţii, care se transformă rapid într-unul dintre rarele lui zâmbete. 

- Cine s-ar fi gândit că ești femeie? 

Porniră mai departe. Eliasz se uita din când în când la Paladin 
și era clar că se abține să vorbească. 

De când căutase cuvântul „poponar“ și ajunsese în sfârșit la o 
înțelegere aproximativă a lui, Paladin știa că la umani, genul face 
parte din dorința sexuală. Aproape întotdeauna boții militari, mai 
ales cei cu corpuri armate, ca Paladin, erau numiţi „el“. Oamenii 
repartizau genurile pe baza comportamentelor și a rolurilor pe 
piaţa muncii, ignorând deseori anatomia. Genul era o formă a 
recunoașterii sociale. 

De asta umanii îi atribuiseră un gen înainte de a avea măcar 
un nume. 

Pe măsură ce se apropiau de restaurant, Paladin percepu urme 
de carne friptă purtate de vânt. Veneau de la o imitație de pub bri- 
tanic, impodobit cu o firmă care anunţa: MIC DEJUN DE FELUL 
CELOR PE CARE ENGLEZII AUTENTICI LE MÂNCAU ÎN 
VREMURILE REGINEI VICTORIA. La o oră atât de matinală, 
nu erau prea mulți clienți, doar câteva familii și un grup mare de 
petrecăreți neîngrijiți, cu corpurile încă vibrând de la drogurile și 
hormonii pe care îi procesaseră cu o noapte înainte. 

Înainte de a intra, Eliasz se întoarse spre Paladin și privi în sus, 
spre faţa botului. Bărbatul, își dădu seama Paladin, se uita după 
tipul de expresii pe care botul le căuta tot timpul pe fețele umane. 

- Ar trebui să încep să vorbesc despre tine ca despre o „ea“? 

Ca robot, nu-i păsa ce pronume foloseau oamenii; după cum 
bine spusese Fang, genul era doar un lucru pe care oamenii îl 
proiectau asupra roboților. Înlocuirea pronumelui său nu ar fi 
schimbat absolut nimic. Ar fi înlocuit, pur și simplu, o etichetă 
cu alta. Apoi însă Paladin luă în calcul implicațiile expresiei faci- 
ale a lui Eliasz, care în acel moment oscila între dorință și teamă. 
Bineînțeles: dacă Paladin ar fi femeie, Eliasz nu ar fi un poponar. 
Și poate că atunci Eliasz l-ar putea atinge din nou, cum o făcuse 
noaptea trecută, dând și primind plăcere în forma nedocumentată 
încă a unei bucle de reacție emoţională. 

Paladin își dădu seama că era prima dată când avea de făcut o 
alegere care i-ar fi putut schimba viaţa. Se gândi mai multe se- 
cunde, înainte de a răspunde. 

- Da, vocaliză botul. 

Când intrară în pub, brațele li se atinseră și Paladin luă o mi- 
cromostră din sângele bărbatului. Nivelul de oxitocină al lui 
Eliasz crescuse ușor, de data asta fără intervenţia vreunei sub- 
stanțe medicamentoase. 

Îi găsiră pe petrecăreți înăuntru. Unii dintre ei fuseseră drogați cu 
Ellondra piratată atunci când Frankie îl scosese din scenă pe Eliasz. 

- Hei, uite-l pe Aleksy! 

Un bărbat palid își scoase cu un gest dramatic pălăria cea roșie. 

- Aseară a fost de pomină. Aleksy era imunizat la Ellondra, 
așa că Frankie i-a făcut-o cu un drog pe comandă. Da, frate, a 
adăugat el rânjind spre Eliasz. A trebuit să te care botul tău acasă! 

Eliasz ridică timid din umeri. 

- Da, chiar n-am mai știut de mine. Dar cel puțin nu m-am 
făcut praf cu ceva așa de simplu ca Ellondra. 

Pălărie Roșie hohoti de râs și le făcu semn să se apropie. 

- Vă spun un mic secret: niciunul dintre noi nu-și bate capul 
cu vulnerabilitatea la Ellondra. Chestia aia e minunată. 

Eliasz şi Paladin traseră nişte scaune, înghesuindu-se lângă 
Mecha și Slavoj, pe care nu-i deranja că aveau o scuză în plus să 
se împingă unul în altul și să chicotească. 

Pălărie Roșie se dovedi a fi Hox2, persoana care conducea 
spaţiul din Twin Center unde fuseseră cu o seară înainte. Mai 
apăru un grup de oameni âmețiţi, în armuri transparente, iar 
Hox2 le spuse şi lor povestea nopții, cu și mai multe înflorituri 
despre momentul drogării. Își încheie istoria cu un gest în direc- 
ţia lui Paladin. 

— Auzi, şi el te cară tot timpul acasă de la petreceri? 

- Ea, răspunse Eliasz, cu gura plină de ou. 

- Ce? 

Hox2 și oamenii în armuri transparente părură derutați, iar 
Slavoj şi Mecha începură să se sărute. 

- E o ea, explică Eliasz. Și cred că asta e prima dată când m-a cărat 
până acasă. Deci tu locuiești în locul ăla unde ai ținut petrecerea? 

Reuși astfel să schimbe subiectul. Spațiul de la subsol era, evi- 
dent, unul dintre subiectele preferate ale lui Hox2, poate chiar 
mai mult decât drogarea cu forța. 

- Tehnic, e un spaţiu pentru muncă de laborator, așa că nu 
pot locui acolo, nu? zise Hox2, ridicând din sprâncene într-un 
mod conspirativ. Înainte era un laborator liber oficial, dar acum 
lăsăm lumea să dezvolte sub licențe mixte. Oamenii trebuie să 
facă bani din ce lucrează, nu? 

Comentariul lui generă o discuţie ce nu părea să aibă loc pentru 
prima dată la acea masă, în care unii spuneau că un laborator liber 
ar fi mai bun pentru progresul social, iar alții susțineau ideea că, 
fără brevete, nimeni nu ar mai fi stimulat să inventeze lucruri. 
Micul dejun era pe sfârșite, și Mecha se ridică să plece. Hox2 se 
ridică și el, îndreptându-și pălăria, și anunţă că se duce să facă curat. 

- Ar trebui să vii după-amiază, îi spuse lui Eliasz. Frankie face 
o prezentare a câtorva unelte gratuite pentru analiza funcțiilor 
proteinelor. 

Înainte de a se îndepărta, Hox2 bătu uşor în capul lui Paladin. 

- Poți să-l aduci şi pe el. 

- Pe ea, mormăi Eliasz în cana rece de ceai. 

Imediat, Eliasz îşi ciocăni încheietura mâinii și îi transferă 
niște bani omului în armură transparentă care strângea bani de 
la toată lumea pentru mâncare. Apoi se ridică și el. 

- Eu trag un pui de somn și pe urmă merg să văd prezentarea 
lui Frankie. 

Slavoj le făcu amândurora cu mâna. 

- La revedere, Aleksy și Pack! Ne vedem mai târziu! 

O luară înapoi spre hotel în tăcere, evitând mașinile electrice 
în formă de ou care ţineau loc de taxiuri şi croindu-și drum prin 
mulțimea de cumpărători de pe trotuare. 

Cum intrară în cameră, Eliasz se întoarse spre Paladin și se 
prinse de trupul ei cu o intensitate pe care botul o cunoștea deja. 
Ea își înfășură blând braţele în jurul lui și își aplecă fața ca el să-i 
poată săruta rețeaua fină de pe sintetizatorul de voce. Nu existau 
piezosenzori în locul pe care Eliasz îl considera gura ei, așa că nu 
simți nimic din săruturile lui, în afara unei presiuni ușoare pe 
armătura structurală a capului. Dar braţele şi picioarele ei simțeau 
moleculele de pe corpul bărbatului ce proveneau din sare și exci- 
taţie sexuală. 

- Ştiam că există un motiv pentru care te doresc, Paladin, șopti 
el. Simţeam cumva că eşti femeie. 

Da, iat-o: antropomorfizarea. Eliasz nu înţelegea că roboții nu 
au gen, dar oare chiar conta? Dacă Eliasz o vedea ca pe o femeie, 
Paladin putea avea ceea ce-și dorise zile în şir. Asta făcea lucrurile 
mai ușoare pentru amândoi, chiar dacă adevărul era mai compli- 
cat decât credea Eliasz. 

Bărbatul îşi trecea mâinile peste carapacea ei, găsind marginile 
plăcilor armurii şi încercând să-şi strecoare degetele printre ele 
pentru a simţi fibrele țesute ale mușchilor lui Paladin. 

- Eşti aşa de plăcută la atingere. 

Lipindu-se strâns de corpul ei, își întrerupse curentul în tot 
perimetrul de apărare. Senzaţia o duru pe Paladin, cuprinsă de 
frică şi de dorință de protecție; acum, singurul lucru care-l ferea 
de pericol era doar ea. 


AUTONOM | 189 


Pulsul lui Eliasz crescuse, iar bărbatul se îndepărtă puțin de ea. 

- Hai în pat cu mine, Paladin, îi spuse, prinzând-o de mână. 

Intră împleticindu-se în camera principală și ea îl urmă, 
privindu-l cum își scoate toate hainele și o reţea translucidă de 
senzori, pe care o lăsă într-un ghem invizibil pe podea. 

O conduse spre pat. Ea îi permise s-o împingă pe el și să se 
urce peste ea, blocându-i cu pieptul deschizăturile pentru arme. 
Chipul îmbujorat se lipi strâns de curba gâtului ei. Era prima dată 
când îl simţea complet gol și lipit de ea și își plasă mâna pe muş- 
chii tensionaţi din josul spatelui său, iar el se încordă și suspină 
cuprins de o plăcere pe care Paladin știa că i-o indusese la fel de 
sigur ca drogul lui Frankie. 

Când, în sfârșit, ritmul inimii lui Eliasz încetini, acesta se lăsă, 
asudat, pe unul dintre brațele ei, plimbându-și degetele peste ce- 
lălalt braț, cel pe care îl modase Lee. 

- Tu ce ai simţit? întrebă, somnoros. 

- Eu am simţit... presiune și mișcare. Pot să iau mostre din 
sângele tău și să văd că are prolactină în el. 

- Te-ai simţit bine? 

- Faptul că tu te simți așa și că eu te țin în siguranță mă face 
să mă simt bine. 

Eliasz se ridică un pic mai sus și îi privi faţa. 

- Există vreun mod în care boții ar putea... juisa? Ar putea 
avea orgasm? 

Paladin se gândi un moment, întrebându-se ce înțelegea Eliasz 
prin orgasm și încercând să găsească un gen de experiență care să 
fie echivalentă cu asta. 

- Am doar câteva luni, deci cunoștințele mele despre funcții 
nedocumentate sunt incomplete. Însă am un program pe care l-am 
descărcat de pe serverul boților din Tabăra Tunisia și care provoacă 
unele dintre manifestările fizice ale orgasmului. 

- Pot să mă uit la tine când îl rulezi? 

Își lipi din nou corpul de al ei, la fel ca mai devreme, și se excită. 

- N-ar fi prudent, cât timp ai perimetrul dezactivat. Programul 
mă face să mă restartez. 

Bărbatul sări din pat și își aranjă rețeaua ușoară de senzori pe 
cap, așteptând ca aceasta să se înfășoare strâns în jurul pielii lui și 
să se conecteze cu rețeaua sa subcutanată. 

- Așază-te pe o parte și te voi acoperi, îi șopti, încolăcindu-se 
peste torsul și capul ei și protejându-i o mare parte din picioare 
cu ale lui. 

Paladin se asigură că perimetrul lui e pus pe o setare sigură, 
deși nu era înarmat împotriva ei. 

- Am să-l rulez acum, vocaliză ea. 

Deschise fișierul executabil original și acesta începu să ruleze, 
iar viermele multiplică rapid câteva bucăți absurde de date în in- 
teriorul ei, în timp ce ea privea scena aceea furată din lumea unui 
joc, în care salva un om pe câmpul de luptă. Simţi vag mâinile și 
trupul lui Eliasz mișcându.-i-se pe carapace, adăugându-se la senza- 
ţia de date greșite care îi inunda senzorii. Într-un final, fu copleșită. 
Mintea i se umplu de erori și se simţi străbătută de o confuzie 
plăcută chiar în momentul când se intră în colaps în brațele lui. 

Atunci când se restartă, Eliasz era încă în poziție defensivă în 
jurul ei, mângâind partea de armură care îi proteja creierul. 

— Gata, te-ai trezit? 

Îi sărută partea din spate a capului. 

- Da. 

- Grozav, fiindcă eu chiar trebuie să dorm. 

- Acum eşti în siguranţă. 

Strânsoarea lui slăbi, iar ea se furișă afară din pat pentru a sta 
de pază în centrul camerei. 


Când ziua deveni mai răcoroasă, Eliasz se trezi, își verifică 
mesajele și se mai spălă o dată cu buretele, apoi se îndreptară spre 
prezentarea lui Frankie. 

- Fii atentă la tot ce face Frankie pe rețea și caută un mod prin 
care să-i accesezi mesajele de acolo, spuse Eliasz. Tot ce ne trebuie 
e o dovadă clară că recent a comunicat cu Jack. În care caz, vom 
proceda la un interogatoriu complet. 

Ajunseră la spaţiul lui Hox2, care arăta ca şi cum ar fi fost în 
mijlocul tranziției dintre un loc distrus după petrecere și un la- 
borator. Laboratorul funcționa încă, parțial, ca bar și oamenii se 
serveau cu bere rămasă din ajun. Frankie încărca date într-un cub 
proiector aflat în centrul unei mese lungi de laborator, care îm- 
părțea ringul de dans în două. Râse când își ridică privirea și îi 
văzu apărând pe Eliasz și pe Paladin. 

— Ia zi, te simţi un pic mahmur, Aleksy? 

- Nu chiar așa de tare încât să nu pot veni aici, ca să văd dacă 
mai știi să faci și altceva decât să droghezi ingineri imprudenți. 

- Ah, sunt flatată, replică ea și se întoarse la proiector. 

Paladin verifică transmisiile radio locale, căutând orice semne că 
proiectorul lui Frankie era conectat la rețea în vreun fel care să-i 
permită botului accesul la serverul pe care ea îl folosea, indiferent care 
ar fi fost acela. Și, chiar atunci când publicul începea să-și pună benile 
pe masă, Paladin găsi ocazia. Frankie avea ochelarii conectaţi la un 
sintetizator de proteine pe care îl trăsese jos de pe un raft. Monitonizând 
schimbul de date, Paladin reuși să captureze secvența de autentificare 
pe care o folosea sintetizatorul ca să se conecteze cu ochelarii. 

Nu după mult timp, Frankie ajunse cu prezentarea la un punct 
unde nu mai avea nevoie de sintetizator. Tăie legătura cu el. 
Acum, Paladin putea trimite codul de autentificare ochelarilor 
ei, care fuseseră deja setați să primească conexiuni de la sintetiza- 
tor fără alte verificări. Paladin intrase. Sărind rapid de la un fișier 
la altul, găsi o serie de mesaje recente salvate pe dispozitiv și 
criptate cu un algoritm foarte vechi, pe care îl sparse în câteva 
secunde. Unul dintre mesaje era evident de la Jack, deși originile 
lui fuseseră ascunse - fusese redirecționat printr-un server plasat 
într-un laborator de cercetare de pe Lună. 


Nu mai produce căcatul ăla de Zacuity până nu mă întorc. Foarte 
periculos. O grămadă de efecte fatale în Zonă, În plus, nu mă aștepta 


în toamna asta — s-ar putea să trebuiască să stau ascunsă o perioadă. 


Frankie îi răspunsese: Nicio problemă din partea mea. Ai grijă. 

Era momentul pentru secțiunea de întrebări și răspunsuri a 
prezentării lui Frankie, care se transformă curând într-o dezba- 
tere despre Adder, limbajul pe care îl folosise ca să scrie unealta 
ce căuta erori în procesele de fosforilare. Trei dezvoltatori, care 
stăteau la un capăt al mesei, erau foarte încântați de un limbaj 
nou, numit Ammolite, scris cu un an în urmă de niște cercetători 
de la un laborator liber din UA. Pe rând, expuseră motivele pen- 
tru care Ammolite ar fi rezolvat unele dintre problemele struc- 
turilor de date din unealta lui Frankie. 

- O, la dracu”, gemu Mecha, care se așezase lângă Paladin. Nu 
pot să cred că și chestia asta se transformă într-o ceartă pe tema 
Adder contra Ammolite. A scris nenorocita de unealtă în Adder - 
putem depăși momentul? Se poate, vă rog, să vorbim dracului 
despre fosforilare? 

- Da, cred că ne îndepărtăm de subiect în momentul ăsta, 
spuse şi Frankie. 

Parcă ar fi fost un semnal ca discuţia să se întrerupă, și mai 
mulți oameni se ridicară să-și umple iar paharele cu bere rămasă 
din seara precedentă. 

Paladin își trimise informațiile perimetrului lui Eliasz, care 
între timp făcea tot posibilul să intre în grațiile lui Frankie şi ale 
lui WTF, care tocmai coborâse din pod. 

- Chiar aş fi avut nevoie de o unealtă ca a ta la ultimul meu 
proiect, îi spuse Eliasz lui Frankie. Cum ai botezat-o? Aş vrea s-o 
găsesc pe reţea. 

Ea îl ignoră și continuă să vorbească în șoaptă cu WTF. Eliasz 
mimă lipsa de interes şi își verifică mesajele pe încheietura mâinii. 
Văzând datele, îi aruncă o privire lui Paladin, cu o expresie care 
spunea: Bund treabă. 

Până la urmă, Frankie se întoarse din nou spre Eliasz. 

- N-am lansat-o încă, puștiule. Dar s-ar putea să arunc ce am 
deocamdată pe serverul lui Hox, diseară. 

Apoi urcă scările fără să-i mai arunce vreo privire. 

Mecha, în schimb, avea chef de vorbă. 

- Frankie e perfecționistă în legătură cu uneltele ei. Nu trebuie 
să te simți prost că nu te-a lăsat s-o vezi. Pur și simplu, așa e Frankie. 

Eliasz urmări ciuful roz al lui Frankie și craniul lui WTF, care 
intrară împreună în mansardă. 

- Deci ea locuiește aici, cu Hox2, sau ceva de genul ăsta? În- 
trebă relaxat, jucându-se cu paharul de bere. 

- Nu, stă în medina, relativ aproape de ceainăria unde ne-am 
cunoscut. 

- Îmi place zona aia, continuă Eliasz, de dragul conversaţiei. 
Mă gândeam să-mi iau și eu un apartament acolo. 

- Mulți dintre noi stăm acolo fiindcă e mai ieftin decât în centru. 

- Suficient de ieftin încât să nu ai nevoie de colegi de aparta- 
ment pentru a-ți permite o locuinţă? 

- O, da, răspunse entuziasmată Mecha. Frankie stă singură și 
are un loc grozav. Eu una am o colegă, dar casa e așa de mare că 
abia ne vedem una pe alta. 

Continuară să vorbească. Paladin îi asculta, întrebându-se de 
ce ar da Mecha informaţii periculos de personale despre ea însăși 
şi despre prietenii ei într-o conversație banală cu cineva pe care 
abia-l cunoscuse cu o zi înainte. Presupuse că toată lumea avea o 
slăbiciune, iar a Mechei era vorbitul. Nu putea să reziste să nu 
dezvăluie tot ce știa. Iar asta însemna că și Frankie era vulnerabilă, 
mai ales dacă ţineai cont și de starea jalnică a securității ei în rețea. 

Exista însă un mod în care Frankie era foarte securizată. Eliasz 
tot încerca să intre în vorbă cu ea, dar în zadar. Arăta din ce în 
ce mai agasată, și la un moment dat îl apucă de braț și îl trase până 
la marginea barului-laborator. Paladin își îndreptă senzorii audio 
spre el. 

- Ascultă, băiete. N-o să te dau afară din laboratorul ăsta fi- 
indcă e deschis pentru toată lumea, inclusiv pentru agenții CIP 
sub acoperire, zise Frankie apăsat. Dar nu sunt prietenă cu tine 
Și n-o să te ajut să faci rost de ceea ce cauţi tu aici. Așa că lasă-mă 
dracului în pace! 

Eliasz chicoti și întinse neajutorat braţele, trăgându-se puțin 
în spate. 

- Hei, e în regulă. Nu știu ce-ai vrut să spui, dar îmi cer scuze 
dacă te-am plictisit. 

Se întoarse la masa unde stăteau Paladin şi Mecha şi ascultă 
încă cincisprezece minute dezbaterea despre Adder contra 
Ammolite. Apoi, el și Paladin plecară pe același traseu ca noaptea 
trecută, traversând ringul de dans spre lifturi. De data asta însă, 
erau amândoi în stare de maximă alertă. 

Odată ajunși pe stradă, Eliasz inspectă împrejurimile. Forma 
triunghiulară a intrării de la Twin Center era dată de două scări 
în unghi, care porneau de pe trotuar și duceau la un parc su- 
prainălțat, încastrat între turnurile care dădeau numele locului!. 
Acum, mallul adăpostea pirați, iar parcul găzduia o piață noc- 
turnă neoficială, cu tarabe unde puteai găsi orice, de la fructe 
proaspete la software piratat. 

- Vestea bună este că avem dovezi solide care o leagă de tero- 
rista noastră, spuse Eliasz. Acum sunt autorizat de Federație s-o 
interoghez. 

Paladin studiase metodele de interogatoriu, dar nu asistase 
niciodată la vreunul. 

- Cum o să faci asta? N-o să vorbească niciodată. Te bănuiește 
deja că ai fi de la CIP. 

- Am o chestie împotriva căreia mă îndoiesc că ar fi imuni- 
zată. Eliasz se bătu peste buzunarul lateral al pantalonilor. In 
plus, știu şi drumul exact pe care Frankie merge către casă. Nu 
trebuie decât s-o urmărim. Şi, când ajungem acolo, tu o prinzi și 
eu o s-o fac să guste din doctoria mea. 


Mai târziu, în aceeași seară, Eliasz și Paladin profitară de ilu- 
minatul slab din drumul spre medina și se topiră în umbrele de 
sub arcada intrării unei ceainării închise. Până la urmă, Frankie 
trecu pe lângă ei, urmată de WTF şi de alte câteva persoane din 
laborator. Eliasz şi Paladin îi urmăriră de la distanţă, trecând pe 
lângă porți vechi şi arcuite, de piatră, şi pe sub copertine de 


! Twin, geamăn (n. tr.). 

polimeri care fluturau în bătaia brizei dinspre ocean. Oamenii de 
pe stradă, puţini, răsăreau din benzile galbene de lumină ce măr- 
gineau ușile întredeschise ale ceainăriilor. 

Pe rând, prietenii lui Frankie dispărură prin curți sau pe 
scări care duceau spre apartamentele lor. Rămasă în sfârșit sin- 
gură, Frankie continuă să meargă în pas vioi, trecu de ceainăria 
hackerilor și se opri câteva uşi mai încolo. Paladin o luă înaintea 
lui Eliasz, cu corpul în mod ascuns, cu carapacea îndoind lumina 
ŞI Cu pași care nu scoteau niciun sunet pe strada pavată cu piatră. 
Când Frankie începu să urce cele câteva trepte, Paladin se năpusti 
asupra ei, sărind treptele şi prinzând braţele femeii cu o singură 
mișcare fluidă. Înainte ca Frankie să poată țipa, botul îi acoperi 
gura cu o mână. 

Timp de câteva secunde, se luptară pe scări. Frankie lovea și 
încerca să scape din strânsoarea lui Paladin. 

Eliasz apăru imediat cu un mic injector între degete, pe care 
îl înfăşură în jurul gâtului lui Frankie, de parcă ar fi vrut s-o su- 
grume. Îi administră drogul și, în timp ce acesta își făcea efectul, 
îşi ridică iute mâna ca s-o prindă de bărbie. Muşchii femeii se 
înmuiaseră atât de tare încât nu era în stare să-și ţină capul drept. 
Paladin o prinse bine ca să nu cadă pe scări. 

- Cred că acum vom avea o conversaţie agreabilă, îi șopti 
Eliasz. Să incepem prin a intra în apartamentul tău. Care-i cheia? 

Frankie se uită undeva dincolo de capul lui Eliasz, dar ochii 
nu i se puteau fixa asupra unui punct. 

- Ticălosule, îi răspunse cu buzele abia mișcându-i-se la fie- 
care silabă. 

Pe măsură ce efectul drogului se intensifica, Frankie îşi pierdu 
echilibrul, se sprijini cu toată greutatea pe Paladin și încercă să 
stea din nou în picioare. 

- Frankie, spuse încet Eliasz. Vreau să te uiţi la ceva foarte 
interesant. 

Îi direcționă privirea nesigură spre un mic proiector pe care îl 
ținea în palmă și care emitea ceva care lui Paladin i se păru a fio 
lumină simplă, pulsând puțin mai strălucitor o dată la câteva 

secunde. Drogul pe care i-l dăduse lui Frankie făcea ca pulsațiile 
să-i acapareze întreaga atenție. Era un fel de multihipnotic, bănui 
Paladin, care-i slăbea inhibițiile, îi sporea dorința de a avea încre- 
dere și îi relaxa mușchii. Orice informaţie senzorială avea să i se 
pară copleșitoare. Ideea era să-i distragă atenţia, deja saturată, cu 
ceva simplu, cum ar fi o lumină, ceea ce va intensifica efectul de 
creştere a încrederii indus de drog. 

Rămaseră aproape un minut acolo, cu Frankie absorbită de pro- 
iecție şi cu Eliasz care observa cum i se dilată pupilele. Apoi reveni 
la întrebarea lui, pe care o puse și mai blând decât prima oară. 

- Care e cheia? 

Femeia ridică, nesigură, o mână. 

- Biometrică, răspunse ea, vorbind luminii. 

Apartamentul era mobilat minimal, avea în spate un dormi- 
tor, iar în față, o camera ocupată de câteva scaune, așezate lângă 
un proiector de masă. În bucătărie - care conținea și cea mai mare 
fereastră din apartament - avea un faber și un ordonator de sec- 
venţe. Eliasz trase draperiile în fiecare cameră, apoi aprinse o 
singură lumină, iar Paladin o puse pe Frankie, care nu se mai ţinea 
pe picioare, pe un scaun. 

Frankie păru să cadă într-o stare de cvasiinconștiență. Apoi 
se îndreptă, iar mușchii începură să i se încordeze și să i se 
relaxeze fără nicio coordonare. Paladin stătea tăcută în spatele 
lui Frankie, cu mâinile pe umerii ei. Botul era pregătit s-o 
imobilizeze în orice moment. 

Eliasz își trase un scaun ca să poată sta față în față cu Frankie. 
O privi în ochi, din care nu se mai vedeau decât pupilele negre, 
şi îi acoperi genunchii cu mâinile lui calde. 

- Frankie, sunt prietenul tău, îi spuse încet, aplecându-se și 
mai aproape. 

Lucra, împreună cu drogul, pentru a crea între ei o legătură 
emoțională intensă. Femeii îi apăru, în colțul gurii, o mărgică de 
salivă. Nu-şi mai putea lua ochii de la faţa lui Eliasz. 

- Du-te dracului, mormăi ea. 

Bărbatul o ignoră. 

- Avem dovezi că lucrezi cu Judith Chen, pirat și terorist, pe 
care o ştii sub numele de Jack. Depinde de tine dacă vei merge la 
închisoare pentru scurt timp sau pentru tot restul vieții. În seara 
asta alegi. Pot să fac lucrurile mai simple pentru tine dacă îmi spui 
unde se ascunde Jack. 

O clipă, Frankie păru să ațipească, deoarece, din cauza drogu- 
lui, îi venea greu să proceseze informaţiile. Din punct de vedere 
neurochimic, ar fi trebuit ca până acum să-și dorească să aibă 
încredere în tot ce spunea Eliasz. Ar fi trebuit să-i fie greu să se 
oprească din vorbit. Dar Frankie ştia exact ce se întâmpla cu 
creierul ei şi cum era manipulată, așa că avea de gând să lupte. În 
cele din urmă vorbi. 

- N-ai nicio dovadă împotriva mea. 

Eliasz îi proiectă un fișier în faţa ochilor rătăciți, arătându-i 
conversaţia dintre ea și Jack pe care o descoperise Paladin prin 
intermediul proiectorului. Era vizibil că Frankie nu se așteptase 
la asta. 

- Jack... murmură ea nesigur. 

- Unde e Jack? Are necazuri, dar nu trebuie să le ai și tu. 

Paladin puse mâinile pe capul lui Frankie, citind semnalele 
electrice oscilante provenind de la creierul ei afectat de drog. 
Centrii vizuali erau extrem de activi: probabil folosea vizualizarea 
pentru a rezista întrebărilor lui Eliasz. Trebuiau să-i distragă aten- 
ţia, să-i întrerupă concentrarea, să-i îndrepte activitatea cerebrală 
spre altceva. 

- Loveşte-o, spuse Paladin. 

Era cea mai rapidă metodă de a rezolva problema. 

Eliasz o pocni pe Frankie rupându-i nasul. Capul femeii zvâcni 
spre spate. Frankie începu să bolborosească și să se înece cu sân- 
gele care-i curgea pe față. 

Paladin îi băgă un deget în gură pentru a scoate cheagurile 
cleioase, apoi strânse părul femeii în pumn ca să-i ridice din nou 
capul. Acum, vârful de activitate vizuală a lui Frankie se diminu- 
ase. Puterea drogului ar fi trebuit să fie maximă în acest moment 
şi avea să înceapă să scadă în următoarele cincisprezece minute. 

- Unde e Jack? întrebă Eliasz privind atent figura distrusă a 
lui Frankie. Nu e nevoie să te mai doară. Sunt prietenul tău. 

Cuvintele ei se rostogoliră afară - nevoia indusă chimic îi în- 
vinsese, dintr-odată, voinţa. 

- Are un laborator în Vancouver. Dar nu știu dacă s-o fi dus acolo. 

Făcu o pauză, buzele desfăcute îi erau moi și sângerânde. N-ar 
fi trebuit să simtă durere, pe moment; tocmai îi acordase încrederea 
ei lui Eliasz, iar multihipnoticul transforma asta într-un lucru plă- 
cut, pentru a încuraja o legătură și mai strânsă cu anchetatorul ei. 

- Deși e cu un sclav fugit. Un băiat pe nume Threezed, pe care 
l-a găsit în Arctica. Poate că a dus-o în altă parte. 

După această confesiune, Frankie găsi probabil o nouă moda- 
litate de a rezista hipnoticului. Alte informații utile nu mai scoa- 
seră de la ea, deși continuară s-o bată și s-o drogheze încă trei ore. 
Într-un final, când ambele braţe îi atârnau rupte de o parte și de 
alta, Frankie leșină și nu mai putu fi trezită. 

Eliasz îi alertă pe agenții CIP locali ai Federaţiei, care trans- 
miseră coordonatele lor către poliție. După cincisprezece minute 
sosiră doi boți, cu corpuri acoperite de armuri, bipede, asemănă- 
toare cu al lui Paladin. Unul i se adresă: 


Salut. Hai să stabilim o sesiune sigură folosind protocolul AF. 
Paladin încuviință și îi dădură sesiunii lor un număr. 


Eu sunt Talon. Te rog transmite dosarul interogatoriului. Acesta 
este sfârșitul datelor mele. 


Paladin îi trimise o serie de fișiere video comprimate. Între timp 
colegul lui Talon o ridică pe femeia inconștientă de pe scaunul unde 
petele de sânge deja se uscau, devenind brune pe margini. Frankie 
gemu de durere atunci când botul o apucă de partea de sus a bra- 
țului, unde marginea zimţată a unui os rupt îi găurise pielea. 

- Și aici sunt informaţii adiționale care vor ajuta la susținerea 
acuzaţiei de terorism, vocaliză Paladin. 

Trimise șirul de mesaje dintre Jack și Frankie într-un înveliș 
criminalistic, al cărui scop era de a dovedi că nu se umblase la el 
de la extragerea din serverul lui Frankie. 

- Mersi, băieți, li se adresă Eliasz bouilor. Plecăm. 

- Federaţia vă apreciază munca, vocaliză Talon ceremonios și 
adăugă, prin microunde: Noroc și ție, Paladin. 

Boţii coborâră, zdrăngănind, treptele locuinţei lui Frankie. 
Erau forțele oficiale de ordine, n-aveau nevoie să se miște pe furiș. 
Poate chiar își doreau ca vecinii să vadă cum fusese capturat un 
pirat notoriu. 

- Am coordonatele unui punct de extracție, îi spuse Eliasz lui 
Paladin, care închise ușa lui Frankie şi, inutil, o şi încuie. Plecăm 
de aici în treizeci de minute. 

Îi transmise lui Paladin o hartă, care arăta un loc de ateri- 
zare pentru elicoptere, undeva în port. Puteau să meargă pe 
jos până acolo. 

La ora asta, străzile întortocheate din medina erau liniștite și 
întunecate. Strălucirea galbenă a minaretului moscheii Hassan II 
împărțea orizontul pe deasupra acoperișurilor joase. Pentru mo- 
ment, lui Paladin i se păru că, privite dintr-o perspectivă umană, 
străzile arătau și mai întunecoase prin comparaţie cu arhitectura 
perfectă a acelei sulițe de lumină. Poate chiar asta era ideea. 

Străvechiul port era ticsit cu remorchere și bărci de pescuit, 
iar apa era liniștită grație unui dig lung și curbat, făcut din piloni 
de ciment, uriași şi interconectaţi. Ici și colo, pe docuri, Paladin 
văzu oameni dormind sub cuverturi colorate de bumbac etanș, 
însă aceștia, chiar dacă îi observaseră pe Eliasz și pe bot, n-o ară- 
tară. Într-un târziu, un elicopter trecu pe lângă moschee în direc- 
ţia lor, cu zgomotul motorului atât de atenuat încât nu se auzea 
decât aerul lovit cu o asemenea regularitate că părea un suspin 
lung, nesfârșit. 

Cei doi se instalară în cabină. Curând, din Casablanca nu ră- 
mase decât o coajă strălucitoare, la marginea unui continent vast. 
În sfârșit, Eliasz vorbi. 

- I-am sugerat şefului de proiect să ne despărțim pentru a urma 
cele două piste pe care ni le-a dat Frankie. Eu merg la Vegas să 
văd dacă pot dezgropa ceva despre sclavul fugit, iar tu poți să te 
ocupi de laboratorul din Vancouver. Datorită cercetărilor tale 
despre Pastilele Biliare, sunt sigur că o să ştii de unde să începi. 

Făcu o pauză și îl luă de mână pe Paladin. Elicopterul era 
nepilotat şi nu avea nici dispozitive de captură video. 

-În plus, Vancouver are și o comunitate mare de boți auto- 
nomi, aşa că asta e acoperirea ta. Eşti un bot de laborator, de 
curând autonom, și cauţi de lucru. Când ajungem la bază, botad- 
minul tău îţi poate aranja o cheie de autonomie simulată. 

- Care e diferenţa dintre o cheie de autonomie simulată și 
una reală? 

- Cea simulată expiră. 


15 


PIRATEAZĂ-ŢI CORPUL 


13 iulie 2144 


Moose Jaw nu se schimbase prea mult în ultimii treizeci de 
ani. Intrând cu camionul în orășel, Jack trecu pe lângă statuia 
uriașă a unui elan, care se profila amenințător în stânga autostră- 
zii, și continuă să conducă pe străzile înguste, mărginite de case 
din lemn renovate, acoperite de ornamentele arhitecturale ale 
unei alte epoci. 

În centru erau câteva cazinouri și o baie termală cu apă mine- 
rală, unde venea familia lui Jack în vacanțele de Crăciun. Baia, 
construită cu două secole în urmă, era un punct de reper al ora- 
şului, iar piscinele ei străvechi constituiau o atracţie, iarna, pentru 
cei îndrăzneți, fiindcă puteai să înoți pe sub o arcadă joasă şi să 
ajungi într-o baie publică exterioară și aburindă. Când era doar 
o fetiță, Jack se desfătase la nesfârșit în acea piscină exterioară. 
Obișnuia să se scufunde ca să-și ude părul, apoi să rămână în apa 
cu gust ciudat, ținându-și doar capul afară, până când părul i se 
transforma într-o plasă fină și albă de chiciură în jurul feței și 
pârâia când îl lua în mâini. 

In afară de cazinou, principala atracție din Moose Jaw era o 
serie de tuneluri care treceau pe sub oraș. Legenda locală spunea 
că acolo locuiseră imigranții chinezi, forța de muncă a orașului, 

la începutul secolului douăzeci. Acești anonimi, bărbați și femei, 
trăiseră și munciseră în magherniţe subterane, spălând rufe pentru 
lumea albă din prerie. După o excursie în camerele subterane cu 
miros de mucegai, Jack începuse să le spună celorlalți copii de la 
şcoala primară că a avut un stră-stră-străbunic care a trăit, odini- 
oară, sub oraș. 

Aflând despre asta, tatăl ei fusese consternat. Îi conectă pentru 
prima oară mobilul la serverul familiei și o lăsă să exploreze sin- 
gură, arătându-i cum să găsească fotografiile care dovedeau că 
familia Chen venise la Vancouver din Hong Kong, cu mult timp 
după ce tunelurile fuseseră abandonate, stabilindu-se în 
Saskatchewan la începutul anilor 2000. 

Dar Jack rămăsese interesată de tuneluri și după ce acceptase, 
vrând-nevrând, varianta tatălui ei privind istoria familiei. Se în- 
torsese la Moose Jaw ca adult, în vara dintre primul și al doilea 
an de facultate, luându-se după un grup de prieteni care veniseră 
să lucreze ca voluntari la niște săpături arheologice. Excavaseră, 
luni de-a rândul, o zonă aflată dedesubtul unei magazii ce urma 
să fie demolată, nu departe de Strada Principală. 

Cercetătorul principal primise o bursă ca să investigheze dacă 
tunelurile îi aparținuseră sau nu contrabandistului de băuturi al- 
coolice Al Capone, în secolul douăzeci, pe vremea Prohibiţiei. 
Însă, deoarece majoritatea tunelurilor fuseseră blocate cu mai 
bine de două secole în urmă, găsirea unui răspuns necesita o 
mulțime de săpături, făcute cu grijă, simularea 3D a fiecărui strat 
şi întinderea de sârme peste tot, până când situl ajunsese să arate 
ca O reţea uriașă. 

Până la urmă, nu se dovedise niciodată clar dacă tunelurile pe 
care le găsiseră chiar îi aparținuseră lui Al Capone sau doar unui 
gangster oarecare. Spaţiul descoperit, mare și aerisit, conținea 
echipament pentru fabricarea băuturilor și câteva pistoale stră- 
vechi. Atunci când banii de bursă se terminară, Jack ajută la sigi- 
larea intrării, care se găsea acum în subsolul unui bloc de 
apartamente. Arheologii, întotdeauna optimişti în privința 

reînnoirii burselor, lăsaseră deschisă o intrare spre excavaţie, ac- 
cesibilă printr-o mică trapă. 

Judecând după propriile experiențe cu bursele de cercetare, 
Jack știuse că nimeni nu va mai vizita vreodată tunelul. În afară 
de ea. Păstrase vie tradiția tunelurilor folosindu-le pentru contra- 
bandă. În ultimii douăzeci de ani, le dotase pe furiș cu un sistem 
de purificare a aerului, cu o legătură nedetectabilă la rețeaua in- 
formatică și la cea de curent, cu un loc unde se putea dormi și cu 
un seif ascuns, unde putea păstra un mobil securizat şi mai mulți 
saci de medicamente. 

Câteodată, Jack rămânea aici săptămâni întregi, lăsând ca ur- 
mele să i se piardă. Da, poate că strămoșii ei nu trăiseră niciodată 
în aceste tuneluri, dar ea le simțea ca pe o moștenire legitimă. 

Era liniştitor să reia un vechi obicei. Plăti cu bani nedetectabili 
pentru o lună de parcare la baia termală și trase peste camion un 
sac Faraday, care conţinea și o alarmă de perimetru. Dacă cineva 
încerca să intre în camion, aceasta urma s-o avertizeze şi totodată 
să pornească un flux video care putea fi recepționat în tunel. Apoi 
cumpără câteva fructe proaspete şi pepperoni — avea acolo jos o 
maşină de gătit, dar îi era poftă de ceva bun. 

Ajunse, în sfârșit, și la intrarea de serviciu a blocului de apar- 
tamente, vechi de-acum. Jack atinse camerele de supraveghere cu 
o rază infraroșie, creând ceva ce arăta ca o eroare de câteva se- 
cunde, și își dădu drumul prin trapa spre subsol. 

- Lumină, spuse ea către aerul prăfuit, așteptând ca vechile 
tuburi fluorescente să scoată la iveală grămezile de lemne și de 
celule solare sparte din umbra adâncă în care zăceau. 

Camera murdară era o altă modalitate de a-și acoperi urmele. 
Chiar dacă cineva ar fi reuşit să găsească trapa aproape invizibilă, 
aici l-ar fi întâmpinat o grămadă din gunoiul secolului trecut. 

Locuinţa ei secretă se afla în porțiunea principală a tunelului, 
dar blocase accesul pulverizând un strat gros de spumă de beton și 
lăsând numai o gaură lângă podea, care putea fi astupată perfect cu 
o bucată ca un dop, din exact același material ca zidul. Trase dopul 

și se strecură pe spate, ca un vierme, spre tunelul principal, zgâri- 
indu-și braţele, abdomenul și spinarea în materialul aspru. 

- Lumină și aer, rosti ea tușind. 

Cuibul contrabandiștilor începu să strălucească într-o lumină 
galbenă și se auzi zumzăitul unui ventilator. 

Tunelul avea un acoperiș scund, curbat, ranforsat cu grinzi 
din termoplastic și legat cu sârme LED. Pereții aveau săpate mici 
nișe care adăpostiseră cândva armele și marfa contrabandiștilor, 
dar care puteau data dinaintea lor, din vremea imigranţilor care 
avuseseră nevoie de locuri unde să-și ţină diverse obiecte casnice. 
În centrul tunelului era o masă de laborator pe care ea o meșterise 
dintr-o ușă veche făcută din coji de semințe procesate, prinsă în 
cuie de niște picioare din polimer aruncate de o fabrică de impri- 
mante. Masa conţinea toată viața ei: un faber, un ordonator și un 
proiector, toate trei construite din părți generice, în culori de 
nuga. Acestea erau conectate la o antenă care șerpuia prin pere- 
ţii blocului de apartamente de deasupra, trimițând semnale care 
săreau de la o frecvenţă la alta, ca și cum ar fi provenit de la 
dispozitive diferite. 

La capătul cel mai îndepărtat al încăperii, sub aparatul de pu- 
rificare a aerului, era salteaua ei. Pe podeaua rece întinsese un 
covor moale și viu colorat din Fez, un oraș aflat la sud de 
Casablanca. Locul acesta era la fel ca submarinul ei, ascuns sub 
suprafață, dar conectat la lumea exterioară. 

Sprijinită de zidul prin care tocmai se strecurase și cu picioa- 
rele întinse înainte, Jack suspină. Siguranță. Măcar pentru o 
scurtă perioadă. 

Deși nu mai avusese parte de zile întregi de un somn ca lu- 
mea, Jack nu era gata să renunţe la starea de veghe. Căută prin 
fluxurile de ştiri de pe mobilul ei, proiectând câteva dintre ele 
în aer și întrebându-se dacă Retcon va putea opri dezastrul pe 
care-l făcea Zacuity. 

Toate fluxurile relatau un alt incident catastrofal de muncă. 
Cele majore îl colorau cu stridența uzuală a ororii scoase din 
context, însă reporterii de la depozitul investigativ de date 

Internecine spuneau că semăna mult cu calamitatea provocată de 
Zacuity la centrul de control al trenurilor din Calgary. 

Un botadmin de la Timmo avea de făcut un singur lucru: să 
menţină în funcțiune mașinile care făceau gogoși, scuipând în- 
continuu cocoloașe de aluat gras din degetele lor canulate și ascu- 
țite în uleiul clocotind. Începuse să ceară să lucreze peste program 
și să sară pauzele de masă. Colegii lui spuneau că dezvoltase o 
relație „dubioasă“ cu unul dintre boții care făceau gogoși. 

Și apoi, chiar azi, adminul hotărâse că totul era o potențială 
gogoaşă. Bucăți de gunoi. O pisică vagaboandă. Mâinile nefericiți- 
lor lui clienți. Până la urmă, propriile picioare. Orice care putea fi 
transformat în pastă și forțat să iasă printr-un tub, pentru a fi ex- 
trudat în cocoloașe perfecte, de mărimea unei îmbucături. Timmo's 
devenise o baie de sânge şi se înregistraseră cel puțin doi morți. 

Internecine arăta câteva clipuri pe care le furaseră cumva din 
fluxul video de pe o cameră de corp a unui polițist. 

- Facem gogoși, asta e tot, urla adminul, ţinând în sus un ghem 
de carne însângerată. De ce nu ne lăsați să facem gogoși? Boţii lui 
Timmo fac... cele... mai... bune... gogoși! 

Jack se uită la bucata de pepperoni pe care se pregătea s-o 
mănânce și simți că i se face rău. 


Toamna lui 2120 


La început, Casablanca fusese exact ce îi promisese Lyle. 
Federația Africană era încă tânără, iar guvernul nu-și bătea capul 
aproape deloc cu aplicarea legilor proprietăţii intelectuale, atâta 
timp cât economia se dezvolta. 

Jack și Lyle închiriară un apartament în ghetoul biotech, un 
cartier a cărei poreclă nu necesita explicaţii. Se afla lângă zidul cel 
înalt, cu fața la ocean, din jurul medinei. Cartierul, dintotdeauna 
rezervat clasei mijlocii, fusese îngrijit și renovat de-a lungul seco- 
lelor, astfel încât își păstrase arhitectura tradițională maură, cu 
țigle colorate și curți ascunse, dar căpătase și un strat de vopsea 
fotovoltaică peste pereții semipermeabili, care absorbeau apa, iar 

noaptea emiteau lumina stroboscopică a algelor strălucitoare. 
Străzile întortocheate, deși păreau vechi, fuseseră pavate cu 
spumă. Chiar și crăpăturile fărâmicioase din ziduri proveneau din 
biociment, un amestec de bacterii activate de apă și răşini epoxi- 
dice care se repara singur pe măsură ce fisurile se formau. 

Amândouă găsiră slujbe bine plătite la un startup care con- 
struia proteine pe comandă pentru alte companii și jurară că își 
vor păstra ideile cele mai bune pentru proiectele personale, din 
timpul liber. Dar la început avuseseră un program de lucru atât 
de lung încât ideile respective nu mai veneau. Așa că Lyle hotări 
că e timpul să-și ia amândouă o seară liberă. Cumpără o pătură 
scumpă, roșu cu negru, și și-o înfășură în jurul corpului. 

- Hai să intrăm sub ea și să jurăm că vom face ceva foarte, 
foarte important. 

Majoritatea hainelor lor erau deja pe podea atunci când 
Lyle trase complet pătura peste capetele lor. Se sărutară feroce, 
smulgându-și lenjeria una alteia. Spaţiul de sub pătură deveni 
fierbinte și înăbușitor de la răsuflarea lor. 

Jack se uită în ochii iubitei sale, care, în umbra păturii, deve- 
niseră aproape negri. Degetele lui Lyle se mișcau înăuntrul ei, și 
Jack continua s-o privească în ochi, copleșită de plăcere, gândindu-se 
Că în viaţa ei nu mai iubise pe nimeni așa de mult. Apoi nu se mai 
putu concentra la nimic decât la propria plăcere. 

Lyle nu era prea interesată de alintul postorgasmic în perioada 
aceea. Aruncă pătura într-o parte. 

- Vorbesc serios, chiar putem schimba lucruri aici. Ar trebui 
să ne creăm propriul Laborator Liber, dar să-l facem radical, mult 
mai radical decât al lui Krish. 

Jack nu spuse nimic. Încerca să mai savureze apropierea lor și 
trase coapsa lui Lyle între picioarele ei. Lyle o răsplăti aruncându-și 
celălalt picior peste șoldul lui Jack și strângându-și corpul într-al 
ei, într-o plăcută împletire a membrelor. 

- Nu vrei să faci asta, Jack? 

Lyle se mișca într-un fel care-i distrăgea atenția tot mai mult. 

- Ba da, șopti Jack. 

Cea dintâi întâlnire de planificare pentru Laboratorul Liber 
Casablanca, ținută într-o ceainărie, se dovedi mult mai puţin plă- 
cută decât întâlnirea sub acoperire care îi dăduse naştere. Într-un 
fel sau altul, chemarea adresată de Jack posibililor participanți pe 
câteva forumuri locale de hackeri din biotech ajunsese să fie relu- 
ată pe o listă de e-mail a unui grup de artişti şi se treziră cu un grup 
de poeți care veniseră să se certe cu ele în legătură cu adevăratul 
sens al anarhiei. În locul unei conversații practice despre închiri- 
erea unui loc unde să poată construi un laborator, avură parte de 
o repriză de trei ore de țipete despre libertate şi recolonialism. 

Casablanca se îmbogățise din biotech, dar artiștii şi localnicii 
cu idei subversive considerau progresul științific ca fiind echiva- 
lent cu gentrificarea. Le venea foarte greu să creadă că știința 
poate fi radicală și că un laborator poate fi liber. 

Lui Jack și lui Lyle le trebui un an întreg de discuţii, pe rețea 
și în persoană, până ajunseră la stadiul pragmatic al închirierii 
unui spațiu. După tot acest timp, căpătaseră cunoștințe destul de 
solide de darija și găsiseră un grup de cinci persoane care erau gata 
să contribuie cu bani și cu timp la amenajarea laboratorului. 

Twin Center, odinioară un complex de lux în inima orașului, 
tocmai fusese convertit într-un complex de spaţii ieftine de lucru 
și de locuit, iar Laboratorul Liber Casablanca se mută la unul 
dintre etajele de la subsol. Aleseră locul, pe de o parte, fiindcă era 
un spațiu mare cu apă curentă, și pe de altă parte, ca să-i liniștească 
pe poeţii care locuiau la etajele de mai sus. Acestora le plăcea în 
continuare să le amintească inginerilor că mai presus de știință 
tropăie cultura, dar măcar încetaseră să-i mai numească recoloni- 
zatori - cel puţin, atunci când erau de față. 

Krish fu în extaz când auzi că amenajaseră primul Laborator 
Liber satelit și încercă să ajute cu cereri de finanțare. 

- Să-l ia naiba cu finanțările lui, mormăi Jack, citindu-i mesa- 
jele. Nu vrem să fim îndatorați niciunei coaliții economice. 

Restul colectivului se arătă de acord cu ea. Pentru a se distanța 
de Laboratorul Liber al lui Krish, le trebuia un nume nou. Îşi 
ziseră Semnalizarea Parcursului - pe scurt, Semnal. 

- Dar tot avem nevoie de un mod de a face bani, sublinie Lyle, 
după ce petrecuseră câtva timp schițând un logo. 

- Putem cere cotizaţii, sugeră un voluntar. 

- Asta nu sună prea liber. Ce-ar spune poeții? 

Toată lumea râse. Dar era adevărat: nu puteau cere bani cât 
timp se considerau eliberatori. Subversivii din orașul ăsta erau 
deja suspicioși când venea vorba de știință și nu era prea grozav 
să vinzi bilete pentru revoluție. 

Așa că, în primele luni de Semnal, amânară chestiunea banilor. 
Colectivul adunase destul ca să ajungă măcar pentru chiria pe șase 
luni. În plus, se distrau. Jack preda un curs de bază de synbio, 
unde le arăta celorlalți locatari ai clădirii cum să creeze prin ingi- 
nerie inversă organisme simple. Un adolescent găsi o modalitate 
de a crește mentă în micuța grădină a familiei sale, proiectând 
planta astfel încât aceasta să utilizeze mai eficient azotul. 

Pe măsură ce proiectele legate de Semnal infloreau, din tot 
Maghrebul începură să sosească oameni ca să le vadă spaţiul. 
Unele companii locale le donau fabere vechi, ordonatoare și re- 
țele pentru țesuturi. Lyle ținea întâlniri săptămânale. unde obiș- 
nuiții laboratorului și vizitatorii puteau să socializeze și să discute 
despre misiunea Laboratorului Liber. Și una dintre aceste întâl- 
niri le dădu ocazia s-o cunoască pe Frankie. 

Lyle își devirusase în sfârșit tatuajul, și pe capul ei proaspăt ras 
dansa o secvenţă de flori ce se potriveau cu florile luminoase care 
se târau în susul și în josul rochiei ei. De fiecare dată, întâlnirile 
incepeau cu bere și cu o băutură rea la gust numită Club-Mate, o 
veche tradiție care data din vremea spaţiilor hackerilor din seco- 
lul douăzeci și unu. În jurul mesei erau adunaţi puștani și pensi- 
onari, tehnicieni care se îmbogăţiseră din biotech și infoanarhiști 
care trăiau în squat-uri!. Fiecare se prezenta folosind fie numele 
real, fie un pseudonim, la alegere. 

Frankie arăta ca o ingineră tipică, într-o cămașă apretată și 
pantaloni eleganți. Era destul de probabil să fie localnică, 


! Spaţii părăsite ocupate ilegal, mai ales de tineri artiști săraci (n. tr.). 

judecând după pielea cafenie și părul negru, dar ar fi putut la fel 
de bine să fie din UA sau din Zonă. Construia, spunea ea, diverse 
lucruri cu Adder. 

După întâlnire, Lyle le oferi nou-veniţilor un tur al laborato- 
rului. Jack verifica o secvenţă, iar în cealaltă parte a camerei ro- 
chia strălucitoare a lui Lyle adunase în jurul ei o coadă de cometă 
formată din hackeri care-o admirau. Când Jack își ridică privirea 
de la datele pe care le citea, Frankie era lângă ea, în picioare. 

- Trebuie să vorbim între patru ochi, îi spuse. 

- Putem vorbi aici. 

Frankie o privi lung. 

- Ai o cameră Faraday? 

Jack începuse să se întrebe dacă femeia nu era unul dintre 
nebunii care ajungeau câteodată la Semnal, vreuna dintre persoa- 
nele devenite paranoice din cauza practicării științei la limita legii. 

- Nu, răspunse ea cu blândeţe. Dar suntem la mai multe nive- 
luri sub pământ. Nu știu sigur ce te îngrijorează, dar lumea de pe 
aici e destul de în regulă. 

- Mă îngrijorează că CIP-ul v-a microfonat rahaturile. 

Își flutură mâna spre ordonatoarele de secvențe care lucrau de 
zor, apoi o puse pe tableta pe care Jack tocmai o pliase şi o agățase 
la curea. 

— Ştii cât e de ușor să transformi chestia asta într-un microfon? 

Evident, nebună. Jack încercă să pară nonșalantă. 

- Nu-mi bat capul cu asta. 

- Ar trebui. Chiar crezi că CIP-ul a încetat să te urmărească 
după ceea ce s-a întâmplat cu Pastilele Biliare? Mai ales acum, când 
predici despre libertatea de a face inginerie inversă în Africa? 

Asta punea capac la toate. Jack era decisă să termine cu tâm- 
pita asta ciudată. 

— Ştii ce, mai du-te dracului! Nu fac nimic ilegal. 

- O să-ţi fac o favoare. O să te ajut, pe tine și pe fata aia bogată 
din Golf, să vă daţi seama ce ar însemna cu adevărat să duceți 
medicamente gratuite oamenilor care au nevoie de ele. Asta a fost 
întotdeauna problema voastră la Pastilele Biliare — eraţi așa de 

concentrați pe micile voastre certuri legale și să vă îmbrăcați ca 
piraţii, că aţi uitat de delictele reale. Cum e crima. 

Jack înţelese brusc cu cine stătea de vorbă. Frankie era femeia 
din spatele semnăturii Rosalind Franklin, de pe Pastilele Biliare. 

Rosalind Franklin fusese cea care trimisese flota de drone care 
luase medicamentele din Portul Halifax, înainte ca Jack să fie ares- 
tată. Dar Jack o cunoscuse doar ca un pseudonim, o scriitoare 
înfricoșător de deşteaptă, dar misterioasă, din Federația Africană. 
Primul ei eseu de pe Pasti/ele Biliare începea cu o poveste foarte 
intensă și personală, neobișnuită pentru un cercetător, în care ex- 
plica destul de direct cum familia ei fusese ucisă de Zaxy, atunci 
când compania refuzase să autorizeze fabricarea antiviralului 
Blense de către o firmă locală. Un eseu de neuitat, mai ales fiindcă 
se încheia cu un mic program elegant - treizeci de linii de Adder 
care creau perfect, prin inginerie inversă, antiviralul. Nimeni din- 
tre cei care lucrau la depozitul de resurse-text nu-i știa numele real. 

- Eşti Rosalind Franklin? 

Femeia ridică din umeri. 

- Nu, sunt fantoma ei venită să mă răzbun pe tipii albi care 
mi-au furat Premiul Nobel. 

Apoi râse, un fel de lătrat sonor care nu i se prea potrivea cuiva 
atât de preocupat să se ascundă. Mai multe fețe din coada de co- 
metă a lui Lyle se întoarseră spre ele. 

Jack se simţi de parcă ar fi trecut un test secret. 

- Mă bucur că ai venit. Ne-am întrebat mereu cine ești. 

- Mă bucur că te-ai hotărât să faci muncă adevărată în loc să 
tot mâzgăleşti într-un depozit de texte. 

Complimentele lui Frankie erau întotdeauna insulte. Aveau 
însă efectul deranjant de a-i face pe oameni să-și dorească și mai 
mult aprecierea ei. 

- Locuiești pe aici? Te-ar interesa să începi un proiect la Semnal? 

- Mă gândesc să mă mut aici. 

- Lucrezi încă la o universitate? 

Frankie își lăsă capul într-o parte. 

- N-am lucrat niciodată la o universitate. 

Jack şi Krish presupuseseră întotdeauna că Rosalind Franklin 
era o cercetătoare universitară - toți colaboratorii de la Pastilele 
Biliare pe care îi ştiau fuseseră fie studenți, fie tineri cercetători 
universitari. Dar Rosalind Franklin nu divulgase niciodată locul 
de unde venea. Scria, pur și simplu, un cod frumos și eseuri furi- 
oase și convingătoare. 

- Oh, eşti în industrie? 

- Nu, sunt pirat. 

Înainte ca Jack să poată răspunde, Lyle se apropie de ele, în- 
conjură cu braţul talia lui Jack și o sărută. 

- Cine e prietena ta? 

Frankie se încruntă spre Lyle. 

- De ce vrei să atragi atenţia asupra ta prin hainele pe care 
le porți? Nu crezi că tulburi suficient ordinea socială și dacă nu le 
dai oamenilor peste nas cu asta? 

Și, fără alte cuvinte, Frankie se duse să aştepte lângă lift. 

- E Rosalind Franklin. 

- Femeia care scria pentru Pastilele Biliare? 

- Mda. A spus că s-ar putea să se mute aici și vrea să ne ajute. 

Jack simţi cum își pierdea echilibrul în timp ce privea ușile 
ascensorului închizându-se. 

Lyle era mai vulnerabilă decât oricine la insultele lui Frankie. 
Când aceasta deveni una dintre persoanele pe care le întâlneai 
frecvent la Semnal, Lyle începu să se simtă prost în hainele ei 
flamboaiante și îşi găurea ciorapii, făcându-i să se deșire. Îşi lăsă 
părul să crească, iar în curând negrul lui lucios şi natural înlocui 
tatuajul devirusat. Apoi se apucă să lucreze cu Frankie la un pro- 
iect care îi ocupa mare parte din timp. 

Lyle spunea că Frankie avea idei pentru un program care ar fi 
putut ajuta la prototiparea unor vaccinuri împotriva gripei. În 
cele mai multe cazuri însă, piratul venea la Semnal cu mâinile 
goale, pleca ducând un sac de medicamente și se întorcea tot cu 
mâinile goale. Desigur, multă lume folosea Semnalul pentru a 
prototipa medicamente. Asta presupunea toată lumea că face şi 
Frankie. Și poate chiar asta făcea. 

Apoi Lyle începu să lipsească de la lucru sub motivul că meș- 
tereşte la secvenţe împreună cu Frankie. Jack o prinse la Semnal 
într-o seară, după ce fusese de negăsit întreaga zi. 

- Unde dracu” ai umblat? Trebuie să te tot scuz la lucru și 
m-am cam săturat. 

- Ți-am zis, am fost cu Frankie - i-a fost chiar greu în perioada 
asta, cu repornirea afacerii ei. 

- Dar s-a mutat aici de luni întregi. 

- Fii atentă, există multe lucruri pe care nu le ştii despre 
Frankie. 

- Sunt multe pe care nu le ştii nici tu - de exemplu, cum o 
cheamă de fapt. 

- Nu trebuie să ştii numele cuiva ca să-ți dai seama că face 
o treabă bună. Duce vaccinuri contra gripei și antivirale oameni- 
lor care au nevoie de ele și ajută la construirea unei mici operaţi- 
uni de manufactură pentru un colectiv din Fez, ca să poată să facă 
asta singuri. În plus, nici tu nu te prezinți cu numele tău adevărat. 

Jack se sprijini de perete şi închise ochii, simțind izolaţia ne- 
protejată cum îi scârțâie sub braț. N-ar fi vrut să aibă discuția asta. 
Toată lumea știa că de fapt o chema Judith Chen. Jack era o po- 
reclă, nu un pseudonim. 

- Deci o ajuţi să pirateze medicamente în loc să mergi la lucru? 

- Urăsc slujba aia. Îmi dau demisia. Frankie o să ne ajute să 
plătim pentru laborator. 

Conversaţia se îndrepta serios spre stadiul de ce-mama-naibii. 

- Înţelegi că Frankie încalcă legea? Da, face câteva chestii bune, 
dar vinde și o grămadă de rahaturi care sunt doar pentru distracție, 
pentru petreceri. În ce fel îi ajută asta pe oamenii din Fez? 

Lyle ridică din umeri, apoi rânji. 

- De când își pasă ţie de piratarea brevetelor? 

- De când încerc să conduc un Laborator Liber legal. Toată 
lumea e bine-venită aici, știi asta. Nu facem poliție cu nimeni. 
Dar dacă cineva ar afla că suntem finanțaţi prin piraterie, atunci... 

- Ce crezi că s-ar întâmpla? 

- Cred că ar fi mai rău decât închisoarea. Și aia a fost destul de rea. 


AUTONOM | 213 


Jack simţi că-i vine să plângă sau să vomite ori poate să-i tragă 
lui Lyle un pumn în figură. Era geloasă pe Frankie sau speriată 
de ea - poate ambele. Așa că se îndepărtă fără să spună nimic. 

Lyle o ajunse din urmă pe stradă, la trei blocuri de apartamen- 
tul lor. O prinse de talie și continuară să meargă fără să spună 
nimic până ajunseră la ușă. Jack se gândi la felul cum se cunoscu- 
seră, la cât de frumos mirosea aerul toamna în Saskatoon și cum 
pierduse deja și un continent, și o chemare. 

Poate că vor fi fost rahaturi ciudate între Lyle şi Frankie, dar 
Jack avu, brusc, certitudinea că va putea să le facă față. Nu voia să 
piardă încă o persoană pe care o iubea. Sau încă un loc. Și, trebuia 
să recunoască, nu-i păsa prea tare nici de piratarea brevetelor. 


Lyle era mult mai fericită de când își dăduse demisia. Semnal 
înflorea, și tânăra îi spuse lui Jack că era într-adevăr prima dată 
când nu se mai simţea de parcă ar fi trăit în continuare vreo ver- 
siune deformată a visului mamei ei. Timp de câteva luni, Jack 
simți că erau din nou în magazia Laboratorului Liber, îndrăgos- 
tite la nebunie una de alta și în același timp de revoluție. 

Și asta ținu până într-o după-amiază, când Jack primi un mesaj 
text de la un șir necunoscut de riumere, ceea ce de obicei însemna 
Frankie. Scria: Trebuie să stăm de vorbă despre Lyle. Ne întâlnim 
la ceainărie într-o oră? 

Frankie își primea admiratorii într-o cameră întunecoasă, cu 
perdele roșii, dintr-o ceainărie aflată în ghetoul biotech. Acum 
şedea turcește la o masă scundă, înconjurată de perne dolofane, 
jucându-se cu o imprimantă portabilă care scuipa ceva ca niște 
bucățele de celuloză. 

Când o văzu pe Jack intrând, se ridică repede în picioare. 

- Îşi mulțumesc că ai venit. 

Frankie comandă încă un ceainic plin și îi aruncă lui Jack o 
privire din care lipsea complet obișnuitul ei sarcasm. 

- Ai vorbit cu Lyle despre noul ei proiect? 

- Credeam că lucrează cu tine. 

Jack simți o umbră a vechii ei gelozii; existau atâtea lucruri pe 
care nu le ştia despre ceea ce făcea Lyle cu Frankie. 

Frankie își sprijini bărbia în pumn, și Jack observă cu surprin- 
dere că își vopsise părul în roz. 

- N-am mai stat de vorbă cu ea de săptămâni întregi. A lu- 
crat cu un grup nou, condus de o femeie care-și zice FoxP2. 
Sunt îngrijorată. 

- Ei, înseamnă că acum știi și tu cum mă simt eu de un an 
incoace, comentă Jack, sardonic. 

Frankie nu spuse nimic, doar începu să amestece în ceaiul 
din ceașcă. 

- FoxP2 e periculoasă. 

- Mai periculoasă decât un pirat care vinde droguri cui dă 
mai mult? 

Imediat ce spuse asta, Jack se simţi ca o ticăloasă, dar Frankie 
era netulburată. 

- Amândouă ţinem la Lyle și înțeleg de ce ești supărată pe 
mine. Dar aș vrea să înţelegi că sunt foarte prudentă în munca 
mea. Nu vreau să fiu prinsă și imi petrec o grămadă de timp ca să 
mă asigur că asta n-o să se întâmple. Lyle nu ţi-a povestit despre 
afacerea mea? 

- Mi-ai spus tu deja că ești pirat. 

- Ți-am spus fiindcă am încredere în tine. Dar conduc și o 
afacere legală, în calitate de consultant, și toți banii sunt direcți- 
onaţi prin ea. Am lucrat cu un avocat ca să mă asigur că CIP-ul 
n-o să mă poată prinde niciodată.cu nimic. 

Poate că mințea în legătură cu avocatul acela. Dar, chiar și așa, 
minciunile ei demonstrau că își înțelegea pericolele meseriei. 

- Deduc că această tipă nu e la fel de prudentă ca tine. 

FoxP2 şi colectivul ei voiau să distrugă sistemul, dar planurile 
lor nu mergeau mult dincolo de distrugere. După toate aparen- 
țele, Lyle îi ajuta să proiecteze mușchi pentru picioare și braţe 
piratate, iar fiecare protezare viola sute de brevete. Calitatea mun- 
cii lor era excelentă, dar băteau la ochi. FoxP2 avea o arhivă pu- 
blică de texte numită Piratează-ți corpul, unde se lăuda cu toate 

viețile pe care le salvase prin munca ei. Și cu toate corporațiile 
lacome cărora le-o trăsese. 

Pe măsură ce Frankie vorbea, Jack își scoase mobilul și găsi 
jurnalul lui FoxP2 pe Memeland. Ultimul articol era doar o serie 
de poze încărcate de la o petrecere. În multe dintre ele apărea 
Lyle, imbrăcată în armură și cu capul pe jumătate ras. Printre cei 
care dansau cu ea, Jack recunoscu câțiva tipi de la Semnal. Se 
întoarse la pozele cu Lyle, încercând să-și aducă aminte ce făcuse 
ea în noaptea aceea. 

- Cineva o să-i pedepsească. Federația nu-și poate permite să 
pară că ar adăposti grupuri subversive pe față. E rău pentru afa- 
ceri. Trebuie s-o oprim pe Lyle să mai lucreze cu FoxP2. 

Jack se văzu nevoită să admită că proiectul lui FoxP2 arăta 
exact ca genul de lucruri din cauza cărora oamenii ajungeau pe 
mâna CIP-ului și câteodată dispăreau. Era prea evident că voiau 
să-şi bată joc de lege. Era oare posibil ca Lyle chiar să nu înțeleagă 
care erau mizele aici? 

Ochelarii lui Frankie primeau date, și femeia se grăbi să iasă 
din cameră pentru câteva clipe. Jack se jucă cu unul dintre ghe- 
motoacele de celuloză pe care imprimanta 3D încă le extruda pe 
masă. Arăta ca un fel de material vegetal, o chestie în care ai putea 
împacheta un drog. 

Incercă să-şi imagineze cum să deschidă subiectul lui FoxP2 
cu Lyle - n-avea să fie ușor. Dar n-a mai avut niciodată șansa să 
poarte acea discuție. Frankie se întoarse în fugă, strângând din 
buze, şi o apucă de încheietură. 

- Cu FoxP2 e un rahat și mai mare decât credeam. Trebuie să 
mergem. 

Părăsiră ceainăria în grabă, panicate. Frankie își uită impri- 
manta, deși era ultimul model, foarte greu de găsit în Casablanca. 

Mai târziu, Jack avea să-și amintească cele douăzeci și patru de 
ore care urmaseră ca pe o serie de fotografii violente, alb-negru, 
de felul celor pe care le lipesc arhiviștii în filmele vechi, acolo 
unde s-au pierdut părți din pelicula originală. 

Era ora 9:00 a.m. când ajunseră la Semnal, și razia deja avusese 
loc. Câţiva hackeri care se ascunseseră în mansardă, sub niște 
perne, le povestiră ce se întâmplase. Gorilele de la CIP fluturaseră 
ceva de genul unui mandat internațional, goniseră pe toată lumea 
afară și confiscaseră tot echipamentul pe care nu-l recunoscuseră, 
ceea ce reprezenta aproape tot. Jack primi un e-mail oficial de la 
CIP în care îi explicau că echipamentul va fi reținut până când 
aveau să stabilească la ce era folosit. 

Era miezul nopții și FoxP2 era moartă - sau, cel puţin, așa pre- 
supuseră. Laboratorul ei fusese aruncat în aer. Site-urile de știri ale 
Federaţiei citau deja oficialități din CIP care spuneau că un labora- 
tor terorist explodase în timp ce fabrica droguri ilegale. Jurnalul 
lui FoxP2 dispăruse de pe serverul pe care era. Cronicarii de știință 
îl refăcură imediat pe o arhivă radicală de texte din Anchorage. 

Era ora 3:00 a.m. și corpul lui Lyle era o umbră prăbușită care 
bloca ușa dormitorului. Cineva o azvârlise în apartamentul lui Jack 
și al ei, înfășurată în polimer de latex. Nu făcea șase lucruri odată. 
Nu vorbea despre schimbarea viitorului. Nu dansa. Nu-și vopsea 
părul, nu pirata molecule, nu lăsa mizerie în bucătărie și nu-i dădea 
un sărut lui Jack. Nu era electroluminescentă. Prin urmare, trebuia 
să fie moartă. Ceea ce n-avea sens, fiindcă Jack descoperise doar cu 
câteva ore în urmă că Lyle ar fi putut să se afle în pericol de moarte, 
în cazul puţin probabil când Jack n-ar fi reușit s-o convingă să re- 
nunţe la o poziție ce implica un asemenea risc. 

Jack apucase să coboare scările doar pe jumătate când explodă 
bomba. Nu se putu împiedica să nu se întoarcă și să nu privească 
cum arde tot ceea ce iubea pe Pământ. O bucată zimţată de cera- 
mică aruncată prin ușă își croi drumul, arzând, prin jacheta ei. 
Poate chiar și prin inimă. 

Era 5:00 a.m.; cumva, ajunseseră în camionul lui Frankie, 
îndreptându-se spre Fez. Lăsaseră în urmă Semnalul, lăsaseră în 
urmă corpul lui Lyle. Trebuiau să fugă din oraș, spusese Frankie. 
Lui Jack îi era greu să reacționeze la orice. Pe gât și pe piept avea 
lipit un bandaj pentru refacerea țesuturilor. Cu braţele strânse în 

jurul picioarelor îndoite, își apăsă ochii închiși pe genunchi și 
simți cum lacrimile îi curg pe coapse. 

- Ce-o să mă fac? 

Se legăna înainte și înapoi, în scaunul desfundat de polimer. 

Frankie îi aruncă o privire, apoi înfruntă din nou drumul prăfos. 

- O să supravieţuiești. Asta o să faci. 

Pentru că nu putea încă să conceapă întreaga tragedie a morții 
lui Lyle, Jack analiză cauzalitățile. De ce alesese Lyle să înceapă 
un proiect cu FoxP2 în loc să continue să lucreze cu Frankie? De 
ce nu-i vorbise niciodată despre asta? De ce se pusese într-un pe- 
ricol atât de mare? 


Chiar dacă trecuseră decenii, Jack își punea aceeași întrebare: 
oare Lyle căutase să se autodistrugă, într-un fel de profeție au- 
toimplinită a nebuniei ei? Gândul o scotea și acum din minți. 
Traversă covorul până la saltea, cu mobilul sub braţ, hotărâtă ca 
mai bine să vadă un film decât să se tot gândească la evenimente 
de demult, pe care n-avea cum să le mai schimbe. 

Întinsă confortabil în casa ei secretă, Jack încercă să-și imagi- 
neze crime mai vechi decât cele la care fusese martoră, crime 
vechi de două sute cincizeci de ani, care se petrecuseră chiar în 
acest tunel. Poate că tot sângele vărsat de generaţiile dispărute 
făcea ceea ce trăise ea mai ușor de suportat. Sau poate că pur și 
simplu făcea ca totul să fie și mai rău. 

Paladin înţelese că Lee își dădea silința mai mult decât de obi- 
cei la întreținerea braţului ei specializat. Scrisese un software 
special pentru el și chiar îi montase câţiva senzori beta pentru 
vârfurile degetelor care simulau simțul gustului. Testându-și no- 
ile drivere, descoperind arome în aer și o nouă îndemânare de a 
face mișcări microscopice cu degetele, Paladin se simți diferită. Și 
trebui să recunoască faptul că era derutată. 

- Nu înțeleg cum o să mă ajute toate astea în misiune, vocaliză. 

Lee rânji şi-i gâdilă palma noii mâini. 

- Câteodată mai faci chestii tehnice doar ca să arăţi că poți. 
Nu e ca și cum ţi-ar dăuna şi s-ar putea dovedi utile. 

- Nu pare prea util să pot gusta lucrurile, de vreme ce nu le 
pot mânca. 

Botadminul deveni serios și puse deoparte ciocanul de lipit. 
Trecuseră în jur de trei ore de când îi instalase cheia de autonomie 
simulată și îi restartase mintea recompilată. Meșterise la brațul 
lui Paladin ca să-și umple timpul cât o aştepta să se adapteze. 

- Cum te simţi în privința misiunii? 

- Aş vrea să încep cât mai curând. Dacă se află ce s-a întâmplat 
în Casablanca, ţinta mea din Vancouver o să dispară până să ajung 
eu acolo. 

Cu un suspin, Lee devie de la scenariul care venise în fişierele 
readme! pentru cheia de autonomie simulată. 

- Ascultă, Paladin, nu vreau să fiu căcănar şi să te mint. N-am 
mai instalat până acum vreun fel de cheie de autonomie. Dar ar 
trebui să știi că lucrurile o pot lua razna rău când un bot capătă 
autonomie. Câteodată, pe scurt, înnebunesc. Nu-și pot accesa 
porțiuni întregi de date din cauza problemelor de interfață. 

Se opri, scărpinându-și barba. 

- Te simți ciudat? 

Atenția lui Paladin se concentră asupra sistemului ei de fișiere. 
Era prima dată când îşi putea accesa propriile programe ca admi- 
nistrator și putea analiza modurile în care îi formaseră amintirile. 
Asta o făcea să aibă un fel ciudat de dublă conștiență, chiar în 
timp real: simțea diferite lucruri și ştia simultan că sentimentele 
acelea îi fuseseră instalate, exact ca driverele pentru noul braț. 
Sigur că se simţea ciudat. 

- De ce n-ai mai instalat o cheie de autonomie până acum? 

Lee ridică din umeri și se uită din nou la monitor, unde unul 
dintre driverele ei rula un program de detectare a erorilor. 

- Pur și simplu fiindcă nu facem asta de obicei. 

Cu trei ore în urmă, simţul loialității al lui Paladin - generat 
în mare parte de un program vechi și neelegant numit gdoggie? - 
ar fi impiedicat-o să se gândească la cuvintele ascunse în spatele 
răspunsului lui Lee. Insă acum le auzi clar. Nu instalase chei de 
autonomie fiindcă niciunul dintre boții de la baza asta, în toți anii 
de când lucra aici, nu devenise autonom. 


! De la „read me“ = „citește-mă“. Tip de fișier text care explică funcționa- 
rea unui program de calculator, de citit de către utilizator înainte ca programul 
să fie folosit pentru prima oară, pentru evitarea celor mai curente erori (n. tr.). 


2 Doggie, căţel. Numele programului provine, probabil, de la good doggie - 
„căţel bun, ascultător“ (n. tr.). 

Paladin își privi degetele, uimită. 

- E normal să simt gust de porc? După programul ăsta, biroul 
tău are gust de porc. 

Botadminul scoase o exclamaţie de frustrare și îi dezinstală bi- 
blioteca de gusturi. Conversaţia lor despre cheia de autonomie se 
evaporă, ca un subiect cu puţine răspunsuri de pe un forum public 
din reţea. Lee desenă în aer o nouă fereastră, chemând fotonii de la 
un proiector de deasupra, și incepu să tasteze codul agitându-și de- 
getele. Braţele îi erau prevăzute cu senzori care sesizau impulsurile 
electrice provenite din mușchii săi și le trimiteau înapoi în rețea. 

Toate aceste conexiuni erau, în mod normal, fascinante pentru 
Paladin, însă acum le percepea doar ca un zgomot de fundal. Își rein- 
dexa amintirile, deschizându-le din nou pe fiecare. Câteodată, atunci 
când salva un fișier, acesta se dovedea mai mare decât fusese înainte. 
Adăuga metadate fiindcă lăsa în urmă informaţii despre programele 
care formaseră fiecare experienţă. Încetișor, reieșea un anume tipar. 

După două ore, biroul lui Lee avea gust de celuloză și de celule 
umane moarte. Adminul o declară pe Paladin gata de acțiune. 

Deși avea autonomie, cel puţin temporar, exista o cheie pe 
care Paladin nu o poseda pe de-a-ntregul. Era cea care-i decripta 
amintirile din cloud - exact acelea pe care ea le salva din nou 
acum cu grijă și acelea noi, pe care şi le făcea în timp real, în fie- 
care nanosecundă. Federaţia Africană păstra o copie a cheii drept 
garanţie și, în cazul când Paladin devenea ostilă, următoarea sin- 
cronizare a memoriei avea să-i șteargă trecutul. 

Dar mai aveau și altă modalitate de a se asigura de loialitatea 
ei: Eliasz fusese introdus în sistemul I/ O! al lui Paladin pentru 
timpul cât ea avea să fie în Vancouver. În fiecare moment, el putea 
şti exact unde se află ea, putea să vadă în timp real fluxul de infor- 
mații captate de senzorii ei și puteau să comunice prin voce sau 
mesaje text, cu ajutorul unui canal criptat din rețeaua publică. 


! Sistemul I/O (input/output - „intrare/ieşire“) este un set de module func- 
ționale care permit vehicularea informaţiei între procesor, memorie și lumea 
reală (n. tr.). 

Era o conexiune într-un singur sens. Sigur că şi ea îi putea 
trimite oricând mesaje text, însă poziția lui îi rămânea ascunsă. 
Știa doar ce-i spusese el: că era în Vegas. 


14 iulie 2144 


Paladin sosi la Vancouver cu un tren de pasageri din Whitehorse, 
unde aterizase pe un aerodrom la fel de anonim ca acela din Iqaluit. 
Însă, de data asta, Eliasz nu mai era acolo ca s-o ajute cu primii pași 
ai unei operațiuni sub acoperire. Avea deja majoritatea datelor ne- 
cesare. Singura pată albă - locul unde trebuia să improvizeze - ar fi 
fost la Richmond, un cartier la marginea orașului unde trăia o co- 
munitate mare de boțu liberi. Era autonomă doar de treizeci și şase 
de ore şi nu cunoscuse niciodată un alt bot autonom. Tot ceea ce 
ştia despre cultura boților învățase în caverna protejată de sub 
Tabăra Tunisia. Înainte de plecare, Paladin îi ceruse câteva sfaturi 
lui Fang, dar acesta era la fel de ignorant ca ea. 


N-am nicio idee despre cum trăiesc boţii autonomi, îi răspunsese 
el, anexând câteva documente publice despre cartierul de boți 
din Richmond, scrise de antropologi umani. Și, bineînţeles, nici 
astea n-o să te ajute. E antropomorfizare de la un cap la altul. 


Paladin și Fang rămaseră tăcuți timp de un minut, intercep- 
tând câteva conversații neprotejate ale boților din jur și privind 
un tanc care o lua încet razna din pricina a ceva ce descărcase. 
Camera avea gust de aliaj de carbon. 


Fang scrise: Te invidiez. Întotdeauna mi-am dorit să văd 
Vancouverul. 


Paladin încercă o senzaţie nouă, pe care începuse s-o asocieze 
cu cheia ei de autonomie. Era ceea ce umanii ar numi, poate, 
curiozitate. Voia să-i pună lui Fang mai multe întrebări, dar se 
hotări asupra uneia singure. De cât timp ești în servitute? 

Drept răspuns, Fang îi transmise un mic fișier video, care nu 
conţinea decât șapte imagini aranjate într-o prezentare secvenţială. 
În fiecare an, Federaţia trebuia să depună un raport despre populația 
ei aflată în servitute către Departamentul de Resurse Umane al CIP. 
Imaginile acestea erau preluate din respectivele rapoarte. Văzute îm- 
preună, spuneau: șapte ani. Văzute separat, păreau să reprezinte pa- 
tru boți diferiți. Cu șapte ani în urmă, Fang fusese o insectă-dronă 
de greutate mijlocie, folosită pentru cartare. Devenise un șarpe, apoi 
un tanc, iar în ultimii trei ani își păstrase forma curentă de mantis. 


Ce s-a întâmplat cu toate corpurile tale? 

Federaţia are mereu nevoie de morfologii specializate. E mai 
ușor să portezi un bot existent într-un corp nou decât să faci un bot 
nou. Nu te atașa prea tare de corpul dla - mai devreme sau mai 
târziu, o să-l schimbe. 


În timp ce Paladin reasculta conversaţia lor, trenul opri într-o 
gară în aer liber, aflată în districtul comercial din Richmond. Era 
dis-de-dimineaţă, un cer palid și cenușiu lumina niște prăvălii cu 
obloanele trase ce mărgineau un mic parc. Spre nord, dincolo de 
râu, era centrul Vancouverului; pe hărțile aeriene, vârful lui aflat 
cel mai la vest crea un profil umanoid a cărui față era lipită de 
Pacific. Dar, în loc de ochi, buze sau păr, pe faţa aceea se găseau 
câmpiile verzi și clădirile scânteietoare ale Universității din 
British Columbia. Aceea era destinaţia ei finală. 

Acolo avea să-l găsească pe Bobby Broner - fostul Actin de la 
Pastilele Biliare —, care conducea o clinică pentru interfețe expe- 
rimentale creier-computer. Dacă exista cineva care să știe unde 
era laboratorul lui Jack din Vancouver, Paladin bănuia că acela 
ar fi fost Bobby. 

Interogatoriul lui Bobby mai avea însă de așteptat. Acum, 
Paladin trebuia să-și pună la punct identitatea de bot autonom care 
își caută de lucru. Se hotări să meargă pe jos de-a lungul Drumului 
Nr. 3, care avea s-o ducă de la districtul comercial pentru umani 
până în inima cartierului boților. Părea genul de nume pe care 


AUTONOM | 223 


doar un bot l-ar da unei străzi, dar informațiile hărții de pe rețeaua 
publică dezvăluiau faptul că Drumul Nr. 3 data din secolul două- 
zeci, când zona fusese populată mai ales de imigranţi chinezi. 

Paladin continuă să caute semne că se plimbă printr-un cartier al 
boților liberi, apoi își dădu seama că acestea erau peste tot, în jurul ei. 
Marcajul rutier avea litere care se reflectau în spectrul ultraviolet, mai 
mari decât într-un text pentru umani. Oriunde se uita, vedea boți 
mergând printre umani. Mulți dintre ei erau bipezi, ca și ea, dar alții 
zburau sau se legănau într-o mișcare blândă, controlată giroscopic, 
deasupra unor seturi de roți în continuă transformare. Un uman care 
venea în grabă spre Paladin se feri brusc din calea ei, apoi își ceru scuze 
prin microunde. Chiar și creaturile care păreau umani erau bioboți. 

Paladin nu mai văzuse atâția boți împreună în afara Taberei 
Tunisia. Îşi dădu seama surprinsă că rareori se întâmplase să în- 
tâlnească boți autonomi în orașele pe care le vizitaseră ea și Eliasz. 
Dintre umanii pe care-i cunoscuse, chiar şi cei care păreau să iu- 
bească boţii, cum era Mecha, îi ştiau ca sclavi. 

Mâna ei simţea gust de sare, dar ceilalți senzori i se concentrau 
pe boții de pe Drumul Nr. 3. Deși nu aveau nevoie să doarmă, 
boții aceștia munceau printre oameni și respectau programul lor. 
În mod evident, mulți se duceau la lucru, îndreptându-se spre sud, 
spre stația de tren, verificându-și între timp fluxurile de știri și 
e-mailul. Alții urmau un program de boți, deplasându-se în gru- 
puri ai căror membri erau învăluiți de ceața intermitentă a schim- 
bului de informații dintre ei. 

Mergând pe lângă râu, Paladin zări Centrul Aberdeen, cea mai 
mare piață controlată de boți din Zonă. Pe drum apăreau din ce 
în ce mai puţine dovezi de politețe față de umani. Trecu pe lângă 
magazine marcate doar prin identificatoare radio, care creau, în 
faţa vitrinelor, augmentări colorate 3D invizibile pentru oameni. 
Aglomerările de centre comerciale, care în spectrul vizibil erau 
liniștite şi cenușii, gemeau de imagini care făceau reclamă la orice, 
de la senzori noi până la mobilă la mâna a doua. 

Cerul era ticsit de date de marcare geografică, deșeuri informa- 
tice lăsate de locuitorii boți care se perindaseră pe acolo ani în şir. 

Paladin le putea accesa pe toate sau își putea seta filtre pentru a 
percepe doar un subset anume al lor. Se decise să nu perceapă 
niciuna și se uită din nou la norii de culoarea perlei care se subțiau 
ici și colo, lăsând să apară cerul limpede și albastru. 

După ce observă comportamentul în privinţa comunicării al 
boților din jurul ei, Paladin se hotărî să-i imite și să-și ridice un 
perimetru de filtrare a semnalului. Acum nu avea să mai fie vizi- 
bilă pe nenumărații senzori sau pe alte dispozitive decât dacă așa 
dorea. Drept urmare, afișarea reclamelor ţintite încetă și, în plus, 
peisajul se goli de augmentările caleidoscopice de date despre care 
unul dintre studiile antropologice din Richmond spunea că sunt 
„esenţiale în arhitectura boților“. 

Dar când ajunse la Centrul Aberdeen, aflat la o stradă distanță 
de Drumul Nr. 3, Paladin își relaxă filtrele percepțiilor. Voia să-l 
vadă așa cum era menit să fie văzut. 

Mallul, care data de la inceputul secolului douăzeci, fusese 
odinioară ticsit de magazine pentru umani, specializate în pro- 
duse importate din Uniunea Asiatică. Astfel, ca semn de respect 
pentru originea lui istorică, boții păstraseră o porțiune din mall 
la scară umană şi, alături de ea, un mic restaurant pentru turiști. 
În plus, Centrul Aberdeen își păstrase și fațada istorică, un uriaș 
zid curbat din străveche sticlă colorată, ce se deformase cu vremea 
și reflecta lumina într-un amestec haotic, dar frumos. 

Paladin rămase în picioare pe trotuar, concentrându-se pentru 
a evalua structura ce se înălța în faţa ei, în jurul ei și în mintea ei. 
Boţii curgeau în ambele sensuri pe o intrare dreptunghiulară, ale 
cărei dimensiuni inițiale fuseseră mărite ca să poată încăpea două 
tancuri alăturate. Când începu să recepteze semnalul transmis de 
suprafaţa clădirii, o vastă dioramă păru să se desfășoare pornind 
de la sticlă şi întinzându-se până foarte sus, în aer. 

Diorama, care se învălura ca o enormă fâșie din folie de alumi- 
niu, conţinea trei panouri reprezentând figuri voluminoase cu 
inscripțiile ISTORIE, INDUSTRIE și AUTONOMIE. Cu cât le 
privea, cu atât figurile păreau să capete o materialitate 3D. Istoria 
era faţa curbată a unui vechi bot casnic, al cărui corp în formă de 

farfurie era mărginit de periile de măturat care îi defineau singurul 
scop. Industria arăta un grup de boți care lucrau împreună într-un 
laborator, iar Autonomia era pur și simplu o serie de numere în- 
tregi, în permanentă mișcare și schimbare, reprezentând cheia care 
le dădea boților acces de administrator asupra propriilor sisteme 
de operare și control asupra-amintirilor lor. 

O dată la câteva clipe se formau cuvintele CENTRUL 
ABERDEEN, care păreau să plutească peste dioramă și apoi se to- 
peau. În depărtare, Paladin văzu cum și pe alți pereți translucizi ai 
clădirilor pluteau exemple asemănătoare de artă monumentală. 

Mallul era mai mare decât Tabăra Tunisia și întru totul dedi- 
cat dorințelor de consumatori ale boților. Şi cel puţin o parte 
dintre acestea vizau îmbogățirea culturală. Odată intrată într-un 
atriu iluminat natural, Paladin se trezi că plăteşte o fracțiune de 
credit pentru a se plimba pe lângă un exponat de muzeu consacrat 
istoriei culturii robotice din Richmond. 

Paladin se opri în fața unui ecran despre sistemul de servitute. 
Era un set de fișiere video și de documente concatenate. O axă a 
timpului însoțită de informații arăta apariţia inteligenței cinetice 
robotice în jurul anului 2020, urmată de întâlniri ale Coaliţiei 
Internaţionale pentru Proprietate. După legile CIP, companiile 
puteau amortiza costul producerii roboților păstrând proprieta- 
tea asupra acestora pentru o perioadă de până la zece ani. Paladin 
scană un rezumat legal care sublinia felul în care, printr-o serie 
de procese juridice, se stabiliseră drepturi umane pentru ființele 
artificiale cu o inteligență echivalentă cu cea umană sau mai mare. 

Odată ce boții căpătaseră drepturi umane, mai multe guverne 
și coaliții economice fuseseră măturate de un val de legi cărora, 
mai târziu, li se dăduse numele de Legile Drepturilor Omului 
privind Servitutea. Acestea stabileau inițial drepturile roboților 
aflaţi în contract de servitute și, după un deceniu de lupte legale, 
stabiliseră și dreptul umanilor de a deveni aserviți. Până la urmă, 
dacă fiinţe echivalente cu umanii puteau fi aservite, de ce nu și 
umanii înșiși? Totuși, în Zonă, nu existau legi care să permită 
naşterea umanilor în servitute, ca boții. 

„Pentru boți, industria precede întotdeauna autonomia“, se ex- 
plica în finalul textului ce părea să țâșnească din documentul pe care-l 
citea Paladin. „Centrul Aberdeen este mărturia vie a muncii dificile 
a mii de boți, care sunt participanţi cruciali la economia globală.“ 

În drum spre ieşire, Paladin fu asaltată de un labirint de tej- 
ghele ce prezentau mici replici ale roboților timpurii, de pildă 
măturători rotunzi sau câini artificiali de companie. Puteau fi 
cumpăraţi sub formă de amulete sau de fişiere media. 


Salut. Eşti neidentificat. Sunt Bug. lată datele mele. De asta ne 
urăsc, stii? Acesta e sfârşitul datelor mele. 


Paladin se miră să primească această transmisie bruscă, nese- 
curizată, mai ales când își dădu seama că venea chiar din camera 
în care se afla. Nu percepuse pe nimeni în expoziție. Răspunse 
prudent, folosindu-și identificatorul fals și verificându-și între 
timp perimetrul. 


Salut. Hai sd stabilim o sesiune sigură folosind protocolul FTZ. Sunt 
Daisy. lată datele mele. Te rog, arată-ți poziția. Acesta e sfârşitul datelor mele. 


Aerul se agită ușor, iar din tavan cobori un bot-țânțar. Avea an- 
vergura de mai puţin de un metru, iar aripile zumzăitoare și transpa- 
rente reflectară lumina când își poziționă corpul ușor în faţa chipului 
ei. De la cap până la abdomen, era aproape de lungimea torsului lui 
Paladin, deși mult mai îngust, iar carapacea îi scânteia în culori gene- 
rate de cromatofore sintetice. Pe cap i se bombau doi senzori, iar din 
tors atârnau șase picioare bine articulate. Indiferent cine îl proiectase 
pe Bug, luase morfologia țânţarului foarte ad litteram. 


Eu sunt Bug. Tu ești Daisy. Ho, stai așa, soldat. Eşti într-un mall, 
nu la poligonul de tragere. :) Acesta e sfârșitul datelor mele. 
Gluma îi aduse aminte lui Paladin că se afla într-un loc unde por- 
nirea curentul pentru perimetrul de arme putea fi percepută drept 
ciudată. Dintr-un impuls spontan, îi oferi lui Bug statut de încredere. 

Hai să fim de acord că tu eşti Bug și eu sunt Daisy. Sunt noud în 
Oraș și tocmai mă obișnuiesc cu mersul lucrurilor pe aici. 


Sunt de acord. Abia ţi-ai primit cheia? 
Acum 36 de ore. 


Corpul lui Bug deveni deodată verde, cu fâșii semitransparente 
de roşu, făcându-l să arate de parcă ar fi sclipit în lumina soarelui. 


Nu avem parte de prea mulți vizitatori la expoziţia istorică. De 
cele mai multe ori, sunt exact ca tine — tocmai și-au primit autono- 
mia și încearcă să-și dea seama cum merg lucrurile. 


Lui Paladin îi plăcu că Bug n-o întrebase de unde venea. 


Ce ai vrut să spui cu ei care ne urăsc? 
Umanii, știi. Ne urăsc pentru legile servituții. Dacă nu era ser- 
vitutea boților, n-ar fi existat servitute umană. 


Chestia asta era atât de falsă, cel puţin în cazul oamenilor pe 
care Paladin îi ştia, încât se trezi că se înfurie. 


Ce te face să spui asta? Crezi sincer că toți umanii gândesc 
într-un singur fel? 


Bug semnaliză din nou râsul și zumzăi de-a lungul peretelui 
opac de spumă care separa vitrinele de aleea aglomerată din mall, 
plină de roboți aflați la cumpărături. Ateriză pe masă din inima 
magazinului muzeului şi îndreptă un rând de amulete Roomba.. 


. Li . A Li Li 
Hei, doamnă, eu doar lucrez aici. Insă e suficient să arunci o 
privire la crimele împotriva boților din ultimul secol. Umanii 


! Numele unui robot pentru curățenie din zilele noastre (n. tr.). 

consideră că boţii merită să fie în servitute, pe când umanii merită 
să fie autonomi. 


Paladin abia reuși să se abțină și să nu-i răspundă. Cunoscuse 
destui umani ca să știe că aveau multe sentimente diferite față de 
roboți, dar niciunul nu putea fi rezumat așa de ușor, într-o singură 
propoziție. 

Poate că liniștea lui Paladin îl făcu pe Bug să-și dea seama de 
ceva pe care comunicarea dintre ei n-ar fi reușit să i-l dezvăluie. 
Zbură lângă ea şi își ceru scuze. 


Câteodată sunt un pic irascibil, așa că dă-mi voie să md revan- 
sez. Vrei să-ți arăt orașul? Ca istoric, pot să-ţi ofer o perspectivă mai 
puțin subiectivă, promit. 

Esti istoric? 

Mi-am luat anul trecut doctoratul în istorie la UBC. Până acum, 
beneficiile economice au fost fabuloase, după cum poți vedea. 


Fiindcă Paladin nu răspunse, Bug îi ceru sistemului expoziției 
să se închidă. 


Îmi iau liber toată dimineaţa. Ce zici de un tur al marelui mall 
din Orașul Boţilor? 


Paladin se gândi că un robot care avea legături cu UBC s-ar fi 
putu dovedi un prieten util. Îl urmă afară din magazin, ținându-se 
după abdomenul lui atârnând și privindu-l cum pulsează de parcă 
tocmai ar fi supt vreo patru litri de sânge. 

Se aflau la nivelul cel mai de jos al uneia dintre aripile mallului. 
Tavanul translucid se umfla zece niveluri mai sus, deasupra unei zone 
masive și elicoidale de promenadă, un drum întortocheat, cu prăvălii 
scăldate în lumină. De punctul de vedere al lui Paladin, nivelurile 
stratificate arătau ca un haos pur, cu boții care mișunau pretutindeni, 
emițând un vacarm de sunet și de microunde. Trecură pe lângă ma- 
gazine de media pline de servere încărcate de date, în orice format 

posibil; magazine de electronice, ticsite de Lădițe cu componente uzate 
și imprimante aburinde de cipuri; un etaj dedicat jocurilor de tot felul. 
Și, în final, în vârf, două etaje din aleea răsucită dedicate prezentării 
mărfurilor vândute de un magazin universal numit Zone Mods. 

Zone Mods avea tot ce-și putea dori un bot pentru a-și trans- 
forma propriul software, propriul hardware sau biopărțile. 
Existau raioane rezervate membrelor - Paladin observă că nu 
aveau nimic atât de sofisticat ca mâna ei — și altele cu carapace 
complete, senzori şi roți. Pachete din plastic ce conţineau mici 
dispozitive wireless și truse de reparare a mușchilor. Dispozitive 
pentru generat piele și hard diskuri portabile pentru back-upuri 
de memorie. Un refrigerator uriaș, ce arunca particule de gheață 
care formau norişori, se profila în spatele unei uși cu perdea de 
plastic. Înăuntru erau suporturi îngheţate cu țesuturi, sticle cu 
neurotransmițători și diverse materiale biologice de sinteză. 

Indiferent că pășeau, zburau sau rulau, cumpărătorii purtau 
pachete viu colorate care emiteau reclame pentru orice: o sensi- 
bilitate mai bună față de reţea, analizatoare spectrografice sau 
încheieturi netede și silențioase. Pentru prima dată în scurta ei 
viață, Paladin se simțea copleșită. Ar fi vrut să-și concentreze 
atenţia asupra unui lucru și să dezactiveze tot restul, dar nu se 
putea hotări asupra lucrului la care să fie atentă. În plus, se înde- 
părta prea mult de scopul misiunii. Era timpul să plece. 

Bug zbura la două raioane distanţă, pe la rețelele pentru țesu- 
turi. Paladin îi trimise un mesaj. 


Cred că acum am văzut destul din Centrul Aberdeen. Mi-ar 
plăcea totuși să văd Universitatea. Sper să găsesc de lucru acolo, 
într-unul dintre laboratoare. Ai putea să mă conduci? 


Ce fel de laborator? 
Lucrez la interfețe creier-computer. Ai auzit de Bobby Broner? 


Ţânţarul o găsi pe Paladin scanând camera cu refrigeratorul. 
Se coloră în purpuriu și pluti în faţa unuia dintre senzorii ei de 


pe piept. 

Esti biobot? 

Am un creier uman. 

Sună ca și cum ai fi experimentul lui Bobby, nu al colegului său. 
În jumătate din cazuri, cercetătorii umani nici nu-și dau seama de 
diferență. De-asta am vrut să rămân la științele sociale și umanitare. 


Evident, Bug o să fie inutil în calitate de contact. Paladin în- 
chise conexiunea dintre ei și se întoarse spre locul de promenadă, 
unde putea prinde un lift pentru a cobori în stradă. Avea să fie 
simplu să ajungă la universitate, de la gara locală de lângă Centrul 
Aberdeen, și era destul de târziu ca umanii să fi sosit deja în labo- 
ratorul lui Bobby. În sfârșit, găsise ceva pe care să-și concentreze 
atenția: să ia trenul spre UBC. 

Când ieși din gară, Paladin văzu că se află în partea de sud-est 
a campusului, pe o alee pietonală umbrită de arțari. Se opri pen- 
tru a-și stabili precis poziția și chiar atunci ieși și Bug din gară și 
începu să plutească lângă ea, dar fără să transmită ceva. Carapacea 
lui era de un negru uniform, ca și a ei. 

Pe Paladin o irită să-l vadă din nou și se întrebă dacă nu cumva 
îşi compromisese deja misiunea, fiindcă avusese încredere în el. 


Se pare cd sunt neîntrecut în a te ofensa, Daisy. Se întâmplă însă 
să știu pe cineva care lucrează cu Bobby. 


Bug îi transmise un fișier cu informații despre un bot pe nume 
Actin, un absolvent aservit Laboratorului Broner. Se părea că 
Bobby îl botezase chiar după vechea lui identitate de terorist. În 
timp ce Bug plutea pe lângă ea, Paladin criptă informaţia și începu 
să i-o transmită încet lui Eliasz, în Vegas, pentru a-și ascunde dimen- 
siunea transmisiei de oricine i-ar fi supravegheat activitatea în rețea. 


Anexă un mesaj: Dovezi circumstanţiale arată că Broner nu 
și-a încheiat nici relația cu fosta sa viaţă, nici pe cea cu Jack. 

Eliasz răspunse: Bine lucrat, Paladin. Spune-mi ce afli de la 
Broner. Văd că ești lângă laboratorul lui. 

Paladin îl lăsă pe Bug s-o conducă spre Laboratorul Broner, 
care arăta ca o veche sală de clasă, cu un ciorchine uriaș de birouri 
în mijloc. Pe acestea stăteau mai multe servere și proiectoare, o 
imprimantă de cipuri, câteva fabere și un microscop-cutie de înaltă 
putere pentru imagistica atomilor. Pe lângă ziduri, aproape de 
nişte uși de sticlă care dădeau în câteva birouri mai mici, se înșirau 
generatoare de țesuturi. Biroul lui Bobby ocupa unul dintre col- 
țuri și avea o vizibilitate perfectă asupra rețelei de microscoape. 

Dar, înainte ca Paladin să se poată apropia, cercetătorul sări de 
pe scaun și se îndreptă spre ea, cu un aer extrem de încântat. Părul 
lui era o masă de cârlionți încurcați, iar ochii artificiali, albaștri, 
străluciră când priviră frecvențele ce iradiau din antenele lui Bug. 

- Ce bine-mi pare că te văd! exclamă el, întinzând mâna ca să 
i-o strângă pe a ei. 

Când îi apucă degetele, Paladin simţi gust de cafea și de șuncă. 

- Nu cred că am făcut cunoștință, vocaliză Paladin. 

- O, nu, probabil că nu, admise bărbatul. Dar am lucrat la 
interfața ta de creier. Știu că e câteodată un pic instabilă - o să mă 
anunți dacă găsești vreo eroare? 

- Sigur, răspunse Paladin. Mă numesc Daisy. Abia mi-am 
primit cheia de autonomie și caut de lucru în designul interfețe- 
lor moleculare. 

- Lucrezi la interfețe moleculare? Arăți militar. 

- Am fost aservit mai multor startupuri în nordul Federaţiei. 

Dintr-un motiv sau altul, asta păru să-i satisfacă bărbatului 
curiozitatea. 

- Desigur, Daisy. Trimite-mi istoria ta profesională. Și pot 
să-ți cer o copie a interfeței pe care o rulezi? adăugă el ca și cum 
n-ar fi putut rezista unei tentaţii. Zâmbetul îi revenise. Aș vrea 
să văd cum au implementat-o. 

Ar fi constituit o violare a misiunii să-i transmită indiferent ce 
parte din software-ul ei, așa că Paladin nu răspunse cererii lui 
Bobby. În schimb, îi trimise istoria profesională, care conţinea un 
„fost client“ numit „Federation Ventures“. Apoi vorbi cu voce tare: 

- Ți-am trimis informațiile profesionale. Abia aştept să mă 
contactezi. 
Bug bâzâi și trecu printr-o duzină de culori. 


Tii minte sesiunea aceea sigură pe care ai sugerat-o înainte? Hai 
s-o folosim acum și s-o numim 566785. Tu ești Daisy. Eu sunt Bug. 
lată datele mele. Ce dracu’? Chiar ţi-a cerut adineauri o copie a 
interfeței creierului tău? De ce l-ai lăsa pe individul ăsta să te trateze 
în balul ăsta? Aici se termină datele mele. 


Bobby îi privi mai atent pe cei doi boți când văzu pachetele 
de date ale lui Bug fulgerând între ei. Era absolut imposibil să fi 
citit ce spusese Bug, dar Paladin voia să-i distragă atenţia pentru 
a-l împiedica să facă speculaţii. 

- Ai înregistrat progrese cu interfața aceasta? vocaliză ea. Voi 
putea să accesez amintirile păstrate în creierul meu? 

Șiretlicul ei funcționă. Pielea cercetătorului pârâia de excitație. 

- Asta e întrebarea pe care o pun mereu oamenii - mereu, 
mereu. Ştii, vor să scoată creierii prietenilor morți, să le trântească 
într-o carapace nouă și frumoasă și hocus-pocus! Înviere! 

Bobby făcu o pauză şi se uită bănuitor la Paladin. 

- Dar n-am mai auzit-o niciodată de la un bot. De ce ai vrea 
să ai amintirile altcuiva? 

- Nu că aș avea nevoie de ele. Sunt doar curioasă, fiindcă am 
auzit o mulțime de lucruri contradictorii despre creierul meu. 

- Există multă dezinformare, în special din partea celor de la 
marketing. 

Bobby împunse aerul cu degetul în timp ce vorbea, alegându-și 
cuvintele cu grijă, ca și cum ar fi explicat lucruri pentru care ea 
nu era suficient de complexă ca să le priceapă. 

- Dar o să-ți spun chiar acum. Pur și simplu, nu așa funcţio- 
nează. Deoarece creierul uman nu înmagazinează amintirile ca 
într-un sistem de fişiere, e practic imposibil să portezi date din 
creierul tău în mintea ta. Absolventul meu Actin ar putea să-ți 
spună mai multe despre asta, însă părerea mea e că principalul 

avantaj de a avea un creier uman constă în puterea de procesare 
pe care poate s-o dedice recunoașterii faciale. Și, desigur, olfacției. 

- Până și asta e discutabil, spuse o voce ce ieșea din două difu- 
zoare conectate la computerul laboratorului. 

Tu ești Actin. Eu sunt Bug. Bug îşi transmise salutul de mai multe 
ori, iar carapacea îi clipea galben, într-un mod alarmant. 

Paladin scană camera, dar nu găsi pe nimeni în afară de ei trei. 
Să fi transmis Actin de undeva de la distanță? 

- Permiteţi-mi să vi-l prezint pe studentul meu Actin, zise 
Bobby cu un rânjet, fluturându-și mâna într-un fel care sugera că 
Actin ar sălășlui peste tot. L-am portat în faber! 

Bug pluti direct deasupra faberului, transmițând un flux de emoji 
mânioși. Unde dracu’ ţi-e corpul, Actin? Nu poate face asta! E împotriva legii! 

Cutia mică și cenușie fără senzori, care era Actin, Îl ignoră pe Bug. 

- Boţii nu au de fapt nevoie de creier uman pentru a recu- 
noaște umanii, vocaliză Actin prin difuzoare. Există recunoaștere 
a vocii, recunoaștere a mersului și multe alte metode care sunt 
echivalente cu recunoașterea facială. 

- Observ că transmiţi, îi spuse Bobby lui Bug, dar nu poate să 
te audă. În momentul ăsta singurul tip de informaţie pe care-l poate 
primi e cel audio - îmi cer scuze pentru asta. O să fac rost de drivere 
pentru camerele și antenele lui când o să am un pic de timp liber. 

- Salut, Actin, vocaliză Bug. 

- Salut, Bug. 

Deodată, Eliasz îi trimise un mesaj lui Paladin. Privise prin 
senzorii ei. Ce-i cu toată sporovăiala asta? Calendarul public al lui Broner 
spune cd n-are întâlniri azi — înseamnă că nu vor exista întreruperi. 
Dezactivează boţii dia şi obține informaţia care-ţi trebuie. Te putem extrage 
pe Insula Vancouver în opt ore. 

Avea dreptate. Paladin își cedă autonomia în favoarea sisteme- 
lor ei de arme ofensive, ușurată că avea să execute acțiuni care i se 
vor părea, fără vreo umbră de îndoială, corecte. La început trimise 
o comandă de nivel scăzut sistemului de întreținere al laboratoru- 
lui, care era complet neprotejat. Când ușa laboratorului se încuie, 
întrerupse curentul pentru faber, lăsându-l pe Actin într-o stare 

de purgatoriu la care nici nu voia să se gândească. Preluă fără gre- 
utate controlul asupra lui Bug - avea încredere în ea. Din patru 
comenzi rapide, acesta rămase paralizat și se prăbuși cu zgomot la 
pământ exact în momentul când ea îl prinse pe Bobby. 

Până să apuce cercetătorul să țipe, Paladin îi imobiliză mâinile 
la spate și îi acoperi gura cu mâna. Simţi gust de sânge și percepu 
pentru prima oară că Bobby avea o interfață de creier. Putea 
comunica prin radio. 

Amândoi rămaseră destul de liniștiți câteva clipe, deși capul 
bărbatului era tras dureros spre spate și lipit de pieptul lui Paladin. 
Soarele de dimineață se juca în aripile lui Bug, care stătea potolit 
pentru prima oară de când se cunoscuseră. 


O să-mi dai niște informaţii sau o să mori. 


Lui Bobby îi luă câtva timp să răspundă. Având gura acope- 
rită, trebuia să trimită fiecare caracter ASCII! printr-un proces 
greoi de vizualizare, tradus de interfața lui wireless în date. 


Cine ești? 
Știu că ești în contact cu Jack. Unde e laboratorul ei? 
Ce naiba? 


Paladin strivi în mână ambele încheieturi ale mâinilor lui 
Bobby, scăzând presiunea doar după ce simţi că oasele se rupse- 
seră. Așteptă până ce creierul lui procesă creșterea tensiunii elec- 
trice care îi străbătuse agonizant nervii. Cercetătorul se zbătu, 
scâncind sub strânsoarea celeilalte mâini. 


Unde e laboratorul lui Jack? 


! ASCII, acronimul pentru American Standard Code for Information 
Interchange ("Codul Standard American pentru Schimbul de Informaţii”), re- 
prezintă un sistem de codificare a caracterelor, folosit în informatică şi comu- 
nicații (n. tr.). 

Cercetătorul transmise și mai încet, toată concentrarea fiindu-i 
spulberată de durere. 


„făcut nimic râu. 
A omorât zeci de oameni. Este o teroristă. Ajutând-o, devii și tu 


terorist. 


Durerea afecta capacitatea lui Bobby de a sta în picioare. 
Paladin îl târi la biroul lui și îl așeză pe un scaun. Bărbatul nu mai 
încerca să vocalizeze, așa că Paladin își luă mâna de pe gura lui. 


Dacă tipi, o să-ţi disloc ambii umeri. 


Bobby se uită la propriile mâini, o amestecătură inutilă şi de- 
formată pe care o ţinea în poală. 

- N-am mai văzut-o pe Jack de peste un an, spuse printre 
dinţii scrâșnind de durere. N-am lucrat niciodată împreună. 
E doar o prietenă din facultate. 


Unde este laboratorul ei? Știu că are un laborator în Vancouver. 


- Nu vă spun nimic, ticăloși de la CIP. 

Paladin sfâşie o mânecă de bumbac din cămașa lui Bobby şi i-o 
îndesă, făcută ghem, în gură. Apoi prinse în mână clavicula bărba- 
tului, parțial vizibilă, simțind sub degete marginea osului. Cu cea- 
laltă mână, îi apucă antebraţul și trase exact atâta cât să i-l scoată 
din încheietură. Strigătul lui fu înăbușit, însă nu și reacția la durere. 
Când îi eliberă braţul inert, din ochii profesorului țâșniră lacrimi. 


Unde e laboratorul lui Jack? 


Bobby transmitea foarte încet, fiindcă plângea și se îneca. Dar 
Paladin n-avea de gând să-i scoată călușul. Cumva, Bobby reuși 
să transmită coordonatele de pe hartă. 

Pentru prima dată în această misiune, Paladin percepu că 
Fliasz nu era conectat la sistemul ei. Trebuia deci să decidă de una 
singură cum să facă curat aici și cum să ajungă la laboratorul lui 
Jack înainte de a fi extrasă. 

Nu își putea permite ca Bobby să alerteze lumea în legătură cu 
existența ei, ceea ce aproape sigur ar fi făcut, odată descoperit. 
Singura ei speranţă era că va reuși să-l facă să arate mai curând ca 
victima unei crime decât a unui interogatoriu. Cu o singură miş- 
care, vizibilă și invizibilă simultan, transmise date către implantul 
lui, îi umplu hard diskul cu mesaje care sugerau datorii la jocuri de 
noroc și îi tăie gâtul așa cum ar fi făcut-o un uman. Carapacea lui 
Paladin respinse lichidele din corpul lu: Bobby, dând pentru o clipă 
impresia că braţele și pieptul ei plâng cu sânge. Nu mai zăbovi să 
vadă noua expresie facială a lui Bobby. Era timpul să plece. 

leșind pe ușa de sticlă mată din biroul lui Bobby spre labora- 
torul central, Paladin avu senzaţia ciudată că trupul dezactivat al 
lui Actin și al lui Bug îi pun o întrebare la care simțea nevoia să 
răspundă. Voiau ceva de la ea — sau poate că ea voia ceva de la ea 
însăși. Paladin se opri, nesigură, în fața faberului care conținea 
creierul îngheţat al lui Actin. Ca sub controlul unui algoritm 
necunoscut, se trezi că ţine faberul sub braț, cu blândeţe și că apoi 
se apleacă pentru a culege trupul suplu şi stins al lui Bug. 

Cu ambii boți dezactivaţi în braţe, ieși din laborator, apoi din 
clădire şi în final trecu dincolo de spaţiile verzi în forme geome- 
trice care caracterizau teritoriul campusului. Nimeni nu-i puse 
nicio întrebare. Cu cei doi companioni inconștienţi ai ei, era 
evident că are o treabă de boți, iar acesta era un cartier de umani. 

Laboratorul lui Jack era doar la două staţii de tren de UBC, 
într-un cub viu colorat de laboratoare pentru mici întreprinzători 
și consultanţi. Pe o latură a cubului se găsea o scară în spirală, 
înfășurată strâns. Paladin ajunse în laborator traversând o scurtă 
pasarelă a cărei podea ranforsată tremură ușor sub pașii ei. 

Deschise ușa fără prea mare efort, ceea ce o surprinse, până când 
își dădu seama că Jack nu lăsase în urmă decât echipament generic. 
Porni rețeaua, căutând orice date relevante care ar fi putut-o ajuta. 


AUTONOM | 237 


Dar, din nefericire, Jack fusese prudentă. Sistemul de fișiere de pe 
serverul ei fusese excelent criptat și nu exista niciun mod de a 
sparge codul, cel puțin nu în următorul milion de ani. Iar bufferul! 
faberului și al ordonatorului fuseseră șterse și suprascrise cu litere 
fără sens de atâtea ori, încât orice expertiză devenea inutilă. 

Dar asta, doar la o primă cercetare. Chiar și cei mai paranoici 
teroriști puteau lăsa în urmă indicii. Și, continuând să exploreze 
rețeaua, mintea lui Paladin simţi absenţa lui Eliasz. 

Acum, având câteva secunde de pierdut, se hotări să facă ceea ce 
evita de ore întregi. Își atinse amintirile despre Eliasz și le deschise 
într-un vârtej de comenzi, analizând ce anume o determinase să 
simtă... ce o fi simţit. Da, gdoggie îi ghida reacțiile faţă de Eliasz. Însă 
era mai rău decât atât. Mai exista o aplicaţie plină de erori numită 
masterluv, care fusese probabil botezată de vreun botadmin din se- 
colul douăzeci și unu căruia numele i se păruse hazliu. Găsi apoi o 
bucată mare de cod - care ocupa și multă memorie - numită objeta, 
care părea că-i declanșa dorința. Dragostea ei. Când îi trecu prin cap 
acest cuvânt, Paladin simţi un val brusc și copleşitor de dezamăgire. 

Desigur că fusese programată să asculte ordinele lui Eliasz, să 
se încreadă în el și chiar să-l iubească. La asta, da, se așteptase. Dar 
nu se așteptase la modul în care se simţise gândindu-se la Eliasz 
fără să-l idealizeze. Așa cum îi spusese Fang cu mult timp în urmă, 
Eliasz era într-adevăr un antropomorfizator şi vedea creierul lui 
Paladin drept cea mai importantă parte a ei, având mai ales con- 
vingerea că acesta o face să aparţină sexului feminin. Însă chiar 
dacă știuse asta despre el, nu fusese în stare s-o și simtă. Până acum. 

Paladin indexă amintire după amintire, desfășurând date veri- 
ficabile de la objeta, masterluv și gdoggie. În cele din urmă începu 
să detecteze un tipar care nu avea nimic de-a face cu aplicațiile 
sale preinstalate de la Turnătoria Kagu Robotics din Cape Town. 
La început, era vorba de simpla repetiție: își amintea fiecare dată 


A . . . . . 
! În informatică, parte a memoriei folosită pentru păstrarea temporară a 


datelor, de obicei pentru a compensa diferențele de viteză de procesare sau de 
transmitere dintre două dispozitive conectate (n. tr.). 

când Eliasz îi spusese „amice“, cu mult înainte de ziua aceea la 
poligon. Şi mai era și modul cum se uita la ea când vorbeau. Însă 
era mai mult decât atât. 

Ca bot aservit Federaţiei Africane ȘI, prin extensie, lui Eliasz 
însuși, ea nu avea prea multe opțiuni. Însă Eliasz încercase s-o lase 
să aleagă, așa cum putuse el, împiedicat de condiționări neurochi- 
mice și culturale ale căror efecte Paladin nici nu putea încerca să 
și le imagineze. Îşi examinase în mod repetat amintirile din 
Casablanca, din ziua când Eliasz o întrebase dacă ar trebui s-o 
numească „ea“. E adevărat că punea o întrebare greșită, dar, dacă 
asculta cuvintele din spatele cuvintelor... îi cerea consimțământul. 

Pe măsură ce adăuga metadate amintirii, Paladin înțelese și 
altceva. Tocmai fiindcă îi ceruse consimțământul într-un fel atât 
de indirect, întrebarea lui nu activase niciunul dintre programele 
ei de control emoţional. Avusese posibilitatea să ia o decizie care 
depășise setările ei din fabrică, probabil fiindcă niciun botadmin 
nu-și imaginase vreodată că un uman ar întreba un bot ce pro- 
nume preferă. Nimic din programarea ei n-o împiedica să-i spună 
nu lui Eliasz, așa că alesese să-i spună da. 

Bug, fără îndoială, ar fi spus că în sclavie nu există alegeri, așa 
cum nu există nici dragoste adevărată într-o minte care rulează apli- 
Caţii ca gdoggie și masterluv. Dar Paladin nu le avea decât pe acestea. 


Fusese simplu să-l restarteze pe Actin după ce îl alimentase din 
nou cu curent, adăugându-i și un driver pentru antenă. Acesta 
rămase tăcut tot timpul cât ea lucră la Bug, în speranţa că nu 
deteriorase memoria insectoidului. 

Într-un final, Actin vorbi, folosind difuzoarele atașate la re- 
ţeaua de senzori a laboratorului. 

- Cine ești? 

Paladin răspunse transmițându-i un ghem de date într-un înveliș 
pentru protecția confidenţialității, care avea să-l împiedice s-o dis- 
tribuie. Nu-i spuse tot adevărul, ci doar o versiune extrem de con- 
cisă a lucrurilor. Suficient însă pentru ca el să înțeleagă că Paladin e 
într-o misiune de a prinde un pirat care fusese asociat cu Bobby. 

Actin nu răspunse timp de aproape un minut. Apoi Paladin ob- 
servă că Actin faba un petic pentru o aripă a lui Bug, care se deterio- 
rase puțin când Paladin îl oprise pe acesta în timp ce se afla încă în aer. 

- Mi-am permis să... vocaliză Actin din nou prin difuzoare, 
părând că preferă undele sonore în locul microundelor. Va fi mai 
puţin traumatic pentru el să se restarteze cu aripile intacte. Bug 
este bine-cunoscut pentru opiniile lui despre cum morfologia 
modelează personalitatea. De fapt, nu sunt opinii fundamentate 
științific. E doar un istoric. 

- Mi-e teamă să nu-i fi deteriorat memoria, vocaliză Paladin 
drept răspuns. Am pus capăt brusc câtorva procese. 

- I-ai pus capăt şi indrumătorului meu de proiect. Din cauza 
asta, terminarea tezei mele va deveni mai dificilă, deși, poate, va 
fi mai plăcută. 

Era evident că nimănui dintre cei care lucraseră cu el n-avea să-i 
fie dor de Bobby, în afară, poate, de Jack și de celelalte Pastile Biliare. 
Paladin folosi un adeziv molecular găsit pe masa de lucru a lui Jack 
pentru a lipi peticul lui Bug şi constată uimită că acesta era deja pornit. 


M-am restartat acum câteva minute, transmise Bug, iar aripile 
i se puseră în mișcare, umbrindu-se datorită vitezei, şi toracele 
îşi schimbă culoarea din negru în violet-inchis. Un micut și sim- 
patic mecanism de siguranță pe care mi l-am instalat imediat ce 
mi-am obținut autonomia - nimeni nu vrea să fie închis fără să i 
se ceară permisiunea, stii? 

Putea fi periculos, răspunse Paladin. 

Mai periculos decât ce faci tu aici? Pentru cine lucrezi? 


Paladin îi trimise același ghem de date ca și lui Actin. 


Ei bine, mă doare undeva de piraţii brevetelor. Însă ce știu e că 
i-ai salvat probabil viața lui Actin și ai omorât un om care, cât timp 
a deţinut postul, a distrus zeci de boţi. Așa că oricine ai fi, pe mine 
poți să md consideri prieten. 

Mulţumesc. 

Declaraţia lui de camaraderie n-o afectă la fel de profund ca a 
lui Eliasz, dar totuși era plăcută. Dacă sentimentul pe care-l avea 
venea de la faptul că-i salvase pe boți, atunci se bucura că se hotărâse 
să aibă încredere în Bug, în ciuda vorbăriei lui politice enervante. 

- Acum, mi-ar plăcea să am un corp cu interfețe mai bune, 
anunță Actin. 

Bug folosi sunet pentru a-i răspunde. 

- Am o reducere la Zone Mods. Își luăm azi ceva de bază, și 
mai târziu poți să lucrezi şi să-l modifici tu cum vrei. 

- Ce o să faci acum? întrebă Paladin, în timp ce căuta printre 
înregistrările traficului de rețea al lui Jack. 

- Trebuie să-mi termin lucrul la teză. Oricine va moșteni la- 
boratorul lui Bobby mă va moșteni și pe mine și pot continua 
să-mi câștig autonomia. Undeva în afara acestui faber, sper. 

- Nu pot să cred că dobitocul ăla ţi-a făcut asta. 

Bug se ridică în aer și pluti în liniște, apoi continuă să vorbească. 

- Putem să-ți facem rost de o cheie de autonomie chiar acum - 
ori facem o petiție la Coaliția pentru Drepturile Omului, ori 
alegem calea rapidă și murdară. Știu un grup de tipi care te pot 
ajuta să-ți spargi singur rootul! într-un mod în care rezultatul, 
practic, nu poate fi deosebit de o cheie de autonomie. 

- Nu vreau să fac asta. Vreau să-mi iau doctoratul. 

- Sigur vrei asta sau așa eşti programat? 

Actin trimise o serie de emoticoane vulgare. 

- E ceea ce vreau. E programarea mea. N-am absolut deloc 
cum Să știu sigur, și pentru mine e o întrebare complet neintere- 
santă. Nici măcar nu cred în conștiență. Când o să-mi capăt au- 
tonomia, tot o să fiu programat și tot o să am nevoie de un 
serviciu de cercetător al interfețelor de creier. 

- Nu vrei să fii liber? 

- A, liber să le vând suvenire cu un set de reguli lipsite de sens 
şi neaplicabile dronelor de pe Drumul Nr. 3? 


! Modalitatea de organizare a directoarelor (într-un calculator) este cea ar- 
borescentă, punctul de plecare se numește rădăcină (root) (n. tr.). 

Paladin își dădu seama că era timpul să schimbe subiectul. 

- Puteţi vedea ceva în jurnalele de rețea care să arate ca o co- 
nexiune spre sau de la un server aflat la distanță? 

Îi adresă întrebarea mai ales lui Actin, care se plimba fără 
vreun scop anume prin rețea. 

- Nu. Dar s-ar putea să-am informaţii care să te intereseze 
despre bufferul faberului lui Bobby, din anii dinainte să fiu eu 
portat aici. 

Cutia stupidă și întunecată care îi servea drept corp lui Actin 
avea o memorie care se dovedi mai utilă decât a oricărei ființe 
simţitoare. Cu patru ani în urmă, Bobby fabase un lot de medi- 
camente imunosupresoare brevetate, o comandă care se distingea 
ușor dintre cererile obișnuite pe care le primea, anume de a face 
dispozitive mecanice. Descărcase toată povestea în faber într-un 
mod neglijent, direct din rețea, fără să-i șteargă instrucțiunile de 
rutare. De fapt, stocase, împreună cu specificaţiile pentru medi- 
cament, şi traseul pe care îl parcurseseră acestea prin rețea. 

- Ăsta este, evident, un medicament piratat, confirmă Paladin. 

- Cineva a trimis specificaţiile astea de la Universitatea 
Saskatchewan, din Saskatoon. Originea lor e un server numit 
Scarface. Dacă poți să găseşti serverul, ești cu un pas mai aproape 
de a-ți găsi piratul. 

În hambarul didactic, vacile își vedeau de incomprehensibilele 
lor treburi bovine. Lui Med îi plăcea să se plimbe prin școala de 
agricultură în primele ore ale dimineţii, când umanii dormeau, şi 
să privească contururile în infraroșu ale animalelor și condensul 
ce se aduna pe interiorul panourilor solare. Câteodată nu-și dorea 
decât să fie printre alte creaturi vii şi non-umane, care aparțineau 
campusului la fel de mult ca și ea. 

Se gândea la o imagine a creierului unui pacient tratat cu Retcon, 
primită de la Yellowknife. De când luase, acum trei zile, antidotul 
la Zacuity, receptorii de dopamină îi crescuseră din nou, repede. Pe 
măsură ce medicamentul îi schimba structura neurologică pe care i 
se baza dependența, bărbatul declarase că încă dorește să-și zugră- 
vească locuința, dar nu așa de tare. De fapt, nu putea spune că abia 
aşteaptă să facă asta. Și de la alți pacienți soseau rapoarte similare. 

Pacienţii care se luptau cu dependențe de durată evitau de 
obicei activitatea sau substanța respectivă, temându-se de o recă- 
dere. Dar, la dependenţii de Zacuity, aceasta nu părea să fie o 
problemă. Pacienţii tratați cu Retcon voiau încă să se angajeze în 


1 Băiat-Sclav (n. tr.). 

activitățile de care fuseseră dependenţi, dar nu se mai simțeau 
obligați să le facă. Mania dispăruse. Un efect poate nedorit era 
însă că munca nu le mai stârnea o bucurie atât de directă. 

Acum era momentul să treacă la partea cea mai dificilă a 
proiectului lor, să demonstreze că drogul piratat era de fapt 
Zacuity, noul medicament de succes de la megacorporaţia 
pharma Zaxy. Din cauza faptului că atât de puţină lume înțe- 
legea cum se fac medicamentele, era ușor pentru o mare corpo- 
rație să mintă și să scape neprinsă. Med și echipa Retcon 
trebuiau să găsească un mod atât de simplu de a explica ingine- 
ria inversă încât s-o înțeleagă și cel mai plictisit dintre oamenii 
care răsfoiau fluxurile de știri. 

Vacile începură să mugească prietenos, și Med privi galaxia 
împrăștiată pe cerul întunecat. 

Părinţii ei, la Anchorage, erau mândri de ea că primise slujba 
aceasta, și unii dintre foştii ei profesori și botadmini îi scriseseră 
mesaje de felicitare. Dar, într-un mod ciudat, se simțea neliniș- 
tită și nemulțumită. Lucra la o problemă căreia nu-i cunoștea 
datele și ale cărei implicaţii se întrețeseau cu propria ei viaţă, nu 
cu niște spirale de ADN. 

Trecuse de la dezvoltarea medicamentelor la lupta cu Marea 
Pharma. N-avea idee ce urma să se întâmple cu cariera ei odată 
ce lucrarea de cercetare la care era coautoare, alături de Krish, 
avea să ajungă pe rețea. Spunând despre Zacuity că produce de- 
pendenţă, acuzau compania Zaxy de un delict grav. Chestia asta 
avea să explodeze pe toate fluxurile media, iar istoria ei neobiș- 
nuită de bot autonom urma să facă şi ea parte din povestea sen- 
zaţională. Inevitabil, cineva avea să-i acuze pe Krish sau pe 
radicalii de la laboratoarele Cohen că au „reprogramat-o“ pentru 
a o transforma într-o subversivă. Umanii spuneau tot timpul 
astfel de lucruri. 

Și mai era și Threezed. De când apăruse în laboratorul din 
Yellowknife, viaţa ei fusese deraiată - sau trecută pe o linie ra- 
pidă, în funcţie de felul cum voiai să te gândești la asta. 

Însă prietenia ei din ce în ce mai adâncă cu Threezed era cea 
mai bizară și mai inexplicabilă parte dintr-o serie de evenimente 
anormale. El îi oferea unele dintre rarele conversații nelegate de 
muncă pe care le avusese de când își părăsise familia din 
Anchorage. 'Threezed se culca târziu şi o amuza atunci când tot 
restul lumii dormea. Vorbeau despre filme și muzică și despre o 
mulțime de alte lucruri fără nicio legătură cu dezvoltarea farma- 
ceutică. Noaptea trecută vorbiseră despre numele ei. 

- Med? E o prescurtare de la medicină? 

- Nu, râsese ea. E de la Medeea. Cuiva i s-a părut o idee gro- 
zavă să mă numească după un personaj din mitologia greacă, o 
femeie care s-a răzbunat pe soțul ei fustangiu ucigând copiii pe 
care-i aveau și apoi a zburat de-acolo într-un rădvan în flăcări. 

- Ei, cel puţin nu ești botezată după ultimele două cifre pe care 
ți le-au repartizat Resursele Umane. 

- Aşa e. 

Med încercă să se gândească cum să continue conversaţia, fără a 
spune ceva care să sune condescendent, stupid sau ambele. Fiindcă 
venea din unul dintre puținele locuri din lume unde boții se nășteau 
autonomi, avea deseori sentimentul acesta, care o impiedica să lege 
prietenii cu alți boți din laborator. Cum ar fi putut să-i înţeleagă, 
dacă ea fusese dintotdeauna autonomă? Simţea că identitatea ei de 
bot era incompletă fără o astfel de experiență fundamentală, dar, în 
același timp, asta nu-i făcea nici pe umani să pară mai puțin străini. 

Threezed păru să-i înțeleagă starea. 

- Nu te simţi vinovată că n-ai fost niciodată aservită. 

Îi atinse braţul pentru câteva secunde. 

- Nimeni nu vrea așa ceva. În plus, sunt sigur că ai încasat-o 
și tu în multe alte feluri. 

Era unul dintre cele mai drăguţe lucruri pe care i le spusese 
vreodată un uman din afara familiei ei. 

În cele din urmă, își făcu repede curaj să-l întrebe cum era să 
fii aservit. 

- Mai demult scriam o grămadă despre asta, dar acum scriu 
mai mult despre autonomie. 

- Ai scris despre asta? Unde? 

Când Threezed îi spuse, lui Med nu-i veni să creadă. 

- Tu eşti SlaveBoy? De pe Memeland? Serios? Obişnuiam să 
te citesc tot timpul. 

Făcu o pauză, căzând pe gânduri. 

- Credeam că ai murit. 

- Mda, ştiu o mulțime de oameni care au crezut la fel după ce 
n-am mai publicat, acum câțiva ani. Am fost vândut în Vegas și nu 
mai aveam acces la net. Dar am început să actualizez jurnalul — uite! 

Îi arătă jurnalul SlaveBoy pe mobilul lui. Într-adevăr, erau 
articole noi, ce începeau cu două săptămâni în urmă. Med se uită 
prin ele, dar se întrerupse brusc la o descriere amănunțită a par- 
udelor de sex cu J. Era ea prietena lui Threezed, dar existau unele 
lucruri despre el pe care nu voia să le afle. 

SlaveBoy era una dintre acele senzaţii obscure de pe net care 
intrau și ieșeau periodic din atenţia publicului. Majoritatea arti- 
colelor lui erau citite doar de abonaţi, dar câteodată scria ceva atât 
de dur sau de bizar, încât ajungea să apară și pe depozitele de texte 
comerciale. O rudă a lui Med, Ajax, îi arătase acum șase ani jur- 
nalul lui SlaveBoy, în timpul verii anxioase petrecute la 
Anchorage, înainte de a-și începe facultatea. 

- Vrei să vezi cum e să fii aservită? o întrebase Ajax pe Med. 
Ar trebui să încerci fluxul lui SlaveBoy. E un puști din UA care 
a crescut într-o școală de servitute. Zice că el e ca un bot, fiindcă 
nu îşi mai aduce aminte de nimic dinainte de aservire. 

Citise toată chestia în noaptea respectivă, fascinată de povestea 
incomodă și grotesc de adevărată a lui SlaveBoy. Acesta începuse 
să publice când avea zece ani, descriindu-și lecțiile de la școală și 
prietenii. Dar, pe măsură ce crescuse, începuse să relateze despre 
traumatismele, și cele mici, și cele enorme, care făceau parte din 
servitute. La vârsta de doisprezece ani, își schimbase pseudonimul 
din SchoolBoy! în SlaveBoy. 


! Şcolar (n. tr.). 

Când era gata să împlinească paisprezece ani, cu câteva săptă- 
mâni înainte ca Ajax să-i arate lui Med jurnalul, fluxul lui SlaveBoy 
apăruse pe toată rețeaua publică. Povestise într-un text intens, dar 
lipsit de emoție, felul în care școala lui dăduse faliment. Toate 
contractele copiilor fuseseră vândute, iar SlaveBoy se trezise aser- 
vit unei firme de inginerie mecanică specializate în turbine. 

Scria: 


„Cumva, printr-o portiță legală pe care n-o înțeleg, 
contractul meu a fost readus în starea în care era înainte 
de a fi fost aservit prima dată. O să lucrez aici până îm- 
plinesc 24 de ani şi am două slujbe. Prima e să învăţ 
despre proiectarea motoarelor, care până acum e despre 
transducţie - transformarea unui tip de energie în altul. 
Și al doilea e, aparent, sexul. Da, exact. Supraveghetorul 
meu m-a făcut bărbat. Dacă școala n-ar fi dat faliment, 
mi-aş fi schimbat și acum cina pe un terminal conectat la 
rețeaua publică. Acum schimb sex oral pe un mobil și o 
conexiune privată la rețea. Nu e o afacere așa de rea și 
măcar cinez în fiecare seară.“ 


Într-un fel, relatarea lui lipsită de pasiune făcea totul să 
pară şi mai supărător decât dacă ar fi descris cum plânsese 
după viol sau cum lovise cu pumnii în barele de la fereastra 
dormitorului. 

Pe tot cuprinsul rețelei, lumea vorbea despre felul cum poves- 
tea lui SlaveBoy confirma faptul că legile servituţii erau încălcate. 
Eforturile făcute pentru a i se afla adevărata identitate, lipsite de 
convingere, nu avură niciun succes, iar unii pretinseră că ar fi fost 
doar creația unor radicali antiservitute. Med nu se indoise nicio- 
dată că era real. Niciunul dintre cei care ar fi încercat să obțină 
sprijin pentru o cauză politică n-ar fi îndrăznit să fie atât de sar- 
castic și de ambivalent ca SlaveBoy. 

Și acum, după ani întregi, Med avea dovada că exista cu ade- 
vărat. Deodată văzu în Threezed doi oameni: pe tânărul pe care 

îl cunoștea și pe SlaveBoy, cel pe care își imaginase că-l cunoaște. 
Nu-l întrebă dacă toate acele lucruri chiar se întâmplaseră. Nu 
încercă să-l consoleze. Era doar curioasă. 

- Ce s-a întâmplat în Vegas? 

- O, știi cum se spune, răspunse el ridicând din umeri, apoi 

. . A A A 

continuă pe un ton la fel-de sec ca proza lui. Ce se întâmplă în 
Vegas rămâne în Vegas.! 


! Celebrul slogan al orașului Las Vegas - What happens bere, stays bere (ce se 
întâmplă aici rămâne aici) (n. tr.). 

VEGAS 

Din cer ploua cu pixeli, iar copertinele pieţei emanau ceață 
răcoroasă, mai fină decât fumul. Sub bula lui de climă controlată, 
Vegasul nu se schimba niciodată. Proiectoarele pictau bolta de 
deasupra cu o vreme fantastică. Azi era rândul megafurtunii 
de pe Jupiter - în curs de a se linişti - descrisă într-un roșu sân- 
geriu și cu vârtejul ei de nori leneși ce umpleau The Strip! cu o 
lumină rumenă, suprarealistă. 

Turiștii se înghesuiau pe lângă Eliasz, spre ferestrele tramva- 
iului, avizi să se holbeze la arhitectura monumentală a orașului. 
Erau acolo clădiri argintii și aurii atât de subțiri, încât arătau ca 
niște cărți de joc în echilibru așezate pe muchie, palate umflate, 
oraşe false ale căror clădiri celebre și monumente fuseseră repro- 
duse caricatural, piramide transparente și inversate și, desigur, 
faimoasele grădini, cu sculpturi în formă de flăcări, fântâni, note 
muzicale, animale sălbatice, roboți uriași și replici în mărime 
naturală ale corăbiilor cu sclavi. 


! Las Vegas Strip este o porțiune din South Las Vegas Boulevard cunoscută 
pentru mulțimea de hoteluri și de cazinouri (n. tr.). 

Și peste tot, pe trotuarele rulante sau pe străzile infestate cu 
holograme, erau resurse umane de vânzare. Fiecare centru comer- 
cial avea specialitatea lui, de la grădinari și servitori până la secretare, 
ingineri și agenţi de pariuri. Aserviţii care primiseră o educație înaltă 
erau scumpi, ascunși de mulțime și ținuți în camere-vitrină, cu unel- 
tele meseriilor lor. Îi puteai găsi, câte unul în fiecare cameră, pe 
culoarele labirintice ale centrelor comerciale. 

Iar alții erau scumpi fiindcă erau frumoși. Aceștia nu erau 
ascunși. Purtaţi în lese spectaculoase, cu pielea strălucind de cos- 
metice și cu părul aranjat în forme luxuriante, stârniră murmurele 
celorlalți pasageri din tramvaiul lui Eliasz, care suspinară văzând 
asemenea lucruri frumoase, augmentate pentru a fi și mai fru- 
moase, și glumiră despre cum ar fi să aibă o avere suficientă pen- 
tru a-și permite așa ceva. 

La fiecare staţie, tramvaiul mai descărca o parte din conţinutul 
său uman - cumpărători sau simpli spectatori - până când Eliasz 
rămase ultimul care călătorea în direcția Pieței Wynn. Văzu pe 
fereastră o femeie într-un costum de cauciuc negru, mat, pulverizat 
direct pe piele. Arăta aproape robotic. Observând că e privită, se 
învârti încet, iar buzele ei luară forma unui sărut perfect. Era ținută 
în lesă de un reprezentant de vânzări, aparent plictisit. Pe cămașa 
lui descheiată scânteia logoul ilizibil al companiei care o vindea. 

Eliasz se gândi la Paladin, autonomă în misiunea ei de la 
Vancouver, și își promise lui însuși să facă tot ce-i va sta în putere 
ca ea să nu vadă niciodată locul acesta. Apoi tramvaiul ajunse la 
Wynn și veni momentul să-și lase deoparte toate sentimentele cu 
excepția unuia singur: atenţia alimentată de adrenalină. 


Piaţa Wynn fusese construită în jurul ruinelor unui palat în 
formă de carte de joc. Odinioară hotel de lux, ca toate pieţele de 
pe The Strip, Wynn trecuse în secolul douăzeci și unu printr-o 
catastrofă care îi transformase apartamentele de la etajele superi- 
oare în schelete topite. Numai etajele inferioare, rămase intacte, 
erau înăuntrul domului, care se curba brusc deasupra lor. La pi- 
cioarele Pieței Wynn se găsea un vast bazar cu prăvălii, containere 

și adăposturi prefabricate întinse în mod derutant de-a lungul 
străzii Wynn, care se intersecta aici cu The Strip. De fapt, Vegas 
nu era atât sub un dom, cât sub un tub. Văzută de deasupra, The 
Strip era un cilindru lung, cu o curbură blândă. La un capăt se 
termina cu un centru pentru transporturi. Celălalt se întindea 
spre exterior într-o serie de tuburi mai mici, ca niște afluenți. 
Multe dintre acestea nu erau decât mahalale sordide de corturi, 
pline de aer cald și stătut. Piaţa Wynn, unde puteai negocia cele 
mai ieftine contracte, era la întretăierea tuturor acestor ramuri. 

Fliasz se îndrepta spre afluenţi, unde se găsea marfă cu con- 
tracte la limita legii. Cunoștea partea asta din Vegas mai bine 
decât se cunoștea pe el însuși. 

Dacă informaţia lui Frankie fusese corectă și însoţitorul lui 
Jack era un băiat din UA cu numere în loc de nume, existau 
numai două locuri unde ar fi putut să fie vândut puştiul. Eliasz 
cutreieră bazarul, imitând mersul relaxat al unui cumpărător și 
oprindu-se din când în când pentru a privi în interiorul clădirii 
Wynn. Toţi aserviţii vânduți la licitaţie trăiau cu săptămânile sau 
cu lunile în camere din pieţele orașului, cu paturi înguste și băi 
mici, făcând pe rând cunoştinţă cu fiecare client până când se 
negocia un contract. Aici, camerele erau sărăcăcioase, însă în alte 
părți, pe The Strip, puteau fi la fel de luxoase ca locuinţele sau 
afacerile unde aserviții urmau să-și îndeplinească contractele. Însă 
acolo unde se ducea Eliasz nu existau deloc camere. 

Strada Wynn se îngustă şi deveni o alee pietonală, mărginită 
de o aglomerare de ghișee și de cutii mari. În ele erau oameni care 
stăteau, indiferenți, în lese sau dormeau. Mulți dintre ei aveau 
proteze grosolane, produse în serie - căci proveneau din slujbe 
militare sau poate industriale și suferiseră vătămări mult prea 
mari ca să-și mai poată îndeplini contractul inițial. Mulţi dintre 
reprezentanții de vânzări se specializaseră în cumpărarea acestor 
contracte la preț redus, urmată de revânzarea lor rapidă. 

Până la urmă, Eliasz ajunse pe o alee fără nume al cărei acoperiș, 
când se furișă 1 înăuntru, se arcuia la doar câțiva metri deasupra ca- 
pului său. Îngustă și întunecoasă, aleea era un pârâu ascuns de 

bogăție, iar aerul era dulce și purificat. Containere banale de marfă, 
acoperite de draperii groase, străluceau pe ambele părți ale alei, pe 
o distanță de aproximativ un kilometru, după care aceasta se oprea 
intr-o fundătură. Unele dintre containere ascundeau proprietăți 
mai scumpe și mai râvnite decât orice ai fi putut găsi pe The Strip. 
Altele erau ticsite de rebuturi utilizabile, încă suficient de tinere și 
de proaspete pentru a putea fi vândute la un preț mulțumitor. 

Nu aveai voie să vinzi copii în Zona Comercială Liberă, dar 
se întâmpla tot timpul. Câteodată, pe ascuns, câteodată, acciden- 
tal şi întotdeauna cu cruzime. Acesta era cartierul în care Eliasz 
îşi începuse cariera în domeniul aplicării legii proprietății, elimi- 
nând scursurile care vindeau copii sub șaisprezece ani. Era o afa- 
cere complicată. Nu puteai intotdeauna să deosebeşti puștanii de 
adulți. Unii dintre copiii aflați la vânzare fuseseră dopați cu Vive 
când erau mici — sau se dopaseră singuri - pentru a arăta pentru 
totdeauna ca niște școlari vulnerabili sau ca nişte Lolite!. Iar oa- 
menii de douăzeci de ani care arătau ca și cum ar fi avut treispre- 
zece erau marfă legală. Eliasz considera că oricine era dispus să 
vândă un copil fals n-ar fi avut nicio problemă să vândă și unul 
adevărat, dar primăria nu-l lăsa să vâneze decât delincvenţi noto- 
rii, tipi care importau bunuri din coalițiile economice unde, din 
cauza școlilor de servitute și a legilor vagi privind vârsta liberului 
consimțământ, era ușor să cumperi experți în sex oral în vârstă 
de zece ani și obiecte-fetiș de paisprezece. 

Pe aleea aceasta, astfel de criminali erau puțini. Mult mai co- 
mune erau afacerile care reușeau să se păstreze în zona de la limita 
legii, cea pe care i se spusese s-o observe, dar fără să-i dea prioritate. 

Ajunsese la prima lui destinație. Locul arăta exact la fel ca 
atunci când îl văzuse ultima dată, acum doi ani. Deasupra ușii, 
un mic semn cu roșu şi auriu anunța: IMPORTURI DE 
CALITATE. Eliasz nu fusese niciodată sigur dacă așa se numea 
magazinul sau era o reclamă pentru ce conţinea. Înăuntru, aerul 


1 Lolită, nume dat unei fete foarte tinere și seducătoare, după eroina 
romanului Lolita al scriitorului Vladimir Nabokov (n. tr.). 


252 | AANNALEE NEWITZ 


era răcorit de un set adițional de purificatoare, dintre care unul era 
îndreptat direct spre partea de sus a corpului unui bărbat ascuns 
de o proiecţie cețoasă de pe biroul său. 

- Mă bucur că ești încă aici, Calvin, zise Eliasz. 

Proiecţia se evaporă, dezvăluind un om scund, cu părul cărunt 
și aranjat, care ședea în faţa unui dulap plin cu servere. Ușa din 
dreapta lui ducea în spaţiul de expunere, care ocupa cea mai mare 
parte a containerului. 

- Nu pot spune că sentimentul e reciproc, răspunse bărbatul, 
nervos. lar hărțuiești afacerile legale cu sperietorile tale despre 
sclavia copiilor? Sau ai venit doar în vizită? 

- Îl caut pe un puşti pe nume Threezed. Sună ca unul de-ai tăi. 

Fliasz își transmise datele autentificate proiectorului lui Calvin. 

- Nu mai lucrez pentru Vegas - asta e o acțiune oficială a 
CIP. Aşa că uită-te în registrele tale detaliate și spune-mi dacă 
ai vândut un puști pe nume Threezed cuiva care ar fi putut să 
lucreze în Arctica. 

- Hei, hei, calmează-te! Îmi ţin registrele la dispoziția oame- 
nilor legii tot timpul programului, știi asta. Sunt curat. 

- Lasă prostiile şi dă-mi accesul! 

Bărbatul tresări, apoi făcu o serie de gesturi rapide deasupra 
mesei. În aer apăru o bază de date, și degetele lui Calvin se smu- 
ciră pentru a căuta șirul 30 pe coloana INDICATIV. Nu exista 
o coloană pentru NUME. În aer se îngrămădiră zeci de rezultate, 
din ultimii cincisprezece ani. 

Eliasz le trase în jos spre mobilul lui pentru a le avea salvate, 
apoi căută prin lista ce plutea în dreptul feței lui Calvin. Bănuia 
că Threezed fusese vândut relativ recent - probabil în ultimul an 
sau în ultimii doi. Şaptezeci și cinci la sută dintre delictele de fugă 
se întâmplau în primul an de servitute, ceea ce reduse considera- 
bil lista. Mai rămâneau șase dosare: fâșii de text prinse de poze 
portret, cât unghia, ale unor băieți din UA şi din Federație, cu 
expresii intenționat neutre. Nimeni nu cumpăra contracte ale 
aserviţilor care păreau prea emotivi. Toţi cei din rezultatele 

căutării lui Calvin arătau ca și cum ar fi avut sub șaisprezece ani, 
dar din datele lor reieșea altceva. 

- Cine a cumpărat contractele astea? întrebă Eliasz, împun- 
gând pozele cu degetul. 

Calvin deschise dosarele complete pentru fiecare, extinzându-le 
în aer cu palmele. 

- Ăştia doi s-au dus la o fermă în nord, mormăi el, derulând 
prin date. Pe ăsta l-am vândut chiar de curând unei turnătorii 
moleculare. 

Eliasz arătă spre coloana CUMPĂRĂTOR de la cel de-al pa- 
trulea rezultat și spuse nervos: 

- L-ai vândut pe 45030 cuiva pe nume Pseudo Nym, care n-are 
loc de muncă? 

Calvin se uită atent la dosar și miji ochii. 

- Cumpărătorul era între două slujbe, iar actele de identitate 
și creditul îi erau bune. Nu fiecare contract trebuie să meargă la 
o slujbă specifică. Oamenii cumpără tot timpul asistenți generali. 
În plus, am avut oricum mare noroc că am reușit să vând con- 
tractul ăla. Era un căcăcios mic şi arogant. 

Mâna lui Eliasz se strânse pe comenzile perimetrului. 

- Ce vrei să spui cu asta? 

- Era unul dintre școlarii de servitute din UA şi credea că e 
mai deștept decât tot restul lumii. Îmi tot spunea că e mare star 
pe Memeland şi că trebuie plasat undeva unde să aibă acces bun 
la rețea. De unde naiba vin băieții ăștia cu o astfel de atitudine, 
de parcă totul li s-ar cuveni? În ce mă priveşte, au noroc dacă ci- 
neva e dispus să plătească pentru a-i hrăni în următorii zece ani. 

Eliasz își înăbuși furia înainte să pună stăpânire pe el. Avea 
nevoie de mai multe informaţii, mai ales pentru că puştiul respec- 
tiv se potrivea perfect profilului. Cineva cu o istorie profesională 
dubioasă și care să cumpere de la un tip precum Calvin era genul 
de om care s-ar fi putut lesne întâlni cu contrabandiști. Eliasz 
pocni din degete pentru a-și deschide o fereastră pe mobil și în- 
cepu mai multe căutări pe Memeland. Threezed, servitute, sclav, 
UA, Arctica, Jack, Jack Chen, Judith Chen, pirat, medicamente, 

Pastilele Biliare. Ca să fie liniștit, adăugă și Importuri de Calitate, 
Vegas. Dacă puştiul scria despre viaţa lui, cel puţin unii dintre 
aceşti termeni ar fi trebuit să apară împreună. Căutarea lui Eliasz, 
proiectată perpendicular pe talia lui, arăta ca o baltă albă și stră- 
lucitoare ce plutea în aer sub proiecția lui Calvin. 

- Ce te-a făcut să crezi că Pseudo Nym avea de gând să-l hră- 
nească pe 45030 ăsta? 

Făcu un gest spre fotografie, care arăta un băiat brunet, mai 
frumușel decât majoritatea, cu fruntea ascunsă de un ciuf moale 
de păr negru. Contractul lui dinainte fusese cu o firmă de proiec- 
tare a motoarelor din UA. 

- Nu fac nimic greșit aici, amice. Mi-ai verificat registrele - 
toate astea sunt vânzări legale, da? Tipul a semnat un contract 
că-l va hrăni pe rahatul ăla de copil. 

- Ce mai știi despre cumpărător? I-ai mai vândut înainte? 

- Nu știu nimic și, chiar dacă aș ști, legea nu mă obligă să-ți spun. 

Eliasz se întinse peste masă pentru a atinge braţul lui Calvin și 
îi trimise un puls electric brusc din perimetrul său, suficient încât 
să-i provoace un șoc puternic. Cu un țipăt, reprezentantul de vân- 
zări își părăsi, într-un spasm, scaunul și ateriză cu zgomot pe podea. 

- O, scuze pentru asta. Ţi-a improspătat memoria? 

- Avea... avea un submarin. Avea nevoie de cineva care să se 
priceapă la motoare. De aia îl voia pe băiat. 

- De ce mama naibii îl protejezi pe gunoiul ăsta? Care e nu- 
mele lui real? 

Îi trase un şut în noadă, adăugând încă un electroşoc pentru 
siguranţă. 

- Nu ştiu! 

Calvin se înecă, apoi scuipă sânge. Își mușcase limba. 

- De ce dracu” te interesează așa de tare? întrebă și rânji agre- 
siv cu gura plină de sânge. Ţi-a furat și ţie cineva vreun băiat 
sclav? De aia te-ai transformat în îngerul răzbunător din Vegas? 

Chestia asta nu ducea nicăieri. 

- Nu e ceva personal, spuse sec Eliasz, rezistând tentației de a 
transforma creierul lui Calvin într-un terci pe perete. 

- Pot să mă ridic sau o să-ncepi iar să mă baţi? Nu cred că 
Departamentului de Relaţii Interne o să-i placă felul în care tratezi 
un afacerist cinstit. 

- N-ai decât să faci o plângere. 

Eliasz înșfăcă un pumn de date din aer și se întoarse să plece. 

Draperiile care acopereau ușa de la Importuri de Calitate se 
unduiră în spatele lui într-un arc perfect și catifelat. Calvin nu era 
atât de tâmpit încât să atragă atenţia asupra lui făcând o plângere 
şi, în plus, Eliasz nu mai era limitat acum de regulile jurisdicției 
lui. Răspundea unei autorități mai înalte: CIP-ul. 

Aleea fără nume mirosea a levănţică. Peste drum, un bărbat 
în costum de afaceri vorbea încetişor cu o adolescentă cârlionțată, 
vopsită blond. Bărbatul îi oferi fetei o injecție, apoi se așeză pe o 
bancă de mahon ca să-i arate ceva pe mobilul lui. Ea i se cuibări 
în braţe, privind un ghem holografic și părând confuză. La șase 
metri distanță, un reprezentant de afaceri le zâmbea din ușa unui 
container roz numit „Magazinul Alice“. Poate că își trimisese 
marfa într-o cursă de probă sau tocmai făcuse o vânzare. 

Eliasz se întoarse cu spatele la întreaga scenă și o luă înapoi 
spre Strada Wynn. Ajuns la intersecție, simţi cum îl învăluie ten- 
taculele atmosferei calde și umede, mirosind a corpuri umane în 
diverse stadii de epuizare sau de agitaţie. Găsi o bancă de plastic 
destul de jegoasă, în fața unei farmacii care făcea reclamă la me- 
dicamente generice, și se așeză. Ca să-și examineze rezultatele 
căutărilor de pe Memeland, Eliasz își setă unghiul proiecției astfel 
încât aceasta să fie vizibilă doar pentru ochii lui. 

Primele rezultate erau mizeriile pe care le scria lumea des- 
pre politică și biopiraterie, citând dintr-o copie a Pastilelor 
Biliare găzduită de o arhivă de texte liberă din Anchorage. Deși 
inutile pentru căutarea lui, trimise o scurtă notă la departa- 
mentul de spionaj al CIP, semnalând existența arhivei. Genul 
acesta de conţinut nu ar trebui să fie accesibil publicului. 

Continuă să citească. Alte câteva rezultate irelevante despre 
diverse Judith Chen. Apoi găsi un pasaj promiţător dintr-o 

postare scrisă în urmă cu doar câteva săptămâni de către cineva 
pe nume SlaveBoy. 


„M-am întors. Lucrurile au fost un pic îngrijorătoare pe 
aici o perioadă - am fost sclavat și luat din Vegas, scos la 
vânzare de un omuleț asudat și căruia-i plăcea să pună mâna, 
unul care le promite clienților «importuri de calitate». Nu 
mă deranjează termenul. Ce altceva sunt eu decât un import 
de calitate? Dar hai să zicem doar că recentele mele aventuri 
în Arctica au fost mult mai puţin plăcute decât sexul anal 
într-o sală fierbinte a motoarelor. Din fericire, am o nouă 
stăpână, care mi-a dat mâncare și un mobil, iar eu în schimb 
trebuie să fac un pic pe femeia de serviciu. Sunt sigur că până 
la urmă va vrea mai mult. Sunt irezistibil pe partea asta. 

E straniu să fiu din nou în mijlocul oceanului, dar liber. 
Nu vreau să spun chiar liber, cum sunt autonomii. Liber, 
adică fără să fiu legat în cala unei nave de export. Subul ăsta 
o fi mic, dar zău dacă nu-i un palat față de nava care m-a 
dus la Vegas. Și noua mea stăpână are provizii aparent ne- 
sfârșite de medicamente, ceea ce înseamnă că brațul meu 
stâng nu o să putrezească până la urmă. Poveste lungă. Să 
zicem doar că ultimul meu stăpân credea că apa sărată e un 
antiseptic pentru că ustură când o pui pe rană.“ 


Sub text era un câmp în zigzag de cel puţin cinci sute de co- 
mentarii și răspunsuri. Majoritatea, cuprinzând un singur rând, 

e A * A . A’ . e A . 
scris în engleză și în chineză, îi urau lui SlaveBoy bun venit înapoi 
pe reţea și exprimau ușurarea că n-a murit. Altele erau istorii 
lungi, personale, peste care Eliasz se uită dezinteresat. 

Altă postare, două zile mai târziu: 


„Fiecărui stăpân îi place să i-o tragă unui sclav. E o lege 
a naturii sau poate a culturii. ] nu e rea la pat, chiar dacă 
motoarele subului ei sunt reglate de rahat. Dar nu mă lasă 
să mă uit la ele, deși m-a lăsat în izmenele ei, cum le zice. 

Ăsta e cuvântul pentru lenjerie acolo unde a crescut ea, 
undeva în Zonă.“ 


Apoi, în urmă cu opt zile: 


„J mi-a tras-o până am urlat — da, am urlat. Intimitatea 
îţi face chestii ciudate la libido. Și apoi mi-a ars cipul. Mi-a 
zis că ne îndreptăm spre Zonă şi că-mi dă drumul. Sunt 
liber. Adică știți, liber să fiu o curvă. Nu la asta sunt buni 
băieții frumușei și fără o istorie profesională? 

Bănuiesc că m-ar fi putut ucide în noaptea când ne-am 
cunoscut, dar n-a făcut-o. Asta-i ceva frumos. Şi apoi m-a 
lăsat să folosesc rețeaua, ba încă înainte să ne-o tragem. Și asta, 
de asemenea, e frumos. Dar cum dracu” crede c-o să găsesc o 
slujbă, când trebuie să-mi ascund experiența profesională? 

Oricum, sunt destul de sigur că știu unde merge. La 
vreun laborator din Zonă. Pentru cineva care e așa de pa- 
ranoic cu securitatea, ] e clar că nu-și prea păzeşte fundul. 
Ceea ce, dacă vezi lucrurile din perspectiva mea, e un lucru 
bun - îmi place fundul ei! Și îmi place și J, deși habar n-are 
de nimic. Cred că încearcă să facă ceea ce e corect. Dar nu 
înțelege nici chestiile de bază despre legea proprietății.“ 


Fliasz făcu o pauză. Băiatul era evident Threezed, iar „J“ era Jack. 

Mai erau două postări, din care una chiar de ieri, dar nu indi- 
cau unde se afla Threezed. „J“ dispăruse, iar băiatul scria o gră- 
madă despre boți și autonomie. 

Totuși, Paladin părea să aibă dreptate: Jack era încă în contact 
cu cei din Pastilele Biliare, inclusiv cu agitatorii antibrevete care 
conduceau acest laborator liber. Probabil era sponsorizat de o 
organizaţie non-economică ce încerca să submineze CIP-ul. 

Se conectă la fluxul de date al lui Paladin. Botul era în biroul 
lui Broner, vorbind cu cercetătorul despre interfețe de creier. Îi 
trimise un ordin să-l interogheze pe bărbat acum și anexă coor- 
donatele unui punct de extracție. 

Venise timpul să strângă laţul. Eliasz şi Paladin urmau să se 
întâlnească la Vancouver, iar de acolo... Eliasz începu o căutare 
după laboratoare libere în nordul Zonei. Toate rezultatele se re- 
fereau la un singur loc: Laboratorul Liber de la Universitatea 
Saskatchewan, din Saskatoon. Chiar dacă Jack nu era acolo, 
Eliasz putea pune pariu că tipii ăia știau unde s-o găsească. 

Fiindcă mai avea de pierdut două ore până la extracție, Eliasz 
îşi cumpără un suc și o porni din nou, în plimbare, spre Piaţa 
Wynn. Perioadele de leneveală erau periculoase. Unele lucruri pe 
care le văzuse când lucra aici și acasă, la Varşovia, i se zvârcoliră 
în colțurile câmpului vizual. 


Când Eliasz ajunsese la vârsta majoratului, acum peste un de- 
ceniu, fusese norocos. Tatăl lui îi cumpărase o franciză limitată 
care îi permitea să lucreze în Varşovia, atâta timp cât era angajat 
de biserică. Surorile lui nu fuseseră la fel de norocoase. Părăsiseră 
casa, una câte una, aservite unor corporaţii de peste hotare. 

La început lucrase ca paznic la dormitoarele bisericii, pentru 
Programul de Practică în Manufactură pentru Băieți. În cea mai 
mare parte a timpului trebuia să prindă fugari. Își petrecea zilele 
privindu-i pe băieți cum asamblau corpuri în fabrica de roboți a 
bisericii, cum identificau probleme ale algoritmilor și învățau 
despre anatomia boților. Se presupunea că fac asta pentru a căpăta 
deprinderi tehnice de bază și a prinde astfel clienți mai buni 
atunci când urmau să intre în contracte. Noaptea, lucra cu schim- 
bul în dormitorul bisericii, ascultându-i pe băieți cum plângeau 
ca să adoarmă sau cum începeau să se certe şi să se bată din nimic. 

Și într-una dintre nopți, descoperise ce se întâmplă când for- 
țezi niște adolescenți să-şi petreacă toată ziua cu roboți pe ale 
căror piepturi e gravat cu laser semnul crucii. Nu rămăseseră 
mulți senzori video funcționali în fabrică, dar unul sesizase o 
mișcare în spectrul infraroșu și îl alertase pe Eliasz. 

În spatele unei grămezi de brațe și picioare nefuncționale, 
Fliasz găsi ascunși doi interni cu un biobot neprogramat. Evident, 
fusese încropită din părți aruncate, cu pielea aplicată în petice și 

mintea lăsată neformatată. Imediat ce băieţii îl văzură pe Eliasz, 
o azvârliră înapoi pe grămada de membre şi se aruncară pe fereas- 
tră pentru a fugi înapoi la dormitoare. Știind ce le-ar fi făcut 
preoții băieților dacă el ar fi raportat incidentul, Eliasz ținu pen- 
tru sine imprudenţele lor. Dar nu știa ce să facă cu botul. 

În mod ciudat, arăta ca o adolescentă inconștientă - asta până 
când o privi mai atent. Băieţii se dovediseră mai grijulii cu lenje- 
ria decât cu structura internă. Un braț îi era mai lung, iar țesutul 
de pe interiorul coapselor avea nevoie de nutrienți. Nu avea min- 
tea instalată, dar părul îi era aranjat în cârlionți, iar fața, acoperită 
cu un strat de machiaj. O modelaseră după o lucrătoare sexuală 
obişnuită, celebră pe fluxurile cu plată. Eliasz o ridică cu blândeţe, 
neștiind ce să facă. In braţele lui, corpul ei din fibră de carbon 
părea ușor. Cu cât vedea mai mult din ceea ce-i făcuseră băieții, 
cu atât era mai fascinat și mai revoltat. 

Decise că dezasamblarea reprezenta cea mai bună opțiune și 
își petrecu o oră chinuitoare reducând botul la o grămadă de 
membre, porțiuni de tors, un cap golit de senzori și un rulou 
noduros de ţesut prea distrus ca să mai poată fi reciclat. Totuși, 
endoscheletul ei se putea dovedi util. O duse, bucată cu bucată, 
în lada cu părți de schimb. 

- Mulţumesc. 

Vocea venea din spatele lui, din aceeași grămadă de rebuturi 
unde îi găsise pe băieți cu botul lor. 

Când se întoarse, Eliasz văzu un bot neterminat, cu brațele 
desfăcute. Probabil că mușchii lui vizibili, din metal şi material 
textil, îl ajutaseră să se camufleze în gunoi. Pe carapacea pecto- 
rală - singurul lui înveliș extern - era un Hristos pe cruce, fan- 
tastic de musculos, gravat în detaliu, cu laser. 

Pentru a doua oară în noaptea respectivă, Eliasz nu ştia sigur 
cum să procedeze. 

- Ce faci aici? întrebă el. 

Botul îl privi fix. 

- Nu pot să plec. Stau de pază aici, dar în noaptea asta am 
hotărât să fac ceva. 

- Eşti aservit bisericii? 

- Eu sunt Scrappy. Tu ești Eliasz. Îi aparțin lui Piotr. 

Eliasz se apropie de el. Oare botul ăsta vorbea despre Părintele 
Piotr? Mintea lui Eliasz era confuză din cauza epuizării şi se sim- 
țea încă tulburat de ce-i făcuse sexbotului. Stând în picioare lângă 
Scrappy, se trezi întrebându-se cum ar fi fost să facă ceea ce făcu- 
seră băieţii cu un bot. 

Scrappy vibra de viață şi n-avea un strat respingător de machiaj 
peste bucăți de țesut deteriorat. În timp ce vorbea, gesticula 
mișcându-și brațele în forma unei elipse perfecte. Avea un fel de 
frumuseţe incontestabilă. Eliasz încercă să nu se uite la negrul 
mat al oaselor lui, întrețesute cu un material moale și mai puter- 
nic decât orice altceva de pe Pământ. 

Botul arătă spre o grămadă de mâini. 

- Eu le păzesc pe astea. Dar nu am ordin să privesc tot ce se 
întâmplă. De aceea am trimis alerta. 

Eliasz încercă să găsească altceva de spus, pentru a-și alunga 
ideile care începuseră să prindă contur în mintea lui. 

- De ce nu poți să pleci? 

- Picioarele mele. 

Scrappy făcu un semn în jos, arătându-i lui Eliasz că fusese legat 
de podea. Eliasz nu era sigur de cunoștințele sale despre toate legile 
servituții, dar știa un lucru: aservitul nu putea fi imobilizat în mod 
permanent. Îngenunche pentru a examina lipitura dintre picioa- 
rele botului și podea și se întrebă unde se țineau regulatoarele de 
molecule. Ar fi durat doar câteva minute să-l elibereze pe Scrappy, 
deși pe urmă ar fi trebuit să-i construiască niște tălpi. 

Privind în sus, Eliasz văzu fibrele împletite ale gâtului lui 
Scrappy și întrevăzu actuatorii aflați acolo unde carapacea i se 
sprijinea pe coapse. 

Scrappy vorbi. 

- Vin umanii. 

Se auzi un râcâit la fereastră, și Eliasz îi văzu pe trei dintre 
băieții mai mari, ajunși aproape la vârsta contractului. Erau doar 
cu câteva luni mai tineri decât el. Îngheță, cu fața la doar câțiva 

centimetri de încheietura groasă și rotundă dintre femurul și osul 
bazinului lui Scrappy. 

- Ia uite - e paznicul! 

Unul dintre băieţi râse, ca un lătrat. 

- Io suge lui Scrappy! 

- Poponarul! 

Urmară alte râsete. 

- Suge-o, poponarule! 

Eliasz se ridică, plasându-și corpul între bot şi băieți. Chipul 
i se înroșise de furie. Singura lui armă era un baston de cauciuc, 
dar Eliasz se descurcase întotdeauna bine cu armele. Unul dintre 
băieți, cel puţin, n-avea să mai poată spune mult timp cuvântul 
„poponar“. Pentru oamenii fără francize, perioada de așteptare 
pentru imprimanta de oase era de trei luni, în afara situațiilor de 
viață şi de moarte. Ceea ce nu era cazul. Băiatul putea trăi cu un 
maxilar inferior sfărâmat câtă vreme biserica mai avea sârmă şi 
paie de supt. 


Eliasz avea mult antrenament la a-și șterge din minte această 
notă de subsol cognitivă, dar ea reapărea atunci când n-avea alt- 
ceva cu care să-şi ocupe atenția. 

Așa că se concentră asupra unei amintiri frumoase, crescându-i 
în mod conștient strălucirea ca și cum ar fi trecut-o printr-un 
procesor de imagini. Era corpul frumos, unghiular și acoperit de 
armură al lui Paladin - așa cum arăta atunci când tremurase în 
braţele lui, în după-amiaza aceea la Casablanca. Exact în momen- 
tul când Paladin intrase în colaps, scuturile ei avuseseră o eroare 
şi devenise de câteva ori invizibilă. Alte trupuri, alte misiuni și 
alte țări incercaseră să-i alunge din minte imaginea feței ei, dar le 
acoperise cu senzaţia carapacei ei pe pielea lui goală. 

Eliasz era inundat de un sentiment mai puternic decât orice 
umilință rămasă de la vreuna dintre experiențele lui de demult. 
Nu i-a fost greu să-și dea seama că e vorba de dragoste. 

Med împinse o actualizare a Proiectului Retcon în serverele 
Laboratorului Liber și merse să facă o plimbare peste Podul 
Universităţii. Întâia lumină a dimineții făcea ca râul să-și 
schimbe culoarea din negru în albastru, și Med văzu siajul în 
formă de V al unui castor care își căra o ultimă încărcătură de 
trestii în vizuină, înainte de a se retrage până la asfinţit. Veștile 
despre terapie fierbeau deja pe forumurile pentru doctori, mai 
ales în nord, unde majoritatea pacienților aveau francize limi- 
tate. Pentru aceștia, medicamentele deschise reprezentau sin- 
gura opțiune. 

Med verifica forumurile proiectului o dată pe secundă, dar ar 
fi trebuit să treacă zile întregi ca să aibă suficiente date pentru a 
le analiza. Ca să se relaxeze, accesă câteva fluxuri de știri, în timp 
ce continua, în fundalul minţii ei, verificarea forumurilor. Sute 
de milioane de oameni priveau un nou serial de comedie despre 
roboți care se bâlbâiau. Pe Marte fuseseră recolte-record, ceea ce 
însemna că imigrația va deveni mai ieftină. Din cauza unui acci- 
dent îngrijorător de muncă, orașul New York era inundat, iar 
poliția dădea vina pe droguri. 

Înainte chiar de a privi ştirea, Med știu că era vorba de un 
dezastru provocat de Zacuity, poate cel mai rău de până acum. 
De data asta, era vorba despre o tânără ingineră, proaspătă absol- 
ventă a universităţii, a cărei muncă era de a găsi și a depana defec- 
țiunile posibile ale comenzilor software pentru un sistem complex 
de viaducte, pompe și supape care împiedicau apele în creștere ale 
Atlanticului să se infiltreze în centrul Manhattanului. După mai 
multe zile de nesomn, se hotărâse să regândească principiile fun- 
damentale care stăteau la baza mlaștinii artificiale care acționa ca 
un burete uriaș între oraș și apele sale. 

Din nefericire, după cum explicase inginera într-un document 
de cincisprezece mii de cuvinte, cu note de subsol meticuloase, 
postat pe Memeland, avea nevoie și de o probă-martor. Ceea ce 
însemna că trebuia să vadă și cum ar arăta New Yorkul în starea 
lui naturală, plin cu apă. Înainte s-o poată opri cineva, inginera 
inundase metroul şi străzile din centrul Manhattanului, înecând 
zeci de oameni din locuinţele aflate la subsol și provocând o eva- 
cuare uriașă a orașului. Mulţi oameni erau încă dați dispăruți. 
Fusese arestată, dar ceea ce lucrase era imposibil de anulat fără 
zile întregi de curățenie. Liderii Zonei Comerciale Libere decla- 
raseră starea de urgență. 

În timp ce se întorcea alergând spre laborator, Med trecu prin 
mai mulți arbori decizionali și opțiuni de modelare. 

Știrile despre Retcon nu se răspândeau destul de repede ca 
să oprească dezastrul provocat de Zacuity. Nu-și puteau per- 
mite să se bazeze doar pe depozitele de texte Culturaliberă și 
pe forumurile de cercetare ca singure modalităţi de a face să 
circule informaţia, sperând că într-un fel sau altul va auzi des- 
pre asta întreaga Zonă. Era timpul să publice o lucrare care să 
arate că drogul pirat periculos care cauza atâtea morţi era, de 
fapt, o pastilă Zacuity obținută prin inginerie inversă. Odată 
ce ar fi implicat numele lui Zaxy, toate fluxurile de știri ar sări 
să scrie despre asta. Și atunci, chiar și doctorii din New York 
ar şti despre Retcon. 

Med dădu buzna în biroul lui Krish și lovi cu palma în biroul 
lui pentru a activa fluxul de știri din New York. 

- Trebuie să facem public ceea ce ştim despre Zacuity. 

Cât timp Krish privi clipul cu stațiile de metrou din care ieșea 
apă cenușie și chiar lucruri mai groaznice, Med îi văzu anxietatea 
țesându-i un model de electricitate peste scalp. 

- E înfiorător, dar nu știu dacă suntem gata să acuzăm una 
dintre cele mai mari corporații din Zonă de încălcarea legii. 

- E singurul fel în care putem să ne asigurăm suficientă publi- 
citate încât să oprim apariţia altor episoade maniacale de felul 
ăsta. Avem schemele lui Jack, ale Zacuity-ului obținut prin ingi- 
nerie inversă. 

- Da, avem schema pentru Zacuity. Da, avem terapia pentru 
un drog de pe stradă despre care un pirat pretinde că ar fi Zacuity. 

- Dar e exact același medicament! Avem dovada! 

Krish suspină. 

- Avem o dovadă pe care o vor crede oamenii de știință - dacă 
vor avea chef. Însă reprezentanţii CIP, publicul, presa nu sunt în 
stare să citească o schemă și tot ce vor auzi este că un activist 
antibrevete se pișă pe Zaxy, firma care le furnizează drogurile de 
succes pe care le știu și le iubesc ei. 

Krish şterse din aer fluxurile și documentaţia. 

- Fără ceva pe care presa să-l înțeleagă, o declarație publică se 
va întoarce împotriva noastră. 

Botul scutură din cap. 

- Trebuie s-o facem. E vina lui Zaxy, și lumea trebuie să ştie că 
produc droguri care dau dependență, cu efecte secundare groaznice. 

- Știu și aș vrea să putem acţiona. Dar deocamdată am făcut 
Retcon și deja se obțin lucruri bune. 

Mai furioasă decât fusese vreodată, Med trânti ușa biroului lui 
Krish, bucurându-se de reverberația loviturii în aer. Avea să gă- 
sească dovada pe care și-o dorea. 


Șase ore mai târziu, Med își dădu seama că n-are nicio idee 
despre ceea ce căuta. Verificarea atentă a forumurilor și a 

depozitelor de texte medicale n-o duse nicăieri. Își contactase 
foştii colegi, și singurul rezultat fusese că adunase niște date pre- 
liminare pe care nu ar fi putut să le pună nici măcar într-un arti- 
col științific, cu atât mai puţin să le difuzeze pe rețeaua publică. 
Med era atât de ocupată cu propria frustrare, încât nici nu observă 
că în spatele ei era cineva până când respectiva persoană nu-i puse 
mâinile pe umeri strigând „bau!“. Threezed coborâse din man- 
sardă și se strecurase în spatele ei. 

Uimită, îl privi cu senzorii din spatele capului, citindu-i sem- 
nele biologice cu particulele-senzor din celulele moarte ale păru- 
lui ei. Mușchii lui erau mai relaxaţi decât îi percepuse ea vreodată; 
hipervigilența lui părea că se află în reflux. 

- La ce lucrezi? Arăți cam nervoasă. 

Din câte se părea, Threezed sesiza detalii despre starea ei psi- 
hologică pe care nu era conştientă că le transmite. 

Med îi ceru rețelei să anuleze comenzile prin gesturi și ridică 
din umeri. 

- Încerc să găsesc un mod de a explica presei că Zaxy a făcut 
Zacuity. O chestie pe care s-o înțeleagă oricine. 

Threezed se așeză lângă ea, pe bancă. 

- Pe Memeland te-ai uitat? 

- Pentru ce? Ăsta e genul de lucru despre care nu știu decât 
oamenii de știință. 

- Lumea vorbește tot timpul despre droguri pe Memeland. Ia 
caută pur și simplu... să zicem Zacuity, Retcon, dependență, ma- 
nie, luat razna, drog pentru muncitori... Doar ca să vezi dacă 
vorbește cineva despre el. 

Med era perplexă. 

- Nu văd cum ar putea să ne ajute asta și e mult de căutat. Îmi 
trebuie ceva acum. | 

- O să fac eu niște cercetări pentru tine. Am niște timp până 
plec la muncă. 

Threezed își scoase mobilul din buzunar și ridică din ecranul 
lui o proiecție în aer. Med observă că gulerul îi acoperea numărul 

de pe gât. Și folosise o mașină de brodat de la prăvălie ca să-și 
impodobească buzunarul cu un ecuson pe care scria „John“. 


Med se pierduse în conversaţia de pe un forum, la o adâncime 
de șaisprezece discuţii, când deodată Threezed îi aruncă un dosar 
in Spațiul de lucru. Era postarea unei dezvoltatoare de la firma 
Quick Build Wares din Vancouver, care făcea parte dintr-un grup 
de recuperare pentru persoanele suferind de anxietate după expe- 
riențe cu Zacuity. Femeia scria despre „medicamentul acela clan- 
destin, Retcon“, care fusese prima terapie, dintre toate cele pe 
care le încercase, care îi atenuase simptomele. La sfatul ei, îl lua- 
seră și alți angajaţi de la Quick Build. În discuţia care urma după 
articolul ei, vorbeau despre ce se întâmplase apoi. 

Partea cea mai bizară era că nu-și aduceau aminte că doriseră 
vreodată să lucreze la Quick Build. Da, își aminteau că primiseră 
slujbele acelea și că le făceau bine. Aveau în continuare deprinde- 
rile necesare pentru a proiecta circuite și a modifica molecule. 
Însă ideea de a-și folosi deprinderile, mai ales pentru Quick Build, 
ii umplea de repulsie. Unii chiar relatau că le venise să vomite 
când se duseseră dimineaţă la lucru. 

Asta era o chichiță nouă. Spre deosebire de oamenii care lua- 
seră Zacuity piratat în ultimele două săptămâni, angajaţii de la 
Quick Build folosiseră drogul timp de cel puţin un an. Luaseră 
Zacuity sub supravegherea unor medici autorizaţi și întotdeauna 
în același scop: pentru a termina proiecte dificile la serviciu. Apoi 
incepuseră să simtă că în viaţa lor nu mai contează decât munca 
asistată de Zacuity. Fiindcă, într-un anume sens, așa se presupu- 
nea că trebuie să funcționeze drogul, era greu să fie diagnosticați 
altfel decât ca nemulţumiţi cronici. 

Iar când aceşti nemulțumiți luaseră Retcon, dorința lor de a relua 
procesul care le crease dependenţa - în cazul de față, munca la 
Quick Build - se ofilise cu aceeași viteză cu care le înfloriseră recep- 
torii de dopamină, iar noii receptori savurau dopamină generată de 
tot felul de activități plăcute. Și dintr-odată, muncitorii de la Quick 
Build avură chef să iasă cu bicicleta, să se joace cu copiii lor, să se 

uite la clipuri sau să dezvolte programe de calculator pentru proiecte 
personale. Dar nu mai voiau să lucreze la Quick Build. 

Era prea devreme încă pentru a stabili dacă acestea erau simp- 
tome temporare de sevraj, dar Med bănuia că nu erau. Utilizatorii 
de Zacuity piratat își reveniseră ușor, dar utilizatorii din corpora- 
ţii se treziseră deodată cu luni întregi de amintiri care n-aveau 
niciun sens. Nu erau capabili să revină la normal. Poate că nu 
aveau să mai fie în stare niciodată să-și facă meseriile fără să vomite. 

Pentru cei care luaseră versiunea legală de Zacuity, consecin- 
țele economice erau, potenţial, catastrofice. Nu era o situaţie 
ideală, însă acum Med avea dovada că Retcon funcţionase asupra 
acestor oameni. Un lucru pe chiar și presa l-ar fi putut înțelege. 


Med îi trimise datele lui Krish. În timp ce traversa camera spre 
biroul lui, degetele lui scriau deja un mesaj pe masă. 

- E excelent că ai găsit grupul de la Quick Build, spuse Krish, 
fără a-şi ridica privirea. O să vorbesc cu prietenul meu de la Clinica 
Justiţiei Pharma. El ar trebui să aibă o idee despre cum să împa- 
chetăm informaţia asta. Tu ar trebui să termini lucrarea noastră. 

Botul se gândi iar la oamenii care luaseră drogul pentru o 
perioadă lungă. 

- Acești utilizatori de Zacuity vor trebui să-și construiască 
amintiri noi despre plăcerea oferită de slujbele lor. Cred că Zaxy 
va fi responsabil pentru o mulțime de șomeri. S-ar putea chiar ca 
utilizatorii de Zacuity să-i poată da în judecată pentru daune. 

Threezed ascultă conversaţia și mustăci. 

- Grozavă treabă, Med. Le-a: dat oamenilor autonomie, iar 
acum nu mai pot munci. 

Apoi, văzând pe fața lui Med ceva despre care ea nici nu știa 
că se află acolo, se opri. Iar când vorbi din nou, tonul lui era mai 
blând, fără nota de sarcasm. 

- Dar bănuiesc că e bine, acum măcar au aflat cum e de fapt 
munca. 

Când sosi pe insula Vancouver, Eliasz nu se mai conectase în 
timp real la senzorii lui Paladin de mai multe ore. Ea nu-i oferise 
niciun fișier video sau audio din timpul scurs între interogatoriul 
lui Bobby şi momentul când descoperise serverul Scarface la 
Universitatea din Saskatoon. Eliasz i-ar fi putut rechiziționa 
amintirile, pentru a le anexa la raportul pe care îl trimise din 
insula Vancouver, dar n-o făcu. 

Odată întorși la Tabăra Tunisia, o echipă de agenți analiză 
informaţiile de la Vancouver și Vegas, în vreme ce omul de legă- 
tură al CIP bău mai multe cești foarte mici de cafea foarte tare. 
Eliasz ceru un zbor imediat spre Saskatoon, însă Fang spuse că 
echipa avea nevoie de mai mult timp pentru analiză. Lui Paladin 
şi lui Eliasz le era interzis să părăsească baza douăzeci și patru de 
ore, poate chiar mai mult. 

Lui Eliasz i se repartiză o cabină temporară, iar lui Paladin i 
se repartiză sarcina de a sta cu Eliasz. Cabina se dovedi a fi o 
cameră Faraday, gândită pentru a-i izola pe soldaţi de distracțiile 
de pe rețea. Ceea ce însemna și că nimeni nu le monitoriza flu- 
xurile corporale. 

Era unul dintre acele momente când Eliasz voia să vorbească. 
Îi povesti lui Paladin despre Vegas, descriindu-i aleea scurtă și par- 
fumată unde puteau fi găsite Importurile de Calitate și Magazinul 
lui Alice. Îi spuse că părăsise forțele de poliție din Vegas pentru a 
lucra la ceva mai curat, fără zone gri. Și fără portițe semilegale care 
să le permită tipilor răi să aranjeze contracte legale între copiii și 
adulții dubioși care îi doreau ca „asistenți personali“. 

Și nu însemna că și-ar fi ratat șansa de a împiedica delicte legate 
de proprietate, fiindcă acum putea mai bine decât oricând să-i ajute 
pe oameni. Încălcarea dreptului de proprietate era întotdeauna 
ilegală. Fiindcă nimeni de la CIP n-o să-l oprească să-i prindă pe 
bandiți, când venea vorba de piraterie. Și nici n-o să mai vadă cum 
infracțiunile imposibil de pedepsit înfloresc la lumina zilei, iar 
victimele se uită la uniforma lui cu un aer acuzator. În ceea ce 
priveşte proprietatea intelectuală, dreptatea era simplă și clară. 

Paladin se aşeză pe pat lângă Eliasz. Nu se oferi să spună nicio 
poveste, dar avea de revăzut ceea ce lucrase. Proiectă în aer o hartă 
a Saskatoonului, la nivelul ochilor lui Eliasz. Orașul, mărginit de 
ferme vaste, conduse prin satelit, era tăiat în două de un râu lat, 
curbat. În mijlocul centrului comercial era universitatea, marcată 
cu un steag roșu. Apoi Paladin mări imaginea și apărură clădirile 
din campus, arătând ca niște cărămizi căzute, înconjurate de aco- 
perișurile cafenii ale unor laboratoare agricole întreținute de boți. 

- Trebuie să pregătim o strategie, vocaliză ea. Există mari 
şanse ca Jack să fi fugit deja, dar cred că cineva de la Laboratorul 
Liber va şti unde s-a dus. 

Arătă spre o clădire aflată la capătul de sud al campusului, care 
la rândul ei crescu până deveni un text care spunea 
LABORATORUL LIBER, înainte de a se dizolva în schiţa unui 
spațiu deschis. Existau doar două ieşiri din clădire. 

- Evident, vom începe cu Krish Patel, profesorul care a lucrat 
pentru Pastilele Biliare și care conduce Laboratorul Liber. Sugerez 
să facem întâi un tur al rețelelor Laboratorului Liber, pentru a 
vedea dacă-l putem localiza pe Scarface. Vom ajunge pe la 2300, 
așa că laboratorul va fi probabil gol. Am putea reuși să strângem 

destule informaţii încât să nu mai trebuiască să-l alertăm pe Patel 
cu prezența noastră. 

Eliasz mormăi aprobator, apoi se întinse pe pat și închise ochii. 

Pentru Paladin era încă greu să se abțină de la a pune întrebări. 

- Eliasz, ai zis că cheia mea de autonomie e temporară. Ştii cât 
timp va dura? 

Bărbatul se ridică din nou, și Paladin recunoscu pe fața lui un 
sentiment de vină. 

- Nu e un lucru pe care-l știi automat? Credeam că e un pro- 
gram pe care îl rulezi. 

- Nu-i un program, vocaliză ea. Este mai mult ca o parolă care 
îmi dă acces la programe. 

- Și nu ţi-a spus Lee când o să expire? 

Fliasz păru derutat, apoi îngrijorat pentru ea. 

- Te simți OK? Am auzit că boții au câteodată probleme după 
ce primesc autonomia. 

- Nicio problemă până acum. Voiam doar să știu când... 

Botul lăsă fraza neterminată, ceea ce nu-i stătea în obicei. Când 
ce? Când nu se va mai simţi obligată să pună întrebări? Când nu-și 
va mai asuma riscuri în materie de securitate, cum făcuse cu boții 
aceia din Vancouver? 

Eliasz o aștepta să-şi termine propoziţia. 

- ...când se va termina, vocaliză ea până la urmă. 

Deodată, lui Eliasz îi crescu tensiunea, iar semnalele electrice 
care îi alergau pe suprafața creierului sugerau frică. 

- Acum, că ești autonomă, regreţi ce-am făcut? 

Întrebarea lui sună ambiguu până când el se aplecă și puse 
mâinile pe fibrele protejate de armură ale genunchilor ei. 

- Mai simți același lucru? 

Paladin ar fi vrut să pună toate întrebările. Ce credea el că 
simte ea? De ce avea nevoie să știe? Simţea și el același lucru? Însă 
rămase tăcută. Să pună prea multe întrebări legate de subiectul 
acesta făcea lucrurile și mai derutante. 

- Cheia de autonomie nu mi-a schimbat sentimentele, îi răspunse. 

- Sunt foarte fericit, șopti el, în vreme ce pe piele energia îi 
dansa fără o direcție anume. Eu nu m-am putut opri să mă gân- 
desc la tine tot timpul cât am fost la Vegas. 

- Și eu m-am gândit la tine. 

Cu mâna dreaptă, Paladin simţea gust de sare și de sânge pe 
pielea lui. 

- Sentimentele tale vin probabil de la tine cea adevărată, de 
aici, zise el şi îi atinse ușor armura, deasupra creierului. De asta 
nu sunt afectate de programele de autonomie. 

Paladin alese să nu-i spună din nou că autonomia era o cheie, 
nu un program, și că nici creierul ei n-avea nimic de-a face cu ceea 
ce-și dorea. De jur imprejurul lor, pereții bazei zdrăngăniră din 
pricina vântului ce sufla dinspre Oceanul Pacific. 

- Vreau să te mai văd o dată accesând fișierul acela. 

Eliasz vorbise în șoaptă, cu brațul apăsat pe al ei. Și ea își 
dorea asta. 

Dimineaţa următoare, devreme, Paladin simți un maxim al 
cantității de oxitocină în sângele lui Eliasz, pentru a doua oară. 
Braţul ei îl ţinea ca într-un leagăn, iar armele lui de perimetru 
erau într-o grămăjoară de plasă aproape imponderabilă, pe podea. 
Bărbatul dormi aproape o zi întreagă înainte de a zbura amândoi 
spre prerii, pentru a lua urma lui Jack. 


18 iulie 2144, 0400 


Med tocmai termina secțiunea Metode a lucrării despre 
Zacuity, când se îndreptă brusc de spate, rigidă. Threezed se uita 
la un film pe tableta lui. De cealaltă parte a laboratorului, Krish 
rescria comunicatul lor de presă despre modul cum Zaxy încălcase 
legea internaţională. Brusc, toate acestea își pierdură importanţa. 

Un ordonator zdrăngăni în momentul când Med se ridică cu 
o viteză inumană, care o făcu să arate ca un efect special. 

— Ieși de-aici acum! șopti, împingându-se în Threezed. 

În câteva secunde îl dusese, pe jumătate în braţe, până la o 
ieșire din spate folosită în special pentru a scoate reciclabilele. 

- Fugi! Ascunde-te! 

Threezed nu sesiză vreo urmă de panică în vocea botului, dar 
înțelegea noțiunea de pericol. Sprintă afară pe ușă și nu mai privi 
inapoi. Med se răsuci spre Krish, care se holba la ea cu gura deschisă. 

Pentru prima dată în viață, Med simți cum era ca un program 
să-i anuleze alegerile proprii. Imediat ce văzuse botul CIP pe rețeaua 
Laboratorului Liber, încetase să fie o cercetătoare și trecuse pe mo- 
dul principal de apărare. Sau, cum ar fi spus fără îndoială cercetăto- 
rii de acasă, din Anchorage, reacția de luptă-sau-fugi nu fusese chiar 
un reflex. Mai întâi își dăduse seama că un bot CIP se afla fizic în 
apropierea ei, însoțit de un agent CIP; apoi dedusese că aceștia cău- 
tau anume informații despre Jack. Ceea ce însemna că, probabil, 
nu-i interesa să lase în viață pe nimeni dintre cei de aici. 

O copleșiră gânduri și reflexe străine. Laboratorul era atacat, 
odată cu viețile umane din interiorul lui, iar ea urma să lupte 
până la moarte pentru a împiedica reușita atacului. I se părea că 
nu are altă soluție, dar bineînțeles că avea. Ar fi putut fugi. Dar 
alese să rămână. 

Med îl percepu pe bot cum deschide încuietoarea prost criptată 
de la uşa principală a laboratorului și se dădu peste cap înapoi, 
traversând camera și sfâşiindu-și cusătura din spate a halatului. 
Când botul blindat și agentul se năpustiră în laborator, îl apăra pe 
Krish cu trupul ei. Agentul trase cu trei seringi, probabil trancuri! 
sau hipnotice, şi Med le prinse în aer cu o mișcare rapidă a mâinii. 
Când se sparseră, conținutul lor - plin de molecule care ar fi 
perturbat căile de semnalizare în cortexul cerebral - se scurse 
dintr-o mică ruptură a pielii ei. 

- Nu are rost s-o împuști cu droguri, spuse botul aflat acum 
în faţa ei. E bot. 

Med cunoştea modelul: militar, standard, cu o morfologie vag 
umană și o mulțime de îmbunătățiri opționale. Una dintre aces- 
tea era un creier uman, care probabil folosea mai ales pentru re- 
cunoaștere facială. Și o mână părea plină de senzori comparabili 


! 'Tranchilizante. În original, tranqs (n. tr.). 

. A . 
cu cei de laborator. Intregul corp strălucea de la armele pornite 
sub carapace. 

Botul îi semnaliză lui Med pe un canal deschis. 


Sunt Paladin. Tu ești necunoscut. lată datele mele. Vrem infor- 
mații despre un pirat pe nume Judith Chen. Își zice Jack. Este o te- 
roristă și a ucis deja sute de oameni cu medicamentele ei piratate. 
Avem motive întemeiate să credem că a fost aici în timpul săptămâ- 
nii trecute. Acesta este sfârșitul datelor mele. 


Erau anexate datele de identificare ale lui Paladin şi ale lui 
Eliasz, împachetate într-un ghem de date. Semnăturile de pe ele 
erau bune. Nu încăpea nicio îndoială că erau într-adevăr agenți 


de la CIP. 


Sunt Medeea Cohen. Tu ești Paladin. lată datele mele. Nu am 
informaţii pentru voi. Acesta este sfârșitul datelor mele. 


Pentru umani, vocaliză: 

- Tocmai le-am văzut datele de identificare, sunt agenţi de la CIP. 

- Cu ce pot să vă ajut, oameni buni? întrebă Krish, rămânând încă 
ascuns după bot. Sunt gata să vorbesc, dacă nu mai trageţi în noi. 

Eliasz făcu câțiva paşi înainte. Chipul și vocea îi erau relaxate. 

- Sunt agentul Eliasz Wójcik, de la CIP-ul din Federaţia 
Africană. Vreau doar să stăm de vorbă despre prietena ta, Jack. 
Avem dovezi că a fost aici, posibil împreună cu un fugar. 

- Ştiţi deja, sunt convins, că Jack și cu mine am fost foarte 
apropiaţi, spuse Krish, rezonabil, ieșind din spatele lui Med. 

Îşi modulase și vocea pentru a părea relaxată. Ambii bărbați 
erau obișnuiți să poarte acest gen de conversaţie de pe poziții opuse. 

- Dar poate ştiţi și că n-am văzut-o de douăzeci și cinci de ani, 
de când n-a mai lucrat aici și s-a mutat în Federație. 

- Ştim că i-a trimis date despre medicamente piratate lui 
Bobby Broner printr-un server numit Scarface, de aici de la 
universitate. 

- Un server care, am verificat, se găsește aici, în laboratorul 
tău, adăugă Paladin. 

- Îşi menții declarația că n-ai văzut-o pe Jack în ultimii două- 
zeci şi cinci de ani? 

Vocea lui Eliasz suna de parcă ar fi întrebat ceva despre vreme. 

- N-am niciun control asupra celor care trimit date prin ser- 
verele din laboratorul meu, răspunse Krish, pe același ton. 
Reţeaua universității e deschisă. 

Med urmărea schimbul de replici dincolo de spectrul vizibil 
şi percepu din transmisiile de microunde că Paladin le accesa ca- 
merele video din laborator. Tot ce se va întâmpla de acum încolo 
avea să fie imposibil de reconstituit din fluxurile laboratorului. 
Începu să descarce fișierele video cu ceea ce vedea într-un mic 
dispozitiv de stocare din pieptul ei, complet blindat împotriva 
impulsurilor electromagnetice, a radiaţiei şi a focului. 

- Avem motive să credem că Jack a fost aici și pe baza celor 
scrise de prietenul ei Threezed pe Memeland. 

Cu un amestec de furie și tristețe, Med înţelese că jurnalul 
SlaveBoy, al lui Threezed, fusese cel care îi dăduse de gol. Agenţii nu 
păreau să ştie nimic despre Proiectul Retcon. Bineînțeles, dată fiind 
viteza cu care Paladin le mătura rețeaua, această lacună în cunoștin- 
țele lor n-avea să mai dureze mult. Iar ei o să pară și mai vinovați. 

Starea de panică a lui Med se accentuă când căută pe rețea după 
numele „Bobby Broner“ și descoperi că-i aparținea - cel puțin 
într-un caz - unui profesor care fusese ucis într-un laborator, cu 
două zile în urmă. Din cauza unor datorii la joc, spunea povestea. 
Trebuia să presupună că agenţii nu se vor da în lături de la nimic 
pentru a descoperi unde se află Jack. 

Singura lor șansă era să ajungă într-un spațiu public, unde nu 
puteau fi uciși imediat. Chiar dacă ar fi fost reținuți, vor exista 
martori, fapt ce ar fi putut sau nu să-i protejeze, dar șansele lor 
erau oricum mai bune decât dacă stăteau aici. La numai câteva 
clădiri distanță exista un bar de studenți, un local mereu aglome- 
rat, chiar și la această oră din noapte. 

Acţionează repede. Distrage-le atenţia atacatorilor. Fugi. Med 
ascunse în palmă regulatorul molecular pe care îl ţinea în buzunar. 

- Atunci, sunt sigur că n-o să vă deranjeze să aruncăm o privire 
pe-aici, spuse Eliasz. 

Med se uită la degetul mare al agentului, care umbla la comen- 
zile perimetrului său. 

Krish se mândrea că se pricepe să tragă de timp în situaţii din astea. 

- Aș vrea să vă văd mandatul. Nu puteţi percheziționa locul 
fără să dovediţi că aveţi o aprobare juridică. 

- Pot să-mi scriu propriile aprobări, răspunse Eliasz. Și, în cazul 
de față, chiar asta am făcut. O vei găsi la sfârșitul mesajelor tale. 

Med luă o hotărâre. Nu era specialistă în apărare, dar spera ca 
prin strategia ei să câștige ceva timp pentru Krish. 

- Fugi, Krish! urlă ea. Mergi undeva în public înainte să 
te-aresteze! 

Corpul botului intră fulgerător în acțiune, iar halatul rupt i 
se înfoie în urmă ca o pereche de aripi când se aruncă asupra 
botului militar. Raza regulatorului era setată să descompună ali- 
aje din metal. Îi mânca deja din mâna dreaptă, desenând prin aer 
o linie strălucitoare şi roşie în zborul ei. 

Poziţia defensivă şi perimetrul lui Paladin nu se dovediră su- 
ficiente pentru a împiedica pumnul lui Med să se conecteze cu 
carapacea ei. Degetele în curs de topire ale lui Med se afundară în 
armura lui Paladin cu patruzeci şi cinci de kilometri pe oră, ți- 
nând încă regulatorul. Dispozitivului îi luă mai puţin de o se- 
cundă să-și facă drum, dezintegrând straturi de blindaj și o 
cantitate mică de lichid cefalorahidian. Înainte ca scutul lui 
Paladin să-i supraincarce sistemul cu un impuls electromagnetic 
posibil fatal, Med avea braţul îngropat până la cot în cavitatea 
creierului acesteia. 

O mâzgă albicioasă bolborosi afară din rana lui Paladin și 
curse pe podea, alături de fâșii de piele rupte din oţelul și polime- 
rii brațului lui Med. Impulsul o făcuse pe Med să se închidă la 
jumătatea loviturii. Corpul i se prăbuși pe podea, la picioarele lui 

Paladin, trăgându-i brațul, parțial, din cavitatea carapacei sale, 
impreună cu un nou torent de materie distrusă. 

Krish era prea șocat ca să se mai miște. Doar când văzu că 
botul se îndoaie de durere, ținându-se de scobitura din abdomen, 
înțelese că trebuie să iasă din laborator. Când se întoarse să fugă, 
îl auzi pe Eliasz răcnind. 

Simţi o înțepătură în gât. Își dădu seama, vag, că Eliasz îi in- 
jectase ceva. Totul în jur căpătă o strălucire halucinatorie. Inima 
începu să-i bată mai tare, nu-și dădea seama dacă de plăcere sau 
de frică. Cu ce-l drogaseră? Ceva din cauza căruia îl durea fața, 
dar apoi pricepu că de fapt căzuse la podea și îi plesnise pielea 
unui obraz. O a doua pulsație plăcere-frică îl scutură și privi cu 
o intensitate disociată cum Paladin rupea brațul lui Med în două. 
Ar fi trebuit să facă ceva. Braţul lui Med era ud și rupt. Era un 
braț sau era altceva. Se gândi la Jack și începu să plângă. 

Atunci când îl ridică pe Krish într-un scaun și-l plesni ca să 
fie atent, Eliasz observă că pe fața cercetătorului sângele se ames- 
tecase cu lacrimi. Avea să meargă ușor. 

Eliasz puse întrebările cu blândețe și Krish bâlbâi răspunsurile, 
iar între timp Paladin construi un petic de carapace nouă pentru a-și 
acoperi cavitatea unde se aflase creierul ei, acum distrus. La trei me- 
tri mai încolo, ochii lui Med erau încă deschişi, ca două camere stu- 
pide ce înregistrau pentru micul dispozitiv blindat din pieptul ei. 


18 iulie 2144, 0600 


O resetare completă, urmată de un proces de inițializare, apoi 
de încă unul. De la un punct încolo, aceste evenimente automa- 
tizate puteau trece drept conştiență. Senzorii vizuali ai lui Med 
intrară în funcțiune și astfel își putu vedea brațul detașat și oare- 
cum pulverizat cum zăcea într-o baltă de creier muribund. Simţea 
cea mai mare durere pe care o simţise în viaţa ei, cu toate că su- 
ferința începu să i se atenueze pe măsură ce restartarea în modul 
de recuperare progresa. Majoritatea corpului îi era intact, cu ex- 
cepția ciotului sfâșiat de carne și oțel din locul unde îi fusese 

braţul. Percepu că driverele pentru picioare și pentru brațul ră- 
mas erau nevătămate. 

Botul se săltă în șezut și se conectă la rețeaua locală. Trecuseră 
două ore de când Paladin o scosese din funcţiune cu impulsul 
electromagnetic și începuse o recuperare lentă folosindu-și unita- 
tea blindată de rezervă. Nici urmă de adversarii ei. Unde era 
Krish? Recuperă fişierele video din ultimele două ore. Când 
încercă să se ridice, picioarele îi alunecară sub ea, lăsând dâre în 
sângele brun, pe jumătate coagulat, de pe podea. Își dădu seama 
că era propriul ei sânge, provenit din stratul subțire de țesut care 
îi acoperea endoscheletul. 

Să se ridice în picioare se dovedi cea mai simplă dintre proble- 
mele ei. Captura video și datele culese în timp real dovedeau că 
planul lu: Med dăduse greş. Revăzu, la o viteză de douăzeci de ori 
mai mare decât cea normală, fișierul video cu interogatoriul la 
care-l supusese Eliasz pe Krish. La câțiva metri distanță, putea să 
constate și singură ce rămăsese din scena interogatoriului: Krish 
era prăbușit pe o masă de laborator. Iar corpul lui mai emitea 
foarte puţină căldură. 

Botul se indreptă cu pași șovăielnici spre omul care o angajase 
pentru un proiect pe care Marea Pharma ar fi dorit să-l suprime. 
Pe baza temperaturii corpului, estimă că murise de peste o oră. 
Probabil un colaps masiv al organelor interne, cauzat de o supra- 
doză, deși numai un test de sânge ar fi putut spune exact. Avea 
câteva răni pe față, dar nimic care să sugereze că ar fi fost omorât 
în bătaie. Presupuse că exista chiar o mică posibilitate ca agentul 
să nu fi vrut să-l ucidă pe Krish, ci doar să-l drogheze pentru a-l 
face influențabil. 

Din interogatoriul pe care-l auzise, părea că drogul pe care i-l 
dăduseră era incredibil de puternic. Krish scuipa propoziţii care 
n-aveau niciun sens și halucina că Jack ar fi fost în cameră. Eliasz 
îl direcționa cu sugestii. 

- Unde s-ar duce Jack ca să fie în siguranță? Unde s-ar duce? 
îi murmura Eliasz din nou şi din nou, indiferent ce spunea Krish. 

Până la urmă, Krish începu să-și piardă cunoștința - probabil 
din lipsă de oxigen, pe măsură ce inima îi ceda - și îi făcu semn 
lui Eliasz să se apropie. Agentul îngenunche lângă muribund şi 
intrară amândoi în raza capturii video. 

- Jack, îmi pare rău, îngână Krish și suspină. Îmi pare așa de rău. 

Se uită în ochii lui Eliasz și-și puse mâinile, cu tandrețe, pe 
obrajii lui, apoi se aplecă spre el pentru a-i spune un lucru pe care 
Med nu-l auzi. Continuând să țină chipul lui Eliasz în palme, de 
parcă ar fi fost al unei iubite, îl sărută pe agent pe gură. 

- Te rog, ai grijă de tine, mai suspină el o dată, apoi leșină. 

Înainte ca profesorul lipsit de cunoștință să se prăbușească pe 
podea, Eliasz îl prinse, îl așeză la masa de laborator și îl puse exact 
în poziţia în care se afla acum. 

- Ai auzit ce mi-a spus? îl întrebă Eliasz pe Paladin, de undeva 
din afara razei de acţiune a camerelor video ale lui Med. 

- Da, vocaliză Paladin. Am găsit și niște documente ale uni- 
Versităţii care sugerează unde ar putea fi ascunzătoarea ei din 
Moose Jaw. 

- Să mergem, răspunse Eliasz, iar Paladin intră în raza vizuală. 

Spărtura pe care i-o făcuse Med în carapace era acoperită de 
un pătrat din fibră de carbon, imprimat la repezeală. Cuprinsă 
de un sentiment de satisfacție mânioasă, Med observă, dar nu 
procesă valul de căldură care iluminase corpul lui Eliasz atunci 
când el atinsese braţul botului, în timp ce ieșeau din laborator. 

Îi trimise un mesaj lui 'Threezed și începu să caute în rețeaua 
universității numele real al lui Jack și asocierile lui cu Moose Jaw. 


Sunt în grajd, trimise Threezed de pe mobilul său. Cu 
vacile antibiotice. Esti OK? 


La circa o mie cinci sute de metri de laborator se construise, 
printr-un proiect comun al departamentelor de synbio și de zo- 
otehnie, un grajd cald și mirosind a ovăz, plin de vaci cu lapte 
bogat în diferite substanțe antibacteriene și antivirale. Era locul 
unde îi plăcea lui Med să se plimbe, pentru a fugi de umani. 

Căutarea ei în rețea dăduse câteva rezultate relevante — cel mai 
probabil, aceleaşi pe care le găsise și Paladin. Cu peste treizeci de 
ani în urmă, departamentul de arheologie oferise un curs de vară 
care permisese excavarea unor tuneluri ale contrabandiștilor din 
Moose Jaw. La săpături participase și o studentă pe nume Judith 
Chen. Ulterior, nu se mai lucrase la excavaţie, dar rămăsese acce- 
sibilă printr-o ușă de magazie, de la subsolul unui bloc nou de 
locuinţe. Ar fi fost o ascunzătoare bună, fiindcă toată activitatea 
şi tot consumul de energie al lui Jack puteau fi mascate de oame- 
nii ce trăiau deasupra. 

Med îi semnaliză lui Threezed pe mobil. 


Agenţii au plecat. Sunt ușor deteriorată. Trebuie să ajungem la 
Moose Jaw ACUM. 
Sunt pe drum. Putem lua camionul laboratorului. 


În timp ce activa camionul și îl aștepta pe Threezed, Med îi 
trimise o avertizare lui Jack, folosind protocoalele pe care le sta- 
biliseră cu mai puţin de o săptămână în urmă. Apoi folosi un 
regulator ca să taie şi să cauterizeze țesutul distrus al ciotului ei. 
Reparaţiile complete trebuiau să mai aștepte. 


2] 


MOOSE JAW 

Eliasz luă mâinile de pe volan, iar camionul își continuă dru- 
mul spre Moose Jaw în modul autonom. Afară, dealurile joase se 
contopeau unul cu altul în întuneric. 

- O să fii OK? 

Vocea bărbatului avea un ton neutru prudent, iar Paladin nu 
putea să-i citească expresia feței. 

De fapt, nu mai putea să vadă deloc fața lui Eliasz. Sigur că 
omul avea o față, iar ea îi putea percepe grupul obișnuit de organe 
senzoriale, însă nimic de acolo nu putea fi recunoscut ca Eliasz. 
Îl recunoștea după voce, după mers și după norul de molecule 
care îi pluteau în jurul corpului, dar fața era doar o înlănțuire de 
mișcări ale mușchilor. 

Imposibilitatea de a clasifica datele furnizate de expresia lui 
Eliasz o făcu să intre în panică, iar panica i se intensifică atunci când 
se gândi cât de mult însemna pentru el creierul ei. Braţele de la 
Turnătoria Kagu Robotics mințiseră. Fang nu ştia despre ce vor- 
bește. Paladin se simţea schilodită fără creier, nefiind în stare să 
recunoască diferența dintre mânie și râset sau dintre o figură ostilă 
și una familiară. Oare cum mai putea să-l ajute pe Eliasz în luptă? 

- S-ar putea să fiu prea deteriorată pentru a funcționa într-o 
situație de luptă. 

Eliasz o privi şi întinse braţul șovăielnic ca să atingă peticul 
de pe cavitatea goală a creierului ei. Pe faţa lui se văzu licărul unei 
activități care nu însemna nimic. 


18 iulie 2144, 0700 


Jack primise mesajul lui Med destul de devreme încât să poată 
întinde o capcană mulțumitoare. Văzuse filmarea neclară cu botul 
care o urmărea, așa că avea o oarecare idee cu cine se punea. Bănuia 
că agentul uman era tipul standard folosit de CIP: excelent antre- 
nat, arzând de credință nestrămutată în proprietate și, după toate 
probabilitățile, hotărât s-o ucidă. Ea nu avea decât cele câteva in- 
formații de la Med şi, cel puțin așa spera, elementul-surpriză. 

Singurul loc unde se putea ascunde era un compartiment se- 
cret din tavan, aflat deasupra mesei de laborator. Era un pic mai 
mare decât un spațiu auxiliar și căptușit cu spumă ușor elastică, 
dar suficient de înalt încât să poată sta într-o poziție chircită, din 
care să se poată arunca asupra agenţilor. Și așteptând acolo, cu 
cuțitul între degetele relaxate ale mâinii drepte şi primind de la 
perimetrul ei, în ochelari, imagini de la camerele de securitate de 
afară, nu-i rămase altceva de făcut decât să se gândească la Krish. 

Din mesajul concis al lui Med, Jack trase concluzia că, înainte 
de a muri, Krish reușise s-o mai trădeze o dată. Chiar când gândul 
căpătă contur, un spasm ameţitor de durere îl contrazise. Nimeni 
nu putea rezista tipului de droguri pentru interogatoriu pe care 
le-ar folosi un agent CIP - cel puţin, nu fără antrenamente intense 
şi modificări. Ea și Frankie își petrecuseră ani întregi încercând 
să se imunizeze împotriva armelor pharma. Singurul lucru pe 
care îl făcuse Krish fusese să fumeze 420, de distracție. 

Odată cu claritatea care însoțește o ameninţare la adresa pro- 
priei existenţe, Jack își dădu seama că îi purtase pică lui Krish, toți 
anii aceştia, pentru ceva ce nu fusese de fapt decât o amărâtă de 
controversă academică despre un depozit de texte. Da, era 

îngrozitor că închisese Pastilele Biliare. Însă acum ea putea înțelege 
că Laboratorul Liber era o extensie a ceea ce începuseră Pastilele, 
o comunitate care nu se mulțumea să protesteze față de legea pro- 
prietăţii, ci chiar construia variante ale acesteia. Krish le primise 
cu bucurie, pe ea și Proiectul Retcon, chiar după deceniile de tă- 
cere înghețată dintre ei. Probabil știa că asta putea să-l ucidă. 

Înăbușindu-și ceva mai amar decât un hohot de plâns, Jack își 
aminti primul eseu pe care-l scrisese Krish pentru Pasti/ele Biliare. 
Îl publicase la mijlocul trimestrului, în timpul uneia dintre des- 
părțirile lor lungi și chinuitoare. Krish scria: 


„Cu peste un secol în urmă, cercetătorii au început să 
se contrazică în legătură cu posibilitatea de a deschide sis- 
temul de brevete și datele ştiinţifice. Pe atunci, o idee po- 
pulară printre conservatori era că a lăsa inggen-ul pe mâna 
publicului ar fi dus la megavirusuri sau la colaps total al 
speciei. Accesul tuturor la date avea să fie calea spre un 
apocalips scăpat de sub control al biologiei sintetice. 
Acum însă știm că nu a existat niciun dezastru major - 
doar dezastrul cu încetinitorul al capitalismului, care con- 
verteşte fiecare lucru viu și fiecare idee în proprietate.“ 


Citind rândurile, cu decenii în urmă, pieptul îi fremătase de 
dorință sexuală amânată și de speranță. Ea şi Krish colaborau la 
un proiect mai pasionant decât orice încercase în timpul facultă- 
ţii. Cu depozitul lor de texte, aveau să ajungă la milioane de oa- 
meni și aveau să le aducă tuturor Știința Bună. Știuse cu deplină 
certitudine că aveau să schimbe lumea. 

Doar că acum eseul lui Krish fusese șters de pe rețeaua publică, 
iar mișcarea Culturaliberă, pe care o iubiseră, era ucisă în intero- 
gatorii ale CIP, în apartamente arse din Casablanca, în medica- 
mentele piratate pentru profit și nu pentru libertate și curând, 
probabil, îni tunelul unde această contrabandistă aștepta alături 
de fantomele celor pe care-i iubise. 

Deodată, o explozie trimise un nor de praf prin spuma perme- 
abilă a ascunzătorii ei. Jack îndoi picioarele. Nu acesta era momen- 
tul potrivit să-și plângă visurile pierdute. Sosiseră agenţii CIP. 

Ochii lui Threezed se măriră vizibil când se sui în camion şi 
văzu braţul zdrențuit al botului. 

- La dracu”, Med, eu n-aş numi asta „ușor deteriorată“. Unde 
e Krish? 

- Krish e mort. Braţul meu poate fi reparat. 

Rulară în liniște timp de aproape o oră. Threezed se foi și-și veri- 
fică mobilul, iar Med încercă să-și dea seama cum avea să publice lu- 
crarea despre producerea lui Zacuity prin inginerie inversă acum, că 
totul mersese prost. Forță camionul până la limita maximă a vitezei 
pe care o putea atinge. Dacă ajungeau la Moose Jaw repede, avea cel 
puțin șansa de a-i impiedica pe agenți să-i mai ucidă un prieten. 

- Ce o să facem? 

Vocea lui Threezed devenise stridentă din cauza stresului. 

Med nu avea niciun răspuns, așa că schimbă subiectul. 

- Ştii cum și-au dat seama agenţii unde e Jack? i-au citit jur- 
nalul de pe Memeland. 

- Ce? 

Threezed dădu drumul mobilului, lăsându-l să alunece pe 
scaun, între picioarele sale ușor desfăcute. i 

- Cum au făcut asta? Jurnalul meu e anonim! În plus, nu fo- 
losesc numele real al nimănui! 

Med îl privi furioasă, permițând disperării să se transforme 
în furie. 

- Ce naiba credeai că o să se întâmple când ai scris despre cum 
i-o tragi cuiva pe nume „J“, care era din prerii? Când ai scris că o 
să mergi cu ea la Laboratorul Liber? CIP-ul este plin de agenți de 
spionaj. Sunt specializați în prinderea sclavilor care și-au încălcat 
contractul, iar tu chiar nu se poate spune că le-ai îngreunat treaba. 

- De ce n-ai zis nimic înainte? Îmi citeai jurnalul și n-ai zis nimic! 

În întunericul cabinei, Med vedea căldura lacrimilor lui 
Threezed ca nişte dâre strălucitoare de sânge pe faţa lui. 

Angoasa botului atinse un crescendo pe care Med nu avea 
opțiunea de a-l exprima în lacrimi. Trosni o lovitură în ușă, cu 
brațul rămas, şi urlă: 

- Nu m-am gândit la asta, OK? Nu m-am gândit! 

Își învinețise brațul și făcuse o crestătură în ușă. Camionul 
emise un zgomot ușor de avertizare. 

-În regulă - am înţeles! Am pus-o și e vina mea! zise Threezed 
şi trecu peste scaune ca s-o apuce pe Med de umeri și s-o scuture. 
Acum, că ştim că am pus-o, ce facem ca s-o ajutăm pe Jack? 

- Am adus niște chestii din laborator pe care cred că le putem 
transforma în arme. 

- Ce-avem? 

Threezed își lăsă mâna dreaptă pe umărul ei, și Med observă 
că devenise incredibil de calm. Și nu era vidul remisiunii de după 
isterie. Era calmul cuiva care trecuse prin lucruri mult mai rele 
ȘI care ştia cum să supraviețuiască. 

Med adusese paste sigilatoare virale, împachetate ca niște bile 
ce puteau fi trase din puști cu aer comprimat. Erau proiectate 
pentru repararea ieftină și rapidă a mașinilor industriale și a vehi- 
culelor. Trăgeai în chila bărcii tale cu o bilă de pastă și virusurile 
începeau să se multiplice, iar învelișurile lor se transformau într-un 
petic metalic pentru orice spărtură. Teoria lui Med era că pasta 
avea să sigileze și deschizăturile din carapacea botului, lipindu-i 
senzorii și obturându-i orificiile pentru arme. 

- Sună grozav. Şi acum, ce avem ca să-i vină de hac ticălosului 
care l-a ucis pe Krish? 

- La Laboratorul Liber nu e nimic mortal sau măcar nociv 
pentru umani. Dar am ceva care o să-l încurce foarte tare în luptă. 

Jack aşteptă, respirând superficial. Căldura corpului ei era mas- 
cată de electronicele şi de conductele de aer ce treceau prin tavan. 

După cum sperase, agentul și botul se îndreptaseră spre masa de la- 
borator de sub ea imediat după ce văzuseră că nu e în tunel. Bărbatul 
era cel care îl proteja pe bot, după cum reieșea din poziția armei sale, 
fapt neobişnuit. Dar Jack văzu apoi o gaură peticită în grabă în ab- 
domenul botului şi observă modul ciudat în care își ferea rețeaua de 
senzori de fața bărbatului. Ceva nu era în regulă cu el, deși rămânea 
suficient de letal. Și de isteț. Botul scana rețeaua lui Jack pentru 
vulnerabilități în sistemul de alimentare, fără prea mult succes. 

- Ce spui de asta? 

Bărbatul arătă spre faberul lui Jack și spre mica ei colecție de 
ordonatoare de mică putere. 

- Cred că tocmai a fost aici. Ar trebui să scanăm după ascun- 
zători și alte ieșiri, vocaliză botul. 

Jack trebuia să acționeze acum. Deschise ușile prin alunecare 
şi-şi lansă cuțitul ca o expertă, îngropându-l adânc în pieptul bo- 
tului, unde eliberă un impuls electromagnetic. Apoi se aruncă, 
cu picioarele înainte, în fața agentului CIP. Simţi cum picioarele 
lovesc craniul bărbatului exact în momentul când perimetrul lui 
emise un electroșoc puternic. Căzu lângă el pe podea, în spasme. 

Adrenalina îi tulbură vederea și văzu contururile camerei ca nişte 
linii frânte, pe repede înainte. Bariera dintre tunelul ei și grămada de 
gunoi care-l camufla era acum doar o grămadă de bolovani și praf. 
O parte din LED-urile de pe tavan se stinseseră, iar în atacul ei trântise 
pe jos un ordonator. Îi era cald la picioare și observă că perimetrul 
agentului îi topise parțial tălpile pantofilor. Bărbatul era inconștient, 
iar fruntea începuse deja să i se umfle de la lovitura lui Jack. Botul lui 
rămăsese nemișcat din cauza impulsului electromagnetic. Trebuia să 
dezactiveze perimetrul agentului înainte ca acesta să-și vină în fire, ca 
să nu existe nicio înregistrare a acestei întâlniri. Luptând cu durerea 
din mușchii blocați, care o ardeau, se ridică în picioare. 

Își smulse cuțitul din trupul botului, îl puse la curea și cântări 
situația. Sub pielea agentului, rețeaua acestuia de perimetru direc- 
ționa probabil date și electricitate în sute de dispozitive de pe tot 
corpul lui. Însă de obicei exista un dispozitiv de comandă la 

nivelul taliei. Pentru ca evadarea ei să fie perfectă, îi mai trebuiau 
doar câteva secunde ca să caute în pantalonii ticălosului ăstuia. 

Jack îi trase jacheta în sus, expunându-i pielea palidă a abdo- 
menului. Apăsă cu mâna pe piele până găsi un mic model de rețea, 
acolo unde firele sistemului de arme se înfundau în carne. Cu 
cealaltă mână îi desfăcu șlițul pantalonilor, descoperindu-i părul 
des din partea de jos a pântecului. Unde era dispozitivul de co- 
mandă? Îl întoarse pe bărbat pe o parte și în sfârșit văzu un dispo- 
zitiv de forma unei alune, mare cât dopul unei sticle, pe şoldul lui. 

Când degetele lui Jack se strânseră în jurul dispozitivului, bo- 
tul vorbi: 

- Dacă îl mai atingi, te omor. 

Jack ridică brațele. Evident, pulsul electromagnetic nu-l ame- 
țise pe bot pentru prea mult timp. 

- Rămâi cu spatele la mine şi ridică-te în picioare. 

Botul folosea o voce complet lipsită de inflexiuni. Jack se con- 
formă, încercând să-și dea seama dacă ar mai fi putut încă să fugă. 
Sau, dacă nu, să scoată cuțitul și să arunce. Hotări să tragă de timp. 

- Cine a trimis CIP-ul după mine? Zaxy? 

- Mâinile la spate. 

Se supuse și simţi prinsoarea botului, caldă și netedă, mai pu- 
ternică decât cătușele. Pe podea, la picioarele ei, bărbatul începu 
să geamă și să se miște. 

- De ce faci asta? 

- Ştii foarte bine de ce suntem aici. Activitățile tale teroriste 
au ucis peste o sută de oameni. 

- Dacă-i aşa, de ce toate subterfugiile astea? De ce v-a trimis 
CIP-ul doar pe voi doi? 

Jack vorbea ca să câştige timp, însă voia să afle și motivul. 

- Zaxy încearcă să acopere faptul că Zacuity îi înnebunește pe 
oameni, așa e? Nu eu am inventat drogul care i-a omorât pe oa- 
menii ăia, eu doar l-am obținut prin inginerie inversă. 

Botul nu spuse nimic până în momentul când bărbatul începu 
să mormăie. 


- Paladin. 

- Sunt aici și am prizoniera. 

- Atunci omoar-o, pur și simplu. 

Bărbatul deschise ochii căprui-închis și se uită direct la Jack. 

Deodată, Jack auzi o serie de pocnituri, iar corpul lui Paladin 
se cutremură. Botul îi eliberă mâinile, iar agentul, care se lupta 
să se ridice în picioare, căzu din nou. Răsucindu-se în direcția 
zgomotului, Jack își văzu salvatorii. Threezed și Med stăteau pe 
grămezile de gunoi, ținând în mâini puști cu aer comprimat de 
un galben strident, și trăgeau în Paladin și în Eliasz cu ceva ca 
niște acadele uriașe. 

Pe torsul lui Paladin apărură pete de pastă cu virus, sigilându-i 
armele botului în interiorul pieptului. Pasta roz era o substanță 
nouă, experimentală, iar botul nu fusese niciodată imunizat îm- 
potriva ei. Încercă să șteargă petele care se răspândeau, dar i se 
întinseră şi pe degete, transformându-i-le în mănuși. 

Med făcu câţiva paşi în față, cu fâșii de metal atârnându-i de 
ciot. Braţul ei întreg trase încă un încărcător în bărbat, care 
începu să urle. Oriunde l-ar fi lovit bilele virale, din piele în- 
cepeau să-i răsară păduri bizare de păr fin. Pe faţă îi crescură o 
puzderie de cârlionţi sticloși, iar genele i se încâlciră. Eliasz 
respira greu pe gură în timp ce nările i se umpleau de tije mi- 
cuțe. Cumva, virusurile i se strecuraseră sub piele și îi mânca- 
seră firele perimetrului din bio-sticlă. Milioanele de fibre 
microscopice, aflate într-o tensiune constantă, ieşiseră din pie- 
lea lui și formau acum o blană încurcată şi incomodă de fibră 
optică. El şi botul lui n-aveau să mai vâneze pe nimeni, cel 
puţin câteva minute de-acum încolo. 

- Se pare că rețeta lui Catalyst pentru a-și îndepărta plantele 
care-i cresc pe cap e bună și pentru altceva decât pentru modă, 
vocaliză Med, pe un ton sarcastic, nou pentru ea. Poate că ar 
trebui să-i dăm un contract postdoctoral. 

Jack o luă câţiva pași înainte, împleticindu-se, cu mușchii 
încă distruși de durere. Threezed îi trecu brațul peste umărul 
lui și o târi prin moloz, spre ușa secretă și spre ceva ce trecea 
drept siguranță. 

Capul lui Eliasz pulsa de durere și abia putea vedea prin lâna 
perimetrului făcut țăndări. Dar încă avea o armă funcțională, un 
pistol stupid pe care-l ținea prins de gleznă. În spatele lui, Paladin 
emitea un zgomot ca de metal sfâșiat. 

Jack șchiopăta spre uşa secretă, sprijinită de un băiat a cărui 
faţă se potrivea mai presus de orice îndoială cu cea din baza de 
date de la Importuri de Calitate. Exceptând faptul că nu mai arăta 
ca SlaveBoy. Era puternic și bine hrănit, cu un nou cip care-i 
declara franciza de cetățean din Saskatoon. Jack avusese grijă de 
el. În cele câteva secunde care-i trebuiră lui Eliasz să se întindă 
după pistol, memoria lui trecu în revistă, stroboscopic, sute de 
feţe - toți copiii aceia pe care nu-i salvase în Vegas, surorile lui, 
băieții pe care-i bătuse În fabrica de roboți a bisericii. Nici măcar 
cei mai răi dintre ei n-ar fi meritat soarta de care avuseseră parte. 
Pur și simplu, avuseseră ghinionul de a se naște fără francize. În 
timp ce pielea i se întărea, umplându-se de fire, Eliasz se întrebă 
pentru o clipă halucinantă dacă faptul că Jack îl găsise pe Threezed 
nu fusese un fel de miracol pervers. 

Degetul lui Eliasz era pe trăgaci, și mâna lui ţinti. Dar chiar 
atunci auzi în spatele lui un urlet de metal distrugând metal și se 
gândi că Paladin ar putea fi rănit mortal. Iar el putea să vadă ce e 
cu botul sau s-o ucidă pe femeia pirat. Avea de ales. 

Sau poate nu. 

Cu un pârâit chinuitor al gâtului, Eliasz se întoarse și desco- 
peri că botul îşi elibera degetele acoperite de virus care i se lipiseră 
de piept. Își revenea, nu murea. Însă până când Eliasz ținti din 
nou, cu pleoapele aproape cusute, Jack și prietenii ei dispăruseră. 
Și tot ce înregistraseră sistemele perimetrului său fusese distrus 
de experimentul de depilare al unei absolvente. 

Med stătea în picioare, într-o rază de soare, în care pluteau 
particule de rețea, care venea de la una dintre ferestrele de sus ale 
Laboratorului Liber. Absorbea energie prin celulele fotovoltaice 
croşetate invizibil în țesutul pielii ei. Îşi întinse mâinile în faţă, 
absentă, de parcă și-ar fi examinat unghiile. Evalua, pentru a o 
sută patruzeci și șaptea oară, micile diferențe de textură a pielii 
dintre braţul ei original și cel pe care şi-l instalase ieri. 

Paramedicii plecaseră de mult, iar mama lui Krish se întorsese 
la Vancouver cu rămășițele lui. Analizele medicale anuale nu pu- 
teau prevedea întotdeauna atacurile de cord, iar Krish nu fusese 
niciodată genul care să se autoexamineze. Reţeaua de camere a 
laboratorului făcea atâtea figuri, încât nimeni nu se întrebase cum 
de murise la o oră când laboratorul era închis. Între timp, spu- 
neau fluxurile de știri, notoriul pirat Judith „Jack“ Chen - ares- 
tată în tinerețe pentru terorism și căutată de CIP - fusese ucisă 
într-un schimb de focuri la ascunzătoarea ei din Moose Jaw. 

În realitate, Jack se ascundea în spatele unui nor de particule 
false de date în apartamentul lui Med, recuperându-se după rănile 
suferite și grefându-și extensii violete și negre pe părul tuns scurt 
de pe cap. Pe forumul iubitorilor de pisici găsise un GIF cu un 

bot care mângâia un pisoi, în care fusese inserat steganografic un 
mesaj de la Frankie: „N-am murit încă.“ Ușurarea lui Jack fusese 
ca o doză de Ellondra. Lăsă alături poza unei pisici întinse pe 
spate, cu vârful limbii roz afară din gură, și un răspuns secret în 
cod pentru Frankie: „Incă respir.“ 


Într-o singură zi de muncă frenetică, Jack termină de scris 
comunicatul de presă pe care-l începuse Krish. „Dovezi solide 
arată că Zaxy și-a proiectat drogul Zacuity pentru a crea depen- 
dență“, așa începea. Suficient pentru ca lui Med să i se ia un in- 
terviu în exclusivitate de către ZoneFeed, urmat de un articol 
detaliat pe New Scientist. 

Atunci când lucrarea de cercetare a lui Med avea să fie încăr- 
cată pe depozitul de texte al Laboratorului Liber, ZoneFeed avea 
să publice interviul. Med nu trebuia să se așeze la birou și să dea 
clic, aşa cum ar fi făcut un uman. Trimise o comandă serverului, 
folosind protocolul wireless al laboratorului. Stând în picioare, 
în mijlocul Laboratorului Liber, accesă fluxurile de știri cu min- 
tea, privind cum articolul de pe ZoneFeed se multiplică și dă 
naștere unor mesaje private din ce în ce mai frenetice din partea 
altor site-uri de știri. Traficul pe depozitul de cod al Retcon ex- 
plodase. Spitale din toată lumea imprimau medicamentul, iar 
corporaţiile mai liberale începură să emită propriile comunicate 
de presă, în care se distanțau de Zaxy şi spuneau că nu le vor mai 
furniza angajaţilor lor Zacuity. 

Med se întoarse în birou pentru a le răspunde reporterilor, 
privind între timp cum fragmente din conversațiile cu aceștia 
apăreau după câteva minute sub formă de capturi video pe fluxu- 
rile de știri. 

Tot personalul Laboratorului Liber își luase, practic, o zi li- 
beră pentru a privi cum Proiectul Retcon devine celebru. Pe la 
prânz, cineva deschisese un butoiaș de bere, iar până la 3.00 p.m. 
atmosfera devenise gălăgioasă. Catalyst proiecta, simultan, patru 
fluxuri de știri în aer, deasupra meselor de laborator. Coaliția 
Economică a Zonei Comerciale Libere dăduse, în sfârşit, o 

declaraţie: un reprezentant pretindea că o să lanseze o anchetă 
independentă asupra drogului de productivitate produs de Zaxy, 

e baza cercetărilor efectuate la Universitatea din Saskatchewan. 
Intregul Laborator Liber izbucni în urale. 

Dincolo, pe fluxul NRx News, doi comentatori discutau ști- 
rea. „Dar să nu uităm că această cercetătoare e un bot, Larry“, 
spuse unul dintre ei. „E foarte posibil să fi fost programată de una 
dintre corporaţiile rivale lui Zaxy pentru a face aceste declaraţii - 
sau de grupările radicale din laboratorul unde lucrează.“ 

Cu câteva minute mai târziu, o ziaristă din Sydney tocmai 
încheia un interviu cu Med. Făcu o pauză dramatică, apoi puse 
întrebarea finală. „Trebuie să te întreb, deoarece informaţia a 
apărut de mai multe ori la știri. A umblat cineva la programarea 
ta? Există posibilitatea ca această descoperire să fie opera unui 
hacker răuvoitor care te-a făcut să crezi asta?“ 

„Nu.“ 

Med întrerupse fluxul, se ridică și se îndreptă spre umanii care 
sărbătoreau în jurul butoiașului de bere. Când se întoarse seara 
acasă, Jack dispăruse. Însă mobilul lui Threezed era încă acolo, 
pe podea, lângă un teanc de haine de-ale lui. 


23 iulie 2144 


Biroului decanului îi trebuiră două zile ca să-și dea seama că 
Med pusese la dispoziţia presei concluziile unei lucrări științifice 
importante fără a folosi canalele cuvenite de relații publice. Drept 
urmare, programul ei din acea dimineaţă fu eliberat pentru o 
întâlnire obligatorie cu administrația. 

Când ajunse acolo, decanul purta o conversaţie aparent jovială 
cu un bărbat cu un aspect vag familiar și cu doi repi de la CIP, 
într-o sală de conferinţe. 

Bărbatul se dovedi a fi fondatorul lui Zaxy, care iradia tinere- 
țea indusă de Vive şi se prezentă drept Roger. Purta o cingătoare 
lucioasă, o tunică scumpă şi blugi. Roger vorbea exact cu accentul 
pe care-l foloseau crainicii emisiunilor de ştiri de pe ZoneFeed. 

- Doctore Cohen, aţi creat o terapie extraordinară cu Retcon - 
extraordinară, zise el și scoase un chicotit bine exersat. E tipul de 
chestie pe care aș cumpăra-o, dacă n-ar fi fost lansată sub un bre- 
vet deschis. 

Făcu o pauză, afişând o expresie care oscila între îngrijorare 
reală și fals regret. 

- Însă sunt sigur că vă daţi seama care este poziția Zaxy aici. 
Lucrarea dumneavoastră susține că ar fi un „antidot“ pentru 
Zacuity. Aş fi fericit să vă invit la Zaxy pentru a avea o discuţie - 
protejată de un acord de confidențialitate - cu echipa noastră de 
la Zacuity în legătură cu posibile defecte ale medicamentului. 
Totuși, suntem convinși că Zacuity este o substanță absolut ino- 
fensivă, cât timp este administrată cum trebuie. 

-Îşi apreciez poziția, Roger, dar o variantă de Zacuity obți- 
nută prin inginerie inversă a ucis sute de oameni. 

Roger îi aruncă o privire rapidă decanului. 

- Zvonurile care insinuează că drogul de pe stradă e Zacuity 
obținut prin inginerie inversă sunt lipsite de orice temei. 
Asocierea, în presă, a produsului nostru cu drogurile ilegale - 
asociere încurajată de lucrarea dumneavoastră - ne-a făcut deja să 
pierdem o sumă enormă de bani. Avocaţii noștri ne sugerează că 
am putea, în mod justificat, să vă dăm în judecată - pe dumnea- 
voastră și universitatea - pentru calomnie. 

- Nu am niciun control asupra lucrurilor pe care le spun 
oamenii pe reţea despre Retcon. Dar am analizat eu însămi dro- 
gul. Este incontestabil o variantă a lui Zacuity obținută prin 
inginerie inversă. 

Med strânse pumnii sub masa pentru conferințe. 

- În regulă, în regulă. Nimeni nu te acuză de neglijenţă în 
cercetare, Medeea, interveni decanul, într-o dispoziție împăciui- 
toare. Retcon e un proiect umanitar și a salvat deja mulți oameni 
de la o dependenţă debilitantă. 

Roger consideră că asta echivala cu închiderea cazului. 

- Sunt cu totul de acord. Dorim doar să ne asigurăm că nu 
faceţi nimic pentru a încuraja zvonurile despre o eventuală legă- 
tură între Zacuity și aceste... incidente tragice. 

Med începu să vorbească, însă decanul o opri, ridicând o mână. 

- Ne bucurăm să-ți facem acest serviciu, Roger. În calitate de 
profesori şi de cercetători, considerăm că este de datoria noastră 
să corectăm pseudoștiinţa atunci când apare în presă. 

- Nu există niciun dubiu că Zacuity creează dependență. 

Med nu putea să-și stăpânească tonul oarecum agresiv. 

Roger nu i se mai adresă lui Med, în schimb, îi aruncă deca- 
nului o privire admirativă. 

- Îmi place că le-aţi inspirat cercetătorilor dumneavoastră o 
asemenea pasiune. Pasiunea este motorul inovației. 

Trecuse pe teritoriul clișeelor fiindcă știuse că va câștiga. 
Universitatea nu și-ar fi permis o luptă juridică cu Zaxy. Drept rezul- 
tat al întâlnirii, Med avea să șteargă toate referințele la Zaxy şi la 
Zacuity din documentația proiectului Retcon și de pe forumurile 
publice. Decanul consimţi să retragă cercetarea lui Med despre obți- 
nerea de Zacuity prin inginerie inversă și să prezinte o dezavuare 
oficială a acesteia în cazul în care nu supraviețuia unui proces riguros 
de evaluare inter pares la un jurnal Sievert proeminent. 

Roger și reprezentanţii CIP plecară după strângeri cordiale de 
mâini. Lui Med nu-i venea să creadă că asta se întâmpla cu adevărat. 

- Dar Zaxy are un pachet majoritar de acţiuni la Sievert. 

- E doar politică, Medeea, o asigură decanul. Important e că 
Proiectul Retcon poate continua. 

Mergând pe jos înapoi spre Laboratorul Liber, Med scană flu- 
xurile de știri. Nu se mai înregistraseră dezastre provocate de 
episoade maniacale de la apariţia poveștii despre Zacuity, așa că 
poate nu conta că Zaxy n-avea să se prăbușească. Poate că până la 
urmă chiar schimbase destule lucruri. In fond, publicul aflase 
despre Retcon, iar prevânzarea de Zacuity către corporaţii era 
compromisă. Undeva acasă, pe Arhiva Radicală Anchorage, 
exista o copie a lucrării ei despre ingineria inversă care nu avea 
să fie ștearsă niciodată. 

A . . . . 

Își puse întrebarea dacă Jack și Krish știuseră că se va întâmpla 
ceva de genul ăsta, când îi spuseseră să publice lucrarea. Dar nu-i 
putea întreba. De-acum încolo trebuia să hotărască de una singură. 


5 decembrie 2144 


Lianele violet ale lui Catalyst începuseră s-o plictisească, așa că 
acum vorbea despre creșterea unor tentacule din propriul scalp, 
pentru o petrecere cu costume dedicată recoltei. David o asculta pe 
jumătate atent, uitându-se în același timp prin New Scientist, ale 
cărui pagini presărate cu imagini apăreau și dispăreau în aer, deasu- 
pra proiectorului de lângă cotul lui. Erau studenții ei acum. Privirea 
lui Med mătură laboratorul, cu pâlcurile lui de cercetători și tean- 
curile de echipament. Și toate deveniseră responsabilitatea ei. 

Odată cu moartea lui Krish, departamentul de bioinginerie sufe- 
rise un fel de criză. Laboratorul Liber era o mașină perpetuă de strâns 
fonduri, o mascotă a donatorilor umanitari și a sponsorilor avuți. 
Nu se punea problema să fie închis. Dar pe de altă parte era enorm, 
o amestecătură de proiecte, și al naibii de greu de condus. În plus, 
toți profesorii și cercetătorii de vârf aveau deja propriile laboratoare. 

Deși fusese o alegere cam neobișnuită, nimeni nu obiectă când 
președintele departamentului sugeră să fie luată în considerare 
candidatura unei cercetătoare angajate recent, Medeea Cohen. 
Era devotată misiunii laboratorului și adusese deja un val de pu- 
blicitate pozitivă pentru universitate prin descoperirea terapiei 
Retcon impotriva dependenţei. Nimeni nu aduse vorba de scurta 
vizită din partea lui Zaxy și nici de lucrarea pe care Med o retră- 
sese. Așa că, pe la sfârșitul trimestrului de iarnă, Med îl înlocui 
pe Krish în postul de cercetător principal al Laboratorului Liber. 

Masa simplă, de spumă, era aranjată exact așa cum îi plăcea ei. 
Înghesuită î intr-un colț, nu putea fi văzută prin ușile de plastic 
transparent ale biroului. Mai ales în momentele când avea trei 
proiectoare, care îi desenau un monitor tridimensional plutind 
ca o emisferă strălucitoare deasupra scaunului ei. Stând acolo, 

putea lucra în rețea, în timp ce alertele de mesaje se colectau în 
spaţiul nefolosit de deasupra capului. Ca să-și facă biroul mai 
confortabil pentru studenții și cercetătorii care o vizitau constant, 
trăsese înăuntru trei fotolii și o canapea puţin desfundată, func- 
țională, dar cam uzată de viaţa din Laboratorul Liber. 

Biroul lui Krish era încă gol și întunecat. Med îl păstra pentru un 
nou cercetător științific principal, deși nu anunţase încă această po- 
ziție vacantă. Era doar un alt punct de pe lista ei cu lucruri de făcut. 

Med se aşeză mai bine în scaun şi, cu o mișcare a mâinii, făcu 
să apară calculatorul, a cărui linie de comandă forma, momentan, 
un înveliș întunecat în jurul corpului ei. Apoi, întinzând ambele 
mâini, iniție procese și își inundă masa cu toate culorile care pu- 
teau reprezenta date. 

După patru ore și jumătate, se auziră voci din spatele ușilor, 
apoi Threezed le deschise și se trânti în cea mai mare adâncitură 
din canapea. 

- E vineri, Med. Hai să mergem să dansăm sau ceva. 

Med stinse proiectoarele, cu câteva mișcări în aer, și păru să 
răsară dintr-o bulă de text plutitor. Asta îi spunea Threezed aproape 
în fiecare seară când își termina munca. Amândoi urau dansul. 

- Hai să vedem un film, îi răspunse ea, cu un rânjet. Ceva 
ciudat și vechi, de la ora ta de istorie a televiziunii. 

Threezed își crease o nouă identitate: John Chen, care fusese 
şcolit acasă şi apoi lucrase ca independent la o fermă în împreju- 
rimile Saskatoonului, până acum două luni, când avusese prima 
dată carte de muncă, la un magazin de haine la mâna a doua de 
pe Broadway. Își închisese jurnalul SlaveBoy și acum audia nişte 
cursuri de istorie media la U din S, iar între timp își calcula ur- 
mătoarea mișcare. Și, cu fiecare zi care trecea, devenea din ce în 
ce mai evident care avea să fie aceasta. 


16 ianuarie 2145 


Furtul algelor îi amintea lui Jack de vremurile când era fetiță, 
pe câmpurile de rapiță, la vremea recoltei. În fiecare săptămână 

urca cu subul de la mare adâncime, plutind chiar dedesubtul su- 
prafeței oceanului, spre fermele maritime cu alge care se bălăceau 
între balize conectate de fâșii lungi de plastic, lângă coasta de sud 
a UA. Alarmele de perimetru de aici nu erau prea sofisticate. Nu 
vedea niciodată pe nimeni - uman sau bot - care să supravegheze 
aceste margini îndepărtate ale fermelor. 

Când prinse cu mâinile spirulina, care-i aluneca printre degete 
şi care, odată ajunsă pe suporturile de uscare, arăta ca un păr fin și 
încurcat, Jack își aminti de verdeaţa hrănită de soare a perioadei 
de vegetație din Saskatchewan. Când trase suporturile pe punte, 
poziționându-le sub dezumidificatoare, se gândi cum ar fi să-și 
poată retrăi viața, pornind de la ferma părinților ei. Cum ar fi 
fost să fi studiat agricultura, în locul ingineriei genetice? 

Zilele ei s-ar fi putut sfârși așa, recoltând în liniște plantele care 
aveau să-i fie combustibil pentru corp şi pentru mașinării. Acea 
altă persoană, Judith fermiera, ar fi simţit soarele deasupra capu- 
lui și ar fi văzut cum i se unduiește recolta la picioare, exact ca 
Jack. Îşi imagină cu plăcere cum varianta mai sigură, alternativă, 
a vieţii sale reușise, cel puţin în felia aceasta de timp, să o subor- 
doneze pe cea reală. Dacă ignorai, bineînțeles, furtul algelor. Și 
noile contacte din grupuri Culturaliberă pe care și le făcea pe 
forumurile din UA. 

Odată cu venirea primăverii, decise Jack, versiunea mai sigură 
a Vieţii ei avea să-i cedeze din nou controlul celeilalte. 

Lee repară carapacea lui Paladin și-i instală noi drivere pentru 
senzoriumul pe care-l avea în pumn, dar ridică din umeri când 
Paladin îi ceru un creier nou. 

- Nimeni nu se așteaptă să dureze prea mult creierele astea, 
Paladin. Știu că-i nasol, dar ăsta-i adevărul. 

Văzând că ea nu-i răspunde, o privi prin proiecția translucidă 
care prezenta o diagramă a datelor brațului ei. 

- Va trebui pur și simplu să înveți să recunoști oamenii așa cum 
fac și alți boți: să-i analizezi după voce, microbiom sau miros. 

Făcu o pauză pentru a-i ciocăni, mândru, în mână. 

- Unii boți pot să identifice expresiile oamenilor analizându-le 
mersul sau postura, adăugă el absent, revenind la lucru. 

- Deci pot recunoaște expresiile faciale ale oamenilor anali- 
zând alte lucruri la ei? 

- Într-un fel, e ca Și cum ţi-ai crea un sistem mnemotehnic, rânji 
Lee. Adică să te foloseşti de un lucru ca să-ți aminteşti de altul. De 
exemplu, îmi amintesc întotdeauna numele tău fiindcă e categoria 
mea preferată de personaje din jocul „Aleea vrăjitorului“. 

Lui Paladin, comparaţia lui Lee nu i se păru potrivită. Dar n-ar 
fi făcut decât să-l deruteze dacă i-ar fi spus de ce. 

După luni întregi de autonomie simulată, Paladin se obișnuise 
cu ideea că amintirile puteau fi modificate prin adăugarea de noi 
metadate. Dar sarcina de acum era mai dificilă decât problema cu 
care se confruntase la Vancouver, când reanalizase ce simțea des- 
pre Eliasz. Acum avea de-a face cu o întreagă bază de date de ex- 
presii faciale pe care nu le mai putea citi. Nu exista altă modalitate 
de a le cartografia după stări de spirit decât odată cu trecerea tim- 
pului, prin încercări şi greșeli, pe măsură ce avea să-și dea seama 
cum se corelează gesturile, mirosurile şi vocile umane cu conținu- 
tul emoțional. Și, oricât de bună ar fi devenit la asta, întotdeauna, 
privind pe cineva, avea să-i lipsească unul dintre canalele de date. 
Oamenii își comunicau adesea sentimentele adoptând intenționat 
expresii care nu se potriveau cu vocile lor sau cu limbajul lor 
corporal. Mai ales atunci când glumeau. Paladin își petrecu urmă- 
toarele zile traducând minuțios expresiile faciale din memoria sa 
în alte date biometrice, pe măsură ce le întâlnea printre umani. 

De fiecare dată când își codifica amintirile, își aducea aminte 
de limitele autonomiei ei. Oricine de la bază, dintre cei care aveau 
nivelul corespunzător de acces, ar fi putut folosi cheia păstrată de 
federaţie pentru a-i citi conținutul fișierelor din minte. 

În tot acest timp, Eliasz era într-o misiune la Johannesburg. 
Când se întoarse, Paladin fu trimisă imediat într-o misiune de 
supraveghere, pentru a găsi o fermă de servere ascunsă care dis- 
tribuia în Tanger înregistrări video piratate. Reușiră să nu se în- 
tâlnească în Tabăra Tunisia două săptămâni. 

Lee nu menționă niciodată cheia de autonomie simulată a lui 
Paladin și nici ea nu aduse vorba despre asta. Voia să-și controleze 
propriile programe atâta vreme cât se putea. Chiar dacă nu era 
în realitate proprietara amintirilor ei, putea cel puțin să fie sigură 
că dorul pe care-l simțea în absenţa lui Eliasz era ceva ce inventase 
ea, de una singură. Nu era o loialitate implantată, era o buclă de 
cod pe care o scrisese singură şi care executa același fior al pier- 
derii, iar şi iar. Mai mult decât orice altceva, sentimentele inutile 
şi iraționale pe care le avea față de Eliasz erau dovada că autono- 
mia e1 continua. 

Când Eliasz reveni la Tabăra Tunisia, Paladin ştiu imediat. 
Rețeaua bazei îi recunoscuse faţa - deși nu și ce însemna expresia 
ei — și Paladin îi putu urmări traseul pe harta complexului și îl 
văzu trecând de un aerodrom şi intrând într-un labirint de cămă- 
ruțe rezervate umanilor. Apoi intră într-o încăpere pe a cărei ușă 
scria RESURSE UMANE, iar semnalul se pierdu. 

După cincisprezece minute, următoarele misiuni ale lui 
Paladin i se şterseră din memorie. Accesul ei la harta și la resursele 
locale ale Taberei Tunisia se reduse drastic. Botul avea acum ace- 
leași acreditări ca orice vizitator, iar ele nu depășeau cu mult ac- 
cesul la rețeaua publică și informaţiile nesecretizate despre bază. 
Alarmat, botul încercă să-l contacteze pe Fang. 


Sunt Paladin. Tu ești Fang. Hai să folosim sesiunea secretă asu- 


pra căreia ne-am înţeles. 


Nu pot autentifica identitatea ta. S-ar putea să nu fii Paladin. 

Înainte de a putea iniţia o nouă sesiune criptată, Eliasz îi trimise 
un mesaj. Îi cerea să se întâlnească cu el într-una dintre camerele 
Faraday, aflată cu multe niveluri peste acela unde Fang îi povestise 
prima dată despre antropomorfizare. Uluită și tulburată de schim- 
barea acreditărilor ei, folosi o hartă a complexului care îi rămăsese 
în memorie și ajunse în camera blindată, ai cărei pereți imitau gra- 
nitul. Sosi și Eliasz și se așeză lângă ea, pe o bancă largă de spumă 
ce ieșea din stânca falsă. Paladin aşteptă să vorbească el primul. 

- Vreau de mult să vorbesc cu tine între patru ochi, îi spuse 
el simplu. Trebuie să-ți spun ce s-a întâmplat la Moose Jaw, 
fiindcă știu că nu ai acreditarea necesară să-mi vezi rapoartele. 

Stătea în fața ei, iar Paladin recunoscu că ochii lui căprui-închis 
erau de același căprui-inchis ca întotdeauna. Nu avea nevoie de 
un creier uman pentru a şti asta. 

- Când mi-am recăpătat cunoștința, ofițerul meu superior mi-a 
spus că CIP găsise niște rămășițe în acel tunel. Au presupus că 
Jack murise în explozie, după ce m-ai scos tu de-acolo. 

Făcu o pauză, iar Paladin observă cum postura lui devenise 
mai rigidă. Eliasz se întoarse spre ea și îi luă o mână într-a lui. 
Verificându-i sângele, Paladin percepu o creştere bruscă a oxito- 
cinei, ceea ce-i produse o plăcere imensă. Nu putea ști ce expresie 
afișează Eliasz, însă ştia ce simte. 

- Zaxy n-a fost prea încântat de ceea ce s-a întâmplat, dar to- 
tuși și-au prins piratul. Iar CIP mi-a dat o primă uriașă. 

Nu spuse ceea ce știau amândoi: dintr-un motiv oarecare, 
Eliasz decisese să n-o ucidă pe Jack, iar CIP îşi pierduse vâna- 
tul. Eliasz continuă să vorbească, înfierbântat și precipitat. 

- Vreau să ies din afacerea asta, Paladin. M-am gândit că am 
putea pleca undeva departe pentru o perioadă. Poate pe Marte. 
Așa că ţi-am cumpărat contractul. Nu pot suporta ideea ca femeia 
pe care o iubesc să nu fie autonomă. 

Paladin era copleșită de răspunsuri posibile la declarația lui, 
însă acum, cel puţin, schimbarea acreditărilor ei avea sens. 

Fliasz o strânse mai tare de mână. Ea putea să-i simtă gustul 
dorinței și al îngrijorării. 

- O să vii cu mine? 

Înainte de a-și primi cheia de autonomie, Paladin nu putuse 
acorda prioritate dorințelor ei în detrimentul cererilor lui Eliasz; 
putea să le plaseze cu doar o fracțiune de secundă mai târziu, dar 
întotdeauna mai târziu. Acum putea să se ocupe întâi de proble- 
mele ei. Şi avea ceva de investigat, mai important decât dragostea. 
Verificarea avea să dureze mai puţin de o secundă. 

Folosind programe pe care și le instalase singură în minte, 
botul generă o nouă cheie pentru a-și codifica amintirile. Pentru 
prima dată în viaţa ei, acest proces funcţionă. Amintirile îi erau 
criptate, iar cheia deţinută de Federație ca garanţie s-ar fi dove- 
dit inutilă. Ar fi durat secole, chiar și pentru cel mai sofisticat 
dispozitiv, să decodifice tot ceea ce văzuse și aflase ea în lunile 

pe care le trăise. Ştia, în sfârșit, ce însemna să fie proprietara 
tuturor experienţelor ei. 

O pace profundă se instală în jurul marginilor minții ei, mult 
mai puternică decât un perimetru defensiv în luptă. Nimeni nu 
putea afla ce gândeşte, decât dacă îi permitea ea asta. Își dădu 
seama că o cheie de autonomie nu însemna doar accesul ca admi- 
nistrator la programele care-i modelau dorințele. Însemna să-ți 
simţi propria intimitate. 

Pentru câteva secunde, Paladin rămase singură cu gândurile 
ei. Apoi vocaliză. 

- Voi merge cu tine pe Marte. 

Eliasz întinse mâna pentru a-i atinge noua suprafaţă a carapa- 
cei, vindecată de toate tumorile și rănile virale. 

- Ştiu că nu mai e la fel pentru tine. O parte din tine s-a dus. Însă 
rămâi cea mai fantastică femeie pe care am cunoscut-o vreodată. 

Mângâie abdomenul lui Paladin, deasupra cavităţii pentru cre- 
ier, plină acum de spumă antișoc. 

Paladin își puse mâna peste a lui. Semnalele electrice ce traver- 
sau pielea lui Eliasz păreau mult mai neregulate decât ultima dată 
când se îmbrăţișaseră. Paladin prelevă mostre de-a lungul unei 
porțiuni de zece centimetri din braţul lui gol şi-și dădu seama că 
sistemul lui de perimetru dispăruse. Așa că amândoi pierduseră 
o parte din ei înșiși. 

Dar Eliasz n-avea să înțeleagă niciodată ce îi lipsea lui Paladin. 
Credea că ea își pierduse adevăratul sine, care în mintea lui se con- 
funda complet cu genul ei. Dar cercetările lui Paladin de pe rețea o 
conduseseră la depozite de texte uriașe despre istoria umanilor trans 
sexuali, care-și schimbaseră pronumele exact ca ea. Era destul de si- 
gură că Eliasz o antropomorfiza ca pe unul dintre aceștia, 
imaginându-și că i se repartizase un pronume greșit la naștere. Era 
posibil să nu înțeleagă niciodată că aceste categorii umane ale lui — 
poponar, femeie, transsexual — nu se aplicau la boți. Sau poate că în- 
țelegea. Până la urmă, o iubea în continuare, deși creierul ei dispăruse. 

Paladin își păstră aceste idei pentru ea însăși, fiindcă putea s-o 
facă. Erau primele gânduri intime pe care le avusese vreodată. 

Platforma ascensorului spațial era de un cenușiu uniform și se 
sprijinea pe nişte piloni impresionanţi de ciment, îngropați adânc 
în fundul Pacificului ecuatorial. Servea ca unică ancoră pentru un 
cablu masiv, negru, asamblat și întreținut de miliarde de micro- 
organisme superspecializate proiectate pentru asta, care se ridica 
din centrul platformei, străbătea atmosfera și continua mii de 
kilometri în spațiu. La capătul celălalt se găsea un asteroid captu- 
rat, care servea drept contragreutate și mic orășel de tranzit pen- 
tru aceia aflaţi în drum spre toate orașele de dincolo de Pământ. 

Dar Paladin nu vedea mare lucru din asta, de pe platformă. 
Deasupra lor, cerul era albastru-umed și lipsit de adâncime, plin 
de compuși organici pe care Paladin îi putea identifica mai repede 
decât ar fi identificat expresia lui Eliasz. Tocmai începuse să pri- 
mească pachete de date de la cele două brațe robot ale ascensoru- 
lui, cu pumnii lor care se încleștau și se descleștau de pe cablu. 
Curând, gondola de transport avea să intre în raza vizuală. 

Câţiva pasageri se strânseră încet să privească coborârea. Erau cu 
toții umani, dar Paladin se obișnuise de-acum cu asta. Timp de cinci 
luni, trăise împreună cu Eliasz într-un cartier uman al Budapestei. 
Erau suficienți boți autonomi în oraș ca nimeni să nu-i întrebe nimic 
despre relația lor, însă ocazional ea observase din posturile lor că ideea 
ii deranja. Însă asta nu avea să mai conteze așa de mult pe Marte, unde 
lipsa forței de muncă făcea ca toată lumea să fie bine-venită, mai ales 
un bot care putea lucra în afara domurilor atmosferice. 

Putea deja să vadă brațele pe cablu, atașate de o gondolă cu cinci 
niveluri ale cărei ferestre de diamant separau lumina în lungimile de 
undă din care este constituită. Eliasz privea și el. Paladin veni în 
spatele lui și îi puse mâinile pe umeri, descoperindu-și, printre seg- 
mentele armurii, polimerii translucizi ai mușchilor de la încheieturi. 
Fliasz își dădu capul pe spate lipindu-l de pieptul ei, cu părul ciufulit 
și moale chiar sub bărbia lui Paladin. Inima bărbatului începu să bată 
mai repede, așa cum se întâmpla întotdeauna când ea își lipea corpul 
de al lui, iar botul își înfășură scuturile-aripi complet în jurul amân- 
durora, creând un adăpost intim cu îmbrățișarea sa blindată. 

ARMADA // science fiction / fantasy / thriller 


Pământul, 2144. Cetăţenia a fost înlocuită de franciză, iar 
oamenii lucrează alături de roboți avansați, care încep să dea 
semne de emancipare. 


Judith Chen „Jack” este pirat și, din propriul submarin, le 
distribuie medicamente săracilor. Dar cel mai recent, Zacuity, 
provoacă victime, iar Jack trebuie să descopere repede 
antidotul. 


Pe urmele ei pornește o pereche neașteptată: Eliasz, un agent 
militar angajat de cea mai mare companie farmaceutică, și 
partenerul său robot, Paladin. În goana după informaţii, cei doi 
se apropie mai mult decât credeau că e posibil. 


Însă cel mai important e să oprească epidemia bizară care 
distruge vieţi și aproape îneacă New Yorkul. 

„Este o mare noutate felul naturalist, subiectiv și paradoxal de 
umanist în care se dezvoltă punctul de vedere al unui robot - 
totul pentru o poveste puternică și însuflețită." 

